                                列传第七十 逆臣

        ○秉德本名乙辛      唐括辩  乌带  大兴国  徒单阿里出虎  仆散师恭本名
    忽土      徒单贞  李老僧  完颜元宜  纥石烈执中本名胡沙虎
        昔者孔子作《春秋》而乱臣贼子惧，其法有五焉：微而显，志而晦，婉而成章，
    尽而不污，惩恶而劝善。夫惩恶乃所以劝善也，作《逆臣传》。
        秉德，本名乙辛。初为西南路招讨使，改汴京留守。丁母忧，起复为兵部尚书，
    拜参知政事。皇统八年，与乌林答蒲卢虎等廉察郡县，使还，拜平章政事。廷议欲
    徙辽阳渤海人屯燕南，秉德及左司郎中三合议其事。近侍高寿星在徙中，寿星诉于
    悼后，后以白帝，帝怒，杖秉德而杀三合。是时熙宗在位久，悼后干政，而继嗣未
    立，帝无聊不平，屡杀宗室，箠辱大臣。秉德以其故怀忿，乃与唐括辩、乌带等谋
    废立。
        乌带以其谋告海陵，海陵乃与秉德谋弑熙宗。皇统九年十二月九日，遂与唐括
    辩、乌带、忽土、阿里出虎、大兴国、李老僧、海陵妹夫特厮，弑熙宗于寝殿。秉
    德初意不在海陵，已弑熙宗，未有所属，忽土奉海陵坐，秉德等皆拜称万岁。杀曹
    国王宗敏、左丞相宗贤。时秉德位在海陵上，因被杖怨望谋废立，而海陵因之以为
    乱。既立，以秉德为左丞相，兼侍中、左副元帅，封萧王，赐铁券，与钱二千万、
    绢一千匹、马牛各三百、羊三千。久之，为乌带所谮，出领行台尚书省事。
        时秉德方在告，亟召之，限十日内发行。会海陵欲除太宗诸子，并除秉德，以
    秉德首谋废立，及弑熙宗下即劝进，衔之。乌带因言秉德与宗本谋反有状，曰：
    “昨来秉德曾于宗本家饮酒，海州刺史子忠言，秉德有福，貌类赵太祖，秉德偃仰
    笑受其言。臣妻言秉德妻尝指斥主上，语皆不顺。及秉德与宗本相别时，指斥尤甚，
    且谓历数有归。秉德招刑部侍郎漫独曰‘已前曾说那公事，颇记忆否’。漫独曰，
    ‘不存性命事何可对众便说’。似此逆状甚明。”海陵遣使就行台杀秉德，并杀前
    行台参知政事乌林答赞谋。
        赞谋妻，秉德乳母也。初，赞谋与前行台左丞温敦思忠同在行台，思忠黩货无
    厌，赞谋薄之，由是有隙，故思忠乘是并诬赞谋及其子，杀之。赞谋不肯跪受刑，
    行刑者立而缢杀之。海陵以赞谋家财奴婢尽赐思忠。
        秉德与乌带以口语致怨，既死遂并杀其弟特里、飐里，及宗翰子孙，死者三十
    余人，宗翰之后遂绝。世宗即位，追复秉德官爵，赠仪同三司。
        初，撒改薨，宗翰袭其猛安亲管谋克。秉德死，海陵以赏乌带，传其子兀答补，
    大定六年，世宗悯宗翰无后，诏以猛安谋克还撒改曾孙盆买，遣使改葬撒改、宗翰
    于山陵西南二十里，百官致奠，其家产给近亲以奉祭祀。
        秉德既死，其中都宅第，左副元帅杲居之。杲死，海陵迁都，迎其嫡母徒单氏
    居之。徒单遇害，世宗恶其不祥，施为佛寺。
        唐括辩，本名斡骨剌。尚熙宗女代国公主，为驸马都尉。累官参知政事、尚书
    左丞。与右丞相秉德谋废立，而乌带以告海陵，海陵谓辩曰：“我辈不以匡救，旦
    暮且及祸。若行大事，谁可立者？”辩曰：“无乃胙王常胜乎？”海陵问其次，辩
    曰：“邓王子阿楞。”海陵曰：“阿楞属疏，安得立。”辩曰：“公岂有意邪？”
    海陵曰：“若不得已，舍我其谁。”于是，旦夕相与密谋。护卫将军特思疑之，以
    告悼后曰：“辩等因间每窃窃偶语，不知议何事。”悼后以告熙宗，熙宗怒，召辩
    责之曰：“尔与亮谋何事，将如我何。”杖而遣之。自是谋益甚。
        十二月九日，代国公主为其母悼后作佛事，居寺中，故海陵、秉德等俱会于辩
    家。至夜，辩等以刀藏衣下，相随入宫，门者以辩驸马不疑，皆内之。至殿门，直
    宿护卫觉之，辩举刀呵之使无动。既弑熙宗，立海陵，辩为尚书右丞相兼中书令，
    封王，赐钱二千万、绢千匹、马牛各三百、羊三千、并铁券。进拜左丞相。父彰德
    军节度使重国，迁东平尹。
        初，辩与海陵谋逆，辩尝言其家奴多可用者，海陵固已怀之。及行弑之夕会于
    辩家，待兴国出宫，辩因设馔，众皆恇惧不能食，辩独饱食自若，海陵由此知其忮
    忍，畏忌之，及即位，尝与辩观太祖画像，海陵指示辩曰：“此眼与尔相似。”辩
    色动，海陵亦色动，由是疑辩，益忌之。及与萧裕谋致宗本罪，并致辩尝与宗本谋
    反，即杀之。
        重国坐夺官，正隆二年，起为沂州防御使，改清州防御使。大定初，重国与徒
    单拔改俱以政迹著闻，历安国、彰化、横海军节度使。
        后辩子孙上书，言辩死天德间，祖重国亦坐追削。正隆初，重国已复官职，乞
    追复辩官爵。是时，海陵已降为庶人，以辩与弑逆，不许。
        言本名乌带，行台左丞相阿鲁补子也。熙宗时，累官大理卿。熙宗晚年喜怒不
    常，大臣往往危惧，右丞相秉德、左丞唐括辩谋废立，乌带即诣海陵启之，遂与俱
    弑熙宗。海陵即位，乌带为平章政事，封许国王，赐钱、绢、马、牛、羊、铁券，
    并如其党。
        乌带妻唐括氏淫泆，旧与海陵通，又私其家奴阎乞兒，秉德尝对熙宗斥其事，
    乌带衔之未发也。时海陵多忌，会有疾，少间，乌带遂诬奏：“秉德有指斥语，曰：
    主上数日不视朝，若有不讳，谁当继者？臣曰：主上有皇子。秉德曰：婴兒岂能胜
    天下大任，必也葛王乎”。海陵以为实然，故出秉德，已而杀之，以秉德世袭猛安
    谋克授乌带。进右丞相。乌带与宗本有亲，海陵以乌带告秉德事，故宗本之祸乌带
    独免，遂以秉德千户谋克及其子妇家产尽赐之。进司空、左丞相、兼侍中。
        居数月，乌带早朝，以日阴晦将雨，意海陵不视朝，先趋出朝，百官皆随之去。
    已而海陵御殿，知乌带率百官出朝，恶之，遂落司空，出为崇义军节度使。后海陵
    思慕唐括容色，因其侍婢来候问起居，海陵许立为后，使杀乌带。海陵诈为乌带哀
    伤，使其子兀答补佩金符乘驿赴丧，追封为王，仍诏有司送其灵车，赐绢三百为道
    途费。纳唐括于宫中，封贵妃。
        兀答补袭猛安谋克。大定六年，以猛安谋克还撒改曾孙，以阿鲁补谋克授兀答
    补，终同知大兴尹。子瑭，本名乌也阿补，以曾祖阿鲁补功，充笔砚祗候。
        大兴国，事熙宗为寝殿小底，权近侍局直长，最见亲信，未尝去左右。每逮夜，
    熙宗就寝，兴国时从主者取符钥归家，主者即以付之，听其出入以为常。皇统九年，
    海陵生日，熙宗使兴国以宋司马光画像及他珍玩赐海陵，悼后亦以物附赐，熙宗不
    悦，杖兴国一百。
        海陵谋弑，意先得兴国乃可伺间入宫行大事，且度兴国无罪被杖必有怨望心，
    可乘此说之，乃因李老僧结兴国。既而，知无异心可与谋，乃召至卧内，令解衣，
    欲与之俱卧，意有所属者。兴国固辞不敢，曰：“即有使，惟大王之命。”海陵曰：
    “主上无故杀常胜，又杀皇后。乃以常胜家产赐阿楞，既又杀阿楞，遂以赐我。我
    深以为忧，奈何？”兴国曰：“是固可虑也。”海陵曰：“朝臣旦夕危惧，皆不自
    保。向者我生日，因皇后附赐物，君遂被杖，我亦见疑。主上尝言会须杀君，我与
    君皆将不免，宁坐待死何如举大事。我与大臣数人谋议已定，尔以为如何？”兴国
    曰：“如大王言，事不可缓也。”乃约十二月九日夜起事。兴国取符钥开门，矫诏
    召海陵入。夜二更，海陵、秉德等入。熙宗常置佩刀于御榻上，是夜兴国先取投榻
    下，及乱作，熙宗求佩刀不得，遂遇弑。
        海陵既立，以兴国为广宁尹，赐奴婢百口、犀玉带各一、钱绢马牛铁券如其党，
    进阶金紫光禄大夫。再赐兴国钱千万、黄金四百两、银千两、良马四匹、驼车一乘、
    橐驼三头、真珠巾、玉钩带、玉佩刀、及玉校鞍辔。天德四年，改崇义军节度使，
    赐名邦基。再授绛阳、武宁节度使，改河间尹。
        世宗即位，废于家，凡海陵所赐皆夺之。大定中，邦基兄邦杰自京兆判官还，
    世宗曰：“大邦杰因其弟进，滥厕缙绅，岂可复用。”并罢其子弟与所赠父官。及
    海陵降为庶人，诏曰：“大邦基与海陵同谋弑逆，逋诛至今，为幸多矣。”遂磔于
    思陵之侧。
        徒单阿里出虎，会宁葛马合窟申人，徙懿州。父拔改，太祖时有战功，领谋克，
    曷速馆军帅，皇统四年为兵部侍郎，历天德军节度使，改兴中尹，与宗干世为姻家。
    皇统九年，阿里出虎与仆散忽土俱为护卫十人长。海陵将弑熙宗，欲得二人者为内
    应，遂许以女妻阿里出虎子，而以逆谋告之。阿里出虎素凶暴，闻其言喜甚，曰：
    “阿家此言何晚邪，废立之事亦男子所为。主上不能保天下，人望所属惟在阿家，
    今日之谋乃我素志也。”遂与忽土俱以十二月九日直禁中，海陵故以是夜二更入宫，
    至寝殿，阿里出虎先进刃，忽土次之，熙宗顿仆，海陵复刃之，血溅其面及衣。
        海陵既立，以阿里出虎为右副点检，赐钱绢马牛羊如其党，子术斯剌尚荣国公
    主合女，加昭毅大将军驸马都尉。天德二年，留守东京，加仪同三司。八月，改河
    间尹，世袭临潢府路斜剌阿猛安领亲管谋克。以忧去职，起复为太原尹，封王。
        阿里出虎自谓有佐立功，受铁券，凶狠益甚，奴视僚属，少忤其意辄箠辱无所
    恤。尝问休咎于卜者高鼎，遂以鼎所占问张王乞。王乞以谓当有天命，阿里出虎喜，
    以王乞语告鼎。鼎上变，阿里出虎伏诛，并杀其妻及王乞。海陵使其子术斯剌焚其
    尸，投骨水中。
        拔改自西京留守历西南路招讨使、忠顺军节度使，入为劝农使，复为河间尹，
    改临洮尹，入为工部尚书，改兴平军节度使，济南尹，卒。
        仆散师恭，本名忽土，上京老海达葛人。本微贱，宗干尝周恤之，擢置宿卫为
    十人长。海陵谋逆，以忽土出自其家，有恩，欲使为内应，谓之曰：“我有一言欲
    告君久矣，恐泄于人，未敢也。”忽土曰：“肌肉之外，皆先太师所赐，苟有补于
    国王，死不敢辞。”先太师，谓宗干也。海陵曰：“主上失道，吾将行废立事，必
    得君为助乃可。”忽土许之。
        十二月九日，忽土直宿，海陵因之入宫。至寝殿，熙宗闻步屣声，咄之，众皆
    却立不敢动，忽土曰：“事至此，不进得乎？”乃相与排闼而入。既弑熙宗，秉德
    等尚未有所属，忽土曰：“始者议立平章，今复何疑。”乃奉海陵坐，众前称万岁。
    遂召曹国王宗敏至，即使忽土杀之。
        既即位，忽土为左副点检，赐钱绢马牛羊铁券。转都点检，改名师恭。迁会宁
    牧，拜太子少师、工部尚书，封王。顷之，以忧解职。起复为枢密副使，进拜枢密
    使。贞元三年，为右丞相。正隆初，拜太尉，复为枢密使。无何，以忧去，起复为
    太尉、枢密使。
        海陵至汴京，赐忽土第一区，邻宁德宫。宫，徒单太后所居也，忽土时时入见
    太后。及契丹撒八反，海陵命忽土与萧怀忠北伐。比行，忽土入辞宁德，太后与语
    久之。海陵闻而恶之，疑其与太后有异谋。是时，萧秃剌、斡卢补与契丹撒八连战
    皆无功，粮运不继，乃退军临潢。而撒八闻师恭以大军且至，乃谋归大石，沿龙驹
    河西去。师恭至临潢，追之不及。海陵使枢密副使白彦敬等讨撒八，师恭还，遣其
    子忽杀虎乘传逆之，至则执而戮于市。师恭临刑，绳枚窒口不能言，但举首视天日
    而已。遂族灭之，并诛灭萧秃剌、萧赜、萧怀忠家。
        大定初，皆复官爵。及海陵降为庶人，师恭以预弑复削之。世宗幸上京，过老
    海达葛。师恭族人临潢尹守中、定远大将军阿里徒等皆夺官。二十八年，上谓宰相
    曰；“海陵遣仆散师恭、萧秃剌、萧怀忠追撒八不及，皆坐诛，遂夷其族，虐之甚
    也。”平章政事襄对曰：“是时臣在军中，忽土、赜有精甲一万三千有余，贼军虽
    多皆胁从之人，以氈纸为甲，易与也。忽土等恇怯迁延，贼乃遁去。”上曰：“审
    如是，则诛之可也。”兄浑坦。
        徒单贞，本名特思，忒黑辟剌人也。祖抄，从太祖伐辽有功，授世袭猛安。父
    婆卢火，以战功累官开府仪同三司。贞娶辽王宗干女，海陵同母女弟也。皇统九年、
    贞与海陵俱弑熙宗。海陵既立，以贞为左卫将军，封贞妻平阳长公主，贞为驸马都
    尉、殿前左副点检。转都点检，兼太子少保，封王。改大兴尹，都点检如故。俄授
    临潢府路昏斯鲁猛安。
        居二年，海陵召贞勖之曰：“汝自幼常在左右，颇著微劳，而近日乃怠忽，纵
    有罪，树私恩。凡人富贵而骄，皆死征也。汝若不制汝心，将无所不至，赐之死复
    何辞。朕念弟襄及公主与朕同胞，故少示惩戒。”贞但号泣。即日解点检职，仍为
    大兴尹，复戒之曰：“今而后能以勤自励，朕当思之。不然，黜尔归田里矣。”逾
    月，复为都点检、大兴尹如故。正隆二年，例封沈。迁枢密副使，赐佩刀入宫，转
    同判大宗正事。
        海陵将伐宋，诏朝官除三国人使宴饮，其余饮酒者死。六年正月四日立春节，
    益都尹京、安武节度使爽、金吾上将军阿速饮于贞第。海陵使周福兒赐土牛至贞第，
    见之以告，海陵召贞诘之曰：“戎事方殷，禁百官饮酒，卿等知之乎？”贞等伏地
    请死，海陵数之曰：“汝等若以饮酒杀人太重，固当谏，古人三谏不听亦勉从君命。
    魏武帝《军行令》曰‘犯麦者死’。已而所乘马入麦中，乃割发以自刑。犯麦，微
    事也，然必欲以示信。朕为天下主，法不能行于贵近乎？朕念慈宪太后子四人，惟
    朕与公主在，而京等皆近属，曲贷死罪。”于是杖贞七十，京等三人各杖一百，降
    贞为安武军节度使，京为滦州刺史，爽归化州刺史。
        无何，拜贞御史大夫，以本官为左监军，从伐宋。至扬州，海陵死，北还。见
    世宗于中都，诏以贞女为皇太子妃，除贞为太原尹，改咸平。贞在咸平贪污不法，
    累赃巨万，徙真定尹，事觉。世宗使大理卿李昌图鞫之，贞即引伏，昌图还奏，上
    问之曰：“贞停职否？”对曰：“未也。”上怒，抵昌图罪，复遣刑部尚书移剌道
    往真定问之，征其赃还主。有司征给不以时，诏先以官钱还其主，而令贞纳官。凡
    还主脏，皆准此例。降贞为博州防御使，降贞妻为清平县主。
        顷之，迁震武节度使，遣使者往戒敕之，诏曰：“朕念卿懿戚，不待终考，更
    迁大镇。非常之恩不可数得，卿勿蹈前过。”转河中尹。进封其妻为任国公主，赐
    黄金百两、重彩二十端，赐贞击球马二匹。改东京留守，赐玉吐鹘、弓矢，赐贞妻
    钱万贯。
        有司奏：“海陵已贬为庶人，宗干不当犹称帝。”于是，以宗干有社稷功，诏
    追封为辽主，其子孙及诸女皆降，贞妻降永平县主，贞自仪同三司降特进，夺猛安，
    不称驸马都尉。再徙临潢尹。
        初，与弑熙宗凡九人，海陵以暴虐自毙，秉德、辩、忽土、阿里出虎以疑见杀，
    言以妻殒，裕、老僧以反诛，至是贞与大兴国尚在。而兴国摈弃不用，独贞以世姻
    籍恩宠，虽夫妇降削爵号，而世宗虑久远，终不以私恩曲庇，久之，诏诛贞及其妻
    与二子慎思、十六，而宥其诸孙。俄而，兴国亦诛，皇统逆党尽矣。
        章宗即位，尊母皇太子妃为皇太后，追封贞为太尉梁国公，贞祖抄司空鲁国公，
    父婆卢火司徒齐国公，贞妻梁国夫人，子陀补火、慎思、十六俱为镇国上将军。无
    何，再赠贞太师、广平郡王，谥庄简。贞妻进封梁国公主。
        李老僧，旧为将军司书吏，与大兴国有亲，素相厚。海陵秉政，兴国属诸海陵，
    海陵以为省令史。及将举事，使老僧结兴国，兴国终为海陵取符钥，纳海陵宫中成
    弑逆者，老僧为之也。海陵既立，以老僧为同知广宁尹事，赐钱千万、绢五百匹、
    马牛各二百、羊二千。
        久之，海陵恶韩王亨，将杀之，求其罪不可得，遂以亨为广宁尹，再任老僧同
    知，使伺察亨，构致其罪。亨喜博，及至广宁，常与老僧博，待之甚厚。老僧由是
    不忍致亨死罪，迟疑者久之。海陵再使小底讹论促老僧，老僧乃与亨家奴六斤谋，
    杀亨狱中，语在亨传。及耶律安礼自广宁还朝，海陵谓之曰：“孛迭三罪，伏其一
    已见觖望。尔乃梁王故吏，若亨伏辜，必罪及亲族，故榜杀之。”
        海陵以老僧于亨有迟回意，遂降老僧为易州刺史。久之，迁同知大兴尹，赐名
    惟忠，改延安府同知，大定二年，与兵部尚书可喜谋反，诛。
        论曰：《书》曰：“王左右常伯、常任、准人、缀衣、虎贲。周公曰：呜呼，
    休兹知恤，鲜哉！”穆王告伯冏曰：“慎简乃僚，其无以巧言令色、便辟侧媚，其
    惟吉士。”金人所谓寝殿小底犹周之缀衣，所谓护卫犹周之虎贲也，则皆群仆侍御
    之臣矣。海陵弑逆，而大兴国、忽土、阿里出虎为之扼擘，皆出于小底护卫之中，
    熙宗固不知恤之也。一日，熙宗与近侍饮酒，会夜，稽古殿火，上欲往视，都点检
    辞不失引帝裾止之，奏曰：“臣在此，陛下何患，愿无亲往。”熙宗谓辞不失被酒，
    甚怒之，明日，杖而出之，已而思其忠，复见召用。海陵与唐括辩时时屏人私语，
    护卫特思察其非常，海陵挤而杀之。皇统末年，群臣解体，无尊君谨上之心，而群
    奸窃发，仆御之臣不复有如辞不失、特思者矣。《绵》之诗曰：“予曰有疏附，予
    曰有先后，予曰有奔走，予曰有御侮。”呜呼，先后御侮之臣，岂可少哉！
        完颜元宜，本名阿列，一名移特辇，本姓耶律氏。父慎思，天辅七年，宗望追
    辽主至天德，慎思来降，且言夏人以兵迎辽主，将渡河去。宗望移书夏人谕以祸福，
    夏人乃止。赐慎思姓完颜氏，官至仪同三司。
        元宜便骑射，善击球。皇统元年，充护卫，累迁瓯里本群牧使，入为武库署令，
    转符宝郎，海陵篡立，为兵部尚书。天德三年，诏凡赐姓者皆复本姓，元宜复姓耶
    律氏。历顺义、昭义节度使，复为兵部尚书、劝农使。
        海陵伐宋，以本官领神武军都总管，以大名路骑兵万余益之。前锋渡淮，拔昭
    关，遇宋兵万余于柘皋，力战却之。至和州，宋兵十万来拒，元宜麾军力战，抵暮
    而罢。宋人乘夜袭营，元宜击走之，黎明追及宋兵，斩首数万，以功迁银青光禄大
    夫。海陵增置浙西道都统制，使元宜领之，督诸军渡江，佩金牌，赐衣一袭。
        是时，世宗已即位于辽阳，军中多怀去就。海陵军令惨急，亟欲渡江，众欲亡
    归，决计于元宜。猛安唐括乌野曰：“前阻淮渡，皆成擒矣。比闻辽阳新天子即位，
    不若共行大事，然后举军北还。”元宜曰：“待王祥至谋之。”王祥者元宜子，为
    骁骑副都指挥使，在别军。元宜使人密召王祥，既至，遂约诘旦卫军番代即行事。
    元宜先欺其众曰：“有令，尔辈皆去马，诘旦渡江。”众皆惧，乃以举事告之，皆
    许诺。
        十月乙未黎明，元宜、王祥与武胜军都总管徒单守素、猛安唐括乌野、谋克斡
    卢保、娄薛、温都长寿等率众犯御营。海陵闻乱，以为宋兵奄至，揽衣遽起，箭入
    帐中，取视之，愕然曰：“乃我兵也。”大庆山曰：“事急矣，当出避之。”海陵
    曰：“走将安往。”方取弓，已中箭仆地。延安少尹纳合斡鲁补先刃之，手足犹动，
    遂缢杀之。骁骑指挥使大磐整兵来救，王祥出语之曰：“无及矣。”大磐乃止。军
    士攘取行营服用皆尽，乃取大磐衣巾裹海陵尸，焚之。遂收尚书右丞李通、浙西道
    副统制郭安国、监军徒单永年、近侍局使梁珫、副使大庆山，皆杀之。元宜行左领
    军副大都督事，使使者杀皇太子光英于南京。大军北还。
        大定二年春，入见，拜御史大夫，诏曰：“高桢为御史大夫，号为正直，颇涉
    烦碎，臣下衣冠不正亦被纠举。职事有大于此者，尔宜勉之。”未几，拜平章政事，
    封冀国公。赐玉带、甲第一区，复赐姓完颜氏。
        往泰州路规措讨契丹事，元宜使忠勇校尉李荣招窝斡，窝斡杀荣，诏追赠荣进
    官四阶。五月，上闻元宜将还，遣使止之。契丹已平、元宜还朝，奏请益诸群牧铠
    甲。诏从之，每群牧益二十副。元宜复请益临潢戍军士马，诏给马六百匹。久之，
    罢为东京留守。乞还所赐甲第，上从之，赐以袭衣、吐鹘、厩马、海东青鹘。未几，
    致仕，薨于家。上闻之，遣使致祭，赙赠甚厚。
        大定十一年，尚书省奏拟纳合斡鲁补除授，上曰：“昔废海陵，此人首入弑之，
    人臣之罪莫大于是，岂可复加官使？其世袭谋克姑听仍旧。”大定十八年，扎里海
    上言：“凡为人臣能捍灾御侮有功者，宜录用之。今弑海陵者以为有功，赏以高爵，
    非所以劝事君也。宜削夺，以为人臣之戒。臣在当时亦与其党，如正名定罪，请自
    臣始。”上曰：“扎里海自请其罪以劝事君，此亦人之所难。”遂以扎里海充赵王
    府祗候郎君。
        元宜子习涅阿补，大定二十五年为符宝祗候，乞依女直人例迁官，上曰：“赐
    姓一时之权宜。”令习涅阿补还本姓。
        论曰：《春秋》书“齐公子商人弑其君舍”，又曰：“齐人弑其君商人。”嗟
    乎，弑舍者商人也，弑商人者邴埸、阎职也。海陵弑熙宗，完颜元宜弑海陵。商人
    之弑也，邴埸、阎职去之。海陵之弑也，元宜归于世宗。邴、阎贱役，元宜都将也，
    握君之亲兵，窥利以弑之，其罪岂容诛乎，世宗仅能不大用之而已。扎里海犹杀人
    而自首者也，在律，杀人未闻准首免罪而又予赏者也，况弑逆乎。海陵弑五十三年，
    得有胡沙虎之事。
        纥石烈执中，本名胡沙虎，阿疏裔孙也。徙东平路猛安。大定八年，充皇太子
    护卫，出职太子仆丞，改鹰坊直长，再迁鹰坊使、拱卫直指挥使。明昌四年，使过
    阻居，监酒官移剌保迎谒后时，饮以酒，酒味薄，执中怒，殴伤移剌保，诏的决五
    十。未几，迁右副点检，肆傲不奉职，降肇州防御使。逾年，迁兴平军节度使。丁
    母忧，起复归德军节度使，改开远军兼西南路招讨副使。俄知大名府事。承安二年，
    召为签枢密院事。诏佐丞相襄征伐，执中不欲行，奏曰：“臣与襄有隙，且杀臣矣。”
    上怒其言不逊，事下有司，既而赦之，出为永定军节度使。改西北路招讨使，复为
    永定军，坐夺部军马解职。
        泰和元年，起知大兴府事。诏契丹人立功官赏恩同女直人，许存养马匹，得充
    司吏译人，著为令。执中格诏不下，上责之曰；“汝虽意在防闲，而不知朝廷自有
    定格，自今勿复如此烦碎生事也。”乃下诏行之。
        涞水人魏廷实祖任兒，旧为靳文昭家放良，天德三年，编籍正户，已三世矣。
    文昭孙勍诋廷实为奴，及妄诉殴詈，警巡院鞫对无状，法当诉本贯。勍诉于府，执
    中使廷实纳钱五百贯与勍。廷实不从，还涞水，执中径遣锁致廷实。御史台请移问，
    执中转奏御史台不依制，府未结断，令移推。诏吏部侍郎李柄、户部侍郎粘割合答
    推问。炳、合答奏御史台理直，诏乃切责执中。
        御史中丞孟铸奏弹执中“贪残专恣，不奉法令。释罪之后，累过不悛。既蒙恩
    贷，转生跋扈。如雄州诈认马，平州冒支俸，破魏廷实家。发其冢墓，拜表不赴，
    祈雨聚妓，殴詈同僚擅令停职，失师帅之体，不称京尹之任”。上曰：“执中粗人，
    似有跋扈尔。”铸对曰：“明天子在上，岂容有跋扈之臣。”上意寤，取阅奏章，
    诏尚书省问之。由是改武卫军都指挥使。
        平章政事仆散揆宣抚河南，执中除山东东西路统军使。揆行省汴京伐宋，升诸
    道统军司为兵马都统府，执中为山东两路兵马都统，定海军节度使完颜撒剌副之。
    执中分兵驻金城、朐山，请益发东平路兵屯密、沂、宁海、登、莱以遏兵冲，诏从
    之，时泰和六年四月也。
        五月，宋兵犯金城，执中遣巡检使周奴以骑兵三百御之。会宋益兵转趋沭阳，
    谋克三合伏卒五十人篁竹中，伺宋兵过突出击之，杀十数人，追至县城，宋兵不敢
    出。会周奴以兵入城，宋兵逾城走，三合已焚其舟，合击大破之，斩首五百余级，
    杀宋统领李藻，擒忠义军将吕璋。
        十月，执中率兵二万出清口，宋以步骑万余列南岸，战舰百艘拒上流，相持累
    日。执中以舟兵二千搏战，遏宋舟兵，遣副统移剌古与涅率精骑四千自下流径渡。
    宋兵望骑兵登南岸，水陆俱溃。追斩及溺死者甚众，尽获其战舰及战马三百，遂克
    淮阴，进兵围楚州。迁元帅左监军。执中纵兵虏掠，上闻之，杖其经历官阿里不孙，
    放还所掠。未几，宋人请和，诏罢兵。除西南路招讨使，改西京留守。
        大安元年，授世袭谋克，复知大兴府事，出知太原府，复为西京留守，行枢密
    院，兼安抚使。以劲兵七千遇大兵，战于定安之北，薄暮，先以麾下遁去。众遂溃。
    行次蔚州，擅取官库银五千两及衣币诸物，夺官民马，与从行私人入紫荆关，杖杀
    涞水令。至中都，朝廷皆不问。乃迁右副元帅，权尚书左丞。执中益无所忌惮，自
    请步骑二万屯宣德州，与之三千，令驻妫川。
        崇庆元年正月，执中乞移屯南口或屯新庄，移文尚书省曰：“大兵来必不能支，
    一身不足惜，三千兵为可忧，十二关、建春、万宁宫且不保。”朝廷恶其言，下有
    司按问，诏数其十五罪，罢归田里。
        明年，复召至中都，预议军事。左谏议大夫张行信上书曰：“胡沙虎专逞私意，
    不循公道，蔑省部以示强梁，媚近臣以求称誉，骫法行事，枉害平民。行院山西，
    出师无律，不战先退，擅取官物，杖杀县令。屯驻妫川，乞移内地，其谋略概可见
    矣。欲使改易前非。以收后效，不亦难乎。才诚可取，虽在微贱皆当擢用，何必老
    旧始能立功。一将之用，安危所系，惟朝廷加察，天下幸甚。”丞相徒单镒以为不
    可用，参知政事絪跪奏其奸恶，乃止。执中善结近幸，交口称誉。五月，诏给留守
    半俸，预议军事。张行信复谏曰：“伏闻以胡沙虎老臣，欲起而用。人之能否，不
    在新旧。彼向之败，朝廷既知之矣。乃复用之，无乃不可乎。”遂止。
        上终以执中为可用，赐金牌，权右副元帅，将武卫军五千人屯中都城北。执中
    乃与其党经历官文绣局直长完颜丑奴、提控宿直将军蒲察六斤、武卫军钤辖乌古论
    夺剌谋作乱。是时，大元大兵在近，上使奉职即军中责执中止务驰猎。不恤军事。
    执中方饲鹞，怒掷杀之，遂妄称知大兴府徒单南平及其子刑部侍郎驸马都尉没烈谋
    反，奉诏讨之。南平姻家福海，别将兵屯于城北，遣人以好语招之，福海不知，既
    至乃执之。
        八月二十五日未五更，分其军为三军，由章义门入，自将一军由通玄门入。执
    中恐城中出兵来拒，乃遣一骑先驰抵东华门大呼曰：“大军至北关，已接战矣。”
    既而再遣一骑亦如之。使徒单金寿召知大兴府徒单南平，南平不知，行至广阳门西
    富义坊，马上与执中相见，执中手枪刺之堕马下，金寿斫杀之。使乌古论夺剌召没
    烈，杀之。符宝祗候鄯阳、护卫十人长完颜石古乃闻乱，遽召大汉军五百人赴难，
    与执中战不胜，皆死之。执中至东华门，使呼门者亲军百户冬兒、五十户蒲察六斤，
    皆不应，许以世袭猛安、三品职事官，亦不应。呼都点检徒单渭河，谓河即徒单镐
    也。渭河缒城出见执中，执中命聚薪焚东华门，立梯登城。护卫斜烈、乞兒、亲军
    春山共掊锁开门纳执中。执中入宫，尽以其党易宿卫。自称监国都元帅，居大兴府，
    陈兵自卫。急召都转运使孙椿年取银币赏金寿、夺剌及军官军士、大兴府舆隶。是
    夜，召声妓与亲党会饮。明日，以兵逼上出居卫邸，诱左丞完颜纲至军中，即杀之。
    执中意不可测，丞相徒单镒劝执中立宣宗，执中然之。
        是时，庄献太子在中都，执中以皇太子仪仗迎庄献入居东宫。召符宝郎徒单福
    寿取符宝，陈于大兴府露阶上。盗用御宝出制，除完颜丑奴德州防御使，乌古论夺
    剌顺天军节度使，蒲察六斤横海军节度使，徒单金寿永定军节度使，虽除外官，皆
    留之左右。其余除拜犹数十人。同时有两蒲察六斤，其一守东华门不肯从乱者。召
    礼部令史张好礼欲铸监国元帅印，好礼曰：“自古无异姓监国者。”乃止。遣奉御
    完颜忽失来等三人，护卫蒲鲜班底、完颜丑奴等十人，迎宣宗于彰德。使宦者李思
    忠弑上于卫邸。尽撤沿边诸军赴中都平州、骑兵屯蓟州以自重，边戍皆不守矣。
        九月甲辰，宣宗即位，拜执中太师、尚书令、都元帅、监修国史，封泽王，授
    中都路和鲁忽土世袭猛安。以其弟同知河南府特末也为都点检，兼侍卫亲军都指挥
    使，子猪粪除濮王傅、兵部侍郎，都点检徒单渭河为御史中丞，乌古论夺剌遥授知
    真定府事，徒单金寿遥授知东平府事，蒲察六斤遥授知平阳府事，完颜丑奴同知河
    中府事，权宿直将军。诏以乌古论谊居第赐执中，仪鸾局给供张，妻王赐紫结银铎
    车。
        戊申，执中侍朝，宣宗赐之坐，执中就坐不辞。无何，执中奏请降卫绍王为庶
    人，奏再上，诏百官议于朝堂。太子少傅奥屯忠孝、侍读学士蒲察思忠附执中议，
    众相视莫敢言，独文学田廷芳奋然曰：“先朝素无失德，尊号在礼不当削。”于是
    从之者礼部张敬甫、谏议张信甫、户部武文伯、庞才卿、石抹晋卿等二十四人。宣
    宗曰：“辟诸问途，百人曰东行是，十人曰西行是，行道之人果适东乎、适西乎。
    岂以百人、十人为是非哉？”既而曰：“朕徐思之。”数日，诏降为东海郡侯。
        大元游骑至高桥，宰臣以闻。宣宗使人问执中，执中曰：“计画已定矣。”既
    而让宰执曰：“吾为尚书令，岂得不先与议而遽奏耶？”宰执逊谢而已。
        提点近侍局庆山奴、副使惟弼、奉御惟康请除执中，宣宗念援立功，隐忍不许。
    元帅右监军术虎高琪屡战不利，执中戒之曰：“今日出兵果无功，当以军法从事矣。”
    高琪出战复败，自度不免，颇闻庆山奴诸人有谋，十月辛亥，高琪遂率所将飐军入
    中都，围执中第。执中闻变，弯弓注矢外射，不胜，登后垣欲走，衣絓堕而伤股，
    军士就斩之。高琪持执中首诣阙待罪，宣宗赦之。以为左副元帅。
        执中之党呼于衢路曰：“飐军反矣，杀之者有赏。”市人从之。飐军死者甚众，
    一军皆恟恟，宣宗遣近侍抚谕之，诏有司量加赙赠，众乃稍安。明日，除特末也泰
    宁军节度使，乌古论奋剌真授知济南府事，徒单金寿真授知归德府事，蒲察六斤真
    授知平阳府事。
        甲寅，左谏议大夫张行信上封事曰：“《春秋》之法，国君立不以道，若尝与
    诸侯盟会，即列为诸侯。东海在位已六年矣，为其臣者谁敢干之。胡沙虎握兵入城，
    躬行弑逆，当是时惟鄯阳、石古乃率众赴援，至于战死，论其忠烈，在朝食禄者皆
    当愧之。陛下始亲万机，海内望化，褒显二人，延及子孙，庶几少慰贞魂，激天下
    之义气。宋徐羡之、傅亮、谢晦弑营阳王立文帝，文帝诛之，以江陵奉迎之诚，免
    其妻子。胡沙虎国之大贼，世所共恶，虽已死而罪名未正，合暴其过恶，宣布中外，
    除名削爵，缘坐其家，然后为快。陛下若不忍援立之劳，则依仿元嘉故事，亦足以
    示惩戒。”宣宗乃下诏暴执中过恶，削其官爵。赠鄯阳、石古乃，加恩其子。庆山
    奴、惟弼、惟康皆迁赏，近侍局自此用事矣。
        论曰：金九主，遇弑者三，其逆谋者十人。熙宗之弑，惟大兴国一人世宗声其
    罪而磔之思陵之侧。徒单贞虽诛。未闻暴其罪状，后以戚畹又复赠官追封。余秉德、
    唐括辩等六人，皆以他罪诛，海陵之弑，其首恶为完颜元宜，则令终焉。卫绍王之
    弑曰胡沙虎，不死于司败之诛，而死于高琪之手。古所谓弑君之贼人得而讨之者，
    谓请于公上而致讨焉。如孔子之请讨陈恆是也。岂有如琪之擅杀而以为功者乎。金
    之政刑，其乱若此，国欲不亡，其可得乎！

        国学网站独家推出

亦凡公益图书馆(Shuku.net)

下一卷 回目录