                                  列传第二十八

        ○赵元 移剌道本名按 高德基 马讽 完颜兀不喝 刘徽柔  贾少冲子益
    移剌斡里朵 阿勒根彦忠 张九思 高衎 杨邦基 丁暐仁

        赵元，字善长，涿州范阳人。辽天庆八年登进士第，仕至尚书金部员外郎。辽
    亡，郭药师为宋守燕，以元掌机宜文字。王师取燕，药师降，枢密使刘彦宗辟元为
    本院令史。天会间，同知蓟州事。有贼杀人横道，官吏圜视莫知所为，路人耕夫聚
    观甚众。元指田中释耒而来者曰：“此贼也。”叱左右缚之，遂伏。僚吏问其故，
    元曰：“偶得于眉睫间耳。”其后朝廷立磨勘格，凡尝仕宣和者皆除名籍，元在磨
    勘中。
        齐国废，置行台省于汴，选名士十余人备官属，元在选中，授行兵部郎中。行
    台徙大名，再徙祁州，及宗弼再取河南，元皆摄户部事，赋调兵食取办。天眷三年，
    为行台右司员外郎，囚有杀人当死者，行台欲宥之，元不从，反复数四，势不可夺，
    乃仰天叹曰：“如杀人者可宥，死者复何辜，何欲徼己福而乱天下法乎？”行台竟
    不能夺。改左司员外郎，摄吏部事。在行台凡十年，吏事明敏，宗弼深知之，行台
    或有事上相府，宗弼必问“曾经赵元未也？”其见重如此。为同签汴京留守事，改
    同知大名尹，用廉迁河北西路转运使，历彰德、武胜等军节度使，以老致仕，卒于
    家。
        移剌道，本名按。宗室移剌古为山东东路兵马都总管，辟掌军府簿书，往来元
    帅府计议边事，右副元帅宗弼爱其才，召为元帅府令史。补尚书省令史，特除监察
    御史，再迁大理丞，兼工部员外郎。海陵南伐，使督运刍粮，所在盗起，道路梗涩，
    间关仅至淮南。上谒，承问，具言四方盗贼状，海陵恶闻其言，杖之七十，使督战
    舰渡江，会海陵死，军还。
        大定二年，除工部郎中。奉诏招抚诸奚。是时，抹白猛安下谋克徐列等皆欲降，
    制于猛安合住，不敢即降。道发兵掩袭合住子妇孙男女甥，及谋克留住，及蒲辇白
    撒妻孥。是日，适窝斡遣白撒发抹白猛安军，白撒闻其家人被获，遂来降。改礼部
    郎中。从讨窝斡，佩金牌，与应奉翰林文字讹里也招降叛奚。
        奉使河南，劝课农桑，密访吏治得失。累迁御史中丞、同修国史，廉问职官殿
    最，还奏。上曰：“职官贪污罪废，其余因循以苟岁月。今廉能即与升除，无以慰
    百姓爱留之意，可就迁秩，秩满升除。”于是，廉能官景州刺史耶律补进一阶，单
    州刺史石抹靳家奴、泰宁军节度副使尹升卿、宁陵县令监邦彦、浚州司候张匡福各
    进两阶。贪污官同知浚州防御使事蒲速越、真定县令特谋葛并免死，杖一百五十，
    除名。同知睢州事乌古孙阿里补杖一百，削四阶，非奉旨不得录用。于是道改同知
    大兴尹事。诏曰：“京师士民辐凑，犯法者众，罪状自实，毋为文所持，断之以公
    可也。朕尝谕执政矣，必不以小苛谴卿，勉副朕意。”
        迁刑部尚书。尚厩局使宗夔、副使石抹青狗私用官刍，事觉。尚厩局隶点检司，
    刑部当自问。点检乌林答天锡属刑部使轻其罪，刑部以付大兴府鞫治，于是道及天
    锡、郎中丁暐仁皆坐解职。寻起为大理卿，兼签书枢密院事，再迁西京留守，卒。
        高德基，字元履，辽阳渤海人。皇统二年登进士第。六年，为尚书省令史。海
    陵为相，专愎自用，人莫敢拂其意，德基每与之详辨。及篡位，命左司郎中贾昌祚
    谕旨曰：“卿公直果敢，今委卿南京行省勾当。”未行，会海陵欲都燕京，命德基
    摄燕京行台省都事。改摄右司员外郎，除户部员外郎，改中都路都转运副使，迁户
    部郎中。
        正隆三年，诏左丞相张浩、参知政事敬嗣晖营建南京宫室。明年，德基与御史
    中丞李筹、刑部侍郎萧中一俱为营造提点。海陵使中使谓德基等曰：“汝等欲乘传
    往邪？欲乘己马往邪？银牌可于南京尚书省取之。”筹乞先降银牌，复遣中使谓筹
    曰：“牌之与否，当出朕意，尔敢辄言，岂以三人中官独高邪？”遂杖之三十，遣
    乘己马往，德基、中一乘传往。转同知开封尹。
        大定三年，以察廉治状不善，下迁同知北京路都转运使事。是年秋，土河泛滥，
    水入京城，德基遽命开长乐门，疏分使入御沟，以杀其势，水不能为害。迁刑部侍
    郎。七年，改中都路都转运使。九年，转刑部尚书。有犯罪当死者，宰相欲从末减，
    德基曰：“法无二门，失出犹失入也。”不从。及奏，上曰：“刑部议，是也。”
    因召诸尚书谕之曰：“自朕即位以来，以政事与宰相争是非者，德基一人而已。自
    今部上省三议不合，即具以闻。”为宋主生日使。及还，宋人礼物外附进腊茶三千
    胯，不亲封署。德基曰：“侄献叔，而不署，是无名之物也。”却之。
        十一年，改户部尚书。德基上疏，乞免军须房税等钱，减农税及盐酒等课，未
    报。随朝官俸粟折钱，增高市价与之，多出官钱几四十万贯。上使人谕之曰：“卿
    为尚书，取悦宰执近臣，滥出官钱。卿之官爵，一出于朕，奈何如此。”于是决杖
    八十，户部郎中王佐、员外郎卢彦冲、同知中都转运使刘兟、副使石抹长寿、支度
    判官韩镇、左警巡使李克勤、右警巡使李宝、判官强锐昌、姚宗奭、尼庞古达吉不，
    皆决杖有差。诏自大定十一年十一月郊祀赦后，尚书省、御史台、户部、转运司、
    警巡院多支俸粟折钱，皆追还之。德基降兰州刺史，王佐降大兴府推官，卢彦冲河
    北西路户籍判官，刘兟东京警巡使，石抹长寿东京留守推官，韩镇河东南路户籍判
    官，李克勤通远县令，李宝清水县令，强锐昌、姚宗奭、尼庞古达吉不皆除司候。
    大定十二年，德基卒，年五十四。子锡。
        马讽，字良弼，大兴漷阴人。国初以燕与宋，讽游学汴梁，登宣和六年进士第。
    宗翰克汴京，讽归朝，复登进士第，调蔚州广灵丞，迁雄州归信令。境有河曰八尺
    口，每秋潦涨溢害民田，讽视地高下，疏决之，其患遂息。召为尚书省令史，除献
    州刺史。天德初，改宁州，民有告谋不轨者，株连数十百人，讽察其无状，乃究问
    告者，告者具伏其诬，众欢呼感泣。再迁南京副留守，入为大理少卿。是时，高桢
    为御史大夫，素贵重，绳治无所避，权贵惮其威严，乃以讽及张忠辅为中丞，欲有
    以中伤之者。讽、忠辅皆文吏巧法，不能与桢丝发相假借，桢畏其害己，因诉于海
    陵，海陵以桢太祖旧臣，每慰安之。讽改大理卿，岁余出为顺天军节度使。大定二
    年，复为大理卿，迁刑部尚书，改忠顺军节度使，致仕。卒。
        完颜兀不喝，会宁府海姑寨人。年十三，选充女直字学生。补上京女直吏，再
    习小字兼通契丹文字。充尚书省令史。天德初，除吏部主事，鞫问押懒路诈袭谋克
    事，人称其能，擢右拾遗。海陵谓之曰：“始闻汝名，试以吏部主事。今计其实，
    优于所闻远矣。”累迁右司郎中。从海陵伐宋，至淮南，闻世宗即位于辽阳，兀不
    喝入白其事，海陵沉思良久，曰：“卿等始闻之邪？我已知之，遣人往矣。此大事
    勿泄于外。”大定二年，秩满当代，世宗嘉其善敷奏，特诏再任，谓宰臣曰：“兀
    不喝为人公忠，后来有如斯人者，卿等宜荐举之。”其见知如此。
        窝斡已平，诏罢契丹猛安谋克，其元管户口，及从窝斡作乱来降者，皆隶女直
    猛安谋克，遣兀不喝于猛安谋克人户少处分置。未经罢去猛安谋克合承袭者，仍许
    承袭，赈赡其贫乏者，仍括买契丹马匹，官员年老之马不在括限。顷之，世宗以诸
    契丹未尝为乱者与来降者一概隶女直猛安中，非是，未尝从乱可且仍旧。平章政事
    完颜元宜奏，已迁契丹所弃地，可迁女直人与不从乱契丹杂处。上以问右丞苏保衡、
    参政石琚，皆不能对。上责之曰：“卿等每事先熟议然后奏，有问即对，岂容不知
    此。”保衡、琚顿首谢，上曰：“分隶契丹，以本猛安租税给赡之，所弃地与附近
    女直人及余户，愿居者听，其猛安谋克官，选契丹官员不预乱者充之。”改同知大
    兴尹，迁横海军节度使。初到官，谳囚能得其情，人以为不冤。五年，卒官。
        刘徽柔，字君美，大兴安次人。天眷二年，擢进士第。初为真定栾城主簿，转
    开远军节度掌书记，迁洪洞令。徽柔明敏善听断。县人杨远者，投牒于县，以为夜
    雨屋坏，压其侄死，号诉哀切。徽柔熟视而笑曰：“汝利侄财而杀之，乃诬雨耶？”
    叱付狱，其人立伏曰：“公神明也，不敢延死。”遂置于法。秩满，县人遮恋不得
    去者弥日，为立生祠，刻石颂德。正隆二年，入为大理评事，迁司直。大定二年，
    同知河东南路转运使事，以廉第一，改知平定军，入为大理少卿。七年，知磁州，
    改同知南京留守事。十年，迁中都路转运使，卒官。
        贾少冲，字若虚，通州人。勤学，日诵数百千言。家贫甚，尝道中获遗金，访
    其主归之。天会中，再伐宋，调及民兵。少冲甫冠，代其叔行，虽行伍间，未尝释
    卷。中天眷二年进士。刘筈欲以妹妻之，少冲辞不就曰：“富贵当自致之。”调营
    州军事判官，迁定安令。蔚州刺史恃贵不法，属吏畏之，每事辄曲从其意，少冲守
    正不阿。用廉进官一阶，再迁吏部主事、定武军节度副使、河中府判官。海陵浸以
    失道，少冲谓所亲曰：“天下且乱，不可仕也。”秩满，乃不求仕。大定二年，调
    御史台典事，累迁刑部郎中。往北京决狱，奏诛首恶，误牵连其中者皆释不问，全
    活凡千人。以本职摄右司员外郎。尝执奏刑名甚坚，既退，上谓侍臣曰：“少冲居
    下位，有守如此。”除同知河间尹。数月，入为秘书少监，兼起居注、左补阙。
        少冲外柔内刚，每从容进谏，世宗称美之。十四年，为宋主生日副使，宋国方
    有祈请，上以意谕少冲，少冲对曰：“臣有死无辱。”宋人别致珍异，少冲笑谓其
    人曰：“行人受赐自有常数，宁敢以赂辱君命乎。”遂不受。使还，世宗嘉之，迁
    右谏议大夫，秘书、起居注如故。十七年请老，除卫州防御使，迁河东南路转运使，
    召为太常卿，兼秘书少监。复请致仕，不许，改顺天军节度使，卒。
        少冲性夷简，不喜言利，尝教诸子曰：“廕所以庇身，筦库不可为也。”闻者
    尚之。子益。
        益字损之，少颖悟如成人。大定十四年，父少冲为秘书少监，充宋主生日副使，
    益侍行。是时，宋人常争起立接受国书之礼，少冲问益曰：“即宋人欲变礼，持议
    不决，奈何？”益曰：“守死无辱，可谓使矣。”少冲大奇之。中大定十九年进士，
    调河津主簿。丁父忧去官，察廉起复矾山令，补尚书省令史。丁母忧，服阕，除定
    海军节度副使，监察御史，治书侍御史，转侍御史，知登闻鼓院，兼少府少监。未
    几，改礼部郎中，兼知登闻鼓院，看读陈言文字，迁左司郎中，改吏部侍郎，兼蔡
    王傅。以病免。除郑州防御使，陕西东路转运使，顺天军节度使。大安初，召为吏
    部尚书，有疾，改安国军节度使。益调民夫修完城郭，为战守备，按察司止之，不
    听，曰：“治城，守臣事也，按察何预。”既而兵至，以有备解去。改　横海、定
    国军节度使，道阻不赴。宣宗初为吏部尚书，益为侍郎，相得欢甚，贞祐二年至汴
    京，访益所在，召为太常卿。上防秋十三事，与户部尚书李革论迁河北军民不便，
    不报。贞祐三年，致仕。元光元年，卒。
        移剌斡里朵，一名八斤，系出辽五院司，通契丹字。天会三年伐宋，隶军中，
    遇战辄先登，屡获侦人，有司上其功，补尚书省令史。十五年，籍发诸部兵于山后，
    将与右丞萧庆会，时官军窜而南者凡数千，斡里朵以兵邀击之，尽获其辎重财物，
    悉送有司而去，一毫弗取。以劳迁修武校尉。宗弼复河南，斡里朵督诸路帅臣进讨，
    事定以劳迁宣武将军。时六部未分，乃以为兵刑二部主事。未几，迁右司都事。皇
    统二年，授大理正，历同知昭德军节度使事，以廉升孟州防御使。正隆间，转同知
    北京留守事。会游古河阑子山等猛安契丹谋乱，时方发兵讨之，别遣斡里朵押军南
    下。至松山县，为贼党江哥所执，且欲推为主盟，要以契约，斡里朵怒曰：“我受
    国厚恩，岂能从汝反耶？宁杀我，契约不可得也。”贼知不可屈，乃困辱之，使布
    衣草履逐马而行，且欲害之。斡里朵说其监奴，因得脱还。六年九月，改北京路转
    运使。大定初，为博州防御使，再迁利涉军节度使。先是，有农民避贼入保郡城，
    以钱三十千寄之邻家，贼平索之，邻人讳不与，诉于县，县官以无契验却之，乃诉
    于州。斡里朵阳怒械系之，捕其邻人，关以三木，诘之曰：“汝邻乙坐劫杀人，指
    汝同盗。”邻人大惧，始自陈有欺钱之隙，乃责归所隐钱而释之，郡人骇服。改通
    远军节度使，卒。
        阿勒根彦忠，本名窊合山，曷速馆人也。好学，通吏事。天会十四年，选充尚
    书兵部孔目官，升尚书省令史，除右司都事。七年，改大理丞，为会宁少尹，进同
    知会宁府事，入为尚书吏礼部郎中。贞元二年，进本部侍郎。海陵庶人凡有所疑，
    常使彦忠裁决，彦忠据法以对。间有不合，则召让之，彦忠执奏如前，终无阿屈，
    同列咸为惧，彦忠固执不变，海陵壮之。明年，除御史中丞，历尚书户部侍郎、侍
    卫亲军副都指挥使。海陵南伐，除南京路都转运使。大定二年，改大名尹，兼本路
    兵马都总管。四年，入为刑部尚书。诏规措北边艰食户口。及泰州、临潢接境，度
    宜安置堡戍七十，驻兵万三千，刍粮之用就经画之。还朝未及入对，以疾卒，年五
    十三。
        彦忠性孝友，尝使宋，所得金帛，尽分兄弟亲友。赠荣禄大夫，命有司致祭，
    并以银绢赐其家。
        张九思，字全行，锦州人。皇统初，补行台省女直译史，除同知易州事，三迁
    亳州防御使、归德尹。刘仲延受宋国岁贡于泗州，九思副之。往岁受岁贡者，每以
    币物不精责宋使者，宋使者私馈银币各直数百千以为常，九思独不肯受，仲延从之，
    自是私馈遂绝。自大理评事，再迁大理少卿。清池令双申自陈：“父虔，天眷初，
    知永安军，遇叛寇孟邦杰，执而胁之，不从，遂被害。乞正班用廕。”大理寺议，
    虔子止合杂班叙，九思曰：“虔奋不顾身，守节以死，其子正班用廕，以劝忠孝。”
    世宗从九思议。改工部郎中，大兴少尹，同知中都都转运使事，转刑部侍郎，改工
    部。
        九思所守清约，然急于进取，一切以功利为务，率意任情不恤百姓。诏检括官
    田，凡地名疑似者，如皇后店、太子庄、燕乐城之类，不问民田契验，一切籍之，
    复有邻接官地冒占幸免者。世宗闻其如是，召还戒之曰：“如辽时支拨地土，及国
    初元帅府拘刷民间指射租田，近岁冒为己业，此类当拘籍之。其余民田，一旦夺之
    则百姓失业，朕意岂如此也。”转御史中丞。九思言屯田猛安人为盗征偿，家贫辄
    卖所种屯地。凡家贫不能征偿者，止令事主以其地招佃，收其租入，估贾与征偿相
    当，即以其地还之。临洮尹完颜让亦论屯田贫人征偿卖田，乞用九思议，诏从之。
        迁工部尚书。年高，愈自用，上谓左丞张汝弼曰：“九思耄矣，颇执强自用，
    欲令外补，何如？”于是，九思男若拙为尚书省令史，冒填诏敕，事觉，亡命。汝
    弼因奏其事，上曰：“九思岂不知若拙处邪？可免其官，捕若拙，获日授职。”九
    思闻命惶惧，因感疾，卒。
        高衎，字穆仲，辽阳渤海人。敏而好学，自少有能赋声，同舍生欲试其才，使
    一日赋十题戏之，衎执笔怡然，未暮，十赋皆就，彬彬然有可观。年二十六登进士
    第，乞归养，逾二年方调漷阴丞。召为尚书省令史，除右司都事。母丧去官，起复
    吏部员外郎，摄左司员外郎。
        王彦潜、常大荣、李庆之皆在吏部选中，吏部拟彦潜、大荣皆进士第一，次当
    在庆之上，彦潜洺州防御判官，大荣临海军节度判官，庆之沈州观察判官。左司郎
    中贾昌祚挟私，欲与庆之洺州，诡曰：“洺虽佳郡，防御幕官在节镇下。”乃改拟
    彦潜临海军，大荣沈州，庆之洺州。庆之初赴选，昌祚以庆之为会试诠读官，而庆
    之弟庆云为尚书省令史，多与权贵游，海陵心恶之，尝谓左右司“昌祚必与庆之善
    阙”。大奉国臣者，辽阳人，永宁太后族人，先为东京警巡院使，以赃免去，欲因
    太后求见，海陵不许。衎与奉国臣有乡里旧，拟为贵德县令。海陵大怒，于是昌祚、
    衎、吏部侍郎冯仲等，各杖之有差，庆云决杖一百五十，罢去。未几，仲、昌祚、
    庆云皆死，衎降为清水县主簿，兵部员外郎摄吏部主事杨邦基降宜君县主簿，吏部
    主事宋仝降漷阴县主簿，尚书省知除杨伯杰，降闾阳县主簿。
        居二年，为大理司直，迁户部员外郎，同知中都都转运使，太常少卿，吏部郎
    中。大定初，转左司郎中。世宗孜孜求谏，群臣承顺旨意，无所匡正，上曰：“朕
    初即位，庶政多未谙悉，实赖将相大臣同心辅佐。百姓且上书言事，或有所补。夫
    听断狱讼，簿书期会，何人不能，如唐、虞之圣，犹曰‘稽于众，舍己从人’。正
    隆专任独见，不谋臣下，以取败乱。卿等其体朕意。”使洁传诏台省百司曰：“凡
    上书言事，或为有司沮遏，许进表以闻。”
        迁吏部尚书。每季选人至，吏部托以检阅旧籍，谓之检卷，有滞留至后季犹不
    得去者。衎三为吏部，知其弊，岁余铨事修理，选人便之。五年，为贺宋国生日使，
    中道得疾，去职。大定七年，卒。
        杨邦基，字德懋，华阴人。父綯，宋末为易州州佐。宗望伐宋，蔡靖以燕山降，
    易州即日来附，綯被杀，邦基年十余岁，匿僧舍中，得免。既长，好学。天眷二年，
    登进士第，调滦州军事判官，迁太原交城令。太原尹徒单恭贪污不法，托名铸金佛，
    命属县输金，邦基独不与。徒单恭怒，召至府，将以手持铁拄杖撞邦基面，邦基不
    动。秉德廉察官吏，尹与九县令皆免去，邦基以廉为河东第一，召为礼部主事。以
    兵部员外郎摄吏部差除，坐铨注李庆之、大奉国臣，与高衎等皆贬官，邦基降坊州
    宜君簿。转高密令。大定初，尚书省拟邦基刑部郎中，世宗曰：“县官即除郎中，
    如何？”太师张浩对曰：“邦基前为兵部员外郎矣，且其人材可用。”上许之。改
    太府少监，知登闻检院，为秘书少监，迁翰林直学士，再迁秘书监兼左谏议大夫，
    修起居注。中都警巡使张子衍与邦基姻家，子衍道中遇皇太子卫仗，立马市门不去
    伞，卫士诃之，子衍以鞭鞭卫士诃己者。御史台劾奏子衍，邦基见台官为子衍求解，
    及入见显宗，求脱子衍罪。诏削子衍官两阶。邦基坐削官一阶，出为同知西京留守
    事，徙山东东路转运使，永定军节度使，致仕。大定二十一年，卒。邦基能属文，
    善画山水人物，尤以画名当世云。
        丁暐仁，字藏用，大兴府宛平人。曾祖奭。祖惟寿。父筠，以吏补州县，所至
    有治声，其后致仕，杜门不出，乡里有斗讼者，不之官而就筠质焉。暐仁冲澹寡欲，
    读书之外，无他好，辽季避难，虽间关道途，未尝释卷。皇统二年，登进士第，调
    武清县丞。县经兵革后，无学校，暐仁召邑中俊秀子弟教之学，百姓欣然从之。调
    磁州军事判官。是时，诏使廉察官吏，暐仁以廉摄守事。迁和川令。前令罢耎不事
    事，群小越法干禁无所惮，暐仁申明法禁，皆屏息，或走入他县以避之。有董佑者
    最强悍，畏服暐仁，以刀断指，誓终身不复犯法。凡租赋与百姓前为期率，比他邑
    先办。历北京推官，再迁大理司直，以忧去官，寻起复。大定三年，除定武军节度
    副使，而节度使、同知皆阙，暐仁为政无留讼。改大理丞，吏部员外郎，转户部郎
    中。于是，贾少冲为刑部郎中，上谓左丞相纥石烈良弼曰：“少冲为人柔缓，不称
    刑部之职，其议易之。”乃以暐仁为刑部郎中。坐尚厩局官私用官刍，违格付大兴
    府鞫问，解职。改祁州刺史。祁州为定武支郡，士民闻暐仁之官，相率欢迎界上，
    相属不绝。改同知西京留守事，首兴学校，以明养士之法。迁陕西西路转运使。大
    定二十一年，卒官。
        赞曰：吏之兴，其秦之季邪？吏有选试，其辽、金之际邪？其文从一从史，守
    法不贰之谓邪？守法不贰，斯真吏矣。巧者舞文以乱法，窒者执一而弗通，此皆吏
    道之自失者也。高衎、高德基、张九思之徒，皆诡法以自失者矣。

        国学网站独家推出

亦凡公益图书馆(Shuku.net)

下一卷 回目录