                                  列传第五十二

        ○白华  斜卯爱实合周附      石抹世勣
        白华，字文举，庾州人。贞祐三年进士。初为应奉翰林文字。正大元年，累迁
    为枢密院经历官。二年九月，武仙以真定来归，朝廷方经理河北，宋将彭义斌乘之，
    遂由山东取邢、洺、磁等州。华上奏曰：“北兵有事河西，故我得少宽。今彭义斌
    招降河朔郡县，骎骎及于真定，宜及此大举，以除后患。”时院官不欲行，即遣华
    相视彰德，实挤之也，事竟不行。
        三年五月，宋人掠寿州，永州桃园军失利，死者四百余人。时夏全自楚州来奔。
    十一月庚申，集百官议和宋。上问全所以来，华奏：“全初在盱眙，从宋帅刘卓往
    楚州。州人讹言刘大帅来，欲屠城中北人耳。众军怒，杀卓以城来归。全终不自安，
    跳走盱眙，盱眙不纳，城下索妻孥，又不从，计无所出，乃狼狈而北，止求自免，
    无他虑也。”华因是为上所知。全至后，盱眙、楚州，王义深、张惠、范成进相继
    以城降。诏改楚州为平淮府，以全为金源郡王、平淮府都总管，张惠临淄郡王，义
    深东平郡王，成进胶西郡王。和宋议寝。四年，李全据楚州，众皆谓盱眙不可守，
    上不从，乃以淮南王招全，全曰：“王义深、范成进皆我部曲而受王封，何以处我。”
    竟不至。
        是岁，庆山奴败绩于龟山。五年秋，增筑归德城，拟工数百万，宰相奏遣华往
    相役，华见行院温撒辛，语以民劳，朝廷爱养之意，减工三之一。温撒，李辛赐姓
    也。
        六年，以华权枢密院判官。上召忠孝军总领蒲察定住、经历王仲泽、户部郎中
    刁璧及华谕之曰：“李全据有楚州，睥睨山东，久必为患。今北事稍缓，合乘此隙
    令定住权监军，率所统军一千，别遣都尉司步军万人，以璧、仲泽为参谋，同往沂、
    海界招之，不从则以军马从事，卿等以为何如？”华对曰：“臣以为李全借大兵之
    势，要宋人供给馈饷，特一猾寇耳。老狐穴冢，待夜而出，何足介怀。我所虑者北
    方之强耳。今北方有事，未暇南图，一旦事定，必来攻矣。与我争天下者此也，全
    何预焉。若北方事定，全将听命不暇，设不自量，更有非望，天下之人宁不知逆顺，
    其肯去顺而从逆乎！为今计者，姑养士马，以备北方。使全果有不轨之谋，亦当发
    于北朝息兵之日，当此则我易与矣。”上沉思良久曰：“卿等且退，容我更思。”
    明日，遣定住还屯尉氏。
        时陕西兵大势已去，留脱或栾驻庆阳以扰河朔，且有攻河中之耗，而卫州帅府
    与恆山公府并立，虑一旦有警，节制不一，欲合二府为一，又恐其不和，命华往经
    画之。初，华在院屡承面谕云：“汝为院官，不以军马责汝。汝辞辩，特以合喜、
    蒲阿皆武夫，一语不相入，便为龃龉，害事非细，今以汝调停之，或有乖忤，罪及
    汝矣。院中事当一一奏我，汝之职也。今卫州之委，亦前日调停之意。”
        国制，凡枢密院上下所倚任者名奏事官，其目有三，一曰承受圣旨，二曰奏事，
    三曰省院议事，皆以一人主之。承受圣旨者，凡院官奏事，或上处分，独召奏事官
    付之，多至一二百言，或直传上旨，辞多者即与近侍局官批写。奏事者，谓事有区
    处当取奏裁者殿奏，其奏每嫌辞费，必欲言简而意明，退而奉行，即立文字，谓之
    检目。省院官殿上议事则默记之，议定归院，亦立检目呈覆。有疑则复禀，无则付
    掾史施行。其赴省议者，议既定，留奏事官与省左右司官同立奏草，圆覆诸相无异
    同，则右司奏上。此三者之外又有难者，曰备顾问，如军马粮草器械、军帅部曲名
    数、与夫屯驻地里厄塞远近之类，凡省院一切事务，顾问之际一不能应，辄以不用
    心被谴，其职为甚难，故以华处之。
        五月，以丞相赛不行尚书省事于关中，蒲阿率完颜陈和尚忠孝军一千驻邠州，
    且令审观北势。如是两月，上谓白华曰：“汝往邠州六日可往复否？”华自量日可
    驰三百，应之曰：“可。”上令密谕蒲阿才候春首，当事庆阳。华如期而还。上一
    日顾谓华言：“我见汝从来凡语及征进，必有难色，今此一举特锐于平时，何也？”
    华曰：“向日用兵，以南征及讨李全之事梗之，不能专意北方，故以北向为难。今
    日异于平时，况事至于此，不得不一举。大军入界已三百余里，若纵之令下秦川则
    何以救，终当一战摧之。战于近里之平川，不若战于近边之险隘。”上亦以为然。
        七年正月，庆阳围解，大军还。白华上奏：“凡今之计，兵食为急。除密院已
    定忠孝军及马军都尉司步军足为一战之资，此外应河南府州亦须签拣防城军，秋聚
    春放，依古务农讲武之义，各令防本州府城，以今见在九十七万，无致他日为资敌
    之用。”五月，华真授枢密判官，上遣近侍局副使七斤传旨云：“朕用汝为院官，
    非责汝将兵对垒，第欲汝立军中纲纪、发遣文移、和睦将帅、究察非违，至于军伍
    之阅习、器仗之修整，皆汝所职。其悉力国家，以称朕意。”
        八年，大军自去岁入陕西，翱翔京兆、同、华之间，破南山砦栅六十余所。已
    而攻凤翔，金军自阌乡屯至渑池，两行省晏然不动。宰相台谏皆以枢院瞻望逗遛为
    言，京兆士庶横议蜂起，以至诸相力奏上前。上曰：“合达、蒲阿必相度机会，可
    进而进耳。若督之使战，终出勉强，恐无益而反害也。”因遣白华与右司郎中夹谷
    八里门道宰相百官所言，并问以“目今二月过半，有怠归之形，诸军何故不动？”
    且诏华等往复六日。华等既到同，谕两行省以上意。合达言：“不见机会，见则动
    耳。”蒲阿曰：“彼军绝无粮饷，使欲战不得，欲留不能，将自敝矣。”合达对蒲
    阿及诸帅则言不可动，见士大夫则言可动，人谓合达近尝得罪，又畏蒲阿方得君，
    不敢与抗，而亦言不可动。华等观二相见北兵势大皆有惧心，遂私问樊泽、定住、
    陈和尚以为何如，三人者皆曰：”他人言北兵疲困，故可攻，此言非也。大兵所在，
    岂可轻料？是真不敢动。”华等还，以二相及诸将意奏之，上曰：”我故知其怯不
    敢动矣。”即复遣华传旨谕二相云：“凤翔围久，恐守者力不能支。行省当领军出
    关，宿华阴界，次日及华阴，次日及华州，略与渭北军交手。计大兵闻之必当奔赴，
    且以少纾凤翔之急，我亦得为掣肘计耳。”二相回奏领旨。华东还及中牟，已有两
    行省纳奏人追及，华取报密院副本读之，言：“领旨提军出关二十里至华阴界，与
    渭北军交，是晚收军入关。”华为之仰天浩叹曰：“事至于此，无如之何矣。”华
    至京，奏章已达，知所奏为徒然，不二三日凤翔陷，两行省遂弃京兆，与牙古塔起
    迁居民于河南，留庆山奴守之。
        夏五月，杨妙真以夫李全死于宋，构浮桥于楚州之北，就北帅梭鲁胡吐乞师复
    仇。朝廷觇知之，以谓北军果能渡淮，淮与河南跬步间耳，遣合达、蒲阿驻军桃源
    界滶河口备之。两行省乃约宋帅赵范，赵葵为夹攻之计。二赵亦遣人报聘，俱以议
    和为名，以张声势。二相屡以军少为言，而省院难之，因上奏云：“向来附关屯驻
    半年，适还旧屯，喘不及息，又欲以暑月东行，实无可图之事，徒自疲而已。况兼
    桃源、青口蚊虻湫湿之地，不便牧养，目今非征进时月，决不敢妄动。且我之所虑，
    特楚州浮梁耳。姑以计图之，已遣提控王锐往视可否。”奏上，上遣白华以此传谕
    二相，兼领王锐行。二相不悦。蒲阿遣水军虹县所屯王提控者以小船二十四只，令
    华顺河而下，必到八里庄城门为期，且曰：“此中望八里庄，如在云间天上，省院
    端坐，徒事口吻，今枢判亲来，可以相视可否，归而奏之。”华力辞不获，遂登舟。
    及淮与河合流处，才及八里庄城门相直，城守者以白鹞大船五十溯流而上，占其上
    流以截华归路。华几不得还，昏黑得径先归，乃悟两省怒朝省不益军，谓皆华辈主
    之，故挤之险地耳。是夜二更后，八里庄次将遣人送款云：”早者主将出城开船，
    截大金归路，某等商议，主将还即闭门不纳，渠已奔去楚州，乞发军马接应。”二
    相即发兵骑、开船赴约，明旦入城安慰，又知楚州大军已还河朔，宋将烧浮桥，二
    相附华纳奏，上大喜。
        初，合达谋取宋淮阴。五月渡淮。淮阴主者胡路钤往楚州计事于杨妙真，比还，
    提正官郭恩送款于金，胡还不纳，恸哭而去。合达遂入淮阴，诏改归州，以行省乌
    古论叶里哥守之，郭恩为元帅右都监。既而，宋人以银绢五万两匹来赎盱眙龟山，
    宋使留馆中，郭恩谋劫而取之，或报之于盱眙帅府，即以军至，恩不果发。明日，
    宋将刘虎、汤孝信以船三十艘烧浮梁，因遣其将夏友谅来攻盱眙，未下。泗州总领
    完颜矢哥利馆中银绢，遂反。防御使徒单塔剌闻变，扼罘山亭甬路，好谓之曰：
    “容我拜辞朝廷然后死。”遂取朝服望阙拜，恸良久，投亭下水死。矢哥遂以州归
    杨妙真，总帅纳合买住亦以盱眙降宋。
        九月，陕西行省防秋，时大兵在河中，睿宗已领兵入界，庆山奴报粮尽，将弃
    京兆而东。一日，白华奏，侦候得睿宗所领军马四万，行营军一万，布置如此，
    “为今计者，与其就汉御之，诸军比到，可行半月，不若径往河中。目今沿河屯守，
    一日可渡，如此中得利，襄、汉军马必当迟疑不进。在北为投机，在南为掣肘，臣
    以为如此便”。上曰：“此策汝画之，为得之他人？”华曰：“臣愚见如此。”上
    平日锐于武事，闻华言若欣快者，然竟不行。
        未几，合达自陕州进奏帖，亦为此事，上得奏甚喜。蒲阿时在洛阳，驿召之，
    盖有意于此矣。蒲阿至，奏对之间不及此，止言大兵前锋忒木泬统之，将出冷水谷
    口，且当先御此军。上曰：“朕不问此，只欲问河中可捣否。”蒲阿不获已，始言
    睿宗所领兵骑虽多，计皆冗杂。大兵军少而精，无非选锋。金军北渡，大兵必遣辎
    重屯于平阳之北，匿其选锋百里之外，放我师渡，然后断我归路与我决战，恐不得
    利。”上曰：“朕料汝如此，果然。更不须再论，且还陕州。”蒲阿曰：“合达枢
    密使所言，此间一面革拨恐亦未尽，乞召至同议可否。”上曰：“见得合达亦止此
    而已，往复迟滞，转致误事。”华奏合达必见机会，召至同议为便。副枢赤盏合喜
    亦奏蒲阿、白华之言为是。上乃从之。召合达至，上令先与密院议定，然后入见。
    既议，华执合达奏帖举似再三，竟无一先发言者。移时，蒲阿言：“且勾当冷水谷
    一军何如。”合达曰：“是矣。”遂入见。上问卿等所议若何，合达敷奏，其言甚
    多，大概言河中之事与前日上奏时势不同，所奏亦不敢自主，议遂寝。二相还陕，
    量以军马出冷水谷，奉行故事而已。十二月，河中府破。
        九年，京城被攻。四月兵退，改元天兴。是月十六日，并枢密院归尚书省，以
    宰相兼院官，左右司首领官兼经历官，惟平章白撒、副枢合喜、院判白华、权院判
    完颜忽鲁剌退罢。忽鲁剌有口辩，上爱幸之。朝议罪忽鲁剌，而书生辈妒华得君，
    先尝以语撼之，用是而罢。金制，枢密院虽主兵，而节制在尚书省。兵兴以来，兹
    制渐改，凡是军事，省官不得预，院官独任专见，往往败事。言者多以为将相权不
    当分，至是始并之。
        十二月朔，上遣近侍局提点曳剌粘古即白华所居，问事势至于此，计将安出。
    华附奏：“今耕稼已废，粮斛将尽，四外援兵皆不可指拟，车驾当出就外兵。可留
    皇兄荆王使之监国，任其裁处。圣主既出，遣使告语北朝，我出非他处收整军马，
    止以军卒擅诛唐庆，和议从此断绝，京师今付之荆王，乞我一二州以老耳。如此则
    太后皇族可存，正如《春秋》纪季入齐为附庸之事，圣主亦得少宽矣。”于是起华
    为右司郎中。初，亲巡之计决，诸将皆预其议，将退，首领官张衮、聂天骥奏：
    “尚有旧人谙练军务者，乃置而不用，今所用者，皆不见军中事体，此为未尽。”
    上问未用者何人，皆曰院判白华，上颔之，故有是命。
        明日，召华谕之曰：“亲巡之计已决，但所往群议未定，有言归德四面皆水，
    可以自保者，或言可沿西山入邓。或言设欲入邓，大将速不泬今在汝州，不如取陈、
    蔡路转往邓下。卿以为如何？”华曰：“归德城虽坚，久而食尽，坐以待毙，决不
    可往。欲往邓下，既汝州有速不泬，断不能往。以今日事势，博徒所谓孤注者也。
    孤注云者，止有背城之战。为今之计，当直赴汝州，与之一决，有楚则无汉，有汉
    则无楚。汝州战不如半途战，半途战又不如出城战，所以然者何？我军食力犹在，
    马则豆力犹在。若出京益远，军食日减，马食野草，事益难矣。若我军便得战，存
    亡决此一举，外则可以激三军之气，内则可以慰都人之心。或止为避迁之计，人心
    顾恋家业，未必毅然从行。可详审之。”遂召诸相及首领官同议，禾速嘉兀地不、
    元帅猪兒、高显、王义深俱主归德之议，丞相赛不主邓，议竟不能决。明日，制旨
    京城食尽，今拟亲出，聚集军士于大庆殿谕以此意，谕讫，诸帅将佐合辞奏曰：
    “圣主不可亲出，止可命将，三军欣然愿为国家效死。”上犹豫，欲以官奴为马军
    帅，高显为步军帅，刘益副之，盖采舆议也，而三人者亦欲奉命。权参政内族讹出
    大骂云：“汝辈把锄不知高下，国家大事，敢易承邪！”众默然，惟官奴曰：“若
    将相可了，何至使我辈。”事亦中止。
        明日，民间哄传车驾欲奉皇太后及妃后往归德，军士家属留后。目今食尽，坐
    视城中俱饿死矣。纵能至归德，军马所费支吾复得几许日。上闻之，召赛不、合周、
    讹出、乌古孙卜吉、完颜正夫议，余人不预。移时方出，见首领官、丞相言，前日
    巡守之议已定，止为一白华都改却，今往汝州就军马索战去矣。遂择日祭太庙誓师，
    拟以二十五之日启行。是月晦，车驾至黄陵冈，复有北幸之议，语在《白撒传》。
        天兴二年正月朔，上次黄陵冈，就归德餫船北渡，诸相共奏，京师及河南诸州
    闻上幸河北，恐生他变，可下诏安抚之。是时，在所父老僧道献食，及牛酒犒军者
    相属，上亲为拊慰，人人为之感泣。乃赦河朔，招集兵粮，赦文条画十余款，分道
    传送。二日，或有云：“昨所发河南诏书，倘落大军中，奈泄事机何。”上怒，委
    近侍局官传旨，谓首领官张衮、白华、内族讹可当发诏时不为后虑，皆量决之。是
    时卫州军两日至蒲城，而大军徐蹑其后。十五日，宰相诸帅共议上前，郎中完颜胡
    鲁剌秉笔书，某军前锋，某军殿后，余事皆有条画。书毕，惟不言所往，华私问胡
    鲁剌，托以不知。是晚，平章及诸帅还蒲城军中。夜半，讹可、衮就华帐中呼华云：
    “上已登舟，君不知之耶？”华遂问其由，讹可云：“我昨日已知上欲与李左丞、
    完颜郎中先下归德，令诸军并北岸行，至凤池渡河。今夜平章及禾速嘉、元帅官奴
    等来，言大军在蒲城曾与金军接战，势莫能支，遂拥主上登舟，军资一切委弃，止
    令忠孝军上船，马悉留营中。计舟已行数里矣。”华又问：“公何不从往？”云：
    “昨日拟定首领官止令胡鲁剌登舟，余悉随军，用是不敢。”是夜，总帅百家领诸
    军舟往凤池，大军觉之，兵遂溃。
        上在归德。三月，崔立以汴京降，右宣徽提点近侍局移剌粘古谋之邓，上不听。
    时粘古之兄瑗为邓州节度使、兼行枢密院事，其子与粘古之子并从驾为卫士。适朝
    廷将召邓兵入援，粘古因与华谋同之邓，且拉其二子以往，上觉之，独命华行，而
    粘古改之徐州。华既至邓，以事久不济，淹留于馆，遂若无意于世者。会瑗以邓入
    宋，华亦从至襄阳，宋署为制干，又改均州提督。后范用吉杀均之长吏。送款于北
    朝，遂因而北归。士大夫以华夙儒贵显，国危不能以义自处为贬云。
        用吉者，本姓孛术鲁，名久住。初归入宋，谒制置赵范，将以计动其心，故更
    姓名范用吉。赵怒其触讳，斥之，用吉犹应对如故。赵良久方悟，且利其事与己符，
    遂擢置左右，凡所言动，略不加疑，遂易其姓曰花，使为太尉，改镇均州。未几，
    纳款于北。后以家人诬以欲叛，为同列所害。
        赞曰：白华以儒者习吏事，以经生知兵，其所论建，屡中事机，然三军败衄之
    馀，士气不作，其言果可行乎。从瑗归宋，声名扫地，则犹得列于金臣之传者，援
    蜀谯周等例云。
        斜卯爱实，字正之，策论进士也。正大间，累官翰林直学士，兼左司郎中。天
    兴元年正月，闻大兵将至，以点检夹谷撒合为总帅，率步骑三万巡河渡，命宿直将
    军内族长乐权近侍局使，监其军。行至封丘而还。入自梁门，枢密副使合喜遇之，
    笑语撒合曰：“吾言信矣，当为我作主人。”盖世俗酬谢之意也。明日，大兵遂合，
    朝廷置而不问。于是爱实上言曰：“撒合统兵三万，本欲乘大兵远至，喘息未定而
    击之。出京才数十里，不逢一人骑，已畏缩不敢进。设遇大兵，其肯用命乎？乞斩
    二人以肃军政。”不报。盖合喜辈以京师倚此一军为命，初不敢俾之出战，特以外
    议哄然，故暂出以应之云。
        卫绍、镐厉二王家属，皆以兵防护，且设官提控，巡警之严过于狱犴。至是，
    卫绍宅二十年，镐厉宅四十年。正大间，朝臣屡有言及者，不报。爱实乃上言曰：
    “二族衰微，无异匹庶，假欲为不善，孰与同恶？男女婚嫁，人之大欲，岂有幽囚
    终世，永无伉俪之望，在他人尚且不忍，况骨肉乎！”哀宗感其言，始听自便。未
    几，有青城之难。
        爱实愤时相非其人，尝历数曰：“平章白撒固权市恩，击丸外百无一能。丞相
    赛不菽麦不分，更谓乏材，亦不至此人为相。参政兼枢密副使赤盏合喜粗暴，一马
    军之材止矣，乃令兼将相之权。右丞颜盏世鲁居相位已七八年，碌碌无补，备员而
    已。患难之际，倚注此类，欲冀中兴，难矣。”于是世鲁罢相，赛不乞致仕，而白
    撒、合喜不恤也。
        是年四月，京城罢攻，大兵退。既而以害唐庆事，和议遂绝。于是再签民兵为
    守御备。八月，括京城粟，以转运使完颜珠颗、张俊民、曳剌克忠等置局，以推举
    为名，珠颗谕民曰：“汝等当从实推唱，果如一旦粮尽，令汝妻子作军食，复能吝
    否？”既而罢括粟令，复以进献取之。前御史大夫内族合周复冀进用，建言京城括
    粟可得百余万石。朝廷信之，命权参知政事，与左丞李蹊总其事。先令各家自实，
    壮者存石有三斗，幼者半之，仍书其数门首，敢有匿者以升斗论罪。京城三十六坊，
    各选深刻者主之，内族完颜久住尤酷暴。有寡妇二口，实豆六斗，内有蓬子约三升，
    久住笑曰：“吾得之矣。”执而以令于众。妇泣诉曰：“妾夫死于兵，姑老不能为
    养，故杂蓬粃以自食耳，非敢以为军储也。且三升，六斗之余。”不从，竟死杖下。
    京师闻之股栗，尽投其余于粪溷中。或白于李蹊，蹊颦蹙曰：“白之参政。”其人
    即白合周，周曰：“人云‘花又不损，蜜又得成’。予谓花不损，何由成蜜？且京
    师危急，今欲存社稷耶？存百姓耶？”当时皆莫敢言，爱实遂上奏，大概言：“罢
    括粟，则改虐政为仁政，散怨气为和气。”不报。
        时所括不能三万斛，而京城益萧然矣。自是之后，死者相枕，贫富束手待毙而
    已。上闻之，命出太仓米作粥以食饿者，爱实闻之叹曰：“与其食之，宁如勿夺。”
    为奉御把奴所告。又近侍干预朝政，爱实上章谏曰：“今近侍权太重，将相大臣不
    敢与之相抗　。自古仆御之臣不过供给指使而已，虽名仆臣，亦必选择正人。今不
    论贤否，惟以世胄或吏员为之。夫给使令之材，使预社稷大计，此辈果何所知乎。”
    章既上，近侍数人泣诉上前曰：“爱实以臣等为奴隶，置至尊何地耶！”上益怒，
    送有司。近侍局副使李大节从容开释，乃赦之，出为中京留守，后不知所终。
        合周者，一名永锡。贞祐中，为元帅左监军，失援中都，宣宗削除官爵，杖之
    八十。已而复用。四年，以御史大夫权尚书右丞，总兵陕西。合周留渑池数日，进
    及京兆，而大兵已至，合周竟不出兵，遂失潼关。有司以敌至不出兵当斩，诸皇族
    百余人上章救之，上曰：“向合周救中都，未至而军溃，使宗庙山陵失守，罪当诛，
    朕特宽贷以全其命。寻复重职，今镇陕西，所犯乃尔，国家大法，岂敢私耶！”遂
    再夺爵，免死除名。至是，为参知政事。性好作诗词，语鄙俚，人采其语以为戏笑。
    因自草《括粟榜文》，有“雀无翅兒不飞，蛇无头兒不行”等语，以“而”作“兒”，
    掾史知之，不敢易也。京城目之曰“雀兒参政”。哀宗用而不悟，竟致败事。
        石抹世勣，字景略。幼勤学，为文有体裁。承安二年，以父元毅死王事，收充
    擎执。五年，登词赋、经义两科进士第。贞祐三年，累官为太常丞，预讲议所事。
    时朝廷徙河北军户河南，宰职议给以田，世勣上言曰：“荒闲之田及牧马地，其始
    耕垦，费力当倍，一岁断不能熟。若夺民素莳者与之，则民将失所，且启不和之端。
    况军户率无耕牛，虽或有之，而廪给未敢遽减。彼既南来，所捐田宅为人所有，一
    旦北归，能无争夺？切谓宜令军户分人归守本业，收其晚禾，至春复还为固守计。”
    会侍御史刘元规亦言给田不便，上大悟，乃罢之。未几，迁同知金安军节度使。兴
    定二年，选为华州元帅府参议官。初，右都监完颜合达行帅府于桢州，尝以前同知
    平凉府事卓鲁回蒲乃速为参议，及移驻华州，陕西行省请复用蒲乃速，令世勣副之。
    上曰：“蒲乃速但能承奉人耳，余无所长，非如世勣可任以事。华为要镇，而轻用
    其人，或致败事。”遂独用世勣焉。寻入为尚书省左司郎中。元光元年，夺一官，
    解职。初，世勣任华州，有荐其深通钱谷者，复察不如所举，未籍行止中。后主者
    举觉，平章英王以世勣避都司之繁，私属治籍吏冀改他职，奏下有司，故有是责。
    久之，起为礼部侍郎，转司农，改太常卿。正大中，为礼部尚书，兼翰林侍讲学士。
        天兴元年冬，哀宗将北渡，世勣率朝官刘肃、田芝等二十人求见仁安殿。上问
    卿等欲何言，世勣曰：“臣等闻陛下欲亲出，切谓此行不便。”上曰：“我不出，
    军分为二，一军守，一军出战。我出则军合为一。”世勣曰：“陛下出则军分为三，
    一守、一战、一中军护从，不若不出为愈也。”上曰：“卿等不知，我若得完颜仲
    德、恆山公武仙付之兵事，何劳我出。我岂不知今日将兵者，官奴统马兵三百止矣，
    刘益将步兵五千止矣，欲不自将，得乎？”上又指御榻曰：“我此行岂复有还期，
    但　恨我无罪亡国耳。我未尝奢侈，未尝信任小人。”世勣应声曰：“陛下用小人
    则亦有之。”上曰：“小人谓谁？”世勣历数曰：“移剌粘古、温敦昌孙、兀撒惹、
    完颜长乐皆小人也。陛下不知为小人，所以用之。”肃与世勣复多有言，良久，君
    臣涕泣而别。初，肃等求见，本欲数此四人。至是，世勣独言之，于是哀宗以世勣
    行。自蒲城至归德。明年六月，走蔡州，次新蔡县之姜寨。
        世勣子嵩，时为县令，拜上于马前，兵乱后父子始相见。上嘉之，授嵩应奉翰
    林文字，以便养亲。蔡城破，父子俱死。嵩字企隆，兴定二年经义进士。
        赞曰：爱实言卫、镐家属禁锢之虐，京城括粟之暴，近侍干政之横；世勣言河
    北军户给田之不便，亲出渡河之非计；皆药石之言也。然金至斯时，病在膏肓间矣，
    仓扁何施焉。其为忠谠，则不可废也。

        国学网站独家推出

亦凡公益图书馆(Shuku.net)

下一卷 回目录