                                   列传第四十

        ○仆散安贞  田琢  完颜弼  蒙古纲  必兰阿鲁带
        仆散安贞，本名阿海，以大臣子充奉御。父揆，尚韩国公主，郑王永蹈同母妹
    也。永蹈诛，安贞罢归，召为符宝祗候。复为奉御，尚邢国长公主，加驸马都尉，
    袭胡王爱割蛮猛安。历尚衣直长、御院通进、尚药副使。丁母忧，起复，转符宝郎，
    除同知定海军节度使事。历邳、淄、涿州刺史，拱卫直都指挥使。贞祐初，改右副
    点检兼侍卫亲军副都指挥使，迁元帅左都监。二年，中都解严，河北州郡未破者惟
    真定、大名、东平、清、沃、徐、邳、海州而已。朝廷遣安贞与兵部尚书裴满子仁、
    刑部尚书武都分道宣抚。于是除安贞山东路统军安抚等使。
        初，益都县人杨安国自少无赖，以鬻鞍材为业，市人呼为“杨鞍兒”，遂自名
    杨安兒。泰和伐宋，山东无赖往往相聚剽掠，诏州郡招捕之。安兒降，隶诸军，累
    官刺史、防御使。大安三年，招铁瓦敢战军，得千余人，以唐括合打为都统，安兒
    为副统，戍边。至鸡鸣山不进。卫绍王驿召问状，安兒乃曰：“平章参政军数十万
    在前，无可虑者。屯驻鸡鸣山，所以备间道透漏者耳。”朝廷信其言。安兒乃亡归
    山东，与张汝楫聚党攻劫州县，杀略官吏，山东大扰。
        安贞至益都，败安兒于城东。安兒奔莱阳。莱州徐汝贤以城降安兒，贼势复振。
    登州刺史耿格开门纳伪邹都统，以州印付之，郊迎安兒，发帑藏以劳贼。安兒遂僭
    号，置官属，改元天顺，凡符印诏表仪式皆格草定，遂陷宁海，攻潍州。伪元帅方
    郭三据密州，略沂、海。李全略临朐，扼穆陵关，欲取益都。安贞以沂州防御使仆
    散留家为左翼，安化军节度使完颜讹论为右翼。
        七月庚辰，安贞军昌邑东，徐汝贤等以三州之众十万来拒战。自午抵暮，转战
    三十里，杀贼数万，获器械不可胜计。壬午，贼棘七率众四万阵于辛河。安贞令留
    家由上流胶西济，继以大兵，杀获甚众。甲申，安贞军至莱州，伪宁海州刺史史泼
    立以二十万阵于城东。留家先以轻兵薄贼，诸将继之，贼大败，杀获且半，以重赏
    招之，不应。安贞遣莱州黥卒曹全、张德、田贵、宋福诈降于徐汝贤以为内应。全
    与贼西南隅戍卒姚云相结，约纳官军。丁亥夜，全缒城出，潜告留家。留家募勇敢
    士三十人从全入城，姚云纳之，大军毕登，遂复莱州，斩徐汝贤及诸贼将以徇。安
    兒脱身走，讹论以兵追之。耿格、史泼立皆降。留家略定胶西诸县，宣差伯德玩袭
    杀方郭三，复密州。余贼在诸州者皆溃去。安兒尝遣梁居实、黄县甘泉镇监酒石抹
    充浮海赴辽东构留哥，已具舟，皆捕斩之。
        十一月戊辰，曲赦山东，除杨安兒、耿格及诸故官家作过驱奴不赦外，刘二祖、
    张汝楫、李思温及应胁诱从贼，并在本路自为寇盗，罪无轻重，并与赦免。获杨安
    兒者，官职俱授三品，赏钱十万贯。十二月辛亥，耿格伏诛，妻子皆远徙。诸军方
    攻大沫堌，赦至，宣抚副使、知东平府事乌林答与即引军还。贼众乘之，复出为患。
    诏以陕西统军使完颜弼知东平府事，权宣抚副使。其后杨安兒与汲政等乘舟入海，
    欲走岠嵎山。舟人曲成等击之，坠水死。
        三年二月，安贞遣提控纥石烈牙吾塔破巨蒙等四堌，及破马耳山，杀刘二祖贼
    四千余人，降余党八千，擒伪宣差程宽、招军大使程福，招降胁从百姓三万余人。
    安贞遣兵会宿州提控夹谷石里哥同攻大沫堌，贼千余逆战。石里哥，以骑兵击之，
    尽殪。提控没烈夺其北门以入，别军取贼水寨，诸军继进，杀贼五千余人。刘二祖
    被创，获之，及伪参谋官崔天佑，杨安兒伪太师李思温。余众保大小峻角子山，前
    后追击，杀获以万计，斩刘二祖。诏迁赏没烈等有差。诏尚书省曰：“山东东、西
    路贼党犹啸聚作过者，诏书到日，并与免罪，各令复业。在处官司尽心招抚，优加
    存恤，无令失所。”十月，安贞迁枢密副使，行院于徐州。
        四年二月，杨安兒余党复扰山东。诏安贞与蒙古纲、完颜弼以近诏招之。五月，
    安贞遣兵讨郝定，连战皆克，杀九万人，降者三万余，郝定仅以身免。获伪金银牌、
    器械甚众，来归且万人，皆安慰复业。自杨安兒、刘二祖败后，河北残破，干戈相
    寻。其党往往复相团结，所在寇掠，皆衣红纳袄以相识别，号“红袄贼”。官军虽
    讨之，不能除也。大概皆李全、国用安、时青之徒焉。
        兴定元年十月，诏安贞曰：“防河卒多老幼疲软不胜执役之人，其令速易之。”
    二年十二月，开封治中吕子羽等以国书议和于宋，宋人不受。以安贞为左副元帅权
    参知政事行尚书省元帅府，及唐、息、寿、泗行元帅府分道各将兵三万，安贞总之，
    画定期日，下诏伐宋。安贞至安丰，宋兵七千拒战，权都事完颜胡鲁剌冲击败之，
    追至淝水，死者二千余人。安贞至大江，乃班师。三年闰月，安贞至自军中，入见
    于仁安殿。胡鲁剌进一阶。久之，安贞燕见，奏曰：“淝水之捷，胡鲁剌功第一，
    臣之兵事皆咨此人，功厚赏薄，乞加赏以劝来者。”尚书省奏：“凡行省行院帅府
    参议左右司经历官都事以下皆迁一官，所以绝求请之路，塞奸幸之门也。安贞之请
    不可从。”遂止。
        五年，复伐宋。二月，安贞出息州，军于七里镇，宋兵据净居山，遣兵击败之。
    宋兵保山寺。纵火焚寺，乘胜追至洪门山。宋兵方浚濠立栅，安贞军亟战，夺其栅。
    宋黄统制团兵五千保黄土关，关绝险，素有备，坚壁不出。安贞遣轻兵分为左右军
    潜登，别以兵三千直逼关门。翼日，左右军会于山颠，俯瞰关内。宋人守关者望之，
    骇咢不能立。中军急攻，宋兵溃，遂夺黄土关。遂入梅林关，拔麻城县，抵大江，
    至黄州，克之。进克蕲州，前后杀略不可胜计。获宋宗室男女七十余口，献之，师
    还。安贞每获宋壮士，辄释不杀，无虑数万，因用其策，辄有功。宣宗谓宰臣曰：
    “阿海将略善固矣，此辈得无思归乎？南京密迩宋境，此辈既不可尽杀，安所置之？
    朕欲驱之境上，遣之归如何？”宰臣不对。
        六月甲寅朔，尚书省奏安贞谋叛。宣宗谓平章政事英王守纯曰：“朕观此奏，
    皆饰词不实，其令覆案之。”戊寅，并其二子杀之，以祖忠义、父揆有大功，免兄
    弟缘坐。诏曰：“银青荣禄大夫、左副元帅兼枢密副使、驸马都尉仆散阿海，早藉
    世姻，浸驰仕轨，属当军旅之事，益厚朝廷之恩，爰自帅籓，擢居枢府。顷者南伐，
    时乃奏言，是俾行鳞介之诛，而尽露枭獍之状。二城虽得，多罪稔彰，念胜负之靡
    常，肯刑章之轻用。始自画因粮之计，乃更严横敛之期，督促计司，凋弊民力，信
    其私意，或失防秋。顾利害之实深，尚优容而弗问。顷因近侍，悉露奸谋，盖虞前
    后罪之上闻，乃以金玉带而夜献。审事情之诡秘，命信臣而鞫推，迨致款词，乃详
    实状。自以积愆之著，必非公宪所容，欲结近臣之欢心，俾伺内庭之指意，如衅端
    之少露，得先事而易图。因其方握兵权，得以谋危庙祝愿祏，事或不济，计即外奔。
    前日之俘，随时诛戮，独于宋族，曲活全门，示其悖德于敌仇，豫冀全身而纳用。”
        初，安贞破蕲州，获宋宗室不杀而献之，遂以为罪。安贞忧谗，以贿近侍局，
    乃以质成其诬。安贞典兵征伐，尝曰：“三世为将，道家所忌。”自忠议、揆至安
    贞，凡三世大将焉。
        初，安贞破蕲州，所得金帛，分给将士。南京都转运使行六部事李特立，金安
    军节度副使纥石烈蒲剌都、大名路总管判官银术可因而欺隐。事觉，特立当死、蒲
    剌都、银术可当杖一百除名。诏薄其罪，特立夺三官、降三等，蒲剌都、银术可夺
    两官、降二等云。
        田琢，字器之，蔚州定安人。中明昌五年进士，调宁边、茌平主簿，潞州观察
    判官，中都商税副使。丁父忧，起复怀安令，补尚书省令史。贞祐二年，中都被围，
    琢请由间道往山西招集义勇，以为宣差兵马提控、同知忠顺军节度使事，经略山西。
    琢与弘州刺史魏用有隙，琢自飞狐还蔚州，用伏甲于路，将邀而杀之。琢知其谋，
    自别道入定安。用入蔚州，杀观察判官李宜，录事判官马士成、永兴县令张福，劫
    府库仓禀，以兵攻琢于定安。琢与战，败之。用脱身走，易州刺史蒲察缚送中都元
    帅府杀之。是时，劝农副使侯挚提控紫荆等关隘，朝廷闻蔚州乱，欲以挚就代琢守
    蔚州，令军中推可为管押者，即以魏用金牌佩之，以安其众。丞相承晖奏：“田琢
    实得军民心，谙练山西利害，魏用将士本无劳效，以用弄兵死祸，遽尔任用，恐开
    幸门。”诏从之。
        琢至蔚州，诛与用同恶数人。募兵旬日，得二万人。十月，琢兵败，仅以身免。
    招集散亡，得三万余，入中山界屯驻，而遣沈思忠招集西京荡析百姓，得万余人，
    皆愿徙河南。琢上书：“此辈与河南镇防，往往乡旧，若令南渡，择壮健为兵，自
    然和协，且可以招集其余也。”从之。加沈思忠同知深州军州事。琢复遣沈思忠、
    宫楫招弘州、蔚州百姓，得五万余人，可充军者万五千人，分屯蔚州诸隘，皆愿得
    沈思忠为将。诏加思忠顺天军节度副使，提控弘、蔚州军马，宫楫副之。顷之，西
    山诸隘皆不能守。琢移军沃州。沃州刺史完颜僧家奴奏：“田琢军二千五百人，官
    廪不足，发民窖粟犹不能赡。其中多女直人，均为一军，不可复有厚薄，可令于卫、
    辉、大名就食。”制可。加琢河北西路宣抚副使，遥授浚州防御使，屯浚州。琢欲
    陂西山诸水以卫浚州。
        贞祐三年十一月，河北行省侯挚入见，奏：“河北兵食少，请令琢汰遣老弱，
    就食归德。”琢奏：“此辈岭外失业，父子兄弟合为一军，若离而分之，定生他变，
    乞以全军南渡，或徙卫州防河。”诏尽徙屯陕。琢复奏：“臣幸徙安地，然浚乃河
    北要郡，今见粮可支数月，乞俟来春乃行。”数日，琢复奏：“浚不可守，惟当迁
    之。”宰臣劾琢前后奏陈不一，请逮鞫问。宣宗不许。
        琢至陕，上书曰：“河北失业之民侨居河南、陕西，盖不可以数计。百司用度，
    三军调发，一人耕之，百人食之，其能赡乎？春种不广，收成失望，军民俱困，实
    系安危。臣闻古之名将，虽在征行，必须屯田，赵充国、诸葛亮是也。古之良吏，
    必课农桑以足民，黄霸、虞诩是也。方今旷土多，游民众，乞明敕有司，无蹈虚文，
    严升降之法，选能吏劝课，公私皆得耕垦。富者备牛出种，贫者佣力服勤。若又不
    足，则教之区种，期于尽辟而后已。官司圉牧，势家兼并，亦籍其数而授之农民，
    宽其负算，省其徭役，使尽力南亩，则蓄积岁增，家给人足，富国强兵之道也。”
    宣宗深然之。
        陕西元帅府请益兵，诏以琢众与之。兴定元年，朝廷易置诸将，迁山东西路转
    运使。二年，改山东东路转运使，权知益都府事，行六部尚书宣差便宜招抚使。李
    旺据胶西，琢遣益都治中张林讨之，生擒李旺。八月，莱州经略使术虎山寿袭破李
    旺党伪邹元帅于小堌，获其前锋于水等三十人，追击伪陈万户，斩首八百级。明日，
    复破之于硃寒寨。胶西、高密官军亦屡破之于诸村及海岛间。
        是月，棣州裨将张聚杀防御使斜卯重兴，遂据棣州，袭滨州，其众数千人。琢
    遣提控纥石烈丑汉会兵讨之。聚弃滨专保棣州。诸军趣棣，聚出战，败之，斩首百
    级，生擒伪都统王仙等十三人。余众奔溃，追及于别寨，攻拔之，聚仅以身免。遂
    复二州。李全据安丘，琢遣总领提控王政、王庭玉讨之。宣差提控、太府少监伯德
    玩率政兵攻安丘，败焉，提控王显死之。琢奏：“伯德玩本相视山东山堌水寨，未
    尝遍行，独留密州，辄为此举，乞治其罪。”诏遣官鞫玩，会赦而止。既而昌乐县
    令术虎桓都、临朐县令兀颜吾丁、福山县令乌林答石家奴、寿光县巡检纥石烈丑汉
    破李全于日照县，琢承制各迁官一阶，进职一等，诏许之。
        三年，沂州注子堌王公喜构宋兵据沂州，防御使徒单福定徒跣脱走，百姓溃散。
    琢奏：“去岁顾王二尝据沂州，邳州总领提控纳合六哥前为同知沂州防御事，招集
    余众攻取之，百姓归心。可用六哥取沂州，今方在行省侯挚麾下，乞发还，取便道
    进讨。”制可。既而莒州提控燕宁复沂州，王公喜复保注子堌。琢奏：“沂州须知
    兵者守之。徒单福定已衰老，纳合六哥善治兵，识沂形势。”诏福定专治州事，以
    六哥为沂州总领。琢奏：“潍州刺史致仕独吉世显能招集猛安余众及义军，却李全，
    保潍州。六哥破灰山堌，沂境以安。守兗州观察判官梁昱尝摄淄州刺史，率军民力
    田，征科有度，馈饷不乏，保全淄州，土贼不敢发。前猗氏主簿张亚夫尝权行部官，
    主饷密州，委曲购得粮二万斛，兵储乃足，行至高密，征他州兵拒李全。”诏世显
    升职从四品，遥授同知海州事。六哥迁一官，升一等，充沂州宣差都提控。梁昱迁
    一官，同知淄州事。张亚夫迁两官，密州观察判官。
        初，张林本益都府卒，有复立府事之功，遂为治中，而凶险不逞，耻出琢下。
    琢在山东征求过当，颇失众心，林欲因众以去琢，未有间也。会于海、牟佐据莱州，
    琢遣林分兵讨之。林既得兵，伺琢出，即率众噪入府中。琢仓猝入营，领兵与林战，
    不胜，欲就外县兵，且战且行。至章丘，兵变，求救于邻道，不时至。东平行省蒙
    古纲以状闻。宣宗度不能制林，而欲驯致之，乃遣人召琢还。行至寿张，疽发背卒。
        完颜弼，本名达吉不，盖州猛安人。充护卫，转十人长。从丞相襄戍边，功最，
    除同知德州防御使事，武卫军钤辖，转宿直将军、深州刺史。泰和六年，从左副元
    帅完颜匡攻襄阳，破雷太尉兵，积功加平南荡江将军。丁母忧，起复。八年，除南
    京副留守、寿州防御使。大安二年，入为武卫军副都指挥使。三年，以本官领兵驻
    宣德。会河之败，弼被创，马中流矢，押军千户夹谷王家奴以马授弼，遂得免。迁
    右副都点检。
        至宁元年，东京不守，弼为元帅左监军，捍御辽东。请“自募二万人为一军，
    万一京师有急，亦可以回戈自救。今驱市人以应大敌，往则败矣。”卫绍王怒曰：
    “我以东北路为忧，卿言京师有急何邪？就如卿言，我自有策。以卿皇后连姻，故
    相委寄，乃不体朕意也。”弼曰：“陛下勿谓皇后亲姻俱可恃也。”时提点近侍局
    驸马都尉徒单没烈侍侧，弼意窃讥之。卫绍王怒甚，顾谓没烈曰：“何不叱去？”
    没烈乃引起，付有司。论以奏对无人臣礼，诏免死，杖一百，责为云内州防御使。
        贞祐初，宣宗驿召弼赴中都，是时云内已受兵，弼善马槊，与数骑突出，由太
    原出泽、潞，将从清、沧赴阙。会有诏除定武军节度使，寻为元帅左都监，驻真定。
    弼奏：“赏罚所以劝善惩恶，有功必赏，有罪必罚，而后人可使、兵可强。今外兵
    日增，军无斗志。亦有逃归而以战溃自陈者，有司从而存恤之，见闻习熟，相效成
    风。”又曰：“村寨城邑，兵退之后，有心力勇敢可使者，乞招用之。”又曰：
    “河朔郡县，皆以拘文不相应救，由此残破。乞敕州府，凡有告急征兵，即须赴救，
    违者坐之。”又曰：“河北军器，乞权宜弛禁，仍令团结堡寨以备外兵。”又曰：
    “今虽议和，万一轻骑复来，则吾民重困矣。愿速讲防御之策。”及劝迁都南京，
    阻长淮，拒大河，扼潼关以自固。
        宣宗将迁汴，弼兼河北西路兵马都总管。宣宗次真定，弼言：“皇太子不可留
    中都，盖军少则难守，军多则难养。”又奏：“将帅以阃外为威，今生杀之权皆从
    中覆。”又奏：“瑞州军颇狡，左丞尽忠多疑，乞付他将。”宣宗颇采用其言。
        大名军变，杀蒲察阿里，诏弼镇抚之。未几，改陕西路统军使、京兆兵马都总
    管。宣抚副使乌古论兗州置秦州榷场，弼以擅置，移文问之。兗州曰：“近日入见，
    许山外从宜行事，秦州自宋兵焚荡榷场，几一年矣，今既安帖，复宜开设，彼此获
    利，岁收以十万计。对境天水军移文来请，如俟报可，实虑后时。”弼奏其事，宰
    臣以兗州虽擅举而无违失，苟利于民，专之亦可。宣宗曰：“朕固尝许其从宜也。”
        三年，改知东平府事、山东西路宣抚副使。是时，刘二祖余党孙邦佐、张汝楫
    保济南勤子堌，弼遣人招之，得邦佐书云：“我辈自军兴屡立战功，主将见忌，阴
    图陷害，窜伏山林，以至今日，实畏死耳。如蒙湔洗，便当释险面缚，余贼未降者
    保尽招之。”弼奏：“方今多故，此贼果定，亦一事毕也。乞明以官赏示之。”诏
    曰：“孙邦佐果受招，各迁五官职。”于是邦佐、汝楫皆降。邦佐遥授潍州刺史，
    汝楫遥授淄州刺史，皆加明威将军。顷之，弼荐邦佐、汝楫改过用命，招降甚众，
    稍收其兵仗，放归田里。诏邦佐遥授同知益都府事，汝楫遥授同知东平府事，皆加
    怀远大将军。梁聚宽遥授泰定军节度副使，加宣武将军。四年，弼迁宣抚使。已而
    汝楫复谋作乱，邦佐密告弼，弼飨汝楫，伏甲庑下，酒数行，钟鸣伏发，杀汝楫并
    其党与。手诏褒谕，封密国公。其后邦佐屡立功。元光末，累官知东平府事、山东
    西路兵马都总管，充宣差招抚使。
        弼上书曰：“山东、河北、河东数镇仅能自守，恐长河之险有不足恃者。河南
    尝招战士，率皆游惰市人，不闲训练。若迁签驱丁监户数千，别为一军，立功者全
    户为良，必将争先效命以取胜矣。武卫军家属尝苦于兵，人人怀愤，若择骁悍千余，
    加以爵赏，亦可得其死力。”又曰：“老病之官，例许致仕，居河北者嫌于避难，
    居河南者苟于尸禄，职事旷废。乞遍谕核实，其精力可用者仍旧，年高昏聩不事事
    者罢之。”又曰：“赋役频烦，河南百姓新强旧乏，诸路豪民行贩市易，侵土人之
    利，未有定籍，一无庸调，乞权宜均定。如知而辄避、事过复来者，许诸人捕告，
    以军兴法治之。”诏下尚书省议，惟老病官从所言，余皆不允。
        大元兵围东平，弼百计应战，久之，乃解围去。宣宗赐诏，奖谕将士，赏赉有
    差。是岁五月，疽发于脑。诏太医诊视，赐御药。俄卒。
        弼平生无所好，惟喜读书，闲暇延引儒士，歌咏投壶以为常。所辟如承裔、陀
    满胡士门、纥石烈牙吾塔，皆立方面功。治东平，爱民省费，井邑之间，军民无相
    讼，有古良将之风焉。
        蒙古纲，本名胡里纲，咸平府猛安人。承安五年进士，累调补尚书省今史，除
    国子助教。贞祐初，自请招集西山兵民，进官一阶，赐钱二百万，迁都水监丞，寻
    加遥授永定军节度副使。招捕有功，迁太子左谕德，除顺州刺史，迁同知大兴府事。
    三年，知河间府事，权河北东路宣抚使，屯冀州。军食不足，徙济南。纲欲徙河南，
    行至徐州，未渡河，尚书省奏：“东平宣抚使完颜弼行事多不尽。”乃以纲权山东
    宣抚副使。改山东路统军使，兼知益都府事，权元帅右都监，宣抚如故。四年十月，
    行元帅府事。纲奏：“山东兵后，杨安兒党内有故淄王习显、故留守术罗等家奴，
    不在赦原，据险作乱，至今未息，民多归之，乞普赐恩宥。”宣宗即命赦之，仍赎
    为良。
        兴定元年，徙知东平府事，迁元帅右监军。久之，拜右副元帅权参知政事，行
    尚书省。先是，东平治中没烈坐事削降殿年，诏仍从军，有功复用。纲遣没烈讨花
    帽贼于曹、济间，捷报，没烈乃复前职。兴定二年，诏曰：“卿以忠贞，为国捍难，
    保完城邑，朕甚嘉之。可进官二阶，赐金带一重，币十端。”
        兴定三年，奏曰：“济南介山东两路之间，最为冲要，被兵日久，虽与东平邻
    接，不相统属，缓急不相应，乞权隶本路，且差近于益都。”诏从之。纲奏：“恩
    州武城县艾家凹水泺，清河县涧口河泺，其深一丈，广数十里，险固可恃。因其地
    形，少加浚治，足以保御。请迁州民其中，多募义军以实之。”纲以山东恃东平为
    重镇，兵卒少，守城且不足，况欲分部出战，是安坐以待困也。乃上奏曰：“伏见
    贞祐三年古里甲石伦招义军，设置长校，各立等差，都统授正七品职，副统正八品，
    万户正九品，千户正班任使，谋克杂班，仍三十人为一谋克，五谋克为一千户，四
    千户为一万户，四万户为一副统，两副统为一都统，设一总领提控。今乞依此格募
    选，以益兵威。”制可。
        是岁，益都桃林寨总领张林号“张大刀”，据险为乱，自称安化军节度使。纲
    奏：“林势甚张，乞遣河南马军千人，单州经略司以众接应。”左司郎中李蹊请令
    纲约燕宁同力殄灭，单州经略使完颜仲元分兵三千人同往。宰相以粮运不给，益都
    以东，啸聚不止一张林，宜令纲设备御，俟来春议之。四年，张林侵掠东平，纲遣
    元帅右监军行枢密院事王庭玉讨之。至旧县，遇张林众万余人据岭为阵，庭玉督兵
    逾岭搏战。林众少却，且欲东走。庭玉踵击，大破之，杀数千人，生擒张林，获杂
    畜兵仗万计。招降虎窟诸寨，悉令归业。诏赐空名宣敕，听纲第功迁赏。遣枢密院
    令史刘颙莅杀张林于东平。张林乞贳死自效，请曰：“臣兄演在宋为统制，有众三
    千，驻即墨、莱阳之境，请以书招之，使转致诸贼之款密者，相为表里，然后以檄
    招益都张林，不从则合击之，山东不足平也。”所谓益都张林，即据府事逐田琢者
    也，事见琢传。纲以林策请于朝，枢密院请羁縻使之。制可，以为莱州兵马钤辖。
    久之，山东不能守，林乃降于宋云。
        初，东平提控郑倜生擒宋将李资，纲奏赏倜。宰臣谓：“李资自称宋将，无所
    凭据，请详究其实。”纲奏：“臣自按问俱获宋将统制十余人，皆以资为将无异辞。
    此辈力屈就擒，岂肯虚称伪将，以重获者之功？今多故之际，赏功后时，将士且解
    体。凡行赏必求形迹，过为逗遛，甚未可也。”诏即赏之。纲奏：“辽东渡海，必
    由恩、博二州之间，乞置经略司镇抚。”从之。兴定五年二月，东平解围，宣宗曲
    赦境内。凡东平府试诸科中选人，尝被任使，已逾省试期日，特免省试。惟经童律
    科即为及第，似涉太优，别日试之。皆从纲所请也。诏以纲、王庭玉、东莒公燕宁
    保全东平，各迁一阶。
        是岁，燕宁战死。纲奏：“宁所居天胜寨，乃益都险要之地。宁尝招降群盗胡
    七、胡八，用为牙校，委以腹心，群盗皆有归志。及宁死，复怀顾望，胡七、胡八
    亦反侧不安。臣以提控孙邦佐世居泰安，众心所属，遂署招抚使。以提控黄掴兀也
    充总领，副之。此当先奏可，顾事势危迫，故辄授之。”燕宁死而纲势孤矣。纲奏
    请移军于河南，诏百官议，御史大夫纥石烈胡失门以下皆曰：“金城汤池，非粟不
    守。东平孤城，四无应援，万一失之，则官吏兵民俱尽。宜徙之河南，以助防秋。”
    翰林待制抹捻阿虎德奏曰：“车驾南迁，恃大河以为险。大河以东平为籓篱，今乃
    弃之，则大河不足恃矣。兵以将为主，将以心为主，蒙古纲既欲弃之，决不可使之
    守矣。宜就选将士之愿守者擢用之，别遣官为行省，付以兵马铠仗，从宜规画军食。”
    枢密院请用胡失门议，焚其楼橹廨舍而徙之。宣宗曰：“此事朕不能决择，众议可
    者行之。”枢密院颇采阿虎德议，许纲内徙，率所部女直、契丹、汉军五千人，行
    省邳州。元帅左监军王庭玉将余军屯黄陵冈，行元帅府事。于是，纲改兼静难军节
    度使，行省邳州。自此山东事势去矣。
        是岁六月，以归德、邳、宿、徐、泗乏军食，诏纲率所部就食睢州。纲奏：
    “宿州连年饥馑，加之重敛，百姓离散。镇防军遽征逋课，窘迫陵辱有甚于官，众
    不胜其酷，皆怀报复之心。近日，高羊哥等苦其佃户，佃户愤怒，执羊哥等投之井
    中。武夫不识缓急，乃至于此。乞一切所负并令停止，俟夏秋收成征还，军人量增
    廪给，可也。”诏议行之。元光二年三月，以邳州经略司隶纲，令募勇敢，收复山
    东。
        初，砀山首领数人，以减罢怀忿怨，诱胁余众作乱，引水环城以自固，构浮桥
    于河上，结红袄贼为援。同签枢密院事徒单牙剌哥会诸道兵讨之。纲云：“砀山北
    近大河，南近汴堤，东西二百里，大河分派其间，干滩泥淖，步骑俱不可行，惟宜
    轻舟往来。可选锐卒数千与水军埽兵，以舟二百艘，由便道断浮梁，绝红袄之援。
    募胆勇有口辩者，持牒密谕之以离间其党，与臣已遣三人入贼中。复分兵屯要害，
    别以三百人巡逻。乞赐空名告身，从便迁赏。”枢密院奏：“已委监军王庭玉驻归
    德、宁陵备之矣。仍令牙剌哥水陆并进，先行招诱，不从，乃合击之。其空名告身，
    宜从所请，以责成功。”
        无何，砀山贼夜袭永城县，行军副总领高琬、万户麻吉击走之，杀伤及溺死者
    甚众，夺其所俘掠而还。诏纲并力讨之。纲遣降人陈松持牒招李全，全缚松将斩之，
    已而但黥其面遣还。纲奏：“全有归国意，严实、张林亦可招之。”此谓益都张林
    也。诏拟实一品官职，封国公，仍世袭。全阶正三品、职正二品。林山东西路宣抚
    使兼知益都府事，与全皆赐田百顷。受命往招者先授正七品官职，赐银二十五两，
    事成迁五品。会纲遇害而止。
        纲御下严，信赏必罚，邳州军不乐属纲。八月辛未朔，邳州从宜经略使纳合六
    哥、都统金山颜俊率沂州军士百余人晨入行省，杀纲及僚属于省署，遂据州反。枢
    密院奏请出空名宣敕，设重赏招诱。丞相高汝砺曰：“悬重赏募死士，必有能取之
    者。”宣宗不得已，下诏罪纲，以抚谕六哥。六哥遣人送纲尸及虎符牌印，终不肯
    出。乃升经略司为元帅府，加六哥泗州防御使，权元帅左监军，副使乌古论老汉加
    邳州刺史，权右监军。顷之，邳州卒逃归，诣总帅牙吾塔言，六哥已结李全为助。
    遣总领孛术鲁留住等毁其桥梁，攻破承安、青阳寨，留兵戍守。六哥惶惧，乃言待
    李全兵入邳州，诱而杀之，以图报效。宣宗曰：“李全岂无心者，六哥能诱而杀之，
    殆诈耳。”十月壬辰，牙吾塔围邳州，急攻之。红袄贼高显等杀六哥，函首以献。
    诏加显三品官职，授世袭谋克，侯进四品，陈荣、邢进、边全、魏兴、孙仲皆五品，
    赏银有差。
        必兰阿鲁带，贞祐初，累官宁化州刺史。二年，同知真定府事，权河北、大名
    宣抚副使。三年，保全赞皇，加遥授安武军节度使，改昭义军节度使、充宣抚副使。
    阅月，权元帅左都监行元帅府事，节度、宣抚如故。遣都统奥屯喜哥复取威州及获
    鹿县。既而诏择义军为三等，阿鲁带奏：“自去岁初置帅府，已按阅本军，去其冗
    食。部分既定，上下既亲，故能所向成功，此皆血战屡试而可者。父子兄弟自相救
    援，各顾其家，心一力齐，势不可离。今必析之，将互易其处，不相谙委矣。国家
    粮储常患不继，岂容侥冒其间？但本府之兵不至是耳。事势方殷，分别如此，彼居
    中下，将气挫心懈而不可用。且义军率皆农民，已散归田亩，趋时力作，征集旬日，
    农事废而岁计失矣。乞本府所定，无轻变易。”诏许之。阿鲁带缮完州县之可守者，
    其不可守者迁徙其民，依险为栅以备缓急。
        泽州旧隶昭义军，近年改隶孟州，阿鲁带奏：“泽州城郭坚完，器械具备，若
    屯兵数千，臣能保守之。今闻议迁于青莲寺山寨，距州既远，地形狭隘，所容无几。
    一旦有急，所保者少，所遣者多，徒弃名城以失太行之险，则沁南、昭义不通问矣。”
    诏泽州复隶昭义军。
        是岁，潼关失守，阿鲁带趋备蓝田、商州，乃陈河北利害，略曰：“今忻、代
    撤戍，太原帅府众才数千，平阳行省兵亦不多，河东、河北之势，全恃潞州，潞州
    兵强，则国家基本渐可复立。臣已将兵离境，乞复置潞州帅府。”阿鲁带行次渑池，
    右副元帅蒲察阿里不孙败绩，逃匿不知所在。阿鲁带亦被创，收集溃卒，卧渑池。
    诏还潞州。
        兴定元年，改签枢密院事。数月，以元帅左监军兼山东路统军使，知益都府事。
    未几，权参知政事，行尚书省于益都。阿鲁带复立潞州，最有功，识辽州刺史郭文
    振，举以为将。既而去潞州，张开代领其众，与郭文振不相得，文振渐不能守矣。
        赞曰：贞祐之时，仆散安贞定山东，仆散端镇陕西，胥鼎控制河东，侯挚经营
    赵、魏，其措注施设有可观者。故田琢抚青、齐，完颜弼保东平，必兰阿鲁带守上
    党，皆向用有功焉。高琪忌功，汝砺固位，西启夏衅，南挑宋兵。宣宗道谋是用，
    煦煦以为慈，皦皦以为明，孑孑以为强。既而潼关破毁，崤、渑丧败，汴州城门不
    启连月，高琪方且增陴浚隍为自守计，缮御寨以祈逃死。然后田琢走益都而青、齐
    裂，蒙古纲去东平而兗、鲁蹙，仆散安贞死而南伐无功。虽曰天道，亦由人事。自
    是以往，无足言者矣。

        国学网站独家推出

亦凡公益图书馆(Shuku.net)

下一卷 回目录