                                本纪第九 章宗一

        章宗宪天光运仁文义武神圣英孝皇帝，讳璟，小字麻达葛，显宗嫡子也。母曰
    孝懿皇后徒单氏。大定八年，世宗幸金莲川，秋七月丙戌，次冰井，上生。翌日，
    世宗幸东宫，宴饮欢甚，语显宗曰：“祖宗积庆而有今日，社稷之福也。”又谓司
    徒李石、枢密使纥石烈志宁等曰：“朕子虽多，皇后止有太子一人。幸见嫡孙又生
    于麻达葛山，朕尝喜其地衍而气清，其以山名之。”群臣皆称万岁。十八年，封金
    源郡王。始习本朝语言小字，及汉字经书，以进士完颜匡、司经徐孝美等侍读。二
    十四年，世宗东巡，显宗守国，上奉表诣上京问安，仍请车驾还都，世宗嘉其意，
    赐敕书答谕。二十五年三月，万春节，复奉表朝贺。六月，显宗崩，世宗遣滕王府
    长史鳷、御院通进䴙来护视。十二月，进封原王，判大兴府事。入以国语谢，世宗
    喜，且为之感动，谓宰臣曰：“朕当命诸王习本朝语，惟原王语甚习，朕甚嘉之。”
    谕旨曰：“朕固知汝年幼，服制中未可付以职，然政事亦须学，京辇之任，姑试尔
    才，其勉力。”二十六年四月，诏赐名璟。五月，拜尚书右丞相。世宗谓曰：“宫
    中有《舆地图》，观之可以具知天下远近厄塞。”又谓宰臣曰：“朕所以置原王于
    近辅者，欲令亲见朝廷议论，习知政事之体故也。”十一月，诏立为皇太孙，称谢
    於庆和殿。世宗谕之曰：“尔年尚幼，以明德皇后嫡孙惟汝一人，试之以事，甚有
    可学之资。朕从正立汝为皇太孙，建立在朕，保守在汝，宜行正养德，勿近邪佞，
    事朕必尽忠孝，无失众望，则惟汝嘉。”二十七年三月，世宗御大安殿，授皇太孙
    册，赦中外。丁巳，谒谢太庙及山陵。始受百官笺贺。二十八年十二月乙亥，世宗
    不豫，诏摄政，听授五品以下官。丁亥，受“摄政之宝”。
        二十九年春正月癸巳，世宗崩，即皇帝位于柩前。丙申，诏中外。赐丙外官覃
    恩两重，三品已上者一重，免今岁租税，并自来悬欠系官等钱，鳏寡孤独人绢一匹、
    米两石。己亥，迁大行皇帝梓宫于大安殿。癸卯，以皇太后命为令旨。甲辰，以大
    理卿王元德等报哀于宋、高丽、夏。乙卯，白虹贯日亘天。丁巳，参知政事宗浩罢。
    山东统军裔以私过都城不赴哭临，笞五十，降授彰化军节度使。戊午，名皇太后宫
    曰仁寿，设卫尉等官。
        二月辛酉朔，日有食之。癸亥，始听政。追尊皇考为皇帝，尊母为皇太后。甲
    子，命学士院进呈汉、唐便民事，及当今急务。乙丑，白虹亘天。敕登闻鼓院所以
    达冤枉，旧尝锁户，其令开之。戊辰，更仁寿宫名隆庆。诏宫籍监户旧系睿宗及大
    行皇帝、皇考之奴婢者，悉放为良。己巳，敕御史台，自今监察令本台辟举，任内
    不称职亦从奏罢。丁丑，增定百官俸。乙酉，诏有司稽考典故，许引用宋事。是月，
    宋主内禅，子惇嗣立。
        三月壬辰，朝于隆庆宫，是月凡五朝。己酉，诏以生辰为天寿节。癸丑，夏国
    遣使来吊。夏四月己巳，夏国遣使来祭。辛未，宋遣使来吊祭。乙酉，葬世宗光天
    兴运文德武功圣明仁孝皇帝于兴陵。戊子，朝于隆庆宫。
        五月庚寅朔，太白昼见。壬寅，宋主遣使来报嗣位。夏国遣使来贺即位。丙午，
    以祔庙礼成，大赦。丁未，地生白毛。庚戌，诏罢送宣钱，今后诸护卫考满赐官钱
    二千贯。壬子，敕收录功臣子孙，量材于分承应。戊午，朝于隆庆宫。以东北路招
    讨使温迪罕速可等为贺宋主即位使。河溢曹州。
        闰月庚申朔，封兄珣为丰王，琮郓王，瑰瀛王，从彝沂王，弟从宪寿王，玠温
    王。辛酉，制诸饥民卖身已赎放为良，复与奴生男女，并听为良。丙寅，观稼于近
    郊。庚午，以枢密副使唐括贡为御史大夫。壬申，封乳母孙氏萧国夫人，姚氏莘国
    夫人。丙子，进封赵王永中汉王，曹王永功冀王，豳王永成吴王，虞王永升随王，
    徐王永蹈卫王，滕王永济潞王，薛王永德潘王。庚辰，宋遣使来贺即位。癸未，朝
    于隆庆宫。诏学士院，自今诰词并用四六。乙酉，诏诸有出身承应人，系将来受亲
    民之职，可命所属谕使为学。　其护卫、符宝、奉御、奉职，侍直近密，当选有德
    行学问之人为之教授。
        六月己丑朔，有司言：“律科举人止知读律，不知教化之原，必使通治《论语》、
    《孟子》，涵养器度。遇府、会试，委经义试官出题别试，与本科通定去留为宜。”
    从之。诏有司，请亲王到任各给钱二十万。辛卯，修起居注完颜乌者、同知登闻检
    院孙铎皆上书谏罢围猎，上纳其言。拾遗马升上《俭德箴》。乙未，初置提刑司，
    分按九路，并兼劝农采访事，屯田、镇防诸军皆属焉。丁酉，幸庆寿寺。作泸沟石
    桥。己亥，朝于隆庆官。甲辰，罢送赦礼物钱，朝于隆庆官。乙卯，高丽国王皓遣
    使来吊祭及会葬。敕有司移报宋、高丽、夏，天寿节于九月一日来贺。丁巳，命提
    刑官除后于便殿听旨，每十月使副内一员入见议事，如止一员则令判官入见，其判
    官所掌烦剧可升同随朝职任。秋七月辛酉，减民地税十之一，河东南、北路十之二，
    下田十之三。甲子，朝于隆庆宫。乙丑，敕近侍官授外任三品、四品、赐金带一，
    重币有差。丁卯，以太尉、尚书令东平郡王徒单克宁为太傅，改封金源郡王。辛未，
    高丽遣使来贺即位。甲戌，奉皇太后幸寿安宫。辛巳，诏京、府、节镇、防御州设
    学养士。初设经童科。御史大夫唐括贡罢。礼部尚书移剌履为参知政事。以刑部尚
    书完颜守贞等为贺宋生日使。
        八月戊子朔，奉皇太后幸寿安宫。辛卯，敕有司，京、府、州、镇设学校处，
    其长贰幕职内各以进士官提控其事，仍具入衔。壬辰，初定品官子孙试补令史格，
    及提刑部司所掌三十二条。左司谏敦安民上疏论三事：曰崇节俭，去嗜欲，广学问。
    丁酉，如大房山。戊戌，谒奠诸陵。己亥，还都。庚子，朝于隆庆宫，是月凡三朝。
    壬寅，制提刑司设女直、契丹、汉兒知法各一人。甲辰，参知政事刘玮罢。丙辰，
    宋、高丽、夏遣使来贺天寿节。
        九月戊午朔，天寿节，以世宗丧，不受朝。庚申，诏增守山陵为二十丁，给地
    十顷。壬戌，诏罢告捕乱言人赏。甲子，制诸盗贼聚集至十人，或骑五人以上，所
    属移捕盗官捕之，仍递言省部，三十人以上闻奏，违者杖百。是日，朝于隆庆宫。
    是月凡四朝。丁卯，制强族大姓不得与所属官吏交往，违者有罪。戊辰，以隆庆宫
    卫尉把思忠为夏国生日使。庚午，以尚辇局使崇德为横赐高丽使。丙子，猎于近郊。
    戊寅，监察御史焦旭劾奏太傅克宁、右丞相襄不应请车驾田猎，上曰：“此小事，
    不须治之。”乙酉，如大房山。冬十月丁亥朔，谒奠诸陵。己丑，还都。庚寅，朝
    于隆庆宫，是月凡四朝。辛卯，上顾谓宰臣曰：“翰林阙人。”平章政事汝霖对曰：
    “凤翔治中郝俣可。”汝霖谏止田猎，诏答曰：“卿能每事如此，朕复何忧？然时
    异事殊，得中为当。”丙申，冬猎。己亥，次罗山。庚子，次玉田。辛丑，沁州、
    丹州进嘉禾。丁未，次宝坻。庚戌，中侍石抹阿古误带刀入禁门，罪应死，诏杖八
    十。癸丑，至自宝坻。
        十一月己未，朝于隆庆宫。辛酉，以右宣徽院使裴满余庆等为贺宋正旦使。癸
    亥，上谓宰臣曰：“今之用人，太拘资历。循资之法，起于唐代，如此何以得人？”
    平章政事汝霖对曰：“不拘资格，所以待非常之材。”上曰：“崔祐甫为相，未逾
    年荐八百人，岂皆非常之材欤？”甲子，谕尚书省曰：“太傅年高，每趋朝而又赴
    省，恐不易。自今旬休外，四日一居休，庶得调摄。常事他相理问，惟大事白之可
    也。”戊辰，谕尚书省，自今五品以上官各举所知，岁限所举之数，如不举者坐以
    蔽贤之罪。仍依唐制，内五品以上官到任即举自代，并从提刑司采访之。己巳，初
    制转递文字法。壬申，朝于隆庆宫。乙亥，命参知政事移剌履提控刊修《辽史》。
    丁丑，以西上阁门使移剌邴为高丽生日使。御史台奏：“故事，台官不得与人相见。
    盖为亲王、宰执、形势之家，恐有私徇。然无以访知民间利病、官吏善恶。”诏自
    今许与四品以下官相见，三品以上如故。辛巳，诏有司，今后诸处或有饥馑，令总
    管、节度使或提刑司先行赈贷或赈济，然后言上。
        十二月丙戌朔，朝于隆庆宫，是月凡五朝。诏罢铸钱。丁亥，密州进白雉。壬
    辰，谕有司，女直人及百姓不得用网捕野物，及不得放群雕枉害物命，亦恐女直人
    废射也。戊戌，复置北京、辽东盐使司，仍罢西京、解盐巡捕使。以河东南、北路
    提刑司言，赈宁化、保德、岚州饥，其流移复业，给复一年。是日，禁宫中上直官
    及承应人毋得饮酒。乙巳，祭奠兴陵。壬子，谕台臣曰：“提刑司所举劾多小过，
    行则失大体，不行则恐有所沮，其以此意谕之。”甲寅，宋、高丽、夏遣使来贺正
    旦。是冬，无雪。
        明昌元年春正月丙辰朔，改元。以世宗丧，不受朝贺。上朝于隆庆宫，是月凡
    四朝。丁巳，制诸王任外路者许游猎五日，过此禁之，仍令戒约人从，毋扰民。辛
    酉，谕尚书省：“宰执所以总持国家，不得受人馈遗。或遇生辰，受所献毋过万钱。
    若缌大功以上亲，及二品以上官，不禁。”壬戌，以知河中府事王蔚为尚书右丞，
    刑部尚书完颜守贞为参知政事。甲子，如大房山。乙丑，奠谒兴陵、裕陵。丙寅，
    还都。戊辰，制禁自披剃为僧道者。敕外路求世宗御书。辛未，如近畿春水。己卯，
    如春水。
        二月丁卯朔，太白昼见。丙申，遣谕诸王，凡出猎毋越本境。壬寅，谕有司，
    寒食给假五日，著于令。甲辰，至自春水。朝于隆庆宫，是月凡四朝。癸丑，地生
    白毛。甲寅，如大房山。
        三月乙卯朔，谒奠兴陵。丙辰，还都。朝于隆庆宫，是月凡六朝。己未，敕点
    检司，诸试护卫人须身形及格，若功臣子孙善射出众，虽不及格，亦令入见。癸亥，
    礼官言：“民或一产三男，内有才行可用者可令察举，量材叙用。其驱婢所生，旧
    制官给钱百贯，以资乳哺，尚书省请更给钱四十贯，赎以为良。”制可。丙寅，有
    司言：“旧制，朝官六品以下从人输庸者听，五品以上不许输庸，恐伤官体。其有
    官职俱至三品、年六十以上致仕者，人力给半，乞不分内外，愿令输庸者听。”从
    之。己巳，击球于西苑，百僚会观。癸酉，诏内外五品以上，岁举廉能官一员，不
    举者坐蔽贤罪。乙亥，初设应制及宏词科。丁丑，制内外官并诸局承应人，遇祖父
    母、父母忌日并给假一日。辛巳，诏修曲阜孔子庙学。壬午，如寿安宫。夏四月甲
    申朔，朝于隆庆宫，是月凡四朝。戊戌，如寿安宫。
        五月，不雨。乙卯，祈于北郊及太庙。朝于隆庆宫，是月凡三朝。丙辰，以鹰
    坊使移剌宁为横赐夏国使。戊午，拜天于西苑。射柳、击球，纵百姓观。壬戌，祈
    雨于社稷。甲子，制省元及四举终场人许该恩。己巳，复祈雨于太庙。庚午，置知
    登闻鼓院事一人。丙子，以祈雨，望祭岳镇海渎于北郊。戊寅，命内外官五品以上，
    任内举所知才能官一员以自代。壬午，以参政事移剌履为尚书右丞，御史中丞徒单
    镒为参知政事，尚书右丞相襄罢。
        六月己丑，制定亲王家人有犯，其长史府掾失觉察、故纵罪。壬辰，奉皇太后
    幸庆寿寺。甲辰，敕僧、道三年一试。秋七月己巳，以礼部尚书王翛等为贺宋生日
    使。庚午，朝于隆庆宫。丁丑，诏罢西北路虾麻山市场。
        八月癸未朔，禁指托亲王、公主奴隶占纲船、侵商旅及妄征钱债。乙酉，诏设
    常平仓。丁亥，至自寿安宫。戊子，朝于隆庆宫，是月凡三朝。己丑，以判大睦亲
    府事宗宁为平章政事。壬辰，幸玉泉山，即日还宫。癸巳，罢诸府镇流泉务。选才
    干之官为诸州刺史，皆召见谕戒之。戊戌，上谕宰臣曰：“何以使民弃末而务本，
    以广储蓄？”令集百官议。户部尚书邓俨等曰：“今风俗侈靡，宜定制度，辨上下，
    使服用居室，各有差等。抑昏丧过度之礼，禁追逐无名之费。用度有节，蓄积自广
    矣！”右丞履、参知政事守贞、镒曰：“凡人之情，见美则愿，若不节以制度，将
    见奢侈无极，费用过多，民之贫乏，殆由此致。方今承平之际，正宜讲究此事，为
    经久法。”上是履议。壬寅，敕麻吉以皇家袒免之亲，特收充尚书省祗候郎君，仍
    为永制。丁未，猎于近郊。巳酉，宋、高丽、夏遣使来贺天寿节。
        九月壬子朔，天寿节，以世宗丧，不受朝。丙辰，为廉能进擢北海县令张翱等
    十八人官。己未，以武卫军副都指挥使乌林答谋甲为夏国生日使。庚申，朝于隆庆
    宫。壬戌，如秋山。冬十月丁亥，至自秋山。戊子，朝于隆庆宫。丙申，诏赐贵德
    州孝子翟单、遂州节妇张氏各绢十匹、粟二十石。戊戌，以有司言，登闻鼓院同记
    注院，勿有所隶。制民庶聘财为三等，上百贯，次五十贯，次二十贯。丁未，猎于
    近郊。
        十一月乙卯，朝于隆庆宫。是月凡五朝。以惑众乱民，禁罢全真及五行毗卢。
    以佥书枢密院事把德固等为贺宋正旦使。丁巳，制诸职官让廕兄弟子侄者，从其所
    请。戊辰，召礼部尚书王翛、谏议大夫张暐诣殿门，谕之曰：“朝廷可行之事，汝
    谏官、礼官即当辩析。小民之言，有可采者朕尚从之，况卿等乎？自今所议毋但附
    合于尚书省。”辛未，以西上阁门使移剌挞不也为高丽生日使。丙子，冬猎。巳卯，
    次雄州。判真定府事吴王永成、判定武军节度使隋王永升来朝。
        十二月壬午，免猎地今年税。丁亥，次饶阳。己丑，平章政事张汝霖薨。丁酉，
    至自饶阳。甲辰，幸太传徒单克宁第视疾。以克宁为太师、尚书令，封淄王，赐银
    千五百两，绢二千匹。乙巳，朝于隆庆宫。丙午，诏有司，正旦可先贺隆庆宫，然
    后进酒。丁未，宋、高丽、夏遣使来贺正旦。
        二年春正月庚戌朔，以世宗丧，不受朝。癸丑，谕有司，夏国使可令馆内贸易
    一日。尚书省言，故事许贸易三日，从之。甲寅，始许宫中称圣主。乙卯，皇太后
    不豫，自是日往侍疾，丙夜乃还。辛酉，皇太后崩。丙寅，以左副都点检皞等报哀
    于宋、高丽、夏。庚午，太师、尚书令淄王徒单克宁薨。甲戌，百官表请听政，不
    许。戊寅，诏赐陀括里部羊三万口、重币五百端、绢二千匹，以振其乏。吴王永成、
    隋王永升以闻国丧奔赴失期，罚其俸一月，其长史笞五十。己卯，在司言，汉王永
    中以疾失期，上谕使回。
        二月壬午，百官复听政，不许。壬辰，上始视朝。敕亲王及三品官之家，毋许
    僧尼道士出入。谕有司：“进士程文但合格者即取之，毋限人数。”丙申，以枢密
    副使夹谷清臣为尚书左丞。戊戌，更定奴诱良人法。丙午，初设王传府尉官。
        三月丁巳，夏国遣使来吊。癸亥，敕有司，国号犯汉、辽、唐、宋等名不得封
    臣下。有司议：“以辽为恆，宋为汴，秦为镐，晋为并，汉为益，梁为邵，齐为彭，
    殷为谯，唐为绛，吴为鄂，蜀为夔，陈为宛，隋为泾，虞为泽。”制可，丁卯，夏
    国遣使来祭。乙亥，高丽遣使来吊祭。丁丑，宋遣使来吊祭。
        四月戊寅朔，尚书省言：“齐民与屯田户往往不睦，若令递相婚姻，实国家长
    久安宁之计。”从之。乙酉，葬孝懿皇太后于裕陵。戊子，制诸部内灾伤，主司应
    言而不言及妄言者杖七十，检视不以实者罪如之，因而有伤人命者以违制论，致枉
    有征免者坐赃论，妄告者户长坐诈不以实罪，计赃重从诈匿不输法。庚寅，禁民庶
    不得服纯黄银褐色，妇人勿禁，著为永制。辛卯，上幸寿安宫，谏议大夫张暐等上
    疏请止其行，不允。癸巳，谕有司：“自今女直字直译为汉字，国史院专写契丹字
    者罢之。”甲午，改封永中为并王，永功为鲁王，永成衮王，永升曹王，永蹈郑王，
    永济韩王，永德豳王。戊戌，增太学博士助教员。己亥，学士院新进唐杜甫、韩愈、
    刘禹锡、杜牧、贾岛、王建，宋王禹备、欧阳修、王安石、苏轼、张耒、秦观等集
    二十六部。庚子，改寿安宫名万宁。壬寅，如万宁宫。诏袭封衍圣公孔元措视四品
    秩。
        五月庚戌，敕自今四日一奏事，仍免朝。戊辰，诏诸郡邑文宣王庙、风雨师、
    社稷神坛隳废者，复之。诏御史台令史并以终场举人充。
        六月戊子，平章政事宗宁薨。癸巳，禁称本朝人及朝言语为“蕃”，违者杖之。
    丙午，尚书右丞移剌履薨。秋七月丁巳，以参知政事徒单镒为尚书右丞，御史中丞
    夹谷衡为参知政事。己未，观稼于近郊。己巳，禁职官元日、生辰受所属献遗，仍
    为永制。以同佥大睦亲府事衮等为贺宋生日使。庚午，谕有司：“自今外路公主应
    赴阙，其驸马都尉非奉旨，毋擅离职。”八月癸未，至自万宁宫。己亥，敕山东、
    河北阙食等处，许纳粟补官。谕有司：“自今亲王所领，如有军处，令佐贰总押军
    事。”乙巳，宋、高丽、夏遣使来贺天寿节。
        九月丁未朔，天寿节，以皇太后丧，不受朝。甲寅，如大房山。乙卯，谒奠裕
    陵。丙辰，还都。丁巳，以西上阁门使白琬为夏国生日使。己未，定诈为制书未施
    行制。以尚书左丞夹谷清臣为平章政事，封芮国公，参知政事完颜守贞为尚书左丞，
    知大兴府事张万公为参知政事。庚申，如秋山。冬十月己丑，至自秋山。甲午，敕
    司狱毋得与府州司县官筵宴远往，违者罪之。禁以太一混元受箓私建庵室者。壬寅，
    以河北、山东旱，应杂犯及强盗已未发觉减死一等，释徒以下。
        十一月丙午朔，制诸女直人不得以姓氏释为汉字。甲寅，禁伶人不得以历代帝
    王为戏，及称万岁，犯者以不应为事重法科。丁巳，以豳王傅宗璧等为贺宋正旦使。
    戊午，夏人杀我边将阿鲁带。甲子，制投匿名书者，徒四年。丙寅，以近侍局副使
    完颜匡为高丽生日使。壬申，敕提刑司官自今每十五日一朝。
        十二月乙亥朔，敕三品致仕官所得傔从毋令输庸。己卯，定镇边守将致盗贼罪。
    甲申，猎于近郊。乙酉，诏罢契丹字。己丑，尚书右丞徒单镒罢。癸卯，宋、高丽、
    夏遣使来贺正旦。
        三年春正月乙巳朔，以皇太后丧，不受朝。丙辰，以孝懿皇后小祥，尚书省请
    依明昌元年世宗忌辰例，诸王陪位，服惨紫，去金玉之饰，百官不视事，禁音乐屠
    宰，从之。壬戌，如春水。
        二月甲戌朔，敕猛安谋克许于冬月率所属户畋猎二次，每出不得过十日。壬辰，
    至自春水。丁酉，猎于近郊。辛丑，诏追复田等官爵。
        闰月甲子，以山东路统军使乌林答愿为御史大夫。
        三月乙亥，更定强盗征赃、品官及诸人亲获强盗官赏制。辛巳，初设左右卫副
    将军　。癸未，泸沟石桥成。幸熙春园。丁亥，如万宁宫。辛卯，诏赐棣州孝子刘
    瑜、锦州孝子刘庆祐绢、粟，旌其门闾，复其身。上因问宰臣曰：“从来孝义之人
    曾官使者几何？”左丞守贞对曰：“世宗时有刘政者尝官之，然若辈多淳质不及事。”
    上曰：“岂必尽然。孝义之人素行已备，稍可用既当用之，后虽有希觊作伪者，然
    伪为孝义，犹不失为善。可检勘前后所申孝义之人，如有可用者，可具以闻。”癸
    巳，尚书省奏：“言事者谓，释道之流不拜父母亲属，败坏风俗，莫此为甚。礼官
    言唐开元二年敕云：‘闻道士、女冠、僧、尼不拜二亲，是为子而忘其生，傲亲而
    徇于末。自今以后并听拜父母，其有丧纪轻重及尊属礼数，一准常仪。’臣等以为
    宜依典故行之。”制可。左丞守贞言：“上尝命臣问忻州陈毅上书所言事，其一极
    论守令之弊，臣面问所以救之之道，竟不能言。”上曰：“方今政欲知其弊也。彼
    虽无救弊之术，但能言其弊，亦足嘉矣。如毅言及随处有司不能奉行条制，为人佣
    雇尚须出力，况食国家禄而乃如是，得无亏臣子之行乎？其令检会前后所降条理举
    行之。”是日，温王玠薨。丁酉，命有司祈雨，望祀岳镇海渎于北郊。
        四月壬寅朔，定宣圣庙春秋释奠，三献官以祭酒、司业、博士充，祝词称“皇
    帝谨遣”，及登歌改用太常乐工。其献官并执事与享者并法服，陪位学官公服，学
    生儒服。尚书省奏：“提刑司察与涿州进士刘器博、博州进士张安行、河中府胡光
    谦，光谦年虽八十三，尚可任用。”敕刘器博、张安行特赐同进士出身，胡光谦召
    赴阙。甲辰，祈雨于社稷。丙午，罢天山北界外采铜。戊申，瀛王环薨。戊午，诏
    集百官议北边开壕事。诏赐云内孝子孟兴绢十匹、粟二十石，赐同州贞妇师氏谥曰
    “节”。丙寅，以旱灾，下诏责躬。丁卯，复以祈雨，望祀岳镇海渎山川于北郊。
    戊辰，敕亲王衣领用银褐紫绿。遣御史中丞吴鼎枢等审决中都冤狱，外路委提刑司
    处决。左丞守贞以旱，上表乞解职，不允。参知政事衡、万公皆入谢。上曰：“前
    诏所谓罢不急之役、省无名之费、议冗官、决滞狱四事，其速行之。”
        五月壬申朔，以尚书礼部员外郎孛术鲁子元为横赐高丽使。癸酉，罢北边开壕
    之役。甲戌，祈雨于社稷。是日，雨。戊寅，出宫女百八十三人。尚书省奏：“近
    以山东、河北之饥，已委宣差所至安抚赈济。”复遣右三部司正范文渊往视之。乙
    酉，以雨足，致祭社稷。戊子，百官贺雨足。尚书左丞完颜守贞罢。己丑，以雨足，
    望祀岳镇海渎。
        六月癸卯，宰臣请罢提刑司，上曰：“诸路提刑司官止三十余员，犹患不得其
    人，州郡三百余处，其能尽得人乎？”弗许。甲寅，以久雨，命有司祈晴。丁巳，
    定提刑司条制。辛酉，诏定内外所司公事故疑申呈罪罚格。乙丑，以知大名府事刘
    玮为尚书右丞。有司言：“河州灾伤，民乏食，而租税有未输。”诏免之。谕户部：
    “可预给百官冬季俸，令就仓以时直粜与贫民，秋成各以其赀籴之，其所得必多矣，
    而上下便之。其承应人不愿者，听。”秋七月戊寅，敕尚书省曰：“饥民如至辽东，
    恐难遽得食，必有饥死者。其令散粮官问其所欲居止，给以文书，命随处官长计口
    分散，令富者出粟养之，限以两月，其粟充秋税之数。”己卯，祁州刺史顿长寿、
    安武军节度副使胡剌坐赈济不及四县，各杖五十。癸未，诏增北边军千二百人，分
    置诸堡。丁亥，胡光谦至阙，命学士院以杂文试之，称旨。上曰：“朕欲亲问之。”
    辛卯，以殿前都点检仆散端等为贺宋生日使。己亥，上谓宰臣曰：“闻诸王傅尉多
    苛细，举动拘防，亦非朕意。是职之设，本欲辅导诸王，使归之正，得其大体而已。”
    平章政事清臣曰：“请以圣意遍行之。”曰：“已谕之矣。”
        八月癸卯，敕诸职官老病不肯辞避，有司谕使休闲者，不在给俸之列，格前勿
    论。上以军民不和、吏员奸弊，诏四品以下、六品以上集议于尚书省，各述所见以
    闻。甲辰，集三品以下、六品以上官，问以朝政得失及民间利害，令各书所对。丁
    未，以有司奏宁海州文登县王震孝行，以尝业进士，并试其文，特赐同进士出身，
    仍注教授一等职任。辛亥，至自万宁宫。特赐胡光谦明昌二年进士第三甲及第，授
    将仕郎、太常寺奏礼郎。官制旧设是职，未尝除人，以光谦德行才能，故特授之。
    己未，以乌林答愿为尚书左丞。辛酉，猎于近郊。乙丑，上谓宰臣曰：“朕欲任官，
    令久于其事。若今日作礼官，明日司钱谷，虽间有异材，然事能悉办者鲜矣！”对
    曰：“使中材之人久于其职，事既熟，终亦得力。”上问太常卿张暐：“古有三恪，
    今何无之？”暐具典故以闻。丁亥，宋、高丽、夏遣使来贺天寿节。
        九月庚午朔，天寿节，以皇太后丧，不受朝。谕尚书省：“去岁山东、河北被
    灾伤处所阁租税及借贷钱粟，若便征之，恐贫民未苏，俟丰收日以分数带征可也。”
    又谕宰臣曰：“随路提刑司旧止察老病不任职及不堪亲民者，如得其实，即改除他
    路。若他路提刑司覆察得实，勿复注亲民之职。卿等其议行之。”甲戌，以郊社署
    令唐括合达为夏国生日使。己卯，如秋山。免围场经过人户今岁夏秋租税之半，曾
    当差役者复一年。冬十月壬寅，至自秋山。丙午，敕御史台，提刑司自今保申廉能
    官，勿复有乞升品语。壬子，有司奏增修曲阜宣圣庙毕，敕：“党怀英撰碑文，朕
    将亲行释奠之礼，其检讨典故以闻。”甲寅，敕置常平仓处，并令州、府官以本职
    提举，县官兼管勾其事，以所籴多寡约量升降，以为永制。赐河南路提刑司所举逸
    民游总同进士出身，以年老不乐仕进，授登仕郎，给正八品半俸终身。戊午，谕尚
    书省访求博物多知之士。癸亥，遣谕诸王府傅尉曰：“朕分命诸王出镇，盖欲政事
    之暇，安便优逸，有以自适耳。然虑其举措之间或违于理，所以分置傅尉，使劝导
    弥缝，不入于过失而已。若公余游宴不至过度，亦复何害。今闻尔等或用意太过，
    凡王门细碎之事无妨公道者，一一干与，赞助之道，岂当如是？宜各思职分，事举
    其中，无失礼体。仍就谕诸王，使知朕意。”丙寅，敕应保举官及试中书判者委官
    覆察，言行相副者量与升除，随朝及六品以上各随所长用之。己巳，猎于近郊。
        十一月庚午朔，尚书省奏：“翰林侍讲学士党怀英举孔子四十八代孙端甫，年
    德俱高，该通古学。济南府举魏汝翼有文章德谊，苦学三十余年，已四举终场。蔚
    州举刘震亨学行俱优，尝充举首。益都府举王枢博学善书，事亲至孝。”敕魏汝翼
    特赐进士及第，刘震亨等同进士出身，并附王泽榜。孔端甫俟春暖召之。丙子，诏
    臣庶名犯古帝王而姓复同者禁之，周公、孔子之名亦令回避。戊寅，升相州为彰德
    府。以前右副都点检温敦忠等为贺宋正旦使。壬午，尚书省奏：“知河南府事程峄
    乞进封父祖。”权尚书礼部郎中党怀英言：“凡宰执改除外任长官，其佐官以下相
    见礼仪皆与他长官不同，其子亦得试补省令史。其子且尔，父祖封赠理当不同，合
    举宰执一例封赠。”从之。甲申，改提刑司令为书史。丙申，以有司言：“河州定
    羌民张显孝友力田，焚券已责，又献粟千石以赈饥。棣州民荣楫赈米七百石、钱三
    百贯，冬月散柴薪三千束。皆别无希觊。”特各补两官，仍正班叙。
        十二月癸卯，以东上阁门使张汝猷为高丽生日使。辛亥，谕有司祈雪。癸丑，
    猎于近郊。丙辰，有赤气见于北方。丁巳，敕华州下邽县置武定镇仓，京兆栎阳县
    置粟邑镇仓，许州舞阳县置北舞渡仓，各设仓草都监一人，县官兼领之。乙丑，定
    到任告致仕格。丁卯，宋、高丽、夏遣使来贺正旦。

        国学网站独家推出

亦凡公益图书馆(Shuku.net)

下一卷 回目录