                                 本纪第四 熙宗

        熙宗弘基缵武庄靖孝成皇帝，讳亶，本讳合剌，太祖孙，景宣皇帝子。母蒲察
    氏。天辅三年己亥岁生。天会八年，谙班勃极烈杲薨，太宗意久未决。十年，左副
    元帅宗翰、右副元帅宗辅、左监军完颜希尹入朝，与宗干议曰：“谙班勃极烈虚位
    已久，今不早定，恐授非其人。合剌，先帝嫡孙，当立。”相与请于太宗者再三，
    乃从之。四月庚午，诏曰：“尔为太祖之嫡孙，故命尔为谙班勃极烈，其无自谓冲
    幼，狎于童戏，惟敬厥德。”谙班勃极烈者，太宗尝居是官，及登大位，以命弟杲。
    杲薨，帝定议为储嗣，故以是命焉。
        十三年正月己巳，太宗崩。庚午，即皇帝位。甲戌，诏中外。诏公私禁酒。癸
    酉，遣使告哀于齐、高丽、夏及报即位，仍诏齐自今称臣勿称子。二月乙巳，追谥
    太祖后唐括氏曰圣穆皇后，裴满氏曰光懿皇后。追册太祖妃仆散氏曰德妃，乌古论
    氏曰贤妃。辛酉，改葬太祖于和陵。
        三月己卯，齐、高丽使来吊祭。庚辰，谥大行皇帝曰文烈，庙号太宗。乙酉，
    葬太宗于和陵。甲午，以国论右勃极烈、都元帅宗翰为太保，领三省事，封晋国王。
    戊戌，诏诸国使赐宴。不举乐。四月戊午，齐、高丽遣使贺即位。丙寅，昏德公赵
    佶薨，遣使致祭及赙赠。是月，甘露降于熊岳县。
        五月甲申，左副元帅宗辅薨。九月壬申，追尊皇考丰王为景宣皇帝，庙号徽宗，
    皇妣蒲察氏为惠昭皇后。戊寅，尊太祖后纥石烈氏、太宗后唐括氏皆为太皇太后，
    诏中外。乙酉，改葬徽宗及惠昭后于兴陵。
        十一月，以尚书令宋国王宗磐为太师。乙亥，初颁历。己卯，以元帅左监完颜
    希尹为尚书左丞相兼侍中，太子少保高庆裔为左丞，平阳尹萧庆为右丞。己丑，建
    天开殿于爻剌。十二月癸亥，始定齐、高丽、夏朝贺、赐宴、朝辞仪。以京西鹿囿
    赐农民。
        十四年正月己巳朔，上朝太皇太后于两宫。齐、高丽、夏遣使来贺。癸酉，颁
    历于高丽。丁丑，太皇太后纥石烈氏崩。乙酉，万寿节，齐、高丽、夏遣使来贺。
    上本七月七日生，以同皇考忌日，改用正月十七日。二月癸卯，上尊谥曰钦宪皇后，
    葬睿陵。三月壬午，以太保宗翰、太师宗磐、太傅宗干并领三省事。丁酉，高丽遣
    使来吊。八月丙辰，追尊九代祖以下曰皇帝、皇后，定始祖、景祖、世祖、太祖、
    太宗庙皆不祧。癸亥，诏齐国与本朝军民诉讼相关者，文移署年，止用天会。十月
    甲寅，以吴激为高丽王生日使，萧仲恭为齐刘豫回谢并生日正旦使。
        十五年正月癸亥朔，上朝太皇太后于明德宫。齐、高丽、夏遣使来贺。初用
    《大明历》。己卯，万寿节，齐、高丽、夏遣使来贺。六月庚戌，尚书左丞高庆裔、
    转连使刘思有罪伏诛。七月辛巳，太保、领三省事、晋国王宗翰薨。丙戌夜，京师
    地震。封皇叔宗隽、宗固，叔祖晕皆为王。丁亥，汰兵兴滥爵。十月乙卯，以元帅
    左监军挞懒为左副元帅，封鲁国王。宗弼右副元帅，封渖王。知枢密院事兼侍中时
    立爱致仕。十一月丙午，废齐国，降封刘豫为蜀王，诏中外。置行台尚书省于汴。
    十二月戊辰，刘豫上表谢封爵。癸未，诏改明年为天眷元年。大赦。命韩昉、耶律
    绍文等编修国史。以勖为尚书左丞、同中书门下平章事。徙蜀王刘豫临潢府。
        天眷元年正月戊子朔，上朝明德宫。高丽、夏遣使来贺。颁女直小字。封大司
    空昱为王。甲辰，万寿节，高丽、夏遣使来贺。二月壬戌，上如爻剌春水。乙丑，
    幸天开殿。己巳，诏罢来流水、混同江护逻地，与民耕牧。三月庚寅，以禁苑隙地
    分给百姓。戊申，以韩昉为翰林学士。
        四月丁卯，命少府监卢彦伦营建宫室，止从俭素。壬午，朝享于天元殿。立裴
    满氏为贵妃。五月己亥，诏以经义、词赋两科取士。
        六月戊午，上至自天开殿。秋七月辛卯，左副元帅挞懒、东京留守宗隽来朝。
    丁酉，按出浒河溢，坏庐舍，民多溺死。壬寅，左丞相希尹罢。八月甲寅朔，颁行
    官制。癸亥，回鹘遣使朝贡。己卯，以河南地与宋。以右司侍郎张通古等使江南。
    以京师为上京，府曰会宁，旧上京为北京。九月甲申朔，以奭为会宁牧，封邓王。
    乙未，诏百官诰命，女直、契丹、汉人各用本字，渤海同汉人。丁酉，改燕京枢密
    院为行台尚书省。戊戌，上朝明德宫。甲辰，以奕为平章政事。己酉，省燕中西三
    京、平州东、西等路州县。辛亥，权行台左丞相张孝纯致仕。
        十月甲寅朔，以御前管勾契丹文字李德固为参知政事。丙寅，封叔宗强为纪王，
    宗敏邢王，太宗子斛鲁补等十三人为王。己巳，始禁亲王以下佩刀入宫。辛未，定
    封国制。癸酉，以东京留守宗隽为尚书左丞相兼侍中，封陈王。十一月丙辰，以康
    宗以上画像工毕，奠献于乾元殿。十二月癸亥，新宫成。甲戌，高丽遣使入贡。丁
    丑，立贵妃裴满氏为皇后。
        二年正月壬午朔，高丽、夏遣使来贺。戊戌，万寿节，高丽、夏遣使来贺。以
    左丞相宗隽为太保、领三省事，进封衮国王。兴中尹完颜希尹复为尚书左丞相兼侍
    中。二月乙未，上如天开殿。三月丙辰，命百官详定仪制。四月甲戌，百官朝参，
    初用朝服。己卯，宋遣使谢河南地。
        五月戊子，太白昼见。乙巳，上至自天开殿。六月己酉朔，初御冠服。辛亥，
    吴十谋反，伏诛。己未，上从容谓侍臣曰：“朕每阅《贞观政要》，见其君臣议论，
    大可规法。”翰林学士韩昉对曰：“皆由太宗温颜访问，房、杜辈竭忠尽诚。其书
    虽简，足以为法。”上曰：“太宗固一代贤君，明皇何如？”昉曰：“唐自太宗以
    来，惟明皇、宪宗可数。明皇所谓有始而无终者。初以艰危得位，用姚崇、宋璟，
    惟正是行，故能成开元之治。末年怠于万机，委政李林甫，奸谀是用，以致天宝之
    乱。苟能慎终如始，则贞观之风不难追矣。”上称善。又曰：“周成王何如主？”
    昉对曰：“古之贤君。”上曰：“成王虽贤，亦周公辅佐之力。后世疑周公杀其兄，
    以朕观之，为社稷大计，亦不当非也。”
        七月辛巳，宋国王宗磐、衮国王宗隽谋反，伏诛。丙戌，以右副元帅宗弼为都
    元帅，进封国王。丁亥，以诛宗磐等诏中外。己丑，以左副元帅挞懒为台左丞相，
    杜充为行台右丞相，萧宝、耶律辉行台平章政事。甲午，咸州祥稳沂王晕坐与宗磐
    谋反，伏诛。辛丑，以太傅、领三省事宗干为太师，领三省如故，进封梁宋国王。
        八月辛亥，行台左相挞懒、翼王鹘懒及活离胡土、挞懒子斡带、乌达补谋反，
    伏诛。丁丑，太白昼见。
        九月戊寅朔，降封太宗诸子。大司空昱罢。丙申，初居新宫。立太祖原庙于庆
    元宫，壬寅，宋遣王伦等乞归父丧及母韦氏等，拘伦不遣。以温都思忠诸路廉问。
    十月癸酉，夏国使来告丧。十二月，豫国公昱薨。
        三年正月丁丑朔，高丽、夏遣使来贺。癸巳，万寿节，高丽、夏遣使来贺。以
    都元帅宗弼领行台尚书省事。四月乙巳朔，温都思忠廉问诸路，得廉吏杜遵晦以下
    百二十四人，各进一阶，贪吏张轸以下二十一人皆罢之。癸丑，蜀国公完颜银术哥
    薨。丁卯，上如燕京。
        五月丙子，诏元帅府复取河南、陕西地。己卯，诏册李仁孝为夏国王。命都元
    帅宗弼以兵自黎阳趋汴，右监军撒离合出河中趋陕西。
        是月，河南平。六月，陕西平。上次凉陉大旱。使萧彦让、田决西京囚。秋
    七月癸卯朔，日有食之。乙卯，宗弼遣使奏河南、陕西捷。丁卯，诏文武官五品以
    上致仕，给俸禄之半，职三品者仍给傔人。
        八月辛巳，招抚谕陕西五路。壬午，初定公主、郡县主及驸马官品。九月壬寅
    朔，宗弼来朝。戊申，上至燕京。己酉，亲飨太祖庙。庚申，宗弼还军中。夏国遣
    使谢赙赠。癸亥，杀左丞相完颜希尹、右丞萧庆及希尹子昭武大将军把搭、符宝郎
    漫带。戊辰，夏国遣使谢封册。十一月癸丑，以孔子四十九代孙璠袭封衍圣公。癸
    亥，以都点检萧仲恭为尚书右丞，前西京留守昂为平章政事。甲子，行台尚书右丞
    相杜充薨。十二月乙亥，都元帅宗弼上言宋将岳飞、张俊、韩世忠率众渡江，诏命
    击之。丁丑，地震。己亥，以元帅左监军阿离补为左副元帅，右监军撒离合为右副
    元帅。
        皇统元年正月辛丑朔，高丽、夏遣使来贺。庚戌，群臣上尊号曰崇天体道钦明
    文武圣德皇帝。初御衮冕。癸丑，谢太庙。大赦。改元。丁巳，万寿节，高丽、夏
    遣使来贺。己未，初定命妇封号。夏国请置榷场，许之。己巳，封平章政事昂为漆
    水郡王。
        二月戊寅，诏诸致仕官职俱至三品者，俸禄人力各给其半。宗弼克庐州。乙酉，
    改封海滨王耶律延禧为豫王，昏德公赵佶为天水郡王，重昏侯赵桓为天水郡公。戊
    子，上亲祭孔子庙，北面再拜。退谓侍臣曰：“朕幼年游佚，不知志学，岁月逾迈，
    深以为悔。孔子虽无位，其道可尊，使万世景仰。大凡为善，不可不勉。”自是颇
    读《尚书》、《论语》及《五代》、《辽史》诸书，或以夜继焉。
        三月己未，上宴群臣于瑶池殿，适宗弼遣使奏捷，侍臣多进诗称贺。帝览之曰：
    “太平之世，当尚文物，自古致治，皆由是也。”四月丙子，以济南尹韩昉参知政
    事。辛巳，宗弼请伐江南，从之。五月己酉，太师、领三省事、梁宋国王宗干薨。
    庚戌，上亲临。日官奏，戌、亥不宜哭泣。上曰：“君臣之义，骨肉之亲，岂可避
    之。”遂哭之恸，命辍朝七日。
        六月甲戌，诏都元帅宗弼与宰执同入奏事。庚寅，行台平章政事耶律晖致仕。
    壬辰，有司请举乐，上以宗干新丧不允。甲午，卫王宗强薨，上亲临、辍朝如宗干
    丧。七月癸卯，以景宣皇帝忌辰，命尚食彻肉。丙午，以宗弼为尚书左丞相兼侍中、
    都元帅、领行台如故。己酉，宗弼还军中。辛亥，参知政事耶律让罢。
        九月戊申，上至自燕京。朝太皇太后于明德宫。诏赐鳏寡孤独不能自存者，人
    绢二匹、絮三斤。是秋，蝗。都元帅宗弼伐宋，渡淮。以书让宋，宋复书乞罢兵，
    宗弼以便宜画淮为界。
        十一月己酉，高丽国贺受尊号。稽古殿火。十二月癸巳，夏国贺受尊号。天水
    郡公赵桓乞本品俸，诏赒济之。左丞勖进先朝《实录》三卷，上焚香立受之。
        二年正月乙未朔，高丽、夏遣使来贺。己亥，上猎于来流河。乙巳，命封高丽。
    丁未，上至自来流河。辛亥，万寿节，高丽、夏遣使来贺。壬子，衍圣公孔璠薨，
    子拯袭。二月丁卯，上如天开殿。甲戌，赈熙河路，戊子，皇子济安生。辛卯，宋
    使曹勋来许岁币银、绢二十五万两、匹，画淮为界，世世子孙，永守誓言。改封蜀
    王刘豫为曹王。壬辰，以皇子生，赦中外。
        三月辛丑，还自天开殿。大雪。丙午，以宗弼为太傅。丙辰，遣左宣徽使刘筈
    以衮冕圭册册宋康王为帝。归宋帝母韦氏及故妻邢氏、天水郡王并妻郑氏丧于江南。
    戊午，立子济安为皇太子。四月丙寅，以臣宋告中外。庚午，五云楼、重明等殿成。
    五月癸巳朔，不视朝。上自去年荒于酒，与近臣饮，或继以夜。宰相入谏，辄饮以
    酒，曰：“知卿等意，今既饮矣，明日当戒。”因复饮。乙卯，赐宋誓诏。辛酉，
    宴群臣于五云楼，皆尽醉而罢。
        七月甲午，回鹘遣使来贡。北京、广宁府蝗。丁酉，赐宗弼金券。八月丁卯，
    诏归硃弁、张邵、洪皓于宋。辛未，复太宗子胡卢为王。赈陕西。
        九月壬辰，诏给天水郡王子、侄、婿，天水郡公子俸给。
        十一月甲寅，平章政事漆水郡王昂薨，追封郓王。十二月乙丑，高丽王遣使谢
    封册。庚午，宋遣使谢归三丧及母韦氏。壬申，上猎于核耶呆米路。癸未，还宫。
    甲申，皇太子济安薨。
        三年正月己丑朔，以皇太子丧不御正殿，群臣诣便殿称贺。宋、高丽、夏使诣
    皇极殿遥贺。乙巳，万寿节，如正旦仪。三月辛卯，以尚书左丞勖为平章政事，殿
    前都点检宗宪尚书左丞。丁酉，太皇太后唐括氏崩。己酉，封子道济为魏王。
        五月丁巳朔，京兆进瑞麦。癸亥，上致祭太皇太后。甲申，初立太庙、社稷。
    六月己酉，初置骁毅军。七月丙寅，上致祭太皇太后。庚辰，太原路进獬豸并瑞麦。
        八月辛卯，诏给天水郡王孙及天水郡公婿俸禄。丙申，老人星见。乙巳，谥太
    皇太后曰钦仁皇后。戊申，葬恭陵。十二月癸未朔，日有食之。
        四年正月癸丑朔，宋、高丽、夏遣使来贺。甲寅，诏以去年宋币赐始祖以下宗
    室。己未，以宋使王伦为平州转运使，既受命，复辞，罪其反覆，诛之。乙丑，陕
    西进嘉禾十有二茎，茎皆七穗。己巳，万寿节，宋、高丽、夏遣使来贺。乙亥，上
    祭钦仁皇后，哭尽哀。二月癸未，上如东京。丙申，次百泊河春水。丁酉，回鹘遣
    使来贺，以粘合韩奴报之。
        五月辛亥朔，次薰风殿。六月辛巳朔，日有食之。
        七月庚午，建原庙于东京。八月癸未，杀魏王道济。九月乙酉，上如东京。壬
    子，畋于沙河，射虎获之。乙卯，遣使祭辽主陵。辛酉，诏薰风殿二十里内及巡幸
    所过五里内，并复一岁。癸酉，行台左丞相张孝纯薨。十月壬辰，立借贷饥民酬赏
    格。甲辰，以河朔诸郡地震，诏复百姓一年，其压死无人收葬者，官为敛藏之。陕
    西、蒲、解、汝、蔡等处因岁饥，流民典雇为奴婢者，官给绢赎为良，放还其乡。
    十一月己酉，上猎于海岛。十二月甲午，至东京。
        五年正月丁未朔，宋、高丽、夏遣使来贺。癸亥，万寿节，宋、高丽、夏遣使
    来贺。二月乙未，次济州春水。三月戊辰，次天开殿。五月戊午，初用御制小字。
    壬寅，以平章政事勖谏，上为止酒，仍布告廷臣。六月乙亥朔，日有食之。
        八月戊戌，发天开殿。九月庚申，至自东京。十月辛卯，增谥太祖。闰月戊寅，
    大名府进牛生麟。壬辰，怀州进嘉禾。十二月戊申，增谥始祖以下十帝及太宗、徽
    宗。丁巳，赦。
        六年正月辛未朔，宋、高丽、夏遣使来贺。壬申，封太祖诸孙为王。乙亥，畋
    于谋勒。甲申，还京师。丁亥，万寿节，宋、高丽、夏遣使来贺。庚寅，以边地赐
    夏国。壬辰，如春水。帝从禽，导骑误入大泽中，帝马陷，因步出，亦不罪导者。
    乙未，封偎喝为王。二月丙寅，右丞相韩企先薨。
        三月壬申，以阿离补为行台右丞相。四月庚子朔，上至自春水。以同判大宗正
    事宗固为太保、右丞相兼中书令。戊午，行台右丞相阿离补薨。五月壬申，高丽王
    楷薨。辛卯，以左宣徽使刘筈为行台右丞相。
        六月乙巳，杀宇文虚中及高士谈。乙丑，遣使吊祭高丽，并起复嗣王晛。九月
    戊辰朔，以许王破汴，睿宗平陕西，郑王克辽及娄室、银术可皆有大功，并为立碑。
    戊寅，曹王刘豫薨。是岁，遣粘割韩奴招耶律大石，被害。
        七年正月乙丑朔，宋、高丽、夏遣使来贺。辛巳，万春节，宋、高丽、夏遣使
    来贺。癸未，以西京鹿囿为民田。丁亥，太白经天。三月戊寅，高丽遣使谢吊祭、
    起复。四月戊午，宴便殿。上醉酒，杀户部尚书宗礼。六月丁酉，杀横海军节度使
    田、左司郎中奚毅、翰林待制邢具瞻及王植、高凤廷、王效、赵益兴、龚夷鉴等。
        七月己巳，太白经天，曲赦畿内。九月，太保、右丞相宗固薨。以都元帅宗弼
    为太师、领三省事，都元帅、行台尚书省事如故，平章政事勖为左丞相兼侍中，都
    点检宗贤为右丞相兼中书令，行台右丞相刘筈、右丞萧仲恭为平章政事，李德固为
    尚书右丞，秘书监萧肄为参知政事。十月壬子，平章行台尚书省事奚宝薨。十一月
    癸酉，以工部侍郎仆散太弯为御史大夫。乙亥，兵部尚书秉德进三角羊。己卯，诏
    减常膳羊豕五之二。癸未，以尚书左丞宗宪为行台平章政事，同判大宗正事亮为尚
    书左丞。十二月戊午，参知政事韩昉罢。兵部尚书秉德为参知政事。
        八年正月庚申朔，宋、高丽、夏遣使来贺。丙子，万寿节，宋、高丽、夏遣使
    来贺。二月壬子，以哥鲁葛波古等为横赐高丽、夏国使。甲寅，以大理卿宗安等为
    高丽王晛封册使。乙卯，上如天开殿。四月戊子朔，日有食之。辛丑，遣参知政事
    秉德等为廉察官吏。庚戌，至自天开殿。甲寅，《辽史》成。六月乙卯，平章政事
    萧仲恭为行台左丞相，左丞亮为平章政事，都点检唐括辩为尚书左丞。高丽遣使谢
    封册。
        七月乙亥，御史大夫仆散弯罢，以侍卫亲军都指挥使阿鲁带为御史大夫。戊寅，
    以尚书左丞唐括辩奉职不谨，杖之。八月戊戌，宗弼进《太祖实录》，上焚香立受
    之。庚子，以尚书左丞相勖领行台尚书省事，右丞相宗贤为太保、尚书左丞相。丙
    午，以行台左丞相萧仲恭为尚书右丞相。闰月庚申，宰臣以西林多鹿，请上猎。上
    恐害稼，不允。丙寅，太庙成。九月丙申，尚书左丞唐括辩罢。以左宣徽使禀为尚
    书左丞。十月辛酉，太师、领三省事、都元帅、越国王宗弼薨。
        十一月壬辰，太白经天。乙未，左丞相宗贤、左丞禀等言，州郡长吏当并用本
    国人。上曰：“四海之内，皆朕臣子，若分别待之，岂能致一。谚不云乎，‘疑人
    勿使，使人勿疑’。自今本国及诸色人，量才通用之。”辛丑，以尚书左丞相宗贤
    为左副元帅，平章政事亮为尚书左丞相兼侍中，参知政事秉德为平章政事。庚戌，
    左副元帅宗贤复为太保，左丞相、左副元帅如故。十二月乙卯，以右丞相萧仲恭为
    太傅、领三省事，左丞相亮为尚书右丞相。乙亥，以左丞相宗贤为太师、领三省事
    兼都元帅。
        九年正月甲申朔，宋、高丽、夏遣使来贺。戊戌，太师、领三省事、都元帅宗
    贤罢。领行台尚书省事勖为太师、领三省事，同判大宗正事充为尚书左丞相，右丞
    相亮兼都元帅。庚子，万寿节，宋、高丽、夏遣使来贺。壬寅，左丞相充薨。丙午，
    以右丞相亮为左丞相，判大宗正事宗本为尚书右丞相，左副元帅宗敏为都元帅，南
    京留守宗贤为左副元帅兼西京留守。己酉，宗贤复为太保、领三省事。
        二月甲寅，会宁牧唐括辩复为尚书左丞，尚书左丞禀为行台平章政事。三月癸
    未朔，日有食之。辛丑，以司空宗本为尚书右丞相兼中书令，左丞相亮为太保、领
    三省事。
        四月壬申夜，大风雨，雷电震坏寝殿鸱尾，有火入上寝，烧帏幔，帝趋别殿避
    之。丁丑，有龙斗于利州榆林河水上。大风坏民居、官舍，瓦木人畜皆飘扬十数里，
    死伤者数百人。五月戊子，以四月壬申、丁丑天变，肆赦。命翰林学士张钧草诏，
    参知政事萧肄擿其语以为诽谤，上怒，杀钧。是日，曲赦上京囚。庚寅，出太保、
    领三省事亮领行台尚书省事。戊申，武库署令耶律八斤妄称上言宿直将军萧荣与胙
    王元为党，诛之。
        六月己未，以都元帅宗敏为太保、领三省事兼左副元帅，左丞相宗贤兼都元帅。
    八月庚申，以刘筈为司空，行台右丞相如故。宰臣议徙辽阳、勃海之民于燕南，从
    之。侍从高寿星等当迁，诉於后，后以白上，上怒议者，杖平章政事秉德，杀左司
    郎中三合。九月丙申，以领行台尚书省事亮复为平章政事。戊戌，以右丞相宗本为
    太保、领三省事，左副元帅宗敏领行台尚书省事，平章政事秉德为尚书左丞相兼中
    书令，司空刘筈为平章政事。庚子，以御史大夫宗甫为参知政事。
        十月乙丑，杀北京留守胙王元及弟安武军节度使查剌、左卫将军特思。大赦。
    癸酉，以翰林学士京为御史大夫。十一月癸未，杀皇后裴满氏。召胙王妃撒卯入宫。
    戊子，杀故邓王子阿懒、达懒。癸巳，上猎于忽剌浑土温。遣使杀德妃乌古论氏及
    夹谷氏、张氏。十二月己酉朔，上至自猎所。丙辰，杀妃裴满氏于寝殿。而平章政
    事亮因群臣震恐，与所亲驸马唐括辩、寝殿小底大兴国、护卫十人长忽土、阿里出
    虎等谋为乱。丁巳，以忽土、阿里出虎当内直，命省令史李老僧语兴国。夜二鼓，
    兴国窃符，矫诏开宫门，召辩等。亮怀刀与其妹夫特厮随辩入至宫门，守者以辩驸
    马，不疑，内之。及殿门，卫士觉，抽刃劫之，莫敢动。忽土、阿亮出虎至帝前，
    帝求榻上常所置佩刀，不知已为兴国易置其处，忽土、阿里出虎遂进弑帝，亮复前
    手刃之，血溅满其面与衣。帝崩，时年三十一。左丞相秉德等遂奉亮坐，罗拜呼万
    岁，立以为帝。降帝为东昏王，葬于皇后裴满氏墓中。贞元三年，改葬于大房山蓼
    香甸，诸王同兆域。大定初，追谥武灵皇帝，庙号闵宗，陵曰思陵。别立庙。十九
    年，升祔于太庙，增谥弘基缵武庄靖孝成皇帝。二十七年，改庙号熙宗。二十八年，
    以思陵狭小，改葬于峨眉谷，仍号思陵。诏中外。
        赞曰：熙宗之时，四方无事，敬礼宗室大臣，委以国政，其继体守文之治，有
    足观者。末年酗酒妄杀，人怀危惧。所谓前有谗而不见，后有贼而不知。驯致其祸，
    非一朝一夕故也。

        国学网站独家推出

亦凡公益图书馆(Shuku.net)

下一卷 回目录