                                  列传第三十九

        ○承晖本名福兴      抹捻尽忠  仆散端本名七斤      耿端义  李英  孛术
    鲁德裕  乌古论庆寿
        承晖，字维明，本名福兴。好学，淹贯经史。袭父益都尹郑家塔割剌讹没谋克。
    大定十五年，选充符宝祗候，迁笔砚直长，转近侍局直长，调中都右警巡使。章宗
    为皇太孙，选充侍正。章宗即位，迁近侍局使。孝懿皇后妹夫吾也蓝，世宗时以罪
    斥去，乙夜，诏开宫城门召之。承晖不奉诏，明日奏曰：“吾也蓝得罪先帝，不可
    召。”章宗曰：“善。”未几，迁兵部侍郎兼右补阙。
        初置九路提刑司，承晖东京咸平等路提刑副使，改同知上京留守事。御史台奏：
    “承晖前为提刑，豪猾屏息。”迁临海军节度使。历利涉、辽海军，迁北京路提刑
    使。历知咸平、临潢府，为北京留守。副留守李东阳素贵，承晖自非公事，不与交
    一言。改知大名府，召为刑部尚书，兼知审官院。惠民司都监余里痕都迁织染署直
    长，承晖驳奏曰：“痕都以廕得官，别无才能，前为大阳渡讥察，才八月擢惠民司
    都监，已为太优，依格两除之后，当再入监差，今乃超授随朝八品职任。况痕都乃
    平章镒之甥，不能不涉物议。”上从承晖议，召徒单镒深责之。改知大兴府事。宦
    者李新喜有宠用事，借大兴府妓乐。承晖拒不与，新喜惭。章宗闻而嘉之。豪民与
    人争种稻水利不直，厚赂元妃兄左宣徽使李仁惠。仁惠使人属承晖右之。承晖即杖
    豪民而遣之，谓其人曰：“可以此报宣徽也。”复改知大名府事。雨潦害稼，承晖
    决引潦水纳之濠隍。
        及伐宋，迁山东路统军使。山东盗贼起，承晖言：“捕盗不即获，比奏报或迁
    官去官，请权行的决。”尚书省议：“猛安依旧收赎，谋克奏报，其余钤辖都军巡
    尉先决奏闻，俟事定复旧。”从之。及罢兵，盗贼渠魁稍就招降，犹往往潜匿泰山
    岩穴间。按察司请发数万人刊除林木，则盗贼无所隐矣。承晖奏曰：“泰山五岳之
    宗，故曰岱宗。王者受命，封禅告代，国家虽不行此事，而山亦不可赭也。齐人易
    动，驱之入山，必有冻饿失所之患，此诲盗，非止盗也。天下之山亦多矣，岂可尽
    赭哉。”议遂寝。
        是时，行限钱法。承晖上疏，略曰：“货聚于上，怨结于下。”不报。改知兴
    中府事。卫绍王即位，召为御史大夫，拜参知政事。驸马都慰徒单没烈与其父南平
    干政事，大为奸利，承晖面质其非。进拜尚书左丞，行省于宣德。参知政事承裕败
    绩于会河堡，承晖亦坐除名。至宁元年，起为横海军节度使。贞祐初，召拜尚书右
    丞。承晖即日入朝，妻子留沧州。沧州破，妻子皆死。纥石烈执中伏诛。进拜平章
    政事，兼都元帅，封邹国公。
        中都被围，承晖出议和事。宣宗迁汴，进拜右丞相，兼都元帅，徙封定国公，
    与皇太子留守中都。承晖以尚书左丞抹捻尽忠久在军旅，知兵事，遂以赤心委尽忠，
    悉以兵事付之，己乃总持大纲，期于保完都城。顷之，庄献太子去之，右副元帅蒲
    察七斤以其军出降，中都危急。诏以抹捻尽忠为平章政事，兼左副元帅。三年二月，
    诏元帅左监军永锡将中山、真定兵，元帅左都监乌古论庆寿将大名军万八千人、西
    南路步骑万一千、河北兵一万，御史中丞李英运粮，参知政事、大名行省孛术鲁德
    裕调遣继发，救中都。承晖间遣人以矾写奏曰：“七斤既降，城中无有固志，臣虽
    以死守之，岂能持久。伏念一失中都，辽东、河朔皆非我有，诸军倍道来援，犹冀
    有济。”诏曰：“中都重地，庙社在焉，朕岂一日忘也。已趣诸路兵与粮俱往，卿
    会知之。”及诏中都官吏军民曰：“朕欲纾民力，遂幸陪都，天未悔祸，时尚多虞，
    道路久梗，音问难通。汝等朝暮矢石，暴露风霜，思惟报国，靡有贰心，俟兵事之
    稍息，当不愆地旌赏。今已会合诸路兵马救援，故兹奖谕，想宜知悉。”永锡、庆
    寿等军至霸州北。三月乙亥，李英被酒，军无纪律，大元兵攻之，英军大败。是时，
    高琪居中用事，忌承晖成功，诸将皆顾望。既而以刑部侍郎阿典宋阿为左监军，行
    元帅府于清州，同知真定府事女奚烈胡论出为右都监，行元帅府于保州，户部侍郎
    侯挚行尚书六部，往来应给，终无一兵至中都者。庆寿军闻之亦溃。
        承晖与抹捻尽忠会议于尚书省。承晖约尽忠同死社稷。尽忠谋南奔，承晖怒，
    即起还第，亦无如尽忠何。召尽忠腹心元帅府经历官完颜师姑至，谓曰：“始我谓
    平章知兵，故推心以权畀平章，尝许与我俱死。今忽异议，行期且在何日，汝必知
    之。”师姑曰：“今日向暮且行。”曰：“汝行李办未？”曰：“办矣”。承晖变
    色曰：“社稷若何？”师姑不能对。叱下斩之。承晖起，辞谒家庙，召左右司郎中
    赵思文与之饮酒，谓之曰：“事势至此，惟有一死以报国家。”作遗表付尚书省令
    史师安石。其表皆论国家大计，辨君子小人治乱之本，历指当时邪正者数人，曰：
    “平章政事高琪，赋性阴险，报复私憾，窃弄威柄，包藏祸心，终害国家。”因引
    咎以不能终保都城为谢。复谓妻子死于沧州，为书以从兄子永怀为后。从容若平日，
    尽出财物，召家人，随年劳多寡而分之，皆与从良书。举家号泣，承晖神色泰然，
    方与安石举白引满，谓之曰：“承晖于《五经》皆经师授，谨守而力行之，不为虚
    文。”既被酒，取笔与安石诀，最后倒写二字，投笔叹曰：“遽尔谬误，得非神志
    乱邪？”谓安石曰：“子行矣。”安石出门，闻哭声，复还问之，则已仰药薨矣。
    家人匆匆瘗庭中。是日暮，尽忠出奔，中都不守。贞祐三年五月二日也。师安石奉
    遗表奔赴行在奏之。宣宗设奠于相国寺，哭之尽哀。赠开府仪同三司、太尉、尚书
    令、广平郡王，谥忠肃。诏以永怀为器物局直长。永怀子撒速为奉御。
        承晖生而贵富，居家类寒素，常置司马光、苏轼像于书室，曰：“吾师司马而
    友苏公。”平章政事完颜守贞素敬之，与为忘年交。
        扶捻尽忠，本名彖多，上京路猛安人。中大定二十八年进士第，调高阳、朝城
    主簿，北京、临潢提刑司知事。御史台举廉能，迁顺义军节度副使。以忧去官，起
    复翰林修撰，同知德昌军节度事，签北京按察司、滑州刺史，改恩州。上言：“凡
    买卖军器，乞令告给凭验，以防盗贼私市。”尚书省议，“止听系籍人匠货卖，有
    知情售不应存留者同私造法。”从之。迁山东按察副使，坐虚奏田稼丰收请籴常平
    粟，诈称宣差和籴，降虢州刺史，改乾州。
        泰和六年，伐宋，为元帅右监军完颜充经历官，坐奏报稽滞，杖五十。八年，
    入为吏部郎中，累迁中都、西京按察使。是时，纥石烈执中为西京留守，与尽忠争，
    私意不协。尽忠阴伺执中过失，申奏。执中虽跋扈，善抚御其部曲，密于居庸、北
    口置腹心刺取按察司文字。及执中自紫荆关走还中都，诏尽忠为左副元帅兼西京留
    守。以保全西京功进官三阶，赐金百两、银千两、重彩百段、绢二百疋。未几，拜
    尚书右丞，行省西京。贞祐初，进拜左丞。诏曰：“卿总领行省，镇抚陪京，守御
    有功，人民攸赖。朕新嗣祚，念尔重臣，益勉乃力，以副朕怀。”二年五月，自西
    京入朝，加崇进，封申国公，赐玉带、金鼎、重币。二年，进拜都元帅，左丞如故。
        宣宗迁汴，与右丞相承晖守中都。承晖为都元帅，尽忠复为左副元帅。十月，
    进拜平章政事，监修国史，左副元帅如故。宣宗诏尽忠善抚飐军，尽忠不察，杀飐
    军数人。已而中都受围，承晖以尽忠久在军旅，付以兵事，尝约同死社稷。及乌古
    论庆寿等兵溃，外援不至，中都危急，密与腹心元帅府经历官完颜师姑谋弃中都南
    奔，已戒行李，期以五月二日向暮出城。是日，承晖、尽忠会议于尚书省，承晖无
    奈尽忠何，径归家，召师姑问之，知将以其夜出奔，乃先杀师姑，然后仰药而死。
    是日，凡在中都妃嫔，闻尽忠出奔，皆束装至通玄门。尽忠谓之曰：“我当先出，
    与诸妃启途。”诸妃以为信然。尽忠乃与爱妾及所亲者先出城，不复顾矣。中都遂
    不守。尽忠行至中山，谓所亲曰：”若与诸妃偕来，我辈岂能至此！”
        尽忠至南京，宣宗释不问弃中都事，仍以为平章政事。尽忠言：“记注之官，
    奏事不当回避，可令左右司官兼之。”宣宗以为然。尽忠奏应奉翰林文字完颜素兰
    可为近侍局。宣宗曰：“近侍局例注本局人及宫中出身，杂以他色，恐或不和。”
    尽忠曰：“若给使左右，可止注本局人。既令预政，固宜慎选。”宣宗曰：“何谓
    预政？”尽忠曰：“中外之事得议论访察，即为预政矣。”宣宗曰：“自世宗、章
    宗朝许察外事，非自朕始也。如请谒营私，拟除不当，台谏不职，非近侍体察，何
    由知之？”尽忠乃谢罪。参政德升继之曰：“固当慎选其人。”宣宗曰：“朕于庶
    官曷尝不慎，有外似可用而实无才力者，视之若忠孝而包藏悖逆者。蒲察七斤以刺
    史立功，骤升显贵，辄怀异志。蒲鲜万奴委以辽东，乃复肆乱。知人之难如此，朕
    敢轻乎！众以蒲察五斤为公干，乃除副使。众以斜烈为淳直，乃用为提点。若乌古
    论石虎，乃汝等共举之，朕岂不尽心哉！”德　升曰：“比来访察，开决河堤，水
    损田禾等，复之皆不实。”上曰：“朕自今不敢问若辈，外间事皆不知，朕干何事，
    但终日默坐听汝等所为矣。方朕有过，汝等不谏，今乃面讦，此岂为臣之义哉！”
    德升亦谢罪。纥石烈执中之诛，近侍局尝先事启之，遂以为功，阴秉朝政。高琪托
    此辈以自固。及尽忠、德升面责，愈无所忌。未几，德升罢相，尽忠下狱，自是以
    后，中外蔽隔，以至于亡。
        尽忠与高琪素不相能，疑宣宗颇疏己，高琪间之。其兄吾里也为许州监酒，秩
    满，求调南京。尽忠与吾里也语及中都事，曰：“迩来上颇疏我，此高琪所为也。
    若再主兵，必不置此，胡沙虎之事，孰为为之！”吾里也曰：“然。”九月，尚书
    省奏：“遥授武宁军节度副使徒单吾典告尽忠谋逆。”上怃然曰：“朕何负彖多，
    彼弃中都，凡祖宗御容及道陵诸妃皆不顾，独与其妾偕来，此固有罪。”乃命有司
    鞫治，问得与兄吾里也相语事，遂并吾里也诛之。
        仆散端，本名七斤，中都路火鲁虎必剌猛安人。事亲孝，选充护卫，除太子仆
    正、滕王府长史、宿直将军、邳州刺史、尚厩局副使、右卫将军。章宗即位，转左
    卫。章宗朝隆庆宫，护卫花狗邀驾陈言：“端叔父胡睹预弑海陵，端不宜在侍卫。”
    诏杖花狗六十，代撰章奏人杖五十。丁忧，起复东北路招讨副使，改左副点检，转
    都点检，历河南、陕西统军使，复召为都点检。承安四年，上如蓟州秋山猎，端射
    鹿误入围，杖之，解职。泰和三年，起为御史大夫。明年，拜尚书左丞。
        泰和六年，诏大臣议伐宋，皆曰无足虑者。左丞相宗浩、参知政事贾铉亦曰：
    “狗盗鼠窃，非举兵也。”端曰：“小寇当昼伏夜出，岂敢白日列陈，犯灵璧、入
    涡口、攻寿春邪？此宋人欲多方误我，不早为之所，一旦大举入寇，将堕其计中。”
    上深然之。未几，丁母忧，起复尚书左丞。平章政事仆散揆伐宋，发兵南京，诏端
    行省，主留务。仆散揆已渡淮，次卢州。宋使皇甫拱奉书乞和，端奏其书。朝议诸
    道兵既进，疑宋以计缓师，诏端遣拱还宋。七年，仆散揆以暑雨班师，端还朝。
        初，妇人阿鲁不嫁为武卫军士妻，生二女而寡，常托梦中言以惑众，颇有验，
    或以为神。乃自言梦中屡见白头老父指其二女曰：“皆有福人也。若侍掖廷，必得
    皇嗣。”是时，章宗在位久，皇子未立，端请纳之。章宗从之。既而京师久不雨，
    阿鲁不复言：“梦见白头老父使己祈雨，三日必大澍足。”过三日雨不降，章宗疑
    其诞妄，下有司鞫问，阿鲁不引伏。诏让端曰：“昔者所奏，今其若何？后人谓朕
    信其妖妄，实由卿启其端，倪郁于予怀，念之难置。其循省于往咎，思善补于将来。
    恪整乃心，式副朕意！”端上表待罪，诏释不问。顷之，进拜平章政事，封申国公。
    八年，宋人请盟，端迁一官。
        章宗遗诏：“内人有娠者两位，生子立为储嗣。”卫绍王即位，命端与尚书左
    丞孙即康护视章宗内人有娠者。泰和八年十一月二十日，章宗崩。二十二日，太医
    副使仪师颜状：“诊得范氏胎气有损。”明年四月，有人告元妃李氏教承御贾氏诈
    称有身。元妃、承御皆诛死。端进拜右丞相，授世袭谋克。
        贞祐二年五月，判南京留守，与河南统军使长寿、按察转运使王质表请南迁，
    凡三奏，宣宗意乃决。百官士庶皆言其不可，太学生赵昉等四百人上书极论利害，
    宣宗慰遣之，乃下诏迁都。明年，中都失守。宣宗至南京，以端知开封府事。顷之，
    为御使大夫，无何，拜尚书左丞相。三年，兼枢密副使，未几，进兼枢密使。数月，
    以左丞相兼都元帅行省陕西，给亲军三十人、骑兵三百为卫，次子宿直将军纳坦出
    侍行。赐契纸勘同曰：“缓急有事，以此召卿。”端招遥领通远军节度使完颜狗兒
    即日来归，奏迁知平凉府事，诸将闻之，莫不感激。遣纳兰伴僧招谕临洮祇黎五族
    都管青觉兒、积石州章罗谒兰冬及铎精族都管阿令结、兰州葩俄族都管汪三郎等，
    皆相继内附。汪三郎赐姓完颜，后为西方名将。
        四年，以疾请致仕，不许，遣近侍与太医诊视。端虽癃老，凡朝廷使至，必远
    迓，宴劳不懈，故谗构不果行。宣宗闻之，诏自今专使酒三行别于仪门，他事经过
    者一见而止。初，同、华旧屯陕西军及河南步骑九千余人，皆隶陕州宣抚副使永锡，
    端奏：“潼关之西，皆陕西地，请此军隶行省，缓急可使。”朝廷从之。及大元兵
    入潼关，永锡坐诛，而罪不及端。
        兴定元年，朝廷以知临洮府事承裔为元帅左都监，行元帅府于凤翔。端奏：
    “陇外十州，介宋、夏之间，与诸番杂处，先于巩州置元帅府以镇之。今承裔以陇
    外万兵移居凤翔，臣恐一旦有警，援应不及。乞令承裔行元帅府于巩州。若以凤翔
    密迩宋界，则本路屯兵已多，但令总管摄行帅事，与京兆、巩相为首尾，足以备缓
    急矣。”从之。是岁，薨。讣闻，宣宗震悼，辍朝。赠延安郡王，谥忠正。正大三
    年，配享宣宗庙廷。
        子纳坦出，为定国军节度使。天兴元年十一月，纳坦出之子忙押门与兄石里门
    及护卫颜盏宗阿同饮，忙押门诈以事出投北兵，省以刑部郎中赵楠推其家属及同饮
    人。时上下迎合，必欲以知情处之，至於忙押门妻皆被讯掠。其母完颜氏曰：“忙
    押门通其父妾，父杀此妾，忙押门不自安，遂叛，求脱命而已。”委曲推问，无知
    情之状。省中微闻之，召小吏郭从革喻以风旨，从革言之。楠方食，掷匕箸於案，
    大言曰：“宁使赵楠除名，亦不能屈断无辜人。”遂以不知情奏，且以妾事上闻。
    上曰：“丞相功臣，纳坦出父子俱受国恩，吾已保其不知情也。”立命赦出之。楠
    字才美，进士，高平人。
        耿端义，字忠嗣，博州博平人。大定二十八年进士。调滑州军事判官，历上洛
    县令，安化、顺义军节度判官，补尚书省令史，除汾阳军节度副使，改都转运司户
    籍判官，转太常博士，迁太常丞兼秘书郎，再除左司员外郎，历太常少卿兼吏部员
    外郎，同修国史，户部郎中，河北东路按察副使，同知东平府事，充山东安抚使。
    宣宗判汾阳军，是时端义为副使。宣宗即位，召见，访问时事，迁翰林侍讲学士兼
    户部侍郎，未几，拜参知政事。贞祐二年，中都被围，将帅皆不肯战。端义奏曰：
    “今日之患，卫王启之。士卒纵不可使，城中军官自都统至谋克不啻万余，遣此辈
    一出，或可以得志。”议竟不行。中都解围，端义请迁南京。既而仆散端三表皆言
    迁都事，宣宗意遂决。是岁，薨。宣宗辍朝，赙赠甚厚，遣使祭葬。
        李英，字子贤，其先辽阳人，徙益都。中明昌五年进士第，调淳化主簿、登州
    军事判官、封丘令。丁父忧，服除，调通远令。蕃部取民物不与直，摄之不时至，
    即掩捕之，论如法。补尚书省令史。大安三年，集三品以上官议兵事，英上疏曰：
    “军旅必练习者，术虎高琪、乌古孙兀屯、纳兰头、抹捻尽忠先朝尝任使，可与
    商略。余者纷纷，恐误大计。”又曰：“比来增筑城郭，修完楼橹，事势可知，山
    东、河北不大其声援，则京师为孤城矣。”不报。除吏部主事。
        贞祐初，摄左司都事，迁监察御史。右副元帅术虎高琪辟为经历官，乃上书高
    琪曰：“中都之有居庸，犹秦之崤、函，蜀之剑门也。迩者撤居庸兵，我势遂去。
    今土豪守之，朝廷当遣官节制，失此不图，忠义之士，将转为他矣。”又曰：“可
    镇抚宣德、德兴余民，使之从戎。所在自有宿藏，足以取给，是国家不费斗粮尺帛，
    坐收所失之关隘也。居庸咫尺，都之北门，而不能卫护，英实耻之。”高琪奏其书，
    即除尚书工部员外郎，充宣差都提控，居庸等关隘悉隶焉。二年正月，乘夜与壮士
    李雄、郭仲元、郭兴祖等四百九十人出城，缘西山进至佛岩寺。令李雄等下山招募
    军民，旬日得万余人。择众所推服者领之，诡称土豪，时时出战。被创，召还。迁
    翰林待制，因献十策，其大概谓：“居中土以镇四方，委亲贤以守中都，立潘屏以
    固关隘，集人力以防不虞，养马力以助军威，爱禾稼以结民心，明赏罚以劝百官，
    选守令以复郡县，并州县以省民力。”颇施行之。
        宣宗南迁，与左谏议大夫把胡鲁俱为御前经历官。诏曰：“扈从军马，朕自总
    之，事有利害，可因近侍局以闻。”宣宗次真定，以英为国子祭酒，充宣差提控陇
    右边事。无何，召为御史中丞。英言：“兵兴以来，百务皆弛，其要在于激浊扬清，
    奖进人材耳。近年改定四善、二十七最之法，徒为虚文。大定间，数遣使者分道考
    察廉能，当时号为得人。愿改前日徒设之文，遵大定已试之效，庶几人人自励，为
    国家用矣。”宣宗嘉纳之。
        自兵兴以来，亟用官爵为赏，程陈僧败官军于龛谷，遣伪统制董九招西关堡都
    统王狗兒，狗兒立杀之。诏除通远军节度使，加荣禄大夫，赐姓完颜氏。英言：
    “名器不可以假人，上恩以难得为贵。比来醲于用赏，实骇闻听。帑藏不足，惟恃
    爵命，今又轻之，何以使人？伏见兰州西关堡守将王狗兒向以微劳，既蒙甄录，顷
    者坚守关城，诱杀贼使，论其忠节，诚有可嘉。若官之五品，命以一州，亦无负矣。
    急于劝奖，遂擢节钺，加阶二品，赐以国姓，若取兰州，又将何以待之？陕西名将
    项背相望，曹记僧、包长寿、东永昌、徒单丑兒、郭禄大皆其著者。狗兒藐然贱卒，
    一朝处众人之右，为统领之官，恐众望不厌，难得其死力。”宣宗以英奏示宰臣。
    宰臣奏：“狗兒奋发如此，赏以异恩，殆不为过。”上然其言。
        中都久围，丞相承晖遣人以矾写奏告急。诏元帅左监军永锡、左都监乌古论庆
    寿将兵，英收河间清、沧义军自清州督粮运救中都。英至大名，得兵数万，驭众素
    无纪律。贞祐三年三月十六日，英被酒，与大元兵遇于霸州北，大败，尽失所运粮。
    英死，士卒歼焉。庆寿、永锡军闻之，皆溃归。五月，中都不守，宣宗犹加恩，赠
    通奉大夫，谥刚贞，官护葬事，录用其子云。
        孛术鲁德裕，本名蒲剌都，隆安路猛安人。补枢密院尚书省令史，右三部检法、
    监察御史，迁少府监丞。明昌末，修北边壕堑，立堡塞，以劳进官三阶，授大理正。
    丁母忧，起复广宁治中，历顺州、滨州刺史。坐前在顺州市物亏直，遇赦，改刺沈
    州，累官北京路按察使、太子詹事、元帅左都监，迁左监军兼监潢府路兵马都总管。
    坐士马物故多，及都统按带私率官兵救护家属，德裕蔽之，御史劾奏逮狱。遇赦，
    谪宁海州刺史，稍迁泗州防御使、武胜军节度使。贞祐二年，改知临洮府事，兼陕
    西路副统军。召为御史中丞，拜参知政事兼签枢密院事，行省大名。诏发河北兵救
    中都。凡真定、中山、保、涿等兵，元帅左监军永锡将之，大名、河间、清、沧、
    观、霸、河南等兵，德裕将之，并护清、沧粮运。德裕不时发。及李英至霸州兵败，
    粮尽亡失，坐弛慢兵期，责授沂州防御使，寻知益都府事。兴定元年二月，卒。
        乌古论庆寿，河北西路猛安人，由知把书画充奉御，除近侍局直长，再转本局
    使。御边有劳，进一阶，赐金带。泰和四年，迁本局提点。是时，议开通州漕河，
    诏庆寿按视。漕河成，赐银一百五十两、重币十端。
        泰和六年，伐宋，从右副元帅完颜匡出唐邓，为先锋都统，赐御弓二。以骑兵
    八千攻下枣阳。顷之，完颜匡军次白虎粒，遣都统完颜按带取随州，遣庆寿以兵五
    千扼赤岸，断襄汉路。行与宋兵遇，斩首五百级，宋随州将雷太尉遁去，遂克随州。
    于是宋邓城、樊城戍兵皆溃，遂与大军渡汉江，围襄阳。元帅匡表荐庆寿谋略出众。
    上嘉之，进一官，迁拱卫直都指挥使，提点如故。
        初，庆寿上书云：“汝州襄城县去汝州远于许州两舍，请割隶许州便。”尚书
    省议：“汝州南有鸦路旧屯四千，其三千在襄城，今割襄隶许州，道里近便，仍食
    用解盐，其屯军三千，依旧汝州总押。”从之。八年，罢兵，迁两阶，赐银二百五
    十两、重币十端。有疾，赐御药。卫绍王即位，改左副点检、近侍局如故。未几，
    坐与黄门李新喜题品诸王，免死除名。久之，起为保安州刺史，历同知延安府，西
    北、西南招讨副使，棣州防御使，兴平军节度使。
        贞祐二年，迁元帅右都监，以保全平州功进官五阶，赐金吐鹘、重币十端。顷
    之，宣宗迁汴，改右副点检兼侍卫亲军副都指挥使。阅月，知大兴府事。未行，改
    左副点检兼亲军副都指挥。数月，知彰德府事。三年，中都危急，改元帅左都监，
    将大名兵万八千、西南路步骑万一千、河北兵一万救中都。次霸州北，兵溃。顷之，
    中都不守，改大名府权宣抚使。未几，知河中府，权河东南路宣抚副使。四年，迁
    元帅左监军兼陕西统军使。驻兵延安，败夏人于安塞堡。战于鄜州之仓曲谷，有功。
        兴定元年，与签枢密院事完颜赛不经略伐宋，败宋兵于泥河湾石壕村，斩首三
    千级，获马四百匹、牛三百头，器械称是。复破宋兵七千于樊城县。既而，以军士
    多被伤，奏不以实，诏有司鞫问，已而释之。历镇南集庆军节度使，卒。
        赞曰：承晖守中都期年，相为存亡，临终就义，古人所难也。大抵宣宗既迁，
    则中都必不能守，中都不守，则土崩之势决矣。仆散端、耿端义似忠而实愚，抹捻
    尽忠委中都，庸何议焉。高琪忌承晖成功，孛术鲁德裕缓师期，奸人之党，于是何
    诛。李英被酒败军，虽死不能赎也。乌古论庆寿无罚，贞祐之刑政，从可知矣。

        国学网站独家推出

亦凡公益图书馆(Shuku.net)

下一卷 回目录