                                 志第十三 礼五

        ○上尊谥
        天会三年六月，谙班勃极烈杲等表请追册先大圣皇帝。十二月二十五日，奉玉
    册、玉宝，恭上尊谥曰大圣武元皇帝，庙号太祖。天会十三年三月七日，遣摄太尉
    皇叔祖大司空昱奉玉册、玉宝，上尊谥曰文烈皇帝，庙号太宗。九月，追谥皇考曰
    景宣皇帝，庙号徽宗。
        十四年八月庚戌，文武百僚、太师宗磐等上议曰：“国家肇造区夏，四征弗庭，
    太祖武元皇帝受命拨乱，光启大业。太宗文烈皇帝继志卒伐，奋张皇威。原其积德
    累功，所由来者远矣！且礼多为贵，固前籍之美谈；德厚流光，实本朝之先务。伏
    惟皇九代祖，廓君人之量，挺御世之姿。虞舜生冯，迁于负夏，太王避狄，邑此岐
    山，圣姥来归，天原肇发。皇八代祖、皇七代祖，承家袭庆，裕后垂芳，不求赫赫
    之名，终大振振之族。皇六代祖，徒居得吉，播种是勤，去暴露获栋宇之安，释负
    载兴车舆之利。皇五代祖孛堇，雄姿迈世，美略齐时。成百里日辟之功，戎车既饰；
    著五教在宽之训，人纪肇修。皇高祖太师，质自天成，德为民望，兼精骑射，往无
    不摧，始置官师，归者益众。皇曾祖太师，威灵震远，机警绝人，雅善运筹，未尝
    衿甲，临敌愈奋，应变若神。皇曾叔祖太师，机独运心，公无私物，四方耸动，诸
    部归怀，德威两隆，风俗大定。皇伯祖太师，友于尽爱，国尔惟忠，谋必罔愆，举
    无不济。累代祖妣，妇道警戒，王业艰难，俱殚内助之劳，实著始基之渐。是宜采
    群臣之佥议，酌故事以遵行，款帝于郊，称天以诔。谨按谥法，布义行刚曰‘景’，
    主义行德曰‘元’，保民耆艾曰‘明’，温柔圣善曰‘懿’，请上皇九代祖尊谥曰
    景元皇帝，庙号始祖，妣曰明懿皇后。中和纯备曰‘德’，道德纯一曰‘思’，请
    上皇八代祖尊谥曰德皇帝，妣曰思皇后。好和不争曰‘安’，好廉自克曰‘节’，
    请上皇七代祖尊谥曰安皇帝，妣曰节皇后。安民治古曰‘定’，明德有劳曰‘昭’，
    尊贤让善曰‘恭’，柔德好众曰‘靖’，请上皇六代祖尊谥曰定昭皇帝，庙号献祖，
    妣曰恭靖皇后。爱民立政曰‘成’，辟土有德曰‘襄’，强毅执正曰‘威’，慈仁
    和民曰‘顺’，请上皇五代祖孛堇尊谥曰成襄皇帝，庙号昭祖，妣曰威顺皇后。爱
    民好与曰‘惠’，辟土兼国曰‘桓’，明德有劳曰‘昭’，执心决断曰‘肃’，请
    上皇高祖太师尊谥曰惠桓皇帝，庙号景祖，妣曰昭肃皇后。大而化之曰‘圣’，刚
    德克就曰‘肃’，思虑深远曰‘翼’，一德不懈曰‘简’，请上皇曾祖太师尊谥曰
    圣肃皇帝，庙号世祖，妣曰翼简皇后。申情见貌曰‘穆’，博闻多能曰‘宪’，柔
    德好众曰‘静’，圣善周闻曰‘宣’，请上皇曾叔祖太师尊谥曰穆宪皇帝，庙号肃
    宗，妣曰静宣皇后。慈爱忘劳曰‘孝’，执事有制曰‘平’，清白守节曰‘贞’，
    爱民好与曰‘惠’，请上皇曾叔祖太师尊谥曰孝平皇帝，庙号穆宗，妣曰贞惠皇后。
    爱民长悌曰‘恭’，一德不懈曰‘简’，夙夜共事曰‘敬’，小心畏忌曰‘僖’，
    请上皇伯祖太师尊谥曰恭简皇帝，庙号康宗、妣曰敬僖皇后。仍请以始祖景元皇帝、
    景祖惠桓皇帝、世祖圣肃皇帝、太祖武元皇帝、太宗文烈皇帝为永永不祧之庙。须
    庙室告成，涓日备物，奉上宝册，藏于天府，施之罔极。”丙辰，奉上九代祖妣尊
    谥庙号，是日百僚上表称贺。
        皇统五年，增上太祖尊谥，礼官议：“自古辨祀，以南北郊、太社、太稷、太
    庙为序。若太庙神主造毕，即合题尊谥，择日奉安，恐在郊社之前于礼未伦。候筑
    郊兆毕，择日奏告昊天上帝、皇地祇，次奉安社稷神主及奏告，其次恭造太庙神主，
    题号奉安入室，以此为序。元奉敕旨，候到上京行礼，不见元奏目内，有无指定候
    修建太庙奉安神主以后行礼，或只于庆元宫奉上谥号。若候奉安太庙神主礼毕，方
    奉上谥号册宝，即百官并合法服，兼于皇帝所御殿合立黄麾仗及殿中省细仗，太庙
    殿前亦合立黄麾仗，其册宝在路亦合量设仪仗。若太庙未奉安，只于庆元宫上册宝，
    即行事及立班官并用常服，及依例量用大小旗、甲骑、门仗官，供奉官引从册宝彩
    服。若奉安后发册，即御服通天冠、绛纱袍。若只就庆元宫，即幞头红袍。并庆元
    官上册宝，即将来题太庙本室神主，便可用新谥。若于太庙先奉安神主，即先题旧
    谥。及至就本室上册宝，又须改题新谥。有两节不同。五月九日拟奏告于太庙，上
    册宝，窃虑法物乐舞难办，只于庆元宫上册宝。”从之。
        十月三日，奉上尊谥册宝仪：前期，有司供张辰居殿神御床案。少府监、钩盾
    署设燎薪于殿庭西南，掘坎于其侧。仪鸾司设小次于辰居殿下东厢，又设册宝幄殿
    于景辉门外东仗舍。殿前司、宜徽院量差甲骑、大小旗鼓、门仗官、香舆，自制造
    册宝所迎奉册宝，奉安于幄殿，行事官、制造官皆骑马引从，门下中书侍郎在前，
    侍中中书令在后，大礼使又在其后，举舁奉册宝官、制造官分左右夹侍，以北为上，
    皆给人从锦帽衫带。是日未明，翰林使、大官令丞铺设香案酒果、供具牲体膳羞于
    神御前，仪鸾司设皇帝拜褥四：一在阼阶上，面西；一在香案南，面北；一在殿上
    东栏子内，面西；一在燎薪之东，面西。设黄道，自小次至阼阶褥位。质明，有司
    备常行仪仗，驾头扇筤，常朝官常服骑马执鞭前导，以北为上，造册宝官，排办管
    勾官常服，于庆元宫门外立班，迎驾再拜。皇帝自宫中服靴袍、御马，至景晖门外
    下马，步入小次。少顷，御史台催班，大礼使、行事官自幄殿奉册宝入正门，置于
    辰居殿西阶下。大礼使归押班位，阁门使奏：“班齐。”太常卿奏：“请皇帝行奉
    上册宝之礼。”宣徽使、太常卿分引前导，皇帝由黄道升阼阶上面西褥位立，赞：
    “请再拜”，閤门使胪传，在位官皆再拜。乃引皇帝由殿上正门入殿，于香案前褥
    位再拜，上香，又再拜，退稍东于栏子内面西褥位立定。仪鸾司彻香案前拜褥，设
    册宝褥位于香案南，举册、舁册官取册匣于床，对捧由西阶升，中书侍郎分左右前
    导。奉册中书令、读册中书令并后从，候於褥位。置定，奉册中书令于褥位南再拜，
    退就殿阶上西南柱外，面东立。读册官、中书令稍前，再拜。舁册官取匣盖下，置
    于西阶下册床。举册官对举册，读册官中书令一拜起，跪，搢笏，读册文曰：“孝
    孙嗣皇帝臣某，谨拜手稽首奉玉册玉宝，恭上尊谥曰应乾兴运昭德定功睿神庄孝仁
    明大圣武元皇帝。”读册毕，就拜，兴，又再拜，退立于奉册中书令之次。奉册官
    进，与中书侍郎率举册、舁册官奉册匣由西阶下，引从如上仪，复置于册床。置定，
    举宝官以宝盝进，至侍中读毕，由西阶下，复置于床，皆如册匣之仪。有司彻册宝
    褥位，复设香案南拜褥。宣徽使、太常卿导皇帝进就褥位，再拜，上香、茶、酒，
    乐作，三酹酒，乐止。太祝读祝文，讫，皇帝再拜，复归阼阶褥位，立定。大礼使
    升殿，于香案南宣徽使处授福酒台盏，行至皇帝阼阶褥位前，宣徽使赞：“皇帝再
    拜饮福。”阁门胪传：“赐胙，再拜。”应在位官皆再拜。大礼使跪，以酒盏进授
    皇帝，乐作，饮讫，又再拜。大礼使受酒盏，复以授宣徽使，讫，由西阶下，归押
    班位。太祝奉祝版，翰林使酌酒，太官令丞量取牲羞，自西阶下，置于燎薪之上。
    文武班皆回班向燎所立，礼官赞：“请皇帝就望潦位。”宣徽使取酒盏台于翰林使，
    以进授皇帝。皇帝酹酒于燎薪之上，执事者举燎，半燎，瘗于坎。宣徽使赞：“皇
    帝再拜。”阁门喝：“百官皆再拜。”太常卿、宣徽使前导，皇帝归小次，即御座，
    帘降。太常卿俯伏，兴，跪奏：“太常卿臣某言，礼毕。”百官皆卷班西出。大礼
    使以下奉册宝床，纳于庆元宫收掌去处。皇帝进膳于别殿，侍食官取旨，有司转仗
    由来路，皇帝便服还内，教坊作乐前导。次日，大礼使率百官称贺。
        是岁闰十一月，增上祖宗尊谥，始祖景元皇帝曰懿宪景元皇帝，德皇帝曰渊穆
    玄德皇帝，安皇帝曰和靖庆安皇帝，献祖定昭皇帝曰纯烈定昭皇帝，昭祖成襄皇帝
    曰武惠成襄皇帝，景祖惠桓皇帝曰英烈惠桓皇帝，世祖圣肃皇帝曰神武圣肃皇帝，
    肃宗穆宪皇帝曰明睿穆宪皇帝，穆宗孝平皇帝曰章顺孝平皇帝，康宗恭简皇帝曰献
    敏恭简皇帝，太宗文烈皇帝曰体元应运世德昭功哲惠仁圣文烈皇帝，徽宗景宣皇帝
    曰允恭克让孝德玄功佑圣景宣皇帝，已上庙号如故。十二月一日，奏告如仪。
        大定三年，增上睿宗尊谥。先是，元年十一月十六日，追册皇考曰简肃皇帝，
    庙号睿宗，皇妣蒲察氏钦慈皇后，皇妣李氏贞懿皇后。二年八月一日，有司奏：
    “祖宗谥号或十六字，或十四字，或十二字，即今睿宗皇帝更合增上尊谥，于升祔
    前奉册宝。”制可。十七日，左平章元宜等奏请增上尊谥曰睿宗立德显仁启圣广运
    文武简肃皇帝。有司奏：“睿宗皇帝未经升祔，合无于衍庆宫圣武殿设神御床案？”
    奉旨崇圣阁借设正位。又奏：“皇帝亲授册宝，太尉行事。”制可。
        九月二十二日，奏告太庙。二十八日，大安殿置大乐，阅习。前一日，自衍庆
    宫奉迎册宝，于大安殿安置。
        授册日未明三刻，有司各勒所部，整肃仪卫，群臣集于殿门，行事官各法服，
    陪位官公服。皇帝自宫中常服乘舆，侍卫如仪，赴大安殿后更衣幄次。御史台催班，
    通事舍人引太尉及群臣就位。侍中跪奏：“中严。”少顷，又跪奏：“外办。”皇
    帝服通天冠、绛纱袍出。太常卿跪奏称：“太常卿臣某言，请皇帝行奉上册宝之礼。”
    奏讫，俯伏，兴。宣徽使分左右前导，皇帝步诣册宝幄次。将至幄次，登歌乐作，
    至幄次前北向，宣微使赞：“请皇帝再拜。”典仪赞：“在位官再拜。”拜讫，奏：
    “请皇帝搢圭。”三上香，讫，执圭。奏：“请皇帝再拜。”典仪赞：“在位官再
    拜。”讫，各分班东西序立。奏：“请皇帝诣稍东褥位。”乐止。中书令、中书侍
    郎奉引册，侍中、门下侍郎奉引宝，行，登歌乐作。宣徽使赞导皇帝随册宝降自西
    阶，登歌乐止，宫县乐作，至大安殿下当中褥位。中书令、侍中奉册宝于皇帝褥位
    之西，乐止。宣徽使奏：“请皇帝再拜。”典仪赞：“在位官皆再拜。”拜讫，中
    书令搢笏，奉册匣，宫县乐作，至皇帝褥位前，俯伏，跪，奉置讫，执笏，俯伏，
    兴，退稍西立，东向。太常博士引太尉至褥位，北向立。宣徽使奏：“请皇帝搢圭。”
    跪捧册匣授太尉，太尉搢笏，跪受讫，执笏，少东立，宣徽使奏：“请执圭。”俯
    伏，兴。舁册官捧册匣，中书侍郎奉册匣置于册床，乐止。侍中搢笏，奉宝盝，宫
    县乐作，至皇帝褥位前，俯伏，跪，奉置讫，执笏，俯伏，兴，退稍西立，东向。
    太常博士引太尉至褥位，北向立。宣徽使奏：“皇帝搢圭。”跪捧宝盝授太尉，太
    尉搢笏，跪，受讫，执笏，少东立。宣徽使奏：“请执圭。”俯伏，兴。舁宝官捧
    宝盝，门下侍郎奉置于宝床，乐止。宣徽使奏：“皇帝再拜。”典仪赞：“在位官
    再拜。”皇帝南向立，宫县乐作。太常博士引太尉奉册宝出，主节者持节前导，册
    床在前，宝床次之，乐止。中书门下侍郎各导于册宝之前，太尉居其后，至大安门
    外，太尉以次跪奉册宝于玉辂中，中书侍郎于辂旁夹侍，所司迎卫如式。太尉奉册
    宝讫，步出通天门外，革车用本品卤簿，导从如仪，鼓吹不振作。俟册宝出大安门，
    太常卿跪奏称：“太常卿臣某言，礼毕。”奏讫，俯伏，兴，前导皇帝升自东阶，
    登歌乐作，还大安殿后幄次，乐止。侍中跪奏：“解严。”乘舆还内，侍卫如来仪。
        十月一日，摄太尉特进平章政事兼太子太师定国公臣完颜宗宪率百官赴衍庆宫
    行礼。前一日，设册宝幄次于圣武殿门外，西向。其日质明，太常寺官率所属，于
    圣武殿设神御床案，宣徽院排备茶酒果、时馔、茶食、香花等，并如太祖皇帝忌辰
    供备之数。大乐署设登歌之乐于殿上前楹间稍南，北向。迎卫册宝至衍庆宫门外，
    中书门下侍郎各奉册宝降币，各置于床。太尉至门外降车，率中书令以下导从，赴
    圣武殿门外幄次，奉安如式。其仪仗兵士并退。次引文武百官各服其服，以次就位。
    大乐令率工人就位，礼直官亦先就位。应执事者并先入殿庭北向立，礼直官赞：
    “再拜。”讫，升殿。次引太尉就东阶下褥位西向立，礼直官赞：“拜。”在位官
    俱再拜。礼直官曰：“有司谨具，请行事。”礼直官赞：“拜。”在位官俱再拜，
    讫，引太尉诣罍洗盥手，升殿，诣神座前，搢笏，跪，三上香，乐作，奠茶、奠酒，
    讫，执笏，俯伏，兴，乐止。太尉再拜，讫，还位少立。次引太尉出，率中书门下
    侍郎等，奉册宝床入自殿门，中书令侍中等并导从，登歌乐作，册宝床至殿庭，列
    于西阶之下，承以席褥，乐止。太尉以下各就面北褥位立定，礼直官赞：“拜。”
    在位官俱再拜，讫，太尉率中书令侍郎奉册匣升殿，登歌乐作，至殿上，册匣置于
    食案之前，仍设褥位，乐止。次引太尉诣神位前，俯伏，跪，称：“摄太尉臣某言，
    谨上加尊谥册，宝。”奏讫，俯伏，兴，稍西立。次引中书令立于册匣南，举册官
    举册，中书令俯伏，跪读册，讫，俯伏，兴。中书令奉册匣降自西阶，置于床，登
    歌乐作，置讫，乐止。次引侍中门下侍郎奉宝盝升殿，乐作，置于食案之前。仍设
    褥位，乐止。举宝官举宝盝，侍中俯伏，跪读宝，讫，俯伏，兴。侍中奉宝盝降自
    西阶，置于床，登歌乐作，置讫，乐止。太尉诣殿门外褥位，再拜，讫，太尉而下
    俱降阶，以次就位。礼直官赞：“拜。”在位官皆再拜，讫，以次出。寺官、署官
    率拱卫直，舁册宝床置于册宝殿，各退。次日，百官称贺如常仪。
        大定十九年，奉上孝成皇帝谥号。元年十一月十六日，诏曰：“前君乃太祖之
    长孙，受太宗之遗命，嗣膺神器，十有五年。垂拱仰成，委任勋戚，废齐国以省徭
    赋，柔宋人而息兵戈，世格泰和，俗跻仁寿，混车书于南北，一尉候于东西。晚虽
    淫刑，几于恣意，冤施弟后，戮及良工，虐不及民，事犹可谏，过之至此，古或有
    焉。右丞相岐国王亮不务弼谐，反行篡弑，妄加黜废，抑损徽称。远近伤嗟，神人
    愤怒，天方悔祸，朕乃继兴，受天下之乐推，居域中之有大。将拨乱而反正，务在
    革非。期事亡以如存，聿思尽礼。宜上谥号曰闵宗武灵皇帝。”十八年，有司言：
    “本朝祖宗尊谥或十八字，或十四字，或十二字，或四字。今拟增上闵宗尊谥曰弘
    基缵武庄靖孝成皇帝，仍加谥悼皇后曰悼平皇后。”又言：“大定三年追尊睿宗皇
    帝礼仪，大安殿前立黄麾仗一千人，应天门外行仗二千人，皇帝服通天冠、绛纱袍，
    随册宝降自西阶，搢圭，跪，捧册宝授太尉。今拟大安殿行礼，及依唐、周典故，
    降阶捧册宝授太尉。所有冠冕仪仗拟依已行礼例。”上命仪仗人数约量减之，余略
    同前仪。明年四月十日，奉上册宝，升祔太庙。二十六年，敕再议闵宗庙号，礼官
    拟上“襄、威、敬、定、桓、烈、熙”七字，奉旨用“熙”字，乃以明年四月一日，
    遣官奏告太庙及闵宗本室，易新庙号。
        大定二十九年四月乙丑，谥大行皇帝曰光天兴运文德武功圣明仁孝皇帝，庙号
    世宗。五月丙午，以祔庙礼成，大赦。大定二十九年五月甲午，上皇考尊谥曰体道
    弘仁英文睿德光孝皇帝，庙号显宗。大定元年二月丁卯，谥大行皇帝曰宪天光运仁
    文义武神圣英孝皇帝，庙号章宗。正大元年正月戊戌，谥大行皇帝曰继天兴统述道
    勤仁英武圣孝皇帝，庙号宣宗。

        国学网站独家推出

亦凡公益图书馆(Shuku.net)

下一卷 回目录