                                   列传第十六

        ○刘彦宗  刘萼  刘筈  刘仲诲  刘頍  时立爱  韩企先子铎
        刘彦宗，子鲁开，大兴宛平人。远祖怦，唐卢龙节度使。石晋以幽、蓟入辽，
    刘氏六世仕辽，相继为宰相。父霄，至中京留守。彦宗擢进士乙科。天祚走天德，
    秦晋国王耶律捏里自立于燕，擢彦宗留守判官。萧妃摄政，迁签书枢密院事。太祖
    至居庸关，萧妃自古北口遁去，都监高六送款于太祖。太祖奄至，驻跸城南，彦宗
    与左企弓等奉表降。太祖一见，器遇之，俾复旧，迁左仆射，佩金牌。
        张觉为南京留守，太祖闻觉有异志，使彦宗、斜钵宣慰之。太祖至鸳鸯泺，不
    豫，还上京，留宗翰都统军事，留彦宗佐之。及张觉败奔于宋，众推张敦固为都统，
    杀使者，乘城拒守，攻之不肯下。彦宗同中书门下平章事，知枢密院事，加侍中，
    佐宗望军。宗望奏，方图攻取，凡州县之事委彦宗裁决之。
        天会二年，诏彦宗曰：“中京等两路先多拒命，故遣使抚谕，贳其官民之罪，
    所犯在降附前者勿论。卿等选官与使者往谕之，使勤于稼穑。”未几，大举伐宋，
    彦宗画十策，诏彦宗兼领汉军都统。蔡靖以燕山降。诏彦宗凡燕京一品以下官皆承
    制注授，遂进兵伐宋。至汴，宋少帝割地纳质，师还。宗望分将士屯安肃、雄、霸、
    广信之境，留阇母、彦宗于燕京节制诸军。明年，再伐宋，已围汴京，彦宗谓宗翰、
    宗望曰：“萧何入关，秋毫无犯，惟收图籍。辽太宗入汴，载路车、法服、石经以
    归，皆令则也。”二帅嘉纳之，执二帝以归。
        天会六年薨，年五十三，追封郓王。正隆二年，例降封开府仪同三司。大定十
    五年，追封兗国公，谥英敏。子萼、筈。
        萼，彦宗季子也。辽末以廕补阁门祗候。天辅七年，授礼宾使，累官德州防御
    使。天德初，稍加擢用，历左右宣徽使，拜参知政事，进尚书左丞，为沁南军节度
    使，历临洮、太原尹。正隆南伐，为汉南道行营兵马都统制。大定初，除兴中尹，
    封任国公，历顺天、定武军节度使、济南尹。萼淫纵无行，所至贪墨狼籍。廉使劾
    之，诏遣大理少卿张九思就济南鞫问。既就逮，不测所以，引刃自杀，不死。诏削
    官一阶，罢归田里，卒。子仲询，天德三年，赐王彦潜榜及第。
        筈，彦宗次子。幼时以廕隶阁门，不就，去从学。辽末调兵，而筈在选中。辽
    兵败，左右多散亡，乃选筈为扈从，授左承制。辽主西奔，萧妃摄政，赐筈进士第，
    授尚书左司员外郎，寄班阁门。
        天辅七年，太祖取燕，筈从其父兄出降，迁尚书左司郎中。八年，授殿中少监。
    太祖崩，宋，夏遣使吊慰，凡馆见礼仪皆筈详定。迁卫尉少卿，授西上阁门使，仍
    从事元帅府。元帅府以便宜从事，凡约束废置及四方号令多从筈之画焉。
        天会二年，迁太常少卿、东上阁门使，从宗翰伐宋，围太原。迁卫尉卿，权签
    宣徽院事。四年，授左谏议大夫。秋，复南征，权中书省枢密院事。丁父忧，明年
    起复，直枢密院事加给事中。七年，为礼部侍郎。十年，改彰信军节度使，权签中
    书省枢密院事。
        天眷二年，改左宣徽使，熙宗幸燕，法驾仪仗筈讨论者为多。皇统二年，充江
    南封册使，假中书侍郎。既至临安，而宋人榜其居曰“行宫”，筈曰：“未受命，
    而名行宫，非也。”请去榜而后行礼。宋人惊服其有识，欲厚贿说之，奉金珠三十
    余万，而筈不之顾，皆叹曰：“大国有人焉。”
        六年，为行台尚书右丞相，兼判左宣徽使事，留京师。或请厘革河南官吏之滥
    杂者，筈曰：“废齐用兵江表，求一切近效，其所用人不必皆以章程，故有不由科
    目而为大吏，不试弓马而握兵柄者。今抚定未久，姑收人心，奈何为是纷更也。”
    遂仍其旧。
        七年，帅府议于馆陶筑三城，以为有警即令北军入居之。筈曰：“今天下一家，
    孰为南北。设或有变，军人入城，独能安耶。当严武备以察奸，无示彼此之间也。”
    其后，竟从筈议。初，以河外三州赐夏人，或言秦之在夏者数千人，皆愿来归。诸
    将请约之，筈曰：“三小州不足为轻重，恐失朝廷大信。且秦人之在蜀者倍多于此，
    何独舍彼而取此乎。”遂从筈议。陕西边帅请完沿边城郭以备南寇，筈曰：“我利
    车骑而不利城守。今城之，则劳民而结怨。况盟已定，岂可妄动。”遂罢之。
        九年八月，拜司空。九月，拜平章政事，封吴国公，行台右丞相如故。天德元
    年，封滕王。二年，拜尚书右丞相兼中书令，进封郑王。未几，以疾求解政务，授
    燕京留守，进封曹王。居数月，乞致仕。筈自为宣徽使，以能得悼后意，致位宰相。
    海陵即位，意颇鄙之。及筈求致仕，诏略曰：“不为暗于临事，不为谄于事君。未
    许告归，姑从解职。”筈因惭惧而死，年五十八。子仲诲。
        仲诲字子忠。皇统初，以宰相子授忠勇校尉。九年，赐进士第，除应奉翰林文
    字。海陵严暴，臣下应对多失次。尝以时政访问在朝官，仲诲从容敷奏，无惧色，
    海陵称赏之。贞元初，丁父忧，起复翰林修撰。大定二年，迁待制，寻兼修起居注、
    左补阙。
        三年，诏仲诲与左司员外郎蒲察蒲速越廉问所过州县，仲诲等还奏状，诏玉田
    县令李方进一阶，顺州知法、权密云县事王宗永擢密云县尉，顺州司候张璘、密云
    县尉石抹乌者皆免去。丁母忧，起复太子右谕德，迁翰林直学士、改棣州防御使。
    厌次县捕得强盗数十人，诣州欲以全获希赏。仲诲疑其有冤，缓其狱。同僚曰：
    “县境多盗，请置之法，以惩其余。”仲诲乃择老稚者先释之。未几，乃获真盗。
        入为礼部侍郎兼左谕德，迁太子詹事兼左谏议大夫。上曰：“东宫官属，尤当
    选用正人，如行检不修及不称位者，具以名闻。”又曰：“东宫讲书或论议间，当
    以孝俭德行正身之事告之。”顷之，东宫请增牧人及张设什用，上谓仲诲曰：“太
    子生于富贵，每教之恭俭。朕服御未尝妄有增益，卿以此意谕之。”改御史中丞。
        十四年，为宋国岁元使，宋主欲变亲起接书之仪，遣馆伴王抃来议，曲辨强说，
    欲要以必从。仲诲曰：“使臣奉命，远来修好，固欲成礼，而信约所载，非使臣辄
    敢变更。公等宋国腹心，毋侥幸一时，失大国欢。”往复再三，竟用旧仪，亲起接
    书成礼而还。
        复为太子詹事，迁吏部尚书，转太子少师兼御史中丞。坐失纠举大长公主事，
    与侍御史李瑜各削一阶。仲诲前后为东宫官且十五年，多进规戒，显宗特加礼敬。
    大定十九年，卒。
        仲诲立朝峻整，容色庄重，世宗尝曰：“朕见刘仲诲尝若将切谏者。”其以刚
    严见知如此。
        頍字元矩。以大臣子孙充阁门祗候，调莘县令，召为承奉班都知，迁西上阁门
    副使兼宫苑令，累迁西上、东上阁门使。泰和二年，宋盱眙军报：明年贺正旦使鲁、
    杨明辉。及过界，副使乃王处久。入见，鲁殿上不双跪。诏就阁诘问先报名衔杨明
    辉不复报改王处久之故，及不双跪者。鲁对，拜时并双跪，有足疾似单跪者。初，
    南苑有唐旧碑，书“贞元十年御史大夫刘怦葬”。上见之曰：“苑中不宜有墓。”
    頍家本怦后，诏赐頍钱三百贯改葬之。三迁右宣徽使。贞祐二年，转左宣徽使。明
    年，致仕，迁一官。上曰：“卿旧人也，今朝廷多故，岂宜去位。朕自东宫薨后，
    思虑不周，俟稍宁息，即以上郡处卿。”顷之，起为知开封府。四年正月元日，摄
    左宣徽使。再请老，未半岁复起为御史中丞。诏安抚河南路，捕盗贼。坐与保静军
    节度使会饮，解职。起为太子詹事，迁太子少师。詹事院欲辟广东宫周墙，頍请于
    皇太子曰：“师旅饥馑之际，何为兴此役。”遂止。寻卒。
        时立爱，字昌寿，涿州新城人。父承谦，以财雄乡里，岁饥发仓廪赈贫乏，假
    贷者与之折券。辽太康九年，中进士第，调泰州幕官。丁父忧，服除，调同知春州
    事。未逾年，迁云内县令，再除文德令。枢密院选为吏房副都承旨，转都承旨。累
    迁御史中丞，刚正敢言，忤权贵。除燕京副留守，丁母忧，起复旧职，迁辽兴军节
    度使兼汉军都统。
        太祖已定燕京，访求得平州人韩询持诏招谕平州。是时，奚王回离保在卢能岭，
    立爱未敢即朝见，先使人来送款曰：“民情愚执，不即顺从，愿降宽恩，以慰反侧。”
    诏曰：“朕亲巡西土，底定全燕，号令所加，城邑皆下。爰嘉忠款，特示优恩，应
    在彼大小官员可皆充旧职，诸囚禁配隶并从释免。”于是，辽帝尚在天德，平州虽
    降，民心未固。奚王回离保军所在保聚，蓟州已降复叛。民间流言谓：“金人所下
    城邑，始则存抚，后则俘掠。”时立爱虽开谕而不肯信，乃上表：“乞下明诏，遣
    官分行郡邑，宣谕德义。他日兵临于宋，顺则抚之，逆则讨之，兵不劳而天下定矣。”
    上览表嘉之，诏答曰：“卿始率吏民归附，复条利害，悉合朕意，嘉叹不忘。山西
    部族缘辽主未获，恐阴相连结，故迁处于岭东。西京人民既无异望，皆按堵如故。
    或有将卒贪悍，冒犯纪律，辄掠降人者。已谕诸部及军帅，约束兵士，秋毫有犯，
    必刑无赦。今遣斡罗阿里等为卿副贰，以抚斯民，其告谕所部，使知朕意。”
        其后，以平州为南京，用张觉为留守，时立爱遂去平州。而张觉遂因燕京人东
    徙，其众怨望，觉遂叛入于宋。立爱既去平州归乡里，太祖以燕、蓟与宋，新城入
    于宋。宋累诏立爱，立爱见宋政日坏，不肯起，戒其宗族不得求仕。
        及宗望再取燕山，立爱诣幕府上谒，拜同中书门下平章事，任其子侄数人。立
    爱从宗望军数年，谋画居多，封陈国公。表求解机务，不从。九年，为侍中、知枢
    密院事。久之，加中书令。天会十五年，致仕，加开府仪同三司、郑国公。薨于家，
    年八十二。赙赠钱布缯帛有差。诏同签书燕京枢密院事赵庆袭护丧事，葬用皆官给
    之。
        韩企先，燕京人。九世祖知古，仕辽为中书令，徙居柳城，世贵显。乾统间，
    企先中进士第，回翔不振。都统杲定中京，擢枢密副都承旨，稍迁转运使。宗翰为
    都统经略山西，表署西京留守。天会六年，刘彦宗薨，企先代之，同中书门下平章
    事、知枢密院事。七年，迁尚书左仆射兼侍中，封楚国公。
        初，太祖定燕京，始用汉官宰相赏左企弓等，置中书省、枢密院于广宁府，而
    朝廷宰相自用女直官号。太宗初年，无所改更。及张敦固伏诛，移置中书、枢密于
    平州，蔡靖以燕山降，移置燕京，凡汉地选授调发租税皆承制行之。故自时立爱、
    刘彦宗及企先辈，官为宰相，其职大抵如此。斜也、宗干当国，劝太宗改女直旧制，
    用汉官制度。天会四年，始定官制，立尚书省以下诸司府寺。
        十二年，以企先为尚书右丞相，召至上京。入见，太宗甚惊异曰：“朕畴昔尝
    梦此人，今果见之。”于是，方议礼制度，损益旧章。企先博通经史，知前代故事，
    或因或革，咸取折衷。企先为相，每欲为官择人，专以培植奖励后进为己责任。推
    毂士类，甄别人物，一时台省多君子。弥缝阙漏，密谟显谏，必咨于王。宗翰、宗
    干雅敬重之，世称贤相焉。皇统元年，封濮王。六年，薨，年六十五。正隆二年，
    例降封齐国公。大定八年，配享太宗庙廷。
        十年，司空李德固孙引庆求袭其祖猛安，世宗曰：“德固无功，其猛安且阙之。
    汉人宰相惟韩企先最贤，他不及也。”十一年，将图功臣像于衍庆宫，上曰：“丞
    相企先，本朝典章制度多出斯人之手，至于关决大政，与大臣谋议，不使外人知之，
    由是无人能知其功。前后汉人宰相无能及者，置功臣画像中，亦足以示劝后人。”
    十五年，谥简懿。
        韩铎字振文，企先次子也。皇统末，以大臣子授武义将军。熙宗闻其有儒学，
    赐进士第，除宣徽判官。再迁刑部员外郎，海陵遣中使谕之曰：“郎官，高选也。
    汝勋贤之子，行已莅官，能世其家，故以命汝。苟能夙夜在公，当不次擢用，虽公
    相可到。”铎感奋，狱或有疑，据经议谳。海陵伐宋，改兵部员外郎。大定初，迁
    本部郎中，累官河州防御使，求养亲，解去。召为左谏议大夫，迁中都路都转运使。
    顷之，上谓宰臣曰：“韩铎年高，不任繁剧，且其母老矣，可与之便郡。”于是改
    顺天军节度使。卒。
        赞曰：太祖入燕，始用辽南、北面官僚制度。是故刘彦宗、时立爱规为施设，
    不见于朝廷之上。军旅之暇，治官政，庀民事，务农积谷，内供京师，外给转饷，
    此其功也。韩企先入相两朝，几二十年，成功著业，世宗称其贤焉。

        国学网站独家推出

亦凡公益图书馆(Shuku.net)

下一卷 回目录