                                  列传第二十一

        ○张通古  张浩  张汝霖  张玄素  张汝弼  耶律安礼  纳合椿年  祁宰
        张通古，字乐之，易州易县人。读书过目不忘，该综经史，善属文。辽天庆二
    年进士第，补枢密院令史。丁父忧，起复，恳辞不获，因遁去，屏居兴平。太祖定
    燕京，割以与宋。宋人欲收人望，召通古。通古辞谢，隐居易州太宁山下。宗望复
    燕京，侍中刘彦宗与通古素善，知其才，召为枢密院主奏，改兵刑房承旨。天会四
    年，初建尚书省，除工部侍郎，兼六部事。高庆裔设磨勘法，仕宦者多夺官，通古
    亦免去。辽王宗干素知通古名，惜其才，遣人谕之使自理。通古不肯，曰：“多士
    皆去，而己何心，独求用哉！”宗干为论理之。除中京副留守，为诏谕江南使，宋
    主欲南面，使通古北面。通古曰：“大国之卿当小国之君。天子以河南、陕西赐之
    宋，宋约奉表称臣，使者不可以北面。若欲贬损使者，使者不敢传诏。”遂索马欲
    北归。宋主遽命设东西位，使者东面，宋主西面，受诏拜起皆如仪。使还，闻宋已
    置戍河南，谓送伴韩肖胄曰：“天子裂壤地益南国，南国当思图报大恩。今辄置守
    戍，自取嫌疑，若兴师问罪，将何以为辞？江左且不可保，况齐乎？”肖胄惶恐曰：
    “敬闻命矣。”即驰白宋主。宋主遽命罢戍。通古至上京，具以白宗干，且曰：
    “及其部置未定，当议收复。”宗干喜曰：“是吾志也。”即除参知行台尚书省事。
    未几，诏宗弼复取河南，通古请先行至汴谕之。比至汴，宋人已去矣。或谓通古曰：
    “宋人先退，诈也，今闻将自许、宿来袭我。”通古曰：“南人宣言来者，正所以
    走耳。”乃使人觇之，宋人果溃去。宗弼抚髀笑曰：“谁谓书生不能晓兵事哉？”
        河南卒孙进诈称“皇弟按察大王”，谋作乱。是时海陵为相，内怀觊觎，欲先
    除熙宗弟胙王常胜，因孙进称皇弟大王，遂指名为胙王以诬构之。熙宗自太子济安
    薨后，继嗣未定，深以为念。裴满后多专制，不得肆意后宫，颇郁郁，因纵酒，往
    往迷惑妄怒，手刃杀人。及海陵中伤胙王，熙宗以为信然不疑，遣护卫特思就汴京
    鞫治。行台知熙宗意在胙王，导引孙进连属之。通古执其咎，极力辩止。及孙进引
    服，盖假托名称，将以惑众，规取财物耳，实无其人也。特思奏状，海陵谮之曰：
    “特思且将徼福于胙王。”熙宗益以海陵为信，遂杀胙王，并特思杀之。行台诸人
    乃责通古曰：“为君所误，今坐死矣。”通古曰：“以正获罪死，贤于生。”海陵
    既杀胙王，不复缘害他人，由是坐止特思，行台不坐。
        天德初，迁行台左丞，进拜平章政事，封谭王，改封郓王。以疾求解机务，不
    许。拜司徒，封沈王。海陵御下严厉，收威柄，亲王大臣未尝少假以颜色，惟见通
    古，必以礼貌。
        会磁州僧法宝欲去，张浩、张晖欲留之不可得，朝官又有欲留之者。海陵闻其
    事，诏三品以上官上殿，责之曰：“闻卿等每到寺，僧法宝正坐，卿等皆坐其侧，
    朕甚不取。佛者本一小国王子，能轻舍富贵，自苦修行，由是成佛，今人崇敬。以
    希福利，皆妄也。况僧者，往往不第秀才，市井游食，生计不足，乃去为僧，较其
    贵贱，未可与簿尉抗礼。闾阎老妇，迫于死期，多归信之。卿等位为宰辅，乃复效
    此，失大臣体。张司徒老成旧人，三教该通，足为仪表，何不师之？”召法宝谓之
    曰：“汝既为僧，去住在己，何乃使人知之？”法宝战惧，不知所为。海陵曰：
    “汝为长老，当有定力，今乃畏死耶？”遂于朝堂杖之二百，张浩、张晖杖二十。
        正隆元年，以司徒致仕，进封曹王。是年，薨，年六十九。
        通古天资乐易，不为表襮，虽居宰相，自奉如寒素焉。子沉，天德三年，赐杨
    建中榜及第。
        张浩，字浩然，辽阳渤海人。本姓高，东明王之后。曾祖霸，仕辽而为张氏。
    天辅中，辽东平，浩以策干太祖，太祖以浩为承应御前文字。天会八年，赐进士及
    第，授秘书郎。太宗将幸东京，浩提点缮修大内，超迁卫尉卿，权签宣徽院事，管
    勾御前文字，初定朝仪。求养亲，去职。起为赵州刺史。官制行，以中大夫为大理
    卿。天眷二年，详定内外仪式，历户、工、礼三部侍郎，迁礼部尚书。田珏党事起，
    台省一空，以浩行六部事。簿书丛委，决遣无留，人服其才。以疾求外，补除彰德
    军节度使，迁燕京路都转运使。俄改平阳尹。平阳多盗，临汾男子夜掠人妇，浩捕
    得，榜杀之，盗遂衰息。近郊有淫祠，郡人颇事之。庙祝、田主争香火之利，累年
    不决。浩撤其祠屋，投其像水中。强宗黠吏屏迹，莫敢犯者。郡中大治。乃缮葺尧
    帝祠，作击壤遗风亭。
        海陵召为户部尚书，拜参知政事。天德二年，丁母忧。起复参知政事，进拜尚
    书右丞。天德三年，广燕京城，营建宫室。浩与燕京留守刘筈、大名尹卢彦伦监护
    工作，命浩就拟差除。既而暑月，工役多疾疫。诏发燕京五百里内医者，使治疗，
    官给药物，全活多者与官，其次给赏，下者转运司举察以闻。
        贞元元年，海陵定都燕京，改燕京为中都，改析津府为大兴府。浩进拜平章政
    事，赐金带玉带各一，赐宴于鱼藻池。浩请凡四方之民欲居中都者，给复十年，以
    实京城，从之。拜尚书右丞相兼侍中，封潞王，赐其子汝霖进士及第。未几，改封
    蜀王，进拜左丞相。正隆二年，改封鲁国公。表乞致仕。海陵曰：“人君不明，谏
    不行，言不听，则宰相求去。宰相老病不能任事则求去。卿于二者何居？”浩对曰：
    “臣羸病不堪任事，宰相非养病之地也，是以求去。”不许。
        海陵欲伐宋，将幸汴，而汴京大内失火，于是使浩与敬嗣晖营建南京宫室。浩
    从容奏曰：“往岁营治中都，天下乐然趋之。今民力未复，而重劳之，恐不似前时
    之易成也。”不听。浩朝辞，海陵问用兵利害。浩不敢正谏，乃婉词以对，欲以微
    止海陵用兵，奏曰：“臣观天意，欲绝赵氏久矣。”海陵愕然曰：“何以知之？”
    对曰：“赵构无子，树立疏属，其势必生变，可不烦用兵而服之。”海陵虽喜其言，
    而不能从也。浩至汴，海陵时时使宦者梁珫来视工役，凡一殿之成，费累巨万。珫
    指曰：“某处不如法式。”辄撤之。浩不能抗而与之均礼。汴宫成，海陵自燕来迁
    居之。浩拜太傅、尚书令，进封秦国公。
        海陵至汴，累月不视朝，日治兵南伐，部署诸将。浩欲奏事，不得见。会海陵
    遣周福兒至浩家，浩附奏曰：“诸将皆新进少年，恐误国事。宜求旧人练习兵者，
    以为千户谋克。”而海陵部署已定，恶闻其言，乃杖之。海陵自将发汴京，皇后、
    太子居守。浩留治尚书省事。
        世宗即位于辽阳，扬州军变，海陵遇害。都督府使使杀太子光英于南京。浩遣
    户部员外郎完颜谋衍上贺表。明年二月，浩朝京师，入见。世宗谓曰：“朕思天位
    惟艰，夙夜惕惧，不遑宁处。卿国之元老，当戮力赞治，宜令后世称扬德政，毋失
    委注之意也。”俄拜太师、尚书令，封南阳郡王。世宗曰：“卿在正隆时为首相，
    不能匡救，恶得无罪。营建两宫，殚竭民力，汝亦尝谏，故天下不以咎汝，惟怨正
    隆。而卿在省十余年，练达政务，故复用卿为相，当自勉，毋负朕意。”浩顿首谢。
    居数日，世宗谓浩曰：“卿为尚书令，凡人材有可用者，当举用之。”浩举纥石烈
    志宁等，其后皆为名臣。
        浩有疾，在告者久之。遣左司郎中高衎及浩侄汝弼宣谕。浩力疾入对，即诏入
    朝毋拜，许设座殿陛之东，若有咨谋，然后进对。或体中不佳，不必日至省中，大
    政可就第裁决。浩虽受诏，然每以退为请。三年夏，复申前请。乃除判东京留守。
    疾不能赴任，因请致仕。
        初，近侍有欲罢科举者，上曰：“吾见太师议之。”浩入见，上曰：“自古帝
    王有不用文学者乎？”浩对曰：“有。”曰：“谁欤？”浩曰：“秦始皇。”上顾
    左右曰：“岂可使我为始皇乎！”事遂寝。
        是岁，薨。上辍朝一日。诏左宣徽使赵兴祥率百官致奠，赙银千两、重彩五十
    端、绢五百匹。谥曰文康。明昌五年，配享世宗庙廷。泰和元年，图像衍庆宫。子
    汝为、汝霖、汝能、汝方、汝猷。
        汝霖字仲泽，少聪慧好学，浩尝称之曰：“吾家千里驹也。”贞元二年，赐吕
    忠翰榜下进士第，特授左补阙，擢大兴县令，再迁礼部员外郎、翰林待制。大定八
    年，除刑部郎中，召见于香阁，谕之曰：“卿以待制除郎中，勿以为降。朕以刑部
    阙汉官，故以授卿。且卿入仕未久，姑试其能耳。如职事修举，当有升擢。尔父太
    师以户部尚书升诸相位，由崇德大夫躐迁金紫，卿所自见也。当既厥心，无忝乃父。”
    明年，授太子左谕德兼礼部郎中。
        先是，知登闻检院王震改礼部郎中，世宗谕宰臣曰：“此除未允人望，礼官当
    选有学术士，如张汝霖者可也。”于是，命汝霖兼之而除震别职。擢刑部侍郎。以
    忧解，起复为太子詹事，迁太子少师兼御史中丞。世宗召谓曰：“卿尝言，监察御
    史所察州县官多因沽买以得名誉，良吏奉法不为表襮，必无所称。朕意亦然。卿今
    为台官，可革其弊。”寻改中都路都转运使、太子少师兼礼部尚书，俄转吏部，为
    御史大夫。
        时将陵主簿高德温大收税户米，逮御史狱。汝霖具二法上。世宗责之曰：“朕
    以卿为公正，故登用之。德温有人在宫掖，故朕颇详其事。朕肯以宫掖之私挠法耶？
    不谓卿等顾徇如是。”汝霖跪谢。久之，上顾左谏议大夫杨伯仁曰：“台官不正如
    此。”伯仁奏曰：“罪疑惟轻，故具二法上请，在陛下裁断耳。且人材难得，与其
    材智而邪，不若用愚而正者。”上作色曰：“卿辈皆愚而不正者也。”未几，复坐
    失出大兴推官高公美罪，谪授棣州防御使。顷之，复为太子少师兼礼部尚书。拜参
    知政事，太子少师如故。是日，汝霖兄汝弼亦进拜尚书左丞，时人荣之。
        后因朝奏日论事上前，世宗谓曰：“朕观唐史，见太宗行事初甚厉精，晚年与
    群臣议多饰辞，朕不如是也。”又曰：“唐太宗，明天子也，晚年亦有过举。朕虽
    不能比迹圣帝明王，然常思始终如一。今虽年高，敬慎之心无时或怠。”汝霖对曰：
    “古人有言，‘靡不有初，鲜克有终’，有始有卒者，其惟圣人乎！魏徵所言守成
    难者，正谓此也。”上以为然。二十五年，章宗以原王判大兴府事，上命汝霖但涓
    视事日且加辅导。寻坐擅支东宫诸皇孙食料，夺官一阶。久之，迁尚书右丞。
        是时，世宗在位久，熟悉天下事，思得贤材与图致治，而大臣皆依违苟且，无
    所荐达。一日，世宗召宰臣谓曰：“卿等职居辅相，曾无荐举何也？且卿等老矣，
    殊无可以自代者乎？惟朕尝言某人可用，然后从而言之。卿等既无所言，必待朕知
    而后进用，将复有几？”因顾汝霖曰：“若右丞者，亦因右丞相言而知也。”汝霖
    对曰：“臣等苟有所知，岂敢不荐，但无人耳。”上曰：“春秋诸国分裂，土地偏
    小，皆称有贤。今天下之大，岂无人才？但卿等不举而已。今朕自勉，庶几致治。
    他日子孙谁与共治乎？”汝霖等皆有惭色。二十八年，进拜平章政事，兼修国史，
    封芮国公。世宗不豫，与太尉徒单克宁、右丞相襄同受顾命。章宗即位。加银青荣
    禄大夫，进封莘。
        先是，右丞相襄言：“熙宗圣节盖七月七日，为系景宣忌辰，更用正月受外国
    贺。今天寿节在七月，雨水淫暴，外方人使赴阙，有碍行李，乞移他月为便。”汝
    霖言：“帝王之道当示信于天下。昔宋主构生日，亦系五月。是时，都在会宁，上
    国遣使赐礼，不闻有霖潦碍阻之说。今与宋构好日久，遽以暑雨为辞，示以不实。
    万一雨水逾常，愆期到阙，犹愈更用别日。”参知政事刘玮、御史大夫唐括贡、中
    丞李晏、刑部尚书兼右谏议大夫完颜守贞、修起居注完颜乌者、同知登闻检院事孙
    铎亦皆言其不可。帝初从之，既而竟用襄议。时帝在谅阴，初出猎，谏院联章言心
    丧中未宜。其后冬猎，汝霖谏之。诏答曰：“卿能每事如此，朕复何忧。然时异事
    殊，难同古昔，如能斟酌得中，斯为当矣。”
        一日，帝谓宰臣曰：“今之用人，太拘资历，如此何能得人？”汝霖奏曰：
    “不拘资格，所以待非常之材。”帝曰：“崔祐甫为相，未逾年荐八百人，岂皆非
    常材耶？”时有司言民间收藏制文，恐因而滋讼，乞禁之。汝霖谓：“王者之法，
    譬犹江、河，欲使易避而难犯。本朝法制，坦然明白，今已著为不刊之典，天下之
    人无不闻诵。若令私家收之，则人皆晓然不敢为非，亦助治之一端也。不禁为便。”
    诏从之。
        明昌元年三月，表乞致仕，不许。十二月，卒。时帝猎饶阳，讣闻，敕百官送
    葬，赙礼加厚，谥曰文襄。
        汝霖通敏习事，凡进言必揣上微意，及朋附多人为说，故言不忤而似忠也。初，
    章宗新即位，有司言改造殿庭诸陈设物，日用绣工一千二百人，二年毕事。帝以多
    费，意辍造。汝霖曰：“此非上服用，未为过侈。将来外国朝会，殿宇壮观，亦国
    体也。”其后奢用浸广，盖汝霖有以导之云。
        张玄素，字子真，与浩同曾祖。祖祐，父匡，仕辽至节度使。玄素初以廕得官。
    高永昌据辽阳，玄素在其中。斡鲁军至，乃开门出降，特授世袭铜州猛安。天会间，
    历西上阁门使、客省使、东宫计司。天眷元年，以静江军节度使知涿州，察廉最，
    进官一阶。皇子魏王道济遥领中京，以玄素为魏王府同提点，寻改镇西军节度使，
    迁东京路都转运使，改兴平军节度使。正隆末年，天下盗起，玄素发民夫增筑城郭，
    同僚谏止之，不听。未几，寇掠邻郡，皆无备，而兴平独安。世宗即位，玄素来见
    于东京。玄素在东京，希海陵旨，言世宗尝取在官黄粮，及摭其数事。至是来见，
    世宗一切不问。玄素与李石力言宜早幸燕京，上深然之。迁户部尚书，出镇定武，
    遂致仕。年八十四，卒。
        玄素厚而刚毅，人畏惮之。往往以片纸署字其上治疟疾，辄愈，人皆异之。
        汝弼，字仲佐，父玄征，彰信军节度使，玄素之兄也。汝弼初以父廕补官。正
    隆二年，中进士第，调沈州乐郊县主簿。玄征妻高氏与世宗母贞懿皇后有属，世宗
    纳玄征女为次室，是为元妃。张氏生赵王允中。世宗即位于辽阳，汝弼与叔玄素俱
    往归之，擢应奉翰林文字。
        世宗御翠峦阁，召左司郎中高衎及汝弼问曰：“近日除授，外议何如？宜以实
    奏，毋少隐也。有不可用者当改之。”衎、汝弼皆无以对。自皇统以来，内藏诸物
    费用无度，吏夤缘为奸，多亡失。汝弼与宫籍直长高公穆、入殿小底王添兒阅实之，
    以类为籍，作四库以贮之。于是，内藏库使王可道等皆杖一百，汝弼等各进阶。顷
    之，兼修起居注，转右司员外郎。母忧去官。起复吏部郎中，累迁吏部尚书，拜参
    知政事。
        诏徙女直猛安谋克于中都，给以近郊官地，皆脊薄。其腴田皆豪民久佃，遂
    专为己有。上出猎，猛安谋克人前诉所给地不可种艺，诏拘官田在民久佃者与之。
    因命汝弼议其事。请“条约立限，令百姓自陈。过限，许人首告，实者与赏。”上
    可其奏。仍遣同知中都转运使张九思拘籍之。
        上问：“高丽、夏皆称臣。使者至高丽，与王抗礼。夏王立受，使者拜，何也？”
    左丞襄对曰：“故辽与夏为甥舅，夏王以公主故，受使者拜。本朝与夏约和，用辽
    故礼，所以然耳。”汝弼曰：“誓书称一遵辽国旧仪，今行之已四十年，不可改也。”
    上曰：“卿等言是也。”上闻尚书省除授小官多不称职，召汝弼至香阁谓之曰：
    “他宰相年老，卿等宜尽心。”汝弼对曰：“材薄不足以副圣意耳。”进拜尚书右
    丞。于是，户部粜官仓粟，汝弼请使暖汤院得籴之。上让曰：“汝欲积阴德邪？何
    区区如此。”
        左丞相徒单克宁得解政务，为枢密使。是日，汝弼亦怀表乞致仕。上使人止之
    曰：“卿年未老，未可退也。”进左丞，与族弟参知政事汝霖同日拜，族里以为荣。
    有年未六十而乞致仕者，上不许。汝弼曰：“圣旨尝许六十致仕。”上责之曰：
    “朕尝许至六十者致仕，不许未六十者。且朕言六十致仕，是则可行，否则当言。
    卿等不言，皆此类也。”久之，坐擅增诸皇孙食料，与丞相守道、右丞粘割斡特剌、
    参政张汝霖各削官一阶。上曰：“准法当解职，但示薄责耳。”汝弼在病告，上谓
    宰相曰：“汝弼久居执政，练习制度，颇能斟酌人材，而用心不正。”乃罢为广宁
    尹，赐通犀带。
        汝弼为相，不能正谏。上所欲为，则顺而导之，所不欲为，则微言以观其意。
    上责之，则婉辞以引过，终不忤之也。而上亦知之。且黩货，以计取诸家名园甲第
    珍玩奇好，士论薄之。二十七年，薨。
        汝弼既与永中，甥舅，阴相为党。章宗即位，汝弼妻高氏每以邪言怵永中，觊
    非望，画永中母像，侍奉祈祝，使术者推算永中。有司鞫治，高氏伏诛。事连汝弼，
    上以事觉在汝弼死后，得免削夺。
        耶律安礼，本名纳合，系出遥辇氏。幼孤，事母以孝闻。辽季，间关避难，未
    尝一日怠温凊。入朝，当路者重其行义，使主帅府文字，授左班殿直。天眷初，从
    元帅于山西。母丧，不克归葬，主帅怜之，赙礼甚厚。安礼冒大暑，挽柩行千余里，
    哀毁骨立，行路嗟叹。服除，由行台吏、礼部主事累迁工部侍郎，改左司郎中。
        天德间，罢行台尚书省，入为工部侍郎，累迁本部尚书。明年冬，为宋国岁元
    使。被诏鞫治韩王亨狱于广宁。亨无反状，安礼还奏。海陵怒，疑安礼梁王宗弼故
    吏，乃责安礼曰：“孛迭有三罪。其论阿里出虎有誓券不当死，既引伏。其谓不足
    进马，及密遣刺客二者，安得无之？汝等来奏，欲测我喜怒以为轻重耳。”乃遣安
    礼再往，与李老僧同鞫之。老僧由是杀亨于狱。海陵犹谓安礼辄杀亨以绝灭事迹，
    亲戚得以不坐。安礼之不附上刻下乃如此。
        改吏部尚书，护大房山诸陵工作。拜枢密副使，封谭国公，迁尚书右丞，进封
    郕国公，转左丞。议降累朝功臣封爵，密谏伐江南，忤海陵意，罢为南京留守，封
    温国公。安礼长于吏事，廉谨自将，从帅府再伐宋，宝货人口一无所取。贵为执政，
    奴婢止数人，皆有契券，时议贤之。薨，年五十六。
        纳合椿年，本名乌野。初置女直字，立学官于西京，椿年与诸部兒童俱入学，
    最号警悟。久之，选诸学生送京师，俾上京教授耶鲁教之，椿年在选中。补尚书省
    令史，累官殿中侍御史，改监察御史。海陵为相，荐为右司员外郎，编定新制。海
    陵篡立，以为谏议大夫。椿年有酒失，海陵使之戒酒，遂终身不复饮。改秘书监，
    修起居注，授世袭猛安，为翰林学士兼御史中丞。贞元初，起上京诸猛安于中都、
    山东等路安置，以劳赐玉带闲厩马。奉迁山陵，还为都点检。赐今名，拜参知政事。
    海陵谓椿年曰：“如卿吏材甚难得，复有如卿者乎？”椿年荐大理丞纥石烈娄室。
    海陵以娄室为右司员外郎。未旬日，海陵谓椿年曰：“吾试用娄室，果如卿言。惟
    贤知贤，信矣。”娄室后赐名良弼，有宰相才，世宗时，至左丞相，号贤相焉。
        正隆二年，椿年薨。海陵亲临哭之，追封特进、谭国公，谥忠辩，赙银二千两、
    彩百端、绢千匹、钱千万。以长子参谋合为定远大将军，袭猛安，次子合答为忠武
    校尉。及归葬，再赐钱百万，仍给道路费。
        椿年有宰相才，好推挽士类，然颇营产业，为子孙虑。冒占西南路官田八百余
    顷。大定中，括捡田土，百姓陈言官豪占据官地，贫民不得耕种。温都思忠子长寿、
    椿年子猛安参谋合等三十余家凡冒占三千余顷。诏诸家除牛头税地各再给十顷，其
    余尽赋贫民种佃。世颇以此讥椿年云。
        祁宰，字彦辅，江淮人。宋季以医术补官。王师破汴得之，后隶太医。累迁中
    奉大夫、太医使。数被赏赉，常感激欲自效。海陵将伐宋，宰欲谏，不得见。会元
    妃有疾，召宰诊视。既入见，即上疏谏，其略言：“国朝之初，祖宗以有道伐无道，
    曾不十年，荡辽戡宋。当此之时，上有武元、文烈英武之君，下有宗翰、宗雄谋勇
    之臣，然犹不能混一区宇，举江淮、巴蜀之地，以遗宋人。况今谋臣猛将，异于曩
    时。且宋人无罪，师出无名。加以大起徭役，营中都，建南京，缮治甲兵，调发军
    旅，赋役烦重，民人怨嗟，此人事之不修也。间者昼星见于牛斗，荧惑伏于翼轸。
    巳岁自刑，害气在扬州，太白未出，进兵者败，此天时不顺也。舟师水涸，舳舻不
    继，而江湖岛渚之间，骑士驰射，不可驱逐，此地利不便也。”言甚激切。海陵怒，
    命戮于市，籍其家产，天下哀之。綦戩，宰婿也，海陵疑奏疏戩为之。辞曰：“实
    不知也。”海陵犹杖戩。召禁中诸司局官至咸德门，谕以杀宰事。
        明年，世宗即位于辽东。四年，诏赠资政大夫，复其田宅。章宗即位，诏访其
    子忠勇校尉、平定州酒监公史，擢尚药局都监。泰和初，诏定功臣谥，尚书省掾李
    秉钧上言：“事有宜缓而急，若轻而重者，名教是也。伏见故赠资政大夫祁宰以忠
    言被诛，慕义之士，尽伤厥心。世宗即位，赠之以官，陛下录用其子，甚大惠也。
    虽武王比干之墓，孔子誉夷、齐之仁，何以异此。而有司拘文，以职非三品不在议
    谥之例，臣窃疑之。若职至三品方得请谥，当时居高官、食厚禄者，不为无人，皆
    畏罪淟涊，曾不敢申一喙，画一策，以为社稷计。卒使立名死节之士，顾出于医卜
    之流，亦可以少愧矣。臣以谓非常之人，当以非常之礼待之。乞诏有司特赐谥以旌
    其忠，斯亦助名教之一端也。”制曰：“可。”下太常，谥曰忠毅。
        赞曰：异哉，海陵之为君也，舞智御下而不恤焉。君子仕于朝，动必以礼，然
    后免于耻。张通古、耶律安礼位不及张浩，进退始终，其贤远矣。浩无事不为，无
    役不从，为相最久，用之厚，遇之薄，岂亦自取之邪？海陵伐宋，浩、安礼位皆大
    臣，一以婉辞，一以密谏，贤于不谏而已。祁宰一医流，独能极谏，其后皆如所言。
    海陵戕之，足以成其百世之名耳。纳合椿年援引善类，有君子风。其死适在宋兵未
    举之前，然观其好营产殖，亦未必忘身徇国之士也。祁宰卓乎不可及也夫！

        国学网站独家推出

亦凡公益图书馆(Shuku.net)

下一卷 回目录