                                  列传第四十二

        ○纳坦谋嘉  邹谷  高霖  孟奎  乌林答与  郭俣  温迪罕达王扩  移剌福僧
      奥屯忠孝  蒲察思忠  纥石烈胡失门  完颜宇  斡勒合打  蒲察移剌都
        纳坦谋嘉，上京路牙塔懒猛安人。初习策论进士，大定二十六年，选入东宫，
    教郓王琮、瀛王瑰读书。以终场举人试补上京提刑司书史，以廉能著称。承安元年，
    契丹陀锁寇掠韩州、信州，提刑司问诸书史谁入奏者，皆难之，谋嘉请行。五年，
    特赐同进士出身，调东京教授、汤池主簿、太学助教。丁母忧，服阕，累除翰林修
    撰，兼修起居注、监察御史。贞祐初，迁吏部员外郎、翰林待制、侍御史。完颜宇
    举谋嘉才行，志在匡国，可预军政。充元帅府经历官。中都被围，食且尽，胥鼎奏：
    “京师官民能赡足贫民者，计所赡迁官，皆先给据。”谋嘉不受据而去。中都危急，
    谋嘉曰：“帅臣统数万众，不能出城一战，何如自缚请降邪？”宣宗议迁都，谋嘉
    曰：“不可。河南地狭土薄，他日宋、夏交侵，河北非我有矣。当选诸王分镇辽东，
    河南，中都不可去也。”不听。顷之，除唐州刺史。入为太常少卿兼左拾遗，迁郑
    州防御使。改左谕德，转少詹事，摄御史中丞，未几，摄太子詹事。兴定元年，潼
    关失守，迁河南统军使兼昌武军节度使，摄签枢密院事，行院许州，汰去冗食军士
    二千余人。上书谏伐宋，不听。三年，降颍州防御使。有告宋人将袭颍州者，已而
    宋兵果至，谋嘉有备，乃引去。有司上功，不及告者，谋嘉请而赏之。四年，召为
    翰林侍讲学士兼兵部侍郎，同修国史。五年卒。
        邹谷，字应仲，密州诸城人。中大定十三年进士第，累官沈王府文学。尚书省
    奏拟大理司直，上曰：“司直争论情法，折正疑难，谷非所长也。”宰臣曰：“谷
    有吏才，陕西、河南访察及定课皆称职。”上以谷为同知曹州军州事。召为刑部主
    事，转北京、临潢提刑判官，入为大理寺丞。尚书省点差接送伴宋国使官，令史周
    昂具数员呈请。左司都事李炳乘醉见之，怒曰：“吾口举两人即是，安用许为？”
    命左右揽昂衣欲杖之，会左司官召昂去乃已，詈诸令史为奴畜。明日语权令史李秉
    钧曰：“吾岂惟箠骂，汝进退去留，亦皆在我！”群吏将陈诉，会官劾奏，事下大
    理寺议，差接送伴官事当奏闻，炳谓口举两人，当科违制。谷曰：“口举两人，一
    时之言，当杖赎。揽昂衣欲加杖，当决三十。”上曰：“李炳读书人，何乃至是？”
    宰臣对曰：“李炳疾恶，众人不能容耳。”上曰：“炳诚过矣，告者未必是也。”
    乃从谷议。历济南、彰德府治中，吏部郎中，河东按察副使，沂州防御使。历定海、
    泰宁军节度使。泰和六年，致仕。贞祐初卒。
        高霖，字子约，东平人。大定二十五年进士，调符离主簿。察廉，迁泗水令，
    再调安国军节度判官。以父忧还乡里，教授生徒，恆数百人。服除，为绛阳军节度
    判官。用荐举，召为国史院编修官。建言：“黄河所以为民害者，皆以河流有曲折，
    适逢隘狭，故致湍决。按《水经》当疏其厄塞，行所无事。今若开鸡爪河以杀其势，
    可免数埽之劳。凡卷埽工物，皆取于民，大为时病。乞并河堤广树榆柳，数年之后，
    堤岸既固，埽材亦便，民力渐省。”朝廷从之。迁应奉翰林文字兼前职，改监察御
    史。丁母忧，起复太常博士。改都水监丞，签陕西路按察司事，体访官员能否，仍
    赴阙待对。时南征调发繁急，民稍稽滞，有司皆坐失误军期罪。霖言其枉，悉出之。
    授都水少监。大安初，为耀州刺史。三年，迁河北东路按察副使，改韩王傅，兼韩
    林直学士。崇庆初，改工部侍郎兼直学士。至宁元年八月，霖奉储偫迎宣宗至新城，
    敕霖南迎诸妃。既至，赐钱千贯，迁官三阶。贞祐二年，除河平军节度使兼都水监。
    霖请城宜村为卫州以护北门，上从之。入为兵部尚书，知大兴府事，俄权参知政事，
    与右丞相承晖行省于中都。寻改中都留守，兼本路兵马都总管。平章政事抹捻尽忠
    弃中都南奔，霖与子义杰率其徒夜出，不能进，谓义杰曰：“汝可求生，吾死于此
    矣。”霖死，义杰伏群尸中以免。赠翰林学士承旨，令立碑乡里，岁时致祭，访其
    子孙录用，谥文简。
        孟奎，字元秀，辽阳人也。大定二十一年进士，调黎阳主簿。丁母忧，服阕，
    调淄州军事判官，迁汲县令。察廉，改定兴令。补尚书省令史，从参知政事马琪塞
    澶渊决河，改中都左警巡使。平章政事完颜守贞礼接士大夫在其门者，号“冷岩十
    俊”，奎其一也。改都转运司支度判官、上京等路提刑判官。初，辽东契丹判余里
    也尝杀驿使大理司直，有契丹人同名者，有司辄系之狱，奎按囚速频路谳而出之，
    既而果获其杀司直者。迁同知西京路转运使事。置行枢密院于镇宁，充宣差规措所
    官给军用。改签河东南北路按察司事、武州刺史。上言三事，其一曰亲民之寄，
    “今吏部之选颇轻，使武夫计资而得，权归胥吏。每县宜参用士人，使纪纲其事。”
    未几，改曹州刺史，再调同知中都路都转运使事。旱，诏审录中都路冤狱，多平反。
    大安初，除博州防御使，凡属县事应赴州者，不得泊于逆旅，以防吏奸，人便之。
    改山东东西路安抚副使，迁北京、临潢等路按察转运使，以本官为行六部侍郎。劾
    奏监军完颜讹出虚造功状，讹出坐免官。诏以奎为宣差都提控。贞祐初，以疾卒，
    谥庄肃。
        乌林答与，本名合住，大名路纳邻必剌猛安人。充奉职、奉御、尚食局直长，
    兼顿舍。除监察御史，累官武胜军节度使、北京按察转运使、太子詹事、武卫军都
    指挥使。贞祐二年，知东平府事，权宣抚副使。改西安军节度使，入为兵部尚书。
    上言：“按察转运司拘榷钱谷，纠弹非违，此平时之治法。今四方兵动，民心未定，
    军士动见刻削，乞权罢按察及劝农使。”又曰：“东平屯兵万余，可运滨盐易粮刍
    给之。”又曰：“潼关及黄河津要，将校皆出卒伍，类庸懦不可用。乞选材武者代
    之。”又曰：“兗、曹、濮、浚诸郡皆可屯重兵，敕州县官劝民力穑，至於防秋，
    则清野保城。”下尚书省，竟不施行。新制科买军器材物稽缓者并的决，与奏：
    “有司必督责趣办，民将不堪，可量罚月俸。”从之。坐前在陕州市物亏直，降郑
    州防御使。寻召为拱卫直都指挥使，复为兵部尚书。兴定三年，卒。
        郭俣，字伯有，泽州人。大定二十二年进士，调长子主簿、莱州观察判官、莱
    阳县令，补尚书省令史，知管差除。除大理司直。丁母忧，起复太常博士、左司都
    事。御史台举俣及前应奉翰林文字张楫、吏部主事王质、刑部主事抹捻居中、通事
    舍人完颜合住、弘文校理把扫合、吏部架阁管勾乌古论和尚、尚书省令史温迪罕思
    敬皆才干可用。诏各升一等，迁除俣平阳府治中、张楫国子博士、王质昭义军节度
    副使、抹捻居中大理司直、完颜合住侍仪司令、把扫合同知弘文院事、乌古论和尚
    利涉军节度副使、温迪罕思敬同知定武军节度事。久之，俣召为同知登闻鼓院兼秘
    书丞，迁礼部郎中、滕州刺史、同知真定府事。上言：“每季合注巡尉官，吏、刑
    两部斟酌盗贼多寡处选注。”诏议行之。改中都、西京按察副使，迁国子祭酒。泰
    和六年，伐宋，充宣差山东安抚副使。七年，迁山东宣抚副使。大安元年，迁辽东
    按察转运使，改中都路都转运使、泰定军节度使、陕西东路按察转运使。贞祐三年，
    罢按察司，仍充本路转运使，行六部尚书。改河北西路转运使，致仕。元光二年，
    卒。
        温迪罕达，字子达，本名谋古鲁，盖州按春猛安人。性敦厚，寡言笑。初举进
    士，廷试搜阅官易达藐小，谓之曰：“汝欲求作官邪？”达曰：“取人以才学，不
    以年貌。”众咸异之。明昌五年，中第，调固安主簿。以忧去官，服除，调信州判
    官。丞相襄辟行省幕府。改顺州刺史，补尚书省令史，除南京警巡使。居父丧，是
    时伐宋兵兴，起复，给事行尚书省。大安初，迁德兴府判官，再迁监察御史。宣宗
    迁汴，以本职护送卫士妻子。复被诏运大名粟，由御河抵通州，事集，迁一官，转
    户部员外郎、左司郎中。遇继母忧，起复太常少卿，充陕西元帅府经历官。
        兴定元年，召还，摄侍御史，上疏论伐宋，略曰：“天时向暑，士马不利，宜
    俟秋凉，无不可者。”又曰：“辽东兴王之地，移剌都不能守，走还南京。度今之
    势，可令濮王守纯行省盖州，驻兵合思罕，以系一方之心。昔祖宗封建诸王，错峙
    相维，以定大业。今乃委诸疏外，非计也。”宣宗曰：“一子非所爱，但幼不更事，
    讵能办此？”逾月，复上言：“天下轻重，系于宰相，迩来每令权摄，甚无谓也。
    今之将帅，谋者不能战，战者不能谋。今岂无其人，但用之未尽耳。”宣宗曰：
    “人才难知，故先试其称否，卿何患焉。所谓用之未尽者为谁？”对曰：“陕西统
    军使把胡鲁忠直干略，知延安府古里甲石伦深沉有谋，能得士心，虽有微过，不足
    以累大。”宰相高琪、高汝励恶其言。俄充陕州行枢密院参议官。二年，召为户部
    侍郎。改刑部，兼左司谏，同知集贤院。改大理卿，兼越王傅。寻迁河南统军使、
    昌武军节度使，行六部，摄同签枢密院，行院许州。改集庆军节度使。
        是时，东方荐饥，达上疏曰：“亳州户旧六万，今存者无十一，何以为州？且
    今调发数倍于旧，乞量为减免。”是岁大水，砀山下邑野无居民，转运司方忧兵食，
    达谩闻二县无主稻田且万顷，收可数万斛，即具奏。朝迁大骇，诏户部尚书高夔佩
    虎符专治其事，所获无几，夔坐累抵罪。达自念失奏，因感愧发病，寻卒。
        王扩，字充之，中山永平人。明昌五年进士，调邓州录事，润色律令文字。迁
    怀安令。猾吏张执中诬败二令，扩到官，执中挈家避去。改徐州观察判官，补尚书
    省令史，除同知德州防御使事。被诏赈贷山东西路饥民，棣州尤甚，扩辄限数外给
    之。
        泰和伐宋，山东盗贼起，被安抚使张万公牒提控督捕。扩行章丘道中，遇一男
    子举止不常，捕讯，果历城大盗也。众以为有神。再迁监察御史，被诏详谳冤狱。
    是时，凡斗杀奏决者，章宗辄减死，由是中外断狱，皆以出罪为贤。扩谓同辈曰：
    “生者既谳，地下之冤云何！”是时，置三司治财，扩上书曰：“大定间，曹望之
    为户部，财用殷阜，亦存乎人而已。今三司职掌，皆户部旧式，其官乃户部之旧官，
    其吏亦户部之旧吏，何愚于户部而智于三司乎？”既而三司亦竟罢。张炜职办西北
    路粮草者数年，失亡多，尚书省奏扩考按，会炜亦举王谦自代，王谦发其奸蠹，扩
    按之无所假借。炜旧与扩厚，使人诿扩曰：“君不念同舍邪？”扩曰：“既奉诏，
    安得顾故人哉！”
        大安中，同知横海军节度事，签河东北路按察事。贞祐二年，上书陈河东守御
    策，大概谓：“分军守隘，兵散而不成军。聚之隘内，军合则势重。馈饷一途，以
    逸待劳，以主待客，此上策也。”又曰：“军校猥众，分例过优，万户一员，其费
    可给兵士三十人。本路三从宜，万户二百余员，十羊九牧，类例可知。乞以千人为
    一军，择望重者一人万户，两猛安、四谋克足以教阅约束矣，岂不简易而省费哉。”
    又曰：“按察兼转运，本欲假纠劾之权，以检括钱谷。迩来军兴，粮道军府得而制
    之。今太原、代、岚三军皆其州府长官，如令通掌资储，则弊立革，按察之职举矣。”
    又曰：“数免租税，科籴益繁，民不为恩，徒增廪给，教练无法，军不足用。”书
    奏，不见省。
        迁汴后，召为户部侍郎，迁南京路转运使。太府监奏羊瘦不可供御。宣宗召扩
    诘问。扩奏曰：“官无羊，皆取于民，今民心未安，宜崇节俭。廷议肥瘠纷纷，非
    所以示圣德也。”宣宗首肯之。平章政事高琪阅尚食物，谓扩曰：“圣主焦劳万机，
    赖膳羞以安养，臣子宜尽心。”扩曰：“此自食监事，何劳宰相！”高琪默然，衔
    之。有司夺市人衣，以给往戍潼关军士，京师大扰。扩白宰相，请三日造之。高琪
    怒不从。潼关已破，大元兵至近郊，遣扩行六部事，规办潼关刍粮。偕户部员外郎
    张好礼往商、虢，过中牟，不可进。高琪奏扩畏避，下吏论死。宣宗薄其责，削两
    阶，杖七十，张好礼削三阶，杖六十。降为遥授陇州防御使，行六部侍郎，规办秦、
    巩军食。逾月，权陕西东路转运使，行六部尚书。致仕。兴定三年，卒，谥刚毅。
    扩博学多才，梗直不容物，以是不振于时云。
        移剌福僧，东北路乌连苦河猛安人。以廕补吏部令史，转枢密院，调滕州军事
    判官，历甄官署直长、豳王府司马、顺义军节度副使。部内世袭猛安木吞掠民妇女，
    藏之窟室，人颇闻之，无敢发其罪者。福僧请于节度使，愿自效，既迹得其所在，
    率众入索之，得妇女四十三人，木吞抵罪。徙横海军，转同知开远军节度事，签北
    京、临潢按察事，兴中治中，莫州刺史。上言：“沿边军官私役军人，边防不治，
    及扰动等事，按察司专一体究，各路宣差提控严勒禁治。”诏尚书省行之。
        大安初，改沃州，同知兴中府事。福僧督民缮治城郭，浚濠为御守备，百姓颇
    怨。顷之，兵果至，攻其北城。福僧战其北，使备其西，薄暮果攻其西，以有备乃
    解去。寻改广宁。崇庆元年秋，福僧被牒如邻郡，大兵薄城，其子铜和尚率家奴拒
    战，广宁赖之以完。福僧还，悉放奴为良，终不言子之功，识者多之。未几，充辽
    东宣抚副使。岁大饥，福僧出沿海仓粟，先赈其民，而后奏之，优诏奖谕。至宁元
    年，除巩王傅兼吏部郎中。胡沙虎作难，福僧称疾不出。宣宗封胡沙虎泽王，百官
    皆贺，福僧不往，胡沙虎欲摭而罪之。诏除福僧寿州防御使。贞祐三年，迁山东西
    路按察转运使。是岁按察司罢，仍充转运使。久之，致仕。
        兴定二年十一月庚辰，宣宗御登贤门，召致仕官，兵部尚书完颜蒲剌都、户部
    尚书萧贡、刑部尚书仆散伟、工部尚书奥屯扎里吉、翰林学士完颜孛迭、转运使福
    僧、河东北路转运使赵重福、沁南军节度使猪奋、镇南军节度使石抹仲温、泰定军
    节度使李元辅、中卫尉完颜奴婢、原州刺史纥石烈孛吉赐食，访问时政得失。福僧
    乃上书曰：“为今之计，惟先招徠飐人。选择飐人旧有宿望雄辨者，谕以恩信，彼
    若内附，然后中都可复，辽东可通。今西北多虞，而南鄙不敢撤戍，刍粮调度，仰
    给河南，赋役频繁，民力疲弊。宜开宋人讲和之端，抚定河朔，养兵蓄锐，策之上
    也。”又曰：“山东残破，群盗满野，官军既少，且无骑兵。若宋人资以粮饷，假
    以官爵，为患愈大。当选才干官充宣差招捕，以恩赏谕使复业。募其壮悍为兵，亦
    致胜之一也。”又曰：“自承安用兵，军中设监战官，论议之间，动相矛盾，不惩
    其失，反以为法。若辈平居，皆选材勇自卫，一旦有急，驱疲懦出战，宁不败事？
    罢之为便。”书奏，朝廷略施用焉。元光元年卒。
        赞曰：宣宗急于求贤，而使小人间之；悦于直言，而使邪说乱之。贞祐、兴定
    之间，岂无其人哉。虽故直言蔽于所惑，群才诎于见忌耳。自纳坦谋嘉以下，可考
    见焉。
        奥屯忠孝，字全道，本名牙哥，懿州胡土虎猛安人。幼孤，事母孝。中大定二
    十二年进士科，调蒲州司候，察廉，迁一官，除校书郎兼太子司经。三迁礼部员外
    郎。迁翰林待制，权户部侍郎，佐参知政事胥持国治决河，以劳进一阶。除河平军
    节度使，兼都水监，遂疏七祖佛河及王村、周平、道口、鸡爪、孙家港，复开东明、
    南阳冈、马蹄、孙村诸河。忠孝常曰：“河之为患，不免劳民。复垒石为岸十余里，
    民不胜其病矣。”改沁南军，坐前在卫州勾集妨农军借民钱不令偿，由是贫富不相
    假贷，军民不相安，降宁海州刺史。改滑州，历同知南京留守，迁定国军节度使，
    复为沁南军。入为太子少傅兼礼部尚书。
        贞祐初，议降卫绍王，忠孝与蒲察思忠附胡沙虎议，语在思忠传。顷之，拜参
    知政事。中都围急，粮运道绝，诏忠孝搜括民间积粟，存两月食用，悉令输官，酬
    以银钞或僧道戒牒。是时，知大兴府事胥鼎计画军食，奏许人纳粟买官，鼎已籍者，
    忠孝再括之，令百姓两输，欲为己功。左谏议大夫张行信上疏论之曰：“民食止存
    两月，而又夺之，使当绝食，不独归咎有司，而亦怨朝廷之不察也。”宣宗善行信
    言，命近臣与忠孝同审取焉。谓忠孝曰：“国家本欲得粮，今既得矣，姑从民便可
    也。”顷之，行信复奏曰：“参政奥屯忠孝平生矫伪不近人情，急于功名，诡异要
    誉，惨刻害物，忍而不恤。勾当河防，河朔居民不胜其病。军负民钱，抑不令偿。
    东海欲用胡沙虎，举朝皆曰不可，忠孝独力荐。及胡沙虎作难，忠孝自谓有功。诏
    议东海爵号，忠孝请籍没其子孙，及论特末也则云不当籍没，其偏党不公如此。无
    事之时，犹不容一相非才，况今多故，乃使此人与政，如社稷何！”宣宗曰：“朕
    初即位，当以礼进退大臣，卿语其亲知，讽之求去可也。”行信以语右司郎中把胡
    鲁，把胡鲁以宣宗意白忠孝，忠孝埙然不听。顷之，罢为太子太保，出知济南府事，
    改知中山府。寻薨，年七十，谥惠敏。
        蒲察思忠，本名畏也，隆安路合懒合兀主猛安人。大定二十五年进士，调文德、
    漷阴主簿，国子助教，应奉翰林文字，太学博士，累迁涿州刺史，吏部郎中，迁潞
    王傅。被诏与翰林侍读学士张行简讨论武成王庙配等列，思忠奏曰：“伏见武成王
    庙配享诸将，不以世代为先。后按唐祀典，李靖、李勣居吴起、乐毅上。圣朝太祖
    以二千之众，破百万之师，太宗克宋，成此帝业，秦王宗翰、宋王宗望、娄室、谷
    神与前代之将，各以功德间列可也。”思忠论多矫饰，不尽录，录其颇有理者云。
    迁大理卿，兼左司谏，同修国史。
        泰和六年，平章政事仆散揆宣抚河南，诏以备御攻守之法，集百官议于尚书省。
    廷臣尚多异议，思忠曰：“宋人攻围城邑，动至数千，不得为小寇。但当选择贤将，
    宜攻宜守，临时制变，无不可者。”上以为然。顷之，迁翰林侍讲学士兼左谏议大
    夫，大理卿、同修国史如故。再阅月，兼知审官院正职，外兼四职自思忠始。宋人
    请和。赐银五十两、重彩十端。丁母忧，起复侍讲学士，兼谏议、修史、知审官院，
    转侍读，兼兵部侍郎。
        贞祐初，胡沙虎请废卫绍王为庶人，思忠与奥屯忠孝阿附胡沙虎，曰：“窃人
    之财，犹谓之盗，况偷天位以私己乎！”宣宗不从。顷之，迁太子太保兼侍读、修
    国史。二年春，享于太庙，思忠摄太尉，醉殴礼直官，御史台劾奏，降秘书监兼同
    修国史。顷之，迁翰林学士同修国史，卒。
        纥石烈胡失门，上京路猛安人。明昌五年进士，累官补尚书省令史，除中都路
    支度判官，调河北东路都勾判官，累官翰林直学士、大理卿、右谏议大夫。兴定二
    年，伐宋，充元帅左都监纥石烈牙吾塔参议官。牙吾塔至楚州，不待行省仆散安贞
    节制，辄进兵。宋人坚壁不出，野无所掠，军士疲乏，饿死相望，直前至江而复。
    安贞劾奏之，牙吾塔坐不奉诏约，胡失门不矫正，特诏原之。改同知彰德府事。五
    迁吏部尚书。五年，拜御史大夫。元光元年，兼大司农。二年，薨，宣宗辍朝，百
    官致奠。
        完颜宇，本名讹出，西南路猛安人。大定二十八年进士，累调河东北路提刑司
    知事，改同知辽州军州事，召为国史院编修官，迁应奉翰林文字、南京路转运副使。
    丁父忧，起复太府监丞，改吏部员外郎。大安初，除知登闻检院，累迁右司郎中、
    翰林待制，兼侍御史。贞祐初，议卫绍王事，语在《卫绍王纪》。
        中都围急，诏于东华门置招贤所，内外士庶皆得言事，或不次除官，由是闾阎
    细民，往往炫鬻求售。王守信者，本一村夫，敢为大言，以诸葛亮为不知兵，宇荐
    于朝。诏署行军都统，募市井无赖为兵，教阅进退跳掷，大概似童戏。其阵法大书
    “古今相对”四字于旗上，作黄布袍、缁巾、镴牌各三十六事，牛头响环六十四枚，
    欲以怖敌而走之，大率皆诞妄。因与其众出城，杀百姓之樵采者以为功。贾耐兒者，
    本歧路小说人，俚语诙嘲以取衣食，制运粮车千两。是时材木甚艰，所费浩大，观
    者皆窃笑之。草泽李栋在卫绍王时尝事司天监李天惠，依附天文，假托占卜，趋走
    贵臣，俱为司天官。栋尝密奏白气贯紫微，主京师兵乱，幸不贯彻，得不成祸。既
    而高琪杀胡沙虎，宣宗愈益信之。
        左谏议大夫张行信奏曰：“狂子庸流，猥蒙拔擢，参预机务，甚无谓也。司天
    之官，占见天象，据经陈奏，使人主饬已修政，转祸为福。如有天象，乞令诸监官
    公同陈奏，所见或异，则各以状闻，不宜偏听也。”上召行信与宇面计守信事，复
    与近侍就决于高琪。高琪言守信不可用，上乃以行信之言为然。
        顷之，宇迁礼部侍郎，改东京副留守、陇州防御使，迁安化军节度使，兼山东
    路统军副使。兴定元年四月，诏宇以本官权元帅左都监，行元帅府事，和辑苗道润、
    移剌铁哥军事，语在道润传。十二月，密州破，宇为乱军所杀。
        斡勒合打，盖州本得山猛安人。以廕补官，充亲军，调山阴尉。县当兵冲，合
    打率土豪官兵身先行阵。贞祐初，以功迁本县令。县升为忠州，合打充刺史。州被
    兵久，耕桑俱废，诏徙其民于太和岭南。合打遥授同知太原府事，仍领其众。俄以
    本官遥授彰国军节度使，权河东北路宣抚副使，督粮饷往代州。合打不欲行，因与
    宣抚使完颜伯嘉争辨。合打恐伯嘉奏闻，乃先奏伯嘉辱己。御史台廉得其事，未及
    奏，伯嘉、合打皆改迁。合打改武宁军节度使。数月，召为劝农使。久之，为金安
    军节度使。兴定元年，复为劝农使，历知河间府，权元帅右都监，行元帅府事，驻
    兵蔡、息间。权同签枢密院事，守河清，改知归德府事。合打屡守边要，无他将略，
    虽未尝败北，亦无大功。元光元年，卒。
        蒲察移剌都，东京猛安人。父吾迭，太子太傅致仕。移剌都勇健多力，充护卫
    十人长，调同知秦州防御使事、武卫军钤辖，以忧去官。起复武器署令。从军，兵
    溃被执。贞祐二年，与降兵万余人俱脱归。迁隆安府治中，赐银百两，重币六端，
    遥授信州刺史。有功，迁蒲与路节度使兼同知上京留守事，进三阶，改知隆安府事。
    逾年，充辽东、上京等路宣抚使兼左副元帅。再阅月，就拜尚书右丞。移剌都与上
    京行省蒲察五斤争权，及卖隆安战马，擅造银牌，睚眦杀人，已而矫称宣召，弃隆
    安赴南京，宣宗皆释不问。除知河南府事，俄改元帅左监军，权左副元帅，充陕西
    行省参议官。无何，兼陕西路统军使。兴定二年四月，改签枢密院事，权右副元帅，
    行枢密院于邓州。御史台奏移剌都在军中，买沙覆道，盗用官银，矫制收禁书，指
    斥銮舆，使亲军守门，护卫押宿，拟前后卫仗，婢妾效内人妆饰等数事。诏吏部尚
    书阿不罕斜不失鞫之，坐是诛。
        赞曰：读《金史》，至张行信论奥屯忠孝事，曰：嗟乎，宣宗之不足与有为也
    如此！夫进退宰执，岂无其道也哉！语其亲知，讽之求去，岂礼邪？是故奥屯忠孝、
    蒲察思忠之党比，纥石烈胡失门之疲众，完颜宇之轻信误国，斡勒合打之诋讼上官，
    于是曾不之罪，失政刑矣，岂小惩大诫之道哉！

        国学网站独家推出

亦凡公益图书馆(Shuku.net)

下一卷 回目录