                                 志第十七 礼九

        ○国初即位仪
        收国元年春正月壬申朔，诸路官民耆老毕会，议创新仪，奉上即皇帝位。阿离
    合懑、宗翰乃陈耕具九，祝以辟土养民之意。复以良马九队，队九匹，别为色，并
    介胄弓矢矛剑奉上。国号大金，建元收国。天会元年九月六日，皇弟谙版孛极烈即
    皇帝位。己未，告祀天地。丙寅，大赦，改元。
        ○受尊号仪
        皇统元年正月二日，太师宗干率百僚上表，请上皇帝尊号，凡三请，诏允。七
    日，遣上京留守奭告天地社稷，析津尹宗强告太庙。十日，帝服衮冕御元和殿，宗
    干率百僚恭奉册礼。册文云云，“臣等谨奉玉册、玉宝，上尊号曰崇天体道钦明文
    武圣德皇帝”。是日，皇帝改服通天冠，宴二品以上官及高丽、夏国使。十二日，
    恭谢祖庙，还御宣和门，大赦，改元。
        大定七年，恭上皇帝尊号。前三日，遣使奏告天地宗庙社稷。前二日，诸司停
    奏刑罚文字。百官习仪于大安殿庭。兵部帅其属，设黄麾仗于大安殿门之内外。宣
    徽院帅仪鸾司，于前一日设受册宝坛于大安殿中间，又设御榻于坛上，又设册宝幄
    次于大安殿门外，及设皇太子幕次于殿东廊，又设群官次于大安门外。大乐令与协
    律郎前一日设宫县于殿庭，又设登歌乐架于殿上，立舞表于殿下。符宝郎其日俟文
    武群官入，奉八宝置于御座左右，候上册宝讫，复舁宝还所司。其日质明，奉册太
    尉、奉宝司徒、读册中书令、读宝侍中以次应行事官，并集于尚书省，俟册宝兴，
    乘马奉迎。册宝至应天门，下马由正门步导入，至大安殿门外，置册宝于幄次。舁
    册宝床弩手人等分立于左右。文武群官并朝服入次。摄太常卿与大乐令帅工人入就
    位，协律郎各就举麾位。舁册宝案官由西偏门先入，置案于殿东西间褥位，置讫，
    各退于西阶册宝位后。捧册官，捧宝官、舁册匣官、舁宝盝官由西偏门先入，至殿
    西阶下册宝褥位之西，东向立，俟阁门报。
        通事舍人引摄侍中版奏：“中严。”讫，典仪、赞者各就位。阁门官引文武百
    僚分左右入，于殿阶下砖道之东西，相向立。符宝郎奉八宝由西偏门分入，升置殿
    上东西间相向讫，分左右立于宝后。通事舍人引摄侍中版奏：“外办。”扇合，服
    衮冕以出，曲直甲盖、侍卫警跸如常仪。殿上鸣鞭，讫，殿下亦鸣鞭。初索扇，协
    律郎跪，俯伏，兴，举麾。工鼓柷，奏《乾宁之曲》。出自东房，即座，仪使副添
    香，炉烟升，扇开，帘卷。协律郎偃麾，戛敔，乐止。太常博士、通事舍人自册宝
    幄次分引册，太常卿前导，吏部待郎押册而行，奉册太尉、读册中书令、举册官于
    册后以次从之。次太常博士、通事舍人二员分引宝，礼部侍郎押宝而行，奉宝司徒、
    读宝侍中、举宝官于宝后以次从之。由正门入，宫县奏《归美扬功之曲》。太常卿
    于册床前导，至第一墀香案南，藉宝册褥位上少置。太常卿与举册宝官退于册宝稍
    西，东向立。应博士、舍人立于其后，舁册宝床弩手、伞子官等又于其后，皆东向。
    太尉、司徒、中书令。侍中皆于册后，面北以次立。吏部侍郎、礼部侍郎次立于其
    后。立定，乐止。阁门舍人分引东西两班群官合班，转北向立，中间少留班路。俟
    立定，太常博士、通事舍人四员分引太尉、司徒、中书令、侍中、吏部礼部侍郎以
    次各复本班，讫，博士、舍人退以俟。初引时，乐奏《归美扬功之曲》，至位立定，
    乐止。典仪曰：“拜。”赞者承传，太尉以下应在位官皆舞蹈，五拜。班首出班起
    居讫，又赞：“再拜。”如朝会常仪。
        太常博士、通事舍人四员再引太尉、司徒、中书令、侍中、吏礼部侍郎复进至
    册宝所稍南，立定。舁册宝床弩手，伞子官并进前，举册宝床兴。太常博士、通事
    舍人二员分引册，太常卿前导，吏部侍郎押册而行，奉册太尉、读册中书令、举册
    官于册后以次从之。册初行，乐奏《肃宁之曲》。次通事舍人、太常博士又二员分
    引宝，礼部侍郎押宝而行，奉宝司徒、读宝侍中、举宝官于宝后以次从之，诣西阶
    下，至册宝褥位少置册北，宝南    ，乐止。舁册宝床弩手、伞子官等退于后稍西，
    乐向立。
        捧册官与舁册官并进前，取册匣升。太常博士、通事舍人分引册，太常卿侧身
    导册先升，奉册太尉、读册中书令、举册官、捧册官于册后以次从升。册初行，乐
    奏《肃宁之曲》。进至殿上，博士舍人分左右于前楹立以俟，读册中书令于栏子外
    前楹稍西立以俟，举册官、捧册官立于其后。奉册太尉从升，至褥位，搢笏，少前
    跪置讫，执笏，俯伏，兴、乐止，退于前楹稍西立以俟。太常博士立于后。太常卿
    少退东向立。舁册官立于其后，皆东向。捧册官先入，举册官次入，读册中书令又
    次入。捧册官四员皆搢笏双跪捧。举册官二员亦搢笏，两边单跪对举。中书令执笏
    进，跪称：“中书令臣某读册。”读讫，俯伏，兴。中书令俟册兴，先退。通事舍
    人引，降自东阶，复本班。讫，太常卿降复宝床前，舁册官并进，与捧册官等取册
    匣兴，置于殿东间褥位案上，西向。捧举册官等降自东阶，还本班。舁册官亦退。
    太常博士引奉册太尉降自西阶，东向立以俟。次捧宝官与舁宝官俟读册中书令读讫
    出，并进前，取宝盝升。太常博士、通事舍人分引宝，太常卿侧身导宝，先升。奉
    宝司徒、读宝侍中、举宝官、捧宝官于宝后以次从升。宝初行，乐奏《肃宁之曲》，
    进至殿上，博士舍人俱退不升，并于前楹稍西立俟。读宝侍中于栏子外前楹间稍西
    立以俟。举宝官、捧宝官立于其后。奉宝司徒从升，至褥位，搢笏，少前跪置，讫，
    执笏，俯伏，兴，乐止。司徒退于前楹西，立以俟。太常卿少退，东向立。舁宝官
    立于其后，皆东向。捧宝官先入，举宝官次入，读宝侍中又次入。捧宝官四员皆搢
    笏双跪捧。举宝官二员亦搢笏两边单跪对举。侍中执笏进，跪称：“侍中臣某读宝。”
    读讫，俯伏，兴。侍中俟宝兴先退，通事舍人引，降自西阶，复本班，讫，舁宝官
    进前，与捧宝举宝官等取宝盝兴，置于殿之西间褥位案上，东向。捧宝举宝等与太
    常卿俱降自西阶，及吏部侍郎皆复本班。舁宝官亦退。太常博士引奉宝司徒次奉册
    太尉，东向立定。
        博士舍人赞引太尉司徒进，诣第一墀香案南褥位立定，博士舍人稍退。典仪曰：
    “拜。”赞者承传，在位官皆再拜，讫，博士舍人二员引太尉诣东阶升，宫县奏
    《纯诚享上之曲》，至阶，止。阁门使二员引太尉进至前，立定，乐止。阁门使揖
    赞太尉拜跪贺，殿下阁门揖百僚躬身，太尉称“文武百僚具官臣等言”，致贺词云
    云，俯伏，兴，退至阶上。博士舍人分引太尉降至东阶，初降，宫县作《肃宁之曲》，
    复香案南褥位立定，乐止。博士舍人少退。典仪曰：“拜。”赞者承传，太尉、司
    徒及在位群官俱再拜舞蹈，三称“万岁”，又再拜。讫，通事舍人引摄侍中升自东
    阶前楹间，躬承旨，退临阶西向，称：“有制。”典仪曰：“拜。”赞者承传，太
    尉、司徒及在位群官俱再拜，躬身宣词云云，宣讫，通事舍人引侍中还位。典仪曰：
    “拜。”赞者承传，阶上下应在位群官俱再拜舞蹈，三称“万岁”，又再拜。讫，
    博士舍人分引太尉、司徒就百僚位。初引，宫县作《肃宁之曲》，至位立定，乐止。
    阁门舍人分引应北面位群官，各分班东西相向立定。通事舍人引摄侍中并自东阶，
    当前楹间，跪奏：“礼毕。”俯伏，兴，引降还位。扇合，帘降。协律郎俯伏，兴，
    举麾，工鼓柷，奏《乾宁之曲》。降座，入自东房，还后阁，进膳，侍卫警跸如仪。
    扇开，乐止。捧册官帅舁册床人，捧宝官帅舁宝床人，皆升殿取匣、盝，盖讫，置
    于床前。引进司官前导，通事舍人赞引，诣东上阁门上进。通事舍人分引文武百僚
    等以次出，归幕次，赐食，以俟上寿。上册宝礼毕，有司供办御床及与宴群官位，
    并如曲宴仪。
        摄太常卿大乐令帅工人入，并协律郎各就举麾位，俟舍人报。通事舍人引三师
    以下文武百僚亲王宗室等分左右入，至殿阶下稍南，东西相向立。通事舍人先引摄
    侍中版奏：“中严。”少顷，又奏：“外办。”扇合，鸣鞭。协律郎跪，俯伏，兴，
    工鼓柷，宫县奏《乾宁之曲》。服通天冠、绛纱袍，即座，帘卷。内侍赞：“扇开。”
    殿上下鸣鞭，戛敔，乐止。仪使副等添香，炉烟升。通事舍人引班首以下合班，乐
    奏《肃宁之曲》，至北向位，重行立定，中间少留班路。通事舍人引摄侍中诣东阶
    升，至殿上少立。阁门舍人引礼部尚书出班前，北向俯伏，跪奏，称：“礼部尚书
    臣某言，请允群臣上寿。”俯伏，兴，躬身。通事舍人引摄侍中少退。舍人赞：
    “礼部尚书再拜。”讫，赞：“祗候。”复本班。内侍局进御床入。次良醖令于殿
    下横阶南酹酒，讫，典仪曰：“拜。”赞者承传，在位官皆再拜，随拜三称“万岁”，
    讫，平立。
        太常博士、通事舍人分引摄上公由东阶升。初升，宫县奏《肃宁之曲》。殿上，
    舍人少退，二阁使揖上公进，至进酒褥位，乐止。宣徽使以爵授上公，上公搢笏，
    受爵。诣榻前跪进。受爵讫，上公执槃授宣徽使，讫，二阁使揖上公入栏子内，赞：
    “拜。”跪。殿下，阁门揖百僚皆躬身。通事舍人揖摄侍中进，诣前楹间，躬承旨，
    退临阶西向称：“有制。”典仪曰：“拜。”赞者承传，上公及在位群官皆再拜，
    随拜三称“万岁”，讫，躬身宣曰：“得公等寿酒，与公等内外同庆。”阁门舍人
    赞宣谕讫，上公与百僚皆舞蹈五拜，讫，阁门舍人引百僚分班东西序北向立。博士
    舍人再引上公自东阶升，宫县奏《肃宁之曲》，至进酒褥位，乐止。上公搢笏，宣
    徽使授上公槃，上公诣栏子内褥位，跪举酒，宫县奏《景命万年之曲》，饮讫，乐
    止。上公进受虚爵讫，复褥位，以爵授宣徽使，讫，二阁使揖上公退，内侍局舁御
    床出。博士舍人并进前分引，降自东阶，宫县作《肃宁之曲》。阁门舍人分引东西
    两班，随上公俱复北向位，立定，乐止。典仪曰：“拜。”赞者承传，在位官皆再
    拜，三称“万岁”，讫，平立。殿上，通事舍人揖摄侍中进，诣前楹间，躬承旨，
    退临阶西向，阁门官先揖，百僚躬身，侍中称：“有制。”典仪曰：“拜。”赞者
    承传，在位官皆再拜，讫，躬身宣曰：“延王公等升殿。”典仪曰：“拜。”赞者
    承传，在位官皆再拜，讫，搢笏，舞蹈，又再拜，讫。太常博士、通事舍人引王公
    以下合赴宴群官，分左右升殿，不与宴群官分左右卷班出，宫县奏《肃宁之曲》。
    百僚至殿上坐后立，乐止。内侍局进御床入。依寻常宴会，再进第一爵酒，登歌奏
    《圣德昭明之曲》，饮讫，乐止。执事者行官酒，宫县作《肃宁之曲》，文舞入，
    觞行一周，乐止。尚食局进食，执事者设群官食，宫县奏《保大定功之舞》，三成，
    止，出。又进第二爵酒，登歌奏《天赞尧龄之曲》，饮讫，乐止。执事者行群官酒，
    宫县作《肃宁之曲》，武舞入，觞行一周，乐止。尚食局进食，执事者设群官食，
    宫县奏《万国来同之舞》，三成，止，出。又进第三爵酒，登歌奏《庆云之曲》，
    饮讫，乐止。执事者行群官酒，宫县作《肃宁之曲》，觞行一周，乐止。尚食局进
    食，执事者设群官食，宫县奏《肃宁之曲》，食毕，乐止。阁门官分揖侍宴群官起，
    立于席后。通事舍人引摄侍中诣榻前，俯伏，兴，跪奏：“侍中臣某言，礼毕。”
    俯伏，兴。阁门舍人分引群官俱降东西阶，内侍局舁御床出，宫县作《肃宁之曲》，
    至北向位立定，乐止。典仪曰：“拜。”赞者承传，在位官皆再拜，讫，搢笏，舞
    蹈，又再拜，讫，再分班东西序立。扇合，帘降，殿上下鸣鞭。协律郎俯伏，跪，
    举麾，兴，工鼓柷，奏《乾宁之曲》。降座，入自东房，还后阁，侍卫如来仪。内
    侍赞：“扇开。”戛敔，乐止。通事舍人引摄侍中版奏：“解严。”所司承旨放仗，
    在位群官皆再拜以次出。
        ○元日圣诞上寿仪
        皇帝升御座，鸣鞭、报时毕，殿前班小起居，各复侍立位。舍人引皇太子并臣
    僚使客合班入，至丹墀，舞蹈五拜，平立。阁使奏诸道表目，皇太子以下皆再拜。
    引皇太子升殿褥位，搢笏，捧盏盘，进酒，皇帝受置于案。皇太子退复褥位，转盘
    与执事者，出笏，二阁使齐揖入栏子内，拜跪致词云：“元正启祚，品物咸新，恭
    惟皇帝陛下与天同休。”若圣节则云：“万春令节，谨上寿卮，伏愿皇帝陛下万岁
    万岁万万岁。”祝毕，拜，兴，复褥位，同殿下群僚皆再拜。宣徽使称：“有制。”
    在位皆再拜，宣答曰：“履新上寿，与卿等内外同庆。”圣节则曰：“得卿寿酒，
    与卿等内外同庆。”词毕，舞蹈五拜，齐立。皇太子搢笏，执盘，臣僚分班，教坊
    奏乐。皇帝举酒，殿上下侍立臣僚皆再拜。皇太子受虚盏，退立褥位，转盘与执事
    者，出笏，左下殿，乐止，合班，在位臣僚皆再拜。分引与宴官上殿，次引宋国人
    从至丹墀，再拜，不出班奏：“圣躬万福。”再拜，喝：“有敕赐酒食。”又再拜，
    各祗候，平立，引左廊立。次引高丽、夏人从，如上仪毕，分引左右廊立。御果床
    入，进酒。皇帝饮，则坐宴侍立臣皆再拜。进酒官接盏还位，坐宴官再拜，复坐。
    行酒，传宣，立饮，讫，再拜，坐。次从人再拜，坐。三盏，致语，揖臣使并从人
    立。诵口号毕，坐宴侍立官皆再拜，坐，次从人再拜，坐。食入，七盏，曲将终，
    揖从人立，再拜毕，引出。闻曲时，揖臣使起，再拜，下殿。果床出。至丹墀，合
    班谢宴，舞蹈五拜，各祗候，分引出。大定六年正月，上御大安殿，受皇太子以下
    百官及外国使贺，赐宴，文武五品以上侍坐者有定员，为常制。十七年，诏以皇族
    袒免以上亲，虽无官爵封邑，若与宴当有班次。礼官言：“按唐典，皇家周亲视三
    品，大功亲、小功尊属视四品，小功亲、缌麻尊属视五品，缌麻袒免以上视六品。”
    上命以此制为班次。
        ○朝参常朝仪
        天眷二年五月，详定常朝及朔，望仪，准前代制，以朔日、六日、十一日、十
    五日、二十一日、二十六日为六参日。后又定制，以朔、望日为朝参，余日为常朝。
    凡朔、望朝参日，百官卯时至冪次，皇帝辰刻视朝，供御弩手、伞子直于殿门外，
    分两面排立。司辰入殿报时毕，皇帝御殿坐，鸣鞭。阁门报班齐。执擎仪物内侍分
    降殿阶两傍，面南立。宿卫官自都点检至左右亲卫，祗应官自宣徽阁门祗候，先两
    拜，班首少离位，奏：“圣躬万福。”两拜。弩手、伞子先于殿门外东西向排立，
    俟奏“圣躬万福”时，即就位北面山呼声喏，起居毕，即相向对立。擎御伞直立左
    班内侍上。都点检以次升殿，副点检在少南，东西相向立。左右卫在殿下，东西相
    向立。阁门乃引亲王班，赞班首名以下再拜，讫，班首少离位，奏：“圣躬万福。”
    归位再拜毕，先退。次引文武百僚班首以下应合朝参官，并府运六品以上官，皆左
    入，至丹墀之东，西向鞠躬毕，阁门通唱，复引至丹墀。阁门赞班首名以下起居，
    舞蹈五拜，又再拜，毕，领省宰执升殿奏事。殿中侍御史对立于左右卫将军之北少
    前，修起居东西对立于殿栏子内副阶下，余退，右出。初，帝就坐，置宝匣于殿阶
    上东南角。后定制，师傅起居毕，御案始东入，置定，捧案内侍东西分下，侍殿隅。
    直日主宝捧宝当殿叩栏奏：“封全。”符宝郎及当监印郎中各一员，监当手分令史
    用印，讫，主宝吏封授主宝，俟奏事毕进封，讫，内侍彻案。若常朝，则亲王班退，
    引七品以上职事官，分左右班入丹墀，再拜，班首稍前起居毕，复位，再拜。宰执
    升殿，余官分班退。
        大定二年五月，命台臣定朝参礼。五品以上官职趋朝朝服，入局治事则展皁。
    自来朝参，除殿前班外，若遇朔望，自七品以上职事官皆赴。其余朝日，五品以上
    职事官得赴，六品以下止于本司局治事。如左右司员外郎、侍御史、记注院等官职，
    虽不系五品，亦赴朝参。若拜诏，则但有职事并七品以上散官，皆赴。朝参，吏员、
    令译史、通事、检法各于本局待，官员朝退，赴局签押文字，不得于宫给署押。七
    品以下流外职，遇朝日亦不合入宫。如左右司都事有须合取奏事，乃听入宫。七品
    以上职事官，如遇使客朝辞见日，依朔望日，皆赴。若元日、圣节、拜诏、车驾出
    猎送迎、诣祖庙烧饭，但有职事并七品以上散官，皆赴。凡亲王宗室已命官者年十
    六以上，皆随班赴起居。大定五年，右谏议大夫移剌子敬言：“猛安谋克不得与州
    镇官随班入见，非军民一体之意。”上是其言，责宣徽院令随班入见。凡班首遇朝
    参，有故不赴，以次押班。
        凡五品以上及侍御史，尚书诸司郎中、太常丞、翰林修撰起居注、殿中侍御史、
    补阙、拾遗赴召，或假一月以上若除官出使之类，皆通班入见辞、谢，余官于殿门
    外见。谢班皆舞蹈七拜，辞班四拜，门见谢、辞并再拜。
        ○肆赦仪
        大定七年正月十一日，上尊册礼毕。十四月，应天门颁赦。十一年制同。前期，
    宣徽院使率其属，陈设应天门之内外，设御座于应天门上，又更衣御幄于大安殿门
    外稍东，南向。阁门使设捧制书箱案于御座之左。少府监设鸡竿于楼下之左，竿上
    置大盘，盘中置金鸡，鸡口衔绛幡，幡上金书“大赦天下”四字，卷而衔之。盘四
    面近边安四大铁镮，盘底四面近边悬四大硃索，以备四伎人攀缘。又设捧制书木鹤
    仙人一，以红绳贯之，引以辘轳，置于御前栏干上。又设承鹤画台于楼下正中，台
    以弩手四人对举。大乐署设宫县于楼下，又设鼓一于宫县之左稍北，东向。兵部立
    黄麾仗于门外。刑部、御史台、大兴府以囚徒集于左仗外。御史台、阁门司设文武
    百官位于楼下，东西相向。又设典仪位于门下稍东，南向。宣徽院设承受制书案于
    画台之前。又设皇太子侍立褥位于门下稍东，西向。又设皇太子致贺褥位于百官班
    前。又设协律郎位于楼上前楹稍东，西向。尚书省委所司设宣制书位于百官班之北
    稍东，西向。司天台设鸡唱生于东阙楼之上。尚衣局备皇帝常服，如常日视朝之服。
    尚辇设辇于更衣御幄之前。躬谢礼毕，皇帝乘金辂入应天门，至幄次前，侍中俯伏，
    跪奏：“请降辂入幄。”俯伏，兴。皇帝降辂入幄，帘降。少顷，侍中奏：“中严。”
    又少顷，俟典赞仪引皇太子就门下侍立位，通事舍人引群官就门下分班相向立，侍
    中奏：“外办。”皇帝服常朝服，尚辇进辇，侍中奏：“请升辇。”伞扇侍卫如常
    仪，由左翔龙门踏道升应天门，至御座东，侍中奏：“请降辇升座。”宫县乐作。
    所司索扇五十柄    ，扇合，皇帝临轩即御座，楼下鸣鞭，帘卷扇开，执御伞者张
    于轩前以障日，乐止。东上阁门使捧制书置于箱，阁门舍人二员从，以俟引绳降木
    鹤仙人。通事舍人引文武群官合班北向立，宫县乐作。凡分班、合班则乐作，立定
    即止。典仪曰：“再拜。”在位官皆再拜，讫，分班相向立。侍中诣御座前承旨，
    退，稍前南向，宣曰：“奉敕树金鸡。”通事舍人于门下稍前东向，宣曰：“奉敕
    树金鸡。”退复位。
        金鸡初立，大乐署击鼓，树讫鼓止。竿木伎人四人，缘绳争上竿，取鸡所衔绛
    幡，展示讫，三呼“万岁”。通事舍人引文武群官合班北向立。楼上乘鹤仙人捧制
    书，循绳而下至画台，阁使奉承置于案。阁门舍人四员举案，又二员对捧制书，阁
    使引至班前，西向称：“有制。”典仪曰：“拜。”在位官皆再拜，讫，以制书授
    尚书省长官，稍前搢笏，跪受，讫，以付右司官，右司官搢笏，跪受，讫，长官出
    笏，俯伏，兴，退复位。右司官捧制书诣宣制位，都事对捧，右司官宣读，至“咸
    赦除之”。所司帅狱吏引罪人诣班南，北向，躬称：“脱枷。”讫，三呼“万岁
    “，以罪人过。右司官宣制讫，西向，以制书授刑部官。跪受讫，以制书加于笏上，
    退以付其属，归本班。典仪曰：“拜。”在位官皆再拜，舞蹈，又再拜。典赞仪引
    皇太子至班前褥位立定，典仪曰：“拜。”皇太子以下群官皆再拜。典赞仪引皇太
    子稍前，俯伏，跪致词，俯伏，兴。典仪曰：“再拜。”皇太子以下群官皆再拜，
    搢笏，舞蹈，又再拜。侍中于御座前承旨，退临轩宣曰：“有制。”典仪曰：“再
    拜。”皇太子以下群官皆再拜。侍中宣答，宣讫归侍位，典仪曰：“再拜。”皇太
    子已下群官皆再拜，搢笏，舞蹈，又再拜，讫，典赞仪引皇太子至门下褥位，通事
    舍人引群官分班相向立。侍中诣御座前，俯伏，跪奏：“礼毕。”俯伏，兴，退复
    位。所司索扇，宫县乐作，扇合，帘降，皇帝降座，乐止。楼下鸣鞭，皇帝乘辇还
    内，伞扇侍卫如常仪。侍中奏：“解严。”通事舍人承敕，群臣各还次，将士各还
    本所。
        ○臣下拜赦诏仪
        宣赦日，于应天门外设香案，及设香舆于案前，又于东侧设卓子，自皇太子宰
    臣以下序班定。阁门官于箱内捧赦书出门置于案。阁门官案东立，南向称：“有敕。”
    赞皇太子宰臣百僚再拜，皇太子少前上香讫，复位，皆再拜。阁门官取赦书授尚书
    省都事，都事跪受，及尚书省令史二人齐捧，同升于卓子读，在位官皆跪听，读讫，
    赦书置于案，都事复位。皇太子宰臣百僚以下再拜，搢笏，舞蹈，执笏，俯伏，兴，
    再拜。拱卫直以下三称“万岁”，讫，退。其降诸书，礼亦准此，惟不称“万岁”。
    其外郡，尚书省差官送赦书到京府节镇，先遣人报，长官即率僚属吏从，备旗帜音
    乐彩舆香舆，诣五里外迎。见送赦书官，即于道侧下马，所差官亦下马，取赦书置
    彩舆中，长官诣香舆前上香，讫，所差官上马，在香舆后，长官以下皆上马后从，
    鸣钲鼓作乐导至公，从正门入，所差官下马。执事者先设案并望阙褥位于庭中，
    香舆置于案之前，又设所差官褥位在案之侧，又设卓子於案之东南。所差官取赦书
    置于案，彩舆退。所差官称：“有敕。”长官以下皆再拜。长官少前上香，讫，退
    复位，又再拜。所差官取赦书授都目，都目跪受，及孔目官二员，三人齐捧赦书，
    同高几上宣读，在位官皆跪听。读讫，都目等复位。长官以下再拜，舞蹈，俯伏，
    兴，再拜。公吏以下三称“万岁”。礼毕。明日，长官率僚属，音乐送至郭外。

        国学网站独家推出

亦凡公益图书馆(Shuku.net)

下一卷 回目录