                               列传第五十八 世戚

        ○石家奴  裴满达  忽睹  徒单恭  乌古论蒲鲁虎  唐括德温  乌古论粘没曷
      蒲察阿虎迭  乌林答晖  蒲察鼎寿  徒单思忠  徒单绎  乌林答复  乌古论元忠
    子谊      唐括贡  乌林答琳  徒单公弼  徒单铭  徒单四喜
        金昭祖娶徒单氏，后妃之族，自此始见。世祖时，乌春为难，世祖欲求昏以结
    其欢心，乌春曰：“女直与胡里改岂可为昏。”世宗时，赐夹谷清臣族同国人。清
    臣，胡里改人也。然则四十七部之中亦有不通昏因者矣，其故则莫能诘也。有国家
    者，昏因有恆族，能使风气淳固，亲义不渝，而贵贱等威有别焉，盖良法也欤。作
    《世戚传》。
        石家奴，蒲察部人，世居案出虎水。祖斛鲁短，世祖外孙。桓赧、散达之乱，
    昭肃皇后父母兄弟皆在敌境，斛鲁短以计迎还之。石家奴自幼时抚养于太祖家，及
    长，太祖以女妻之。年十五，从攻宁江州，败辽主亲军，攻临潢府皆有功，袭谋克。。
    其后，自山西护齐国王谋良虎之丧归上京，道由兴中。是时，方攻兴中未下，石家
    奴置柩于驿，率其所领猛安兵助王师，遂破其城。
        从宗望讨张觉。再从宗翰伐宋。宗翰闻宗望军已围汴，遣石家奴计事，抵平定
    军遇敌兵数万，败之，遂见宗望。已还报，宗翰闻其平定之战，甚嘉之。明年，复
    伐宋，石家奴隶娄室军。娄室讨陕西未下，石家奴领所部兵援之。既而，以本部屯
    戍西京，会契丹大石出奔，以余睹为元帅，石家奴为副，袭诸部族以还。未几，有
    疾，退居乡里。
        天眷间，授侍中、驸马都尉。再以都统定边部，熙宗赐御书嘉奖之。封兰陵郡
    王。除东京留守，以病致仕。卒，年六十三，加赠郧王。正隆夺王爵，封鲁国公。
        裴满达，本名忽挞，婆卢木部人。为人淳直孝友。天辅六年，从蒲家奴追叛寇
    于铁吕川，力战有功。熙宗娶忽达女，是为悼平皇后。天眷元年，授世袭猛安。明
    年，以皇后父拜太尉，封徐国公。皇统元年，除会宁牧。居数岁，以太尉奉朝请。
    九年，悼后死。无何，海陵弑熙宗，欲邀众誉，扬熙宗过恶，以悼后死非罪，于是
    封忽挞为王。天德三年，薨。子忽睹，为燕京留守，以罪免，居中都，海陵命驰驿
    赴之。及葬，使秘书监纳合椿年致祭，赙银五百两。
        忽睹，天眷三年权猛安，皇统元年为行军猛安。历横海、崇义军节度使，以后
    戚怙势赃污不法。其在横海，拜富人为父，及死，为之行服而分其资。在崇义，讽
    寺僧设斋而受其施。及留守中京，益骄恣，苟可以得财无不为者。选诸猛安富人子
    弟为扎野，规取财物，时号“闲郎君”。朝廷以忽睹与徒单恭等污滥至甚，命秉德
    黜陟天下官吏，忽睹以赃罢。海陵以忽睹所至纵家奴扰民，乃定禁外官任所闲杂人
    条约。天德三年，复起为郑州防御使，改安国军节度使。卒，年三十九。
        徒单恭，本名斜也。天眷二年，为奉国上将军。以告吴十反事，超授龙虎卫上
    将军。为户部侍郎，出为济南尹，迁会宁牧，封谭国公。复出为太原尹。斜也贪鄙，
    使工绘一佛像，自称尝见佛，其像如此，当以金铸之。遂赋属县金，而未尝铸佛，
    尽入其家，百姓号为“金总管”。秉德廉访官吏，斜也以赃免。
        海陵篡立，海陵后徒单氏，斜也女，由是复用为会宁牧，封王。未几，拜平章
    政事，海陵猎于胡剌浑水，斜也编列围场，凡平日不相能者辄杖之。海陵谓宰相曰：
    “斜也为相，朕非私之。今闻军国大事凡斜也所言，卿等一无取，岂千虑无一得乎？”
    他宰相无以对，温都思忠举数事对曰：“某事本当如此，斜也辄以为如彼，皆妄生
    异议，不达事宜。臣逮事康宗，累朝宰相未尝有如斜也专恣者。”海陵默然。斜也
    于都堂脊杖令史冯仲尹，御史台劾之，海陵杖之二十。斜也猛安部人撒合出者，言
    斜也强率取部人财物。海陵命侍御史保鲁鞫之。保鲁鞫不以实，海陵杖保鲁，而以
    撒合出为符宝祗候，改隶合扎猛安。
        斜也兄定哥尚太祖长女兀鲁，定哥死无子，以季弟之子查剌为后。斜也谋取其
    兄家财，强纳兀鲁为室而不相能，兀鲁尝怨詈斜也。斜也妾忽挞与兀鲁不叶，乃谮
    兀鲁于海陵后徒单氏曰：“兀鲁怨上杀其兄宗敏，有怨望语。”会韩王亨改广宁尹，
    诸公主宗妇往贺其母，兀鲁以言慰亨母，忽挞亦以怨望指斥诬兀鲁。海陵使萧裕鞫
    之，忽挞得幸于徒单后，左验皆不敢言，遂杀兀鲁，斜也因而尽夺查剌家财。大定
    间皆追正之。海陵以兀鲁有怨望语，斜也不奏，遂杖斜也，免所居官。俄，复为司
    徒，进拜太保，领三省事，兼劝农使。再进太师，封梁晋国王。
        贞元二年九月，斜也从海陵猎于顺州。方猎，闻斜也薨，即日罢猎，临其丧，
    亲为择葬地，遣使营治。及葬，赐辒辌车，上及后率百官祭之，赐谥曰忠。正隆间，
    改封赵国王，再进齐国公。
        其妻先斜也卒，海陵尝至其葬所致祭，起复其子率府率吾里补为谏议大夫。大
    定间，海陵降为庶人，徒单氏为庶人妻，斜也降特进巩国公。
        乌古论蒲鲁虎，父当海，国初有功。蒲鲁虎通契丹大小字，娶宋王宗望女昭宁
    公主什古。熙宗初，为护卫，改牌印，常侍左右。转通进。袭父谋克，再迁临海军
    节度使，改卫州防御使。海陵赐食内殿，谓之曰：“卫州风土甚佳，勿以防御为降
    也。”对曰：“颇闻卫州官署不利守者。”即日改汾阳军节度使，赐衣服、佩玉、
    带剑。入为太子詹事，卒，年四十一。海陵亲临哭之，后妃皆吊祭，赙赠甚厚。有
    司给丧事，赠特进驸马都尉。正隆例赠光禄大夫。
        唐括德温，本名阿里，上京率河人也。曾祖石古，从太祖平腊醅麻产，领谋克。
    祖脱孛鲁，领其父谋克，从太祖伐辽，攻宁江、泰州战有功。父挞懒，尚康宗女，
    从宋王宗望以军二万收平州，至城东十里许遇敌兵甚众，战败之，太祖赏赉甚厚，
    授行军猛安。皇统初，迁龙虎卫上将军，历兴平、临海等军节度使。
        德温善射，尚睿宗皇帝女楚国长公主。天眷三年，授宣武将军。皇统元年，从
    都元帅宗弼南征，以善突战迁广威将军。六年，迁定远大将军。七年，授殿前右副
    都点检。天德初，改殿前左副都点检，迁兵部尚书。出为大名尹兼本路兵马都总管，
    改横海军节度使，延安尹兼鄜延路兵马都总管。世宗即位，封道国公，为殿前都点
    检、驸马都尉。大定二年，以父祖功授按出虎猛安所管世袭谋克。三年九月九日，
    世宗以故事出猎，谓德温曰：“扈从军士二千，饮食刍秣能无扰百姓乎。”严为约
    束，仍以钱一万贯分给之。四年，为劝农使，出为西京留守，赐犀弓玉带，召入为
    皇太子太傅，卒。上辍朝，亲临丧奠祭，赙赠甚厚。
        十八年，追录其父挞懒并德温前后功，授其长子驸马都尉鼎世袭西北路没里山
    猛安，徙隶泰州。
        乌古论粘没曷，上京胡剌温屯人也，移屯河间。祖唤端，太祖伐辽，常侍左右，
    追辽主延禧、却夏人援兵皆有功，授世袭谋克。父欢睹，官至广威将军。粘没曷尚
    睿宗女冀国长公主，初为护卫，天德二年袭谋克。海陵伐宋，为押军猛安。世宗即
    位，军还，授侍卫亲军步军都指挥使，加驸马都尉。历左副点检，禁直被酒不亲视
    扃鐍，杖四十。迁右宣徽使、劝农使，出为兴平军节度使。改广宁尹，赐钱三千贯。
    粘没曷至广宁，嗜酒不视事，上以兵部员外郎宗安为少尹，诏宗安戒谕之，上谓宗
    安曰：“汝能继修前政，朕不忘汝，勉之。”大定中，粘没曷卒。上闻之，遣其子
    驸马都尉公说驰驿奔丧，赐钱三千贯，沿路祭物并从官给。
        蒲察阿虎迭，初授信武将军，尚海陵姊辽国长公主迪钵，为驸马都尉。辽国薨，
    继尚邓国长公主崔哥。皇统三年，为右副点检。五年，使宋为贺正旦使，改左副点
    检，礼部、工部尚书，广宁、咸平、临潢尹，武定军节度使，封葛王。薨年二十八。
    海陵亲临葬，赠谭王。正隆例赠特进楚国公。
        乌林答晖，本名谋良虎，明德皇后兄也。天眷初，充护卫，以捕宗磐、宗隽功
    授忠勇校尉，迁明威将军。从宗弼北征，迁广威将军，赏以金币、尚厩击球马。久
    之，除殿中侍御史，再除蒲速碗群牧使，谨畜牧，不事游宴，孳产蕃息，进秩，改
    特满群牧使。世宗即位，召见行在，除中都兵马都指挥使。世宗至中都，将遣使于
    宋，以晖为使。世宗曰：“晖尝私用官钱五百贯。”乃数其罪而罢之，遣高忠建往。
    因谓宰臣曰：“朕于赏罚，豪发无所假借。果公廉办治，虽素所不喜，必加升擢，
    若抵冒公法，虽至亲不少恕。”迁都点检、兼侍卫亲军副都指挥使，卒。遣官致祭，
    皇太子诸王百官会丧，赙银千两、重彩四十端、绢四十匹。诏以晖第三子天锡世袭
    纳邻河猛安亲管谋克。
        蒲察鼎寿，本名和尚，上京曷速河人，钦怀皇后父也。赋性沉厚有明鉴，通契
    丹、汉字，长于吏事。尚熙宗女郑国公主。贞元三年，以海陵女弟庆宜公主子加定
    远大将军，为尚衣局使，累官器物局使。大定二年，加驸马都尉，职如故。历符宝
    郎、蠡州刺史、浚州防御使，有惠政，两州百姓刻石纪之。迁泰宁军节度使，历东
    平府、横海军，入为右宣徽使，改左宣徽，授中都路昏得浑山猛安曷速木单世袭谋
    克。改河间尹。号令必行，豪右屏迹。有宗室居河间，侵削居民，鼎寿奏徙其族于
    平州，郡内大治。卒官。上闻之深加悼惜。丧至香山，皇太子往奠，百官致祭，赙
    银彩绢。明昌三年，以皇后父赠太尉、越国公。
        鼎寿既世连姻戚，女为皇后，长子辞不失凡三尚定国、景国、道国公主。其宠
    遇如此，未尝以富贵骄人，当时以为外戚之冠云。
        徒单思忠，字良弼，本名宁庆。曾祖赛补，尚景祖女。从太祖伐辽，战殁于临
    潢之浑河。父赛一，尚熙宗妹。正隆末，为飐碗群牧使，契丹贼窝斡扰北边，赛一
    与战死之。大定初，赠金吾卫上将军。
        思忠通敏有才，颇通经史。世宗在潜邸，抚养之。赋性宽厚。十有二岁从上在
    济南，一日，与姻戚公子出游近郊，有醉人腰弓矢策马突过，诸公子怒欲鞭之，思
    忠曰：“醉人昏昧，又何足责。”遂释之。其人行数十步，忽执弓矢，思忠恐欲伤
    人，速驰至其傍，夺其弓，弛而还之。上闻之，嘉有识量，由是常使侍侧。尚皇弟
    二女唐国公主。大定初，世宗使思忠迎南征万户高忠建、完颜福寿于辽口，察其去
    就，思忠知其诚意，乃与俱至东京。世宗即位，如中都，思忠从行，军国庶事补益
    弘多。大定元年十月，拜殿前左卫将军，二年，加驸马都尉，卒。上为辍朝，即丧
    所临奠，命有司备礼葬之，营费从官给。
        十九年，上追念思忠辅立功，赠骠骑卫上将军，乃授其子铎武功将军、世袭中
    都路乌独浑谋克。
        徒单绎，本名术辈，其先上京按出虎达阿人。祖撒合懑，国初有功，授隆安府
    路合扎谋克、夺古阿邻猛安。绎美姿仪，通诸国语。尚熙宗第七女沈国公主。充符
    宝祗候，迁御院通进，授符宝郎。历宣德、泰安、淄州刺史，有廉名。改同知广宁
    府事，以母鄂国公主忧，不赴。世宗特许以忧制中袭父封。服阙，授同知济南府事。
    二十六年，迁棣州防御使，以政迹闻，升临海军节度使，卒。
        绎家世贵宠，自会祖照至绎尚公主者凡四世云。
        乌林答复，本名阿里剌，东平人也。奉御出身，大定七年尚世宗第七女宛国公
    主，授驸马都尉。改引进使、兼符宝郎，出为蠡州刺史，三迁归德军节度使。明昌
    三年，转知兴中府事，久之，为曷懒路兵马都总管。承安四年，拜绛阳军节度使。
    卒。
        乌古论元忠，本名讹里也，其先上京独拔古人。父讹论，尚太祖女毕国公主。
    元忠幼秀异，世宗在潜邸以长女妻之，后封鲁国大长公主。正隆末，从海陵南伐。
    世宗即位辽阳，时太保昂为海陵左领军大都督，遣元忠朝于行在，遂授定远大将军，
    擢符宝郎。谕之曰：“朕初即位，亲密无如汝者，侍从宿卫，宜戒不虞。”大定二
    年，加驸马都尉，除近侍局使，迁殿前左卫将军。从世宗猎，上欲射虎，元忠谏止
    之。进殿前右副都点检，为贺宋正旦使，还，转左副都点检。坐家奴结揽民税，免
    官。十一年，复旧职。明年，升都点检。十五年，北边淮献，命元忠往受之，及还，
    诏谕曰：“朕每遇卿直宿，其寝必安。今夏幸景明宫，卿去久，朕甚思之。”
        会大兴府守臣阙，遂以元忠知府事。有僧犯法，吏甫得置狱，皇姑梁国大长公
    主属使释之，元忠不听，主奏其事，世宗召谓曰：“卿不徇情，甚可嘉也，治京如
    此，朕复何忧。”秩满，授吏部尚书。以其子谊尚显宗长女薛国公主。十八年，擢
    御史大夫，授撒巴山世袭谋克。世宗问左丞相纥石烈良弼孰可相者，良弼以元忠对，
    乃拜平章政事，封任国公，进尚书右丞相。策论进士之科设，元忠赞成之。世宗将
    幸会宁，元忠进谏不听，出知真定府，寻复诏为右丞相。
        世宗欲甓上京城，元忠曰：“此邦遭正隆军兴，百姓凋弊，陛下休养二十余年，
    尚未完复。况土性疏恶，甓之恐难经久，风雨摧坏，岁岁缮完，民将益因矣。”驾
    东幸久之未还，元忠奏曰：“鸾舆驻此已阅岁，仓储日少，市买渐贵，禁卫暨诸局
    署多逃者，有司捕置诸法恐伤陛下仁爱。”世宗嘉纳之。
        寻出为北京留守，责谕之曰：“汝强悍自用，颛权而结近密。汝心叵测，其速
    之官。”后左丞张汝弼奏事，世宗恶其阿顺，谓左右日：“卿等每事依违苟避，不
    肯尽言，高爵厚禄何以胜任。如乌古论元忠为相，刚直敢言，义不顾身，诚可尚也。”
    于是，改知真定府事，移知河间。明昌二年，知广宁府。以河间修筑球场扰民，会
    赦下，除顺义军节度使。乞致仕不许，特加开府仪同三司、北京留守。徙知济南府，
    过阙，令预宴，班平章政事之上。承安二年，移守南京，寻改知彰德府，卒。讣闻，
    上遣宣徽使白琬烧饭，赙物甚厚。元忠素贵，性粗豪而内深忌，世宗尝责之。又所
    至不能戢奴仆，世以此为訾云。子谊。
        谊本名雄名。大定八年，尚海陵女。宴宗室及六品以上官，命妇预焉，上曰：
    “此女亦太祖之曾孙，犹朕之女，乃父废亡，非其女之罪也。”海陵女卒，大定二
    十一年，尚显宗女广平郡主。谊历仕宫卫，为人粗豪类其父。二十六年，上谓原王
    曰：“元忠勿望其可复相也。雄名又不及乃父，朕尝宥待，殊不知恩，汝宜知其为
    人。”谓平章政事襄曰：“雄名可令补外。自今宫掖官已有旨补外者，比及廷授，
    即毋令入宫。”于是，谊除同知澄州军州事。章宗即位，广平郡主进封鄴国长公主，
    谊改顺天军节度副使，加驸马都尉。承安元年，累迁秘书监兼吏部侍郎，改刑部，
    迁工部尚书。泰和元年，遇父元忠忧。二年，以本官起复。三年，知东平府事，改
    知真定府事。六年，伐宋，迁元帅左都监。七年，转左监军。八年，拜御史大夫。
    大安中，知大名府。至宁初，以谋逆伏诛。
        唐括贡，本名达哥，太傅阿里之子也。尚世宗第四女吴国公主，授驸马都尉，
    充奉御。特授拱卫直副都指挥使，五迁刑部侍郎，坐擅离职削官一阶，出为德州防
    御使。升顺天军节度使，移镇横海。召为左宣徽使，迁兵部尚书，改吏部，转礼部
    尚书、兼大理卿。先是，大理卿阙，世宗命宰臣选可授者，左丞张汝弼举西京副留
    守杨子益法律详明。上曰：“子益虽明法，而用心不正，岂可任之以分别天下是非
    也？大理须用公正人。”左丞粘割斡特剌举贡可任以闲简部分而兼领是职，遂以贡
    为之。二十八年，拜枢密副使。章宗立，为御史大夫。会贡生日，右丞相襄、参知
    政事刘玮、吏部郎中䴙、中都兵马都指挥使和喜为贡寿，遂犯夜禁，和喜遣军人送
    襄至第。监察御史徒单德胜劾其事，下刑部逮䴙等问状。上以襄、玮大臣释之，而
    贡等各解职。寻知大兴府事，复为枢密副使。乞致仕不许，进枢密使，封莘国公，
    改封萧。复上表乞退，上曰：“向已尝告，续知意欲外除，今之告将复若何。”遂
    优诏许之。寻起知真定府事。泰和二年，薨。
        乌林答琳，本名留住。尚郜国公主，加驸马都尉。贞祐元年为静难军节度使。
    夏人犯邠州，琳降。会延安府遣通事张福孙至夏国，夏人使福孙见琳，时已中风，
    公主令人以状付福孙，属以恳祷朝廷，冀早太平得还乡之意。福孙具以闻，诏赐以
    药物。
        徒单公弼，本名习烈，河北东路算主海猛安人。父府君奴，尚熙宗女，加驸马
    都尉，终武定军节度使。公弼初充奉御，大定二十七年，尚世宗女息国公主，加定
    远大将军、驸马都尉，改器物局直长。转副使、兼近侍局直长。丁父忧，起复本局
    副使。章宗秋山射中虎，虎怒突而前，侍卫皆避去，公弼不动，虎亦随毙。诏责侍
    卫而慰谕公弼。除滨州刺史，再迁兵部侍郎，累除知大名府事。是时，伐宋军兴，
    有司督逋租及牛头税甚急，公弼奏：“军士从戎，民亦疲弊，可缓征以纾民。”朝
    廷从之。大安初，知大兴府事，谳武清盗，疑其有冤，已而果获真盗。岁余拜参知
    政事，进右丞，转左丞。至宁初，拜平章政事，封定国公。贞祐初，进拜右丞相，
    罢知中山府事。是时，中都围急不可行，围解，宣宗曰：“中山新被兵，不如河中
    善。”乃改知河中府。历定国军节度使事、太孙太师、同判大睦亲府事。兴定五年
    薨，宣宗辍朝，赙赠，谥恪愿。
        徒单铭，字国本，显宗赐名重泰。祖贞，别有传。父特进、泾国公。性重默寡
    言，粗通经史，事母尽孝。大定末，充奉御。章宗即位，特敕袭中都路浑特山猛安。
    明昌五年，授尚醖署直长，累迁侍仪司令、宿直将军、尚衣局使、兵部郎中，与大
    理评事孙人鉴为采访使，覆按提刑司事。改右卫将军，转左卫，出为永定军节度使，
    移河东北路按察使、转运使。大安三年，改知大名府，就升河北东西、大名路安抚
    使。大名荐饥重困，铭乞大出交钞以赈之。崇庆初，移知真定府，复充河北东西、
    大名路宣抚使。至宁元年九月，奉迎宣宗于彰德府，俄拜尚书右丞，出为北京留守，
    以路阻不能赴。贞祐二年，卒。
        赞曰：天子娶后，王姬下嫁，岂不重哉。秦、汉以来，无世世甥舅之家。《关
    雎》之道缺，外戚骄盈，《何彼穠矣》不作，王姬肃雝之义几希矣。盖古者异姓世
    爵公侯与天子为昏因，他姓不得参焉。女为王后，己尚王姬，而自贵其贵，富厚不
    加焉，宠荣不与焉。使汉、唐行此道，则无吕氏、王氏、武氏之难，公主下嫁各安
    其分、各得其所矣。金之徒单、拿懒、唐括、蒲察、裴满、纥石烈、仆散皆贵族也，
    天子娶后必于是，公主下嫁必于是，与周之齐、纪无异，此昏礼之最得宜者，盛于
    汉、唐矣。
        徒单四喜，哀宗皇后之弟也。天兴二年正月辛酉夜，四喜、内侍马福惠至自归
    德，时河朔已失利，京城犹未知，二人被旨迎两宫，遂托以报捷，执小黄旗以入，
    至则奏两宫以奉迎之意。是日，召二相入议，二相及乌古孙奴申谏不可行。四喜作
    色曰：“我奉制旨迎两宫，有敢言不行者，当以别敕从事矣。”二相不复敢言，行
    议遂决。制旨所取两宫、柔妃裴满氏及令人张秀蕊、都辖、承御、汤药、皇乳母巩
    国夫人等十余人外，皆放遣之。又取宫中宝物，马蹄金四百杖、大珠如栗黄者七千
    杖、生金山一、龙脑板二及信瑞御玺，仍许赐忠孝军以两宫随行物之半。
        壬寅，太后御仁安殿，出锭金及七宝金洗分赐忠孝军。是夜，两宫骑而出，至
    陈留，见城外二三处火起，疑有兵，迟回间，奴申初不欲行，即承太后旨驰还。癸
    卯，入京顿四喜家，少顷，还宫。复议以是夜再往，太后惫于鞍马不能动，遂止。
        明日，崔立变。四喜、术甲塔失不及塔失不之父咬住、四喜妻完颜氏，以忠孝
    卒九十七骑夺曹门而出，将往归德，不得出，转陈州门，亦为门卒所止。门帅裕州
    防御使阿不罕斜合已遁去，经历官完颜合住权帅职，麾门卒放塔失不等去，且曰：
    “罪在我，非汝等之过。”明日，立以数十骑召合住，合住自分必死，易衣冠而往。
    立左右扼腕欲加刃。立遥见，问：“汝是放忠孝军出门者耶？”合住曰：“然。天
    子使命，某实放之，罪在某。”立忽若有所省，顾群卒言：“此官人我识之，前筑
    里城时与我同事。我所部十余卒盗官木罪当死，此官人不之问，但笞数十而已。此
    家能杀人，能救人。”因好谓合住曰：“业已放出，吾不汝罪也。”
        四喜等至归德，上惊问两宫何如，二人奏京城军变不及入宫。上曰：“汝父汝
    妻独得出耶。”下之狱，皆斩于市。
        赞曰：四喜奉迎两宫，而值崔立之变，智者居此，与两宫周旋兵间，以俟事变
    之定而徐图之。万一不然，以一死徇之耳，他无策也。四喜奉其私亲以归，而望人
    主贷其死，岂非愚乎！

        国学网站独家推出

亦凡公益图书馆(Shuku.net)

下一卷 回目录