                               本纪第十一 章宗三

        三年春正月己亥朔，日有食之。辛丑，宋、夏遣使来贺。癸卯，谕有司：“凡
    馆接伴并奉使者，毋以语言相胜，务存大体。奉使者亦必得其人乃可。”乙卯，诏
    罢讲议所。丙辰，如城南春水。丁巳，并上京、东京两路提刑司为一，提刑使、副
    兼安抚使、副，安抚专掌教习武事，毋令改其本俗。己未，以都南行宫名建春。甲
    子，至自春水。乙丑，宋主以祖母丧，遣使告哀。
        二月己巳朔，幸建春宫。辛巳，谕宰臣曰：“自今内外官有阙，有才能可任者，
    虽资历未及，亦具以闻。虽亲故，毋有所避。”以武卫军都指挥使乌林答天益等为
    宋吊祭使。甲申，至自建春宫。丙戌，斜出内附。辛卯，平章政事粘割斡特剌薨。
        三月戊戌，以礼部尚书张暐为御史大夫。壬寅，复榷醋。甲寅，如万宁宫。丁
    巳，敕随处盗贼，毋以强为窃，以多为少，以有为无。啸聚三十人以上奏闻，违者
    杖百。丙寅，高丽王王皓以弟权国事，遣使奉表来告。夏四月戊戌朔，谕有司：
    “宰相遇雨，可循殿庑出入。”丙申，谕御史台曰：“随朝大小官虽有才能，率多
    苟简，朕甚恶之，其察举以闻。提刑司所察廉能污滥官，皆当殿奏，余事可转以闻。”
    以侍御史孙俣为宣问高丽王王皓使。
        五月庚子，右宣徽使张汝方以漏泄廷议，削官两阶。壬寅，射柳、击球，纵百
    姓观。戊申，以客省使移剌郁为夏国生日使。甲子，参知政事杨伯通表乞致仕，不
    许。秋七月丙午，幸香山。己酉，如万宁宫。甲寅，还宫。
        八月辛未，猎于近郊。癸酉，猎于香山。戊寅，如万宁宫。庚辰，以护卫石和
    尚为押军万户，率亲军八百人、武卫军千六百人戍西北路。癸未，还宫。宋遣使来
    报谢。
        九月丙申朔，天寿节，宋、夏遣使来贺。以中都路都转运使孙铎等为贺宋生日
    使。乙巳，猎于近郊。庚戌，参知政事杨伯通再表乞致政，不许。戊午，木波进马。
    冬十月庚午，猎于近郊。癸未，行枢密院言斜出等请开榷场于辖里袅，从之。丁亥，
    定官民存留见钱之数，设回易务，更立行用钞法。
        十一月丁酉，枢密使兼平章政事襄至自军，癸卯，以为尚书左丞相，监修国史。
    丁未，以太常卿杨庭筠等为贺宋正旦使。戊申，诏奖谕枢密副使夹谷衡以下将士。
    辛亥，定属托法。定军前官吏赏格。以边事定，诏中外，减死罪，徒已下释之。赐
    左丞相襄以下将士金币有差。甲寅，冬猎。
        十二月甲子朔，猎于酸枣林。大风寒，罢猎，冻死者五百余人。己巳，还都。
    丙戌，尚书右丞嵒罢。高丽权国事王遣使奉表来告。
        四年春正月癸巳朔，宋、高丽、夏遣使来贺。乙巳，尚书左董师中致仕。辛酉，
    监察御史姬端修以妄言下吏。尚书左丞相襄为司空，职如故。枢密副使夹谷衡为平
    章政事，封英国公。前知济南府事张万公起复为平章政事，封寿国公。杨伯通为尚
    书左丞。签枢密院事完颜匡为尚书右丞。
        二月乙丑，如建春宫春水。己巳，还宫。庚午，御宣华门，观迎佛。辛未，如
    建春宫。赦姬端修罪，令居家俟命。司空襄言，西南路招讨使仆散揆治边有功，召
    赴阙，以知兴中府事纥石烈子仁代之。壬申，谕有司：“自三月一日为始，每旬三
    品至五品官各一人转对，六品亦以次对。台谏勿与，有应奏事，与转对官相见，无
    面对者上章亦听。”乙亥，还宫。戊寅，如建春宫。庚辰，上谕点检司曰：“自蒲
    河至长河及细河以东，朕常所经行，官为和买其地，令百姓耕之，仍免其租税。”
    甲申，还宫。乙酉，以西南路招讨使仆散揆为参知政事。起姬端修为太学博士。如
    建春宫。戊子，还宫。
        三月丁酉，同判大睦亲府事宗浩为枢密使，封崇国公。己亥，如建春宫。遣使
    册王为高丽国王。户部尚书孙铎、郎中李仲略、国子祭酒赵忱始转对香阁。丁未，
    敕尚书：“官员必须改除者议之，其月日浅毋数改易。”乙卯，尚书省奏减亲军武
    卫军额及太学女直、汉兒生员，罢小学官及外路教授。诏学校仍旧，武卫军额再议，
    余报可。司空襄、右丞匡、参知政事揆请罢诸路提点刑狱，从之。戊午，雨雹。夏
    四月癸亥，改提刑司为按察使司。戊辰，如万宁宫。壬申，左丞杨伯通致仕。御史
    大夫张暐以奏事不实，追一官，侍御史路铎追两官，俱罢之。姬端修杖七十，赎。
    壬午，英王从宪进封瀛王。诏同州、许州节度使罢兼陕西、河南副统军。
        五月壬辰朔，以旱，下诏责躬，求直言，避正殿，减膳，审理冤狱，命奏事于
    泰和殿。戊戌，命有司望祭岳渎祷雨。己亥，应奉翰林文字陈载言四事：其一，边
    民苦于寇掠；其二，农民困于军须；其三，审决冤滞，一切从宽，苟纵有罪；其四，
    行省官员，例获厚赏，而沿边司县，曾不沾及，此亦干和气，致旱灾之所由也。上
    是之。壬寅，以兵部郎中完颜撒里合为夏国生日使。戊申，宰臣以京畿雨，率百官
    请御正殿，复常膳。不从。尚书省奏上更定给发虎符制，著于令。庚戌，谕宰臣曰：
    “诸路旱，或关执政。今惟大兴、宛平两县不雨，得非其守令之过欤？”司空襄、
    平章政事万公、参知政事揆上表待罪。上以罪己答之，令各还职。诏颁铜杖式。壬
    子，祈雨于太庙。乙卯，更定军功赏格。戊午，司空襄以下再请御正殿，复常膳。
    不从。庚申，平章政事夹谷衡薨。以宿直将军徒单仲华为横赐夏国使。
        六月丁卯，雨。司空襄以下复表请御正殿，复常膳。从之。甲戌，以雨足，命
    有司报谢于太庙。丁丑，右补阙杨庭秀言：“自转对官外，复令随朝八品以上、外
    路五品以上及出使外路有可言者，并许移检院以闻。则时政得失，民间利病，可周
    知矣。”从之。己卯，以雨足，报祭社稷。辛巳，遣官报祀岳渎。癸未，奉职丑和
    尚进《浮漏水称影仪简仪图》。命有司依式造之。丁亥，定宫中亲戚非公事传达语
    言、转递诸物及书简出入者罪。
        七月甲辰，更定尚药、仪鸾局学者格。辛亥，敕宣徽院官，天寿节凡致仕宰执
    悉召与宴。丙辰，以久雨，令大兴府祈晴。
        八月己巳，猎于近郊。壬申，猎于香山。甲戌，以皇嗣未立，命有司祈于太庙。
    丁丑，猎于近郊。庚辰，还宫。
        九月庚寅朔，天寿节，宋、高丽、夏遣使来贺。己亥，如蓟州秋山。己未，以
    知东平府事仆散琦等为贺宋生日使。冬十月丙寅，至自秋山。壬午，初定百官休假。
    甲申，初置审官院。
        十一月乙未，敕京、府、州、县设普济院，每岁十月至明年四月设粥，以食贫
    民。丙申，平章政事张万公表乞致政，不许。庚戌，命有司祈雪。甲寅，定护卫改
    充奉御格。以知济南府事范楫等为贺宋正旦使。
        十二月己未，除授文字初送审官院。辛酉，更定考试随朝检、知法条格。右补
    阙杨庭秀请类集太祖、太宗、世宗三朝圣训，以时观览。从之，仍诏增熙宗为四朝。
    癸未，更定科举法。增设国史院女直、汉人同修史各一人。定亲军及承应人退闲迁
    赏格。是月，淑妃李氏进封元妃。
        五年春正月戊子朔，宋、高丽、夏遣使来贺。乙未，以尚书省言：“会试取策
    论、词赋、经义不得过六百人，合格者不及其数，则阙之。”丙申，如春水。庚子，
    命左右司五日一转奏事。辛丑，谕点检司：“车驾所至，仍令百姓市易。”庚戌，
    定猛安谋克军前怠慢罢世袭制。
        二月辛未，至自春水。辛巳，有司奏：“应奉翰林文字温迪罕天兴与其兄直学
    士思齐同僚学士院，定撰制诰文字，合无乃避？”诏不须避，仍为定制。
        闰月癸卯，定进纳粟补官之家存留弓箭制。丁未，上与宰臣论置相曰：“徒单
    镒，朕志先定。贾铉如何？”皆曰：“知延安府事孙即康可。”平章政事万公亦曰：
    “即康及第，先铉一榜。”上曰：“至此安问榜次，特以贾才可用耳！”尚书省奏：
    “右补阙杨庭秀言，乞令尚书省及第左右官一人，应入史事者编次日历，或一月，
    或一季，封送史院。”上是其言，仍令送著作局润色，付之。
        三月庚申，大睦亲府进重修《玉牒》。平章政事张万公乞致政，不许。壬戌，
    命有司祷雨。癸亥，雨。户部尚书孙铎、大理卿完颜撒剌、国子司业蒙括仁本召对
    便殿。丙寅，如万宁宫。戊辰，定妻亡服内婚娶听离制。亲王、宰执、百官再请上
    尊号。不许。庚午，以知大兴府事卜为御史大夫。丙子，尚书省奏：“拟同知商州
    事蒲察西京为济南府判官。”上曰：“宰相岂可止徇人情，要当重惜名爵。此人不
    堪，朕常记之，止与七品足矣！”庚辰，以上京留守徒单镒为平章政事，封济国公。
    辛巳，定本国婚聘礼制。改山东东路旧皇城猛安名曰合里哥阿邻。
        四月丙戌朔，文武百官再请上尊号。不许，丙午，尚书省进《律义》。
        五月乙卯朔，定猛安谋克斗殴杀人遇赦免死罢世袭制。以雨足，遣使报祭社稷。
    丁巳，定策论进士及承廕人试弓箭格。戊午，敕来日重五拜天，服公裳者拜礼仍旧，
    诸便服者并用女直拜。己未，敕诸路按察司，纠察亲民官以大杖棰人者。乙亥，亲
    王、文武百官、六学各上表请上尊号。不许。庚辰，地震。诏定进纳官有犯决断法。
        六月乙巳，遣有司祈晴，望祭岳渎。
        七月乙卯朔，以晴，遣官望祭岳镇海渎。癸亥，定居祖父母丧婚娶听离法。初
    置蒲思衍群牧。辛未，平章政事万公特则赐告两月。甲戌，猎于近郊。
        八月壬辰，幸香山。乙未，至自香山。丁未，敕审官院奏事，其院官皆许升殿。
    戊申，更定镇防军犯徒配役法。
        九月甲寅朔，天寿节，宋、高丽遣使来贺。戊午，命枢密使宗浩、礼部尚书贾
    铉佩金符行省山东等路括地。己未，尚书省奏：“西北路招讨使独吉思忠言，各路
    边堡墙隍，西自坦舌，东至胡烈公，几六百里，向以起筑匆遽，并无女墙副堤。近
    令修完，计工七十五万，止役戍军，未尝动民，今已毕功。”上赐诏奖谕。修《玉
    牒》成。定皇族收养异姓男为子者徒三年，姓同者减二等，立嫡违法者徒一年。癸
    亥，如蓟州秋山。冬十月庚寅，至自秋山。庚子，风霾。宋遣使来告哀。辛丑，集
    百官于尚书省，问：“间者亢旱，近则久阴，岂政有错谬而致然欤？”各以所见对。
    以礼部郎中刘公宪为高丽生日使。丁未，猎于近郊。以宿直将军完颜观音奴为夏国
    生日使。
        十一月癸丑朔，日有食之。乙卯，以国史院编修官吕卿云为左补阙兼应奉翰林
    文字。审官院以资浅驳奏，上谕之曰：“明昌间，卿云尝上书言宫掖事，辞甚切直，
    皆他人不能言者，卿辈盖不知也。臣下言事不令外人知，乃是谨密，正当显用，卿
    宜悉之。”以工部尚书乌古论谊等为宋吊祭使。初定品官过阙则下制。己巳，宋复
    遣使来告哀。辛未，以殿前右副点检纥石烈忠定为贺宋正旦使。
        十二月癸未朔，诏改明年为泰和元年。以河南路统军使充等为宋吊祭使。乙未，
    定管军官受所部财物辄放离役及令人代役法。辛丑，诏宫籍监户，百姓自愿以女为
    婚者听。癸卯，定造作不如法，三年内有损坏者罪有差。
        泰和元年正月壬子朔，宋、高丽、夏遣使来贺。壬戌，宋遣使献先帝遗留物。
    己巳，以太府监孙复言：“方今在仕者三万七千余员，而门廕补叙居三之二，诸司
    待阙，动至累年。盖以补廕猥多，流品混淆，本未相舛，至于进纳之人，既无劳绩，
    又非科第，而亦廕及子孙，无所分别，欲流之清，必澄其源。”乃更定廕叙法而颁
    行之。尚书省奏：“今杖式轻细，民不知畏，请用大杖。”诏不许过五分。庚午，
    如长春宫春水。辛未，上以方春，禁杀含胎兔，犯者罪之，告者赏之。甲戌，初命
    文武官官职俱至三品者许赠其祖。
        二月壬辰，去造土茶律。丁未，至自春水。
        三月乙丑，夏国遣使来谢。壬申，幸天长观。癸酉，如万宁宫。乙亥，宋遣使
    来报谢。丁丑，更定镇防千户谋克放老入除格。辛巳，敕官司、私文字避始祖以下
    庙讳小字，犯者论如律。夏四月甲辰，诏谕契丹人户，累经签军立功者，官赏恩例
    与女直人同，仍许养马、为吏。
        五月甲寅，击球于临武殿，令都民纵观。丙辰，枢密使宗浩罢。壬戌，幸玉泉
    山。戊寅，削尊长有罪卑幼追捕律。以直东上阁门刘頍为横赐高丽使。
        六月己卯，幸香山。乙酉，平章政事张万公乞致仕。不许。辛卯，祈雨于北郊。
    己亥，用尚书省言，申明旧制，猛安谋克户每田四十亩，树桑一亩。毁树木者有禁，
    鬻地土者有刑。其田多污莱，人户阙乏，并坐所临长吏。按察司以时劝督，有故慢
    者量决罚之，仍减牛头税三之一。敕尚书省举行风俗奢僭之禁。乙巳，初许诸科征
    铺马、黄河夫、军须等钱，折纳银一半，愿纳钱钞者听。丁未，诏有司修莲花漏。
        七月辛酉，禁放良人不得应诸科举，子孙不在禁限。甲子，谕刑部官，凡上书
    人言及宰相者不得申省。乙丑，更定右选注县令丞簿格。己巳，初禁庙讳同音字。
        八月庚辰，初命户绝者田宅以三分之一付其女及女孙。戊子，特改授司空襄河
    间府路算注海世袭猛安。乙未，至自万宁宫。丙申，宋遣使来报谢。壬寅，制猛安
    谋克并隶按察司，监察御史止按部纠举，有罪则并坐监临之官。诏推排西、北京、
    辽东三路人户物力。
        九月戊申朔，天寿节，宋、高丽、夏遣使来贺。更定赡学养士法：生员，给民
    佃官田人六十亩，岁支粟三十石；国子生，人百八亩，岁给以所入，官为掌其数。
    以右宣徽使徒单怀忠等为贺宋生日使。甲寅，如秋山。丙子，至自秋山。冬十月乙
    酉，祫享于太庙。戊子，平章政事张万公乞致仕，不许。壬辰，御史台奏：“在制，
    按察司官比任终遣官考核，然后尚书省命官覆察之。今监察御史添设员多，宜分路
    巡行，每路女直、汉人各一人同往。”从之，仍敕分四路。丙申，御史大夫卞乞致
    仕，不许。戊戌，以武卫军都挥指使司判官纳合铉为高丽生日使。壬寅，敕有司：
    “购遗书宜尚其价，以广搜访。藏书之家有珍惜不愿送官者，官为誊写。毕复还之，
    仍量给其直之半。”甲辰，以刑部员外郎完颜纲为夏国生日使。
        十一月庚戌，司空襄以下文武百官复请上尊号。不许。辛亥，敕尚书省：“凡
    役众劳民之事，勿轻行之。”丁巳，谕工部曰：“比闻怀州有橙结实，官吏检视，
    已尝扰民，今复进柑，得无重扰民乎？其诫所司，遇有则进，无则已。”庚申，以
    殿前右卫将军纥石烈七斤等为贺宋正旦使。
        十二月辛巳，敕改原庙春秋祭祀称朝献。司空襄以下复请上尊号。诏不允，仍
    断来章。丁酉，司空襄等进《新定律令敕条格式》五十二卷。辛丑，诏颁行之。壬
    寅，猎于近郊。乙巳，初定廉能官升注格。
        二年春正月丁未朔，宋、高丽、夏遣使来贺。乙卯，始朝献于衍庆宫。庚申，
    幸芳苑观灯。癸酉，归德军节度副使韩琛以强市民布帛，削一官，罢之。甲戌，如
    建春宫。
        二月戊戌，初置内侍寄禄官。乙巳，还宫。
        三月甲寅，初置宫苑司都、同监各一人。甲子，蔡王从彝母充等太师卒，诏有
    司定丧礼葬仪，事载《从彝傅》。
        四月庚辰，幸升国长公主第问疾。己亥，定迁三品官格。复扑买河泺法。辛丑，
    谕御史台，诸诉事于台，当以实上闻，不得辄称察知。癸卯，如万宁宫。命有司祈
    雨。
        五月甲辰朔，日有食之。戊申，如泰和宫。辛亥，初荐新于太庙。壬戌，谕有
    司曰：“金井捺钵不过二三日留，朕之所止，一凉厦足矣。若加修治，徒费人力。
    其籓篱不急处，用围幕可也。”甲子，更泰和宫曰庆宁，长乐川曰云龙。己巳，敕
    御史台，京师拜庙及巡幸所过州县，止令洒扫，不得以黄土覆道，违者纠之。
        六月辛卯，谕尚书省，诸路禾稼及雨多寡，令州郡以闻。
        七月辛亥，有司奏还宫日请用黄麾仗。不许。乙卯，朝献于衍庆宫。
        八月丙申，凤凰见于磁州武安县鼓山石圣台。丁酉，还宫。皇太生。
        九月壬寅朔，天寿节，宋、高丽、夏遣使来贺。甲寅，以拱卫直都指挥使完颜
    瑭等为贺宋生日使，且戒之曰：“两国和好久矣，不宜争细故，伤大体。”癸亥，
    以皇子生，亲谢南北郊。庚午，封皇子为葛王。冬十月戊寅，报谢于太庙及山陵。
    甲申，以凤凰见，诏中外。丙戌，猎近郊。壬辰，遣尚辇局副使李仲元为高丽国生
    日使。以宿直将军纥石烈毅为夏国生日使，瀛王府司马独吉温为横赐使。
        十一月甲辰，更定德运为土，腊用辰。以西京留守宗浩为枢密使。戊申，以更
    定德运，诏中外。庚申，初命外官三品到任进表称谢。甲子，幸玉虚观，遣使报谢
    于太清宫。
        十二月癸酉，以皇子晬日，放僧道戒牒三千。以武安军节度使徒单公弼等为贺
    宋正旦使。戊寅，冬猎。庚辰，报谢于高禖。丁酉，还都。
        闰月庚戌，司空襄薨。癸丑，初命监察御史非特旨不许举官。辛酉，遣使报谢
    于北岳。定人户物力随时推收法。丁卯，遣使报谢于长白山。冬，无雪。
        三年春正月辛未朔，宋、高丽、夏遣使来贺。癸酉，遣官祈雪于北岳。丁丑，
    朝献于衍庆宫。己卯，以枢密使宗浩为尚书右丞相，右丞完颜匡为左丞，参知政事
    仆散揆为右丞，御史中丞孙即康、刑部尚书贾铉并为参知政事。庚辰，如建春宫。
        二月癸丑，还宫。甲子，定诸职官省亲拜墓给假例。
        三月壬申，平章政事张万公致仕。庚辰，如万宁宫。丁亥，定从人铜牌卖毁罪
    赏制。庚寅，定职官应迁三品格，刺史以上及随朝资历在刺史以上身故者，每半年
    一次敷奏。甲午，如玉泉山。丙申，以殿前都点检仆散端为御史大夫。
        四月乙巳，禘于太庙。敕点检司：“致仕官入宫，年高艰于步履者，并听策杖，
    仍令舍人护卫扶之。”丁巳，敕有司祈雨，仍颁土龙法。己未，命吏部侍郎李炳、
    国子司业蒙括仁本、知登闻检院乔宇等再详定《仪礼》。庚申，谕省司：“宫中所
    用物，如民间难得，勿强市之。”癸亥，尚书省奏，遣官分路覆实御史所察事。
        五月壬申，以重五，拜天，射柳，上三发三中。四品以上官侍宴鱼藻殿。以天
    气方暑，命兵士甲者释之。丙戌，以定律令、正土德、凤凰来、皇嗣建，大赦。辛
    卯，皇子葛王薨。壬辰，定擅增减宫门锁钥罪。丙申，作太极宫。
        六月己亥，太白昼见。壬寅，诏选聪明方正之士为修起居注。又诘点检司，诸
    亲军所设教授及授业人若干，其为教何法，通大义者几人，各具以闻。戊申，定职
    官追赠法，惟尝犯赃罪者不在追赠之列。壬戌，遣官行视中都田禾雨泽分数。
        七月壬申，朝献于衍庆宫。乙亥，定大臣薨百官奉慰礼。庚辰，猎于近郊。丁
    亥，上谕宰臣：“凡奏事，朕欲徐思或如己者，若除授事，可俟三五日再奏，余并
    二十日奏之。”
        八月丙辰，还宫。庚申，命编修官左容充宫教，赐银、币。
        九月丙寅朔，天寿节，宋、高丽、夏遣使来贺。壬申，以刑部尚书承晖等为贺
    宋生日使。戊子，以万宁宫提举司隶工部。壬辰，诏定千户谋克受随处捕盗官公移，
    盗急，不即以众应之者罪有差。召右丞相宗浩还朝。冬十月戊戌，日将暮，赤如赭。
    己亥，大风。甲辰，申、酉间天大赤，夜将旦亦如之。壬子，右丞仆散揆至自北边，
    丙辰，召至香阁慰劳之。以尚食局使师孝为高丽生日使。庚申，尚书左丞完颜匡等
    进《世宗实录》。上降座，立受之。壬戌，以蓟州刺史完颜太平为夏国生日使。奉
    御完颜阿鲁带以使宋还，言宋权臣韩侂胄市马厉兵，将谋北侵。上怒，以为生事，
    笞之五十，出为彰德府判官。及淮平陷，乃擢为安国军节度副使。丁卯，谕尚书省：
    “士庶陈言皆从所司以闻，自今可悉令诣阙，量与食直，仍给官居之。其言切直及
    系利害重者，并三日内奏闻。”
        十一月辛未，以签枢密院事独吉思忠等为贺宋正旦使。丁丑，冬猎，以获兔，
    荐山陵。甲午，诏监察等察事可二年一出。
        十二月庚子，谕宰臣曰：“贺正宋使且至，可令监察随之，以为常。”壬寅，
    还都。己酉，赐天长观额为太极宫。辛亥，诏诸亲王、公主每岁寒食、十月朔听朝
    谒兴、裕二陵，忌辰亦如之。癸丑，诏遣监察御史分按诸路，所遣者女直人，即以
    汉人朝臣偕，所遣者汉人，即以女直朝臣偕。戊午，敕行宫名曰光春，其朝殿曰兰
    皋，寝殿曰辉宁。

        国学网站独家推出

亦凡公益图书馆(Shuku.net)

下一卷 回目录