                              列传第六十二 忠义四

        ○马庆祥  商衡  术甲脱鲁灰  杨达夫  冯延登  乌古孙仲端  乌古孙奴申蒲
    察琦  蔡八兒  温敦昌孙  完颜绛山  毕资伦  郭虾蟆
        马庆祥，字瑞宁，本名习礼吉思。先世自西城入居临洮狄道，以马为氏，后徙
    家净州天山。泰和中，试补尚书省译史。大安初，卫王始通问大元，选使副，上曰：
    “习礼吉思智辩通六国语，往必无辱也。”使还，授开封府判官。内城之役充应办
    使，不扰而事集。未几，大元兵出陕右，朝廷命完颜仲元为凤翔元帅，举庆祥为副，
    上曰：“此朕志也，且筑城有劳。”即拜凤翔府路兵马都总管判官。
        元光元年冬十一月，闻大将萌古不花将攻凤翔，行省檄庆祥与治中胥谦分道清
    野。将行，命画工肖其貌，付其家人。或曰：“君方壮，何乃为此不祥？”庆祥曰：
    “非汝所知也。”明日遂行。遇先锋于浍水，战不利。且行且战，将及城，会大兵
    邀其归路，度不能脱，令其骑曰：“吾属荷国厚恩，竭力效死，乃其职也。”诸骑
    皆曰：“诺。”人殊死战，良久矢尽。大兵围数匝，欲降之，军拥以行，语言往复，
    竟不屈而死，年四十有六。元帅郭仲元舆其尸以归，葬凤翔普门寺之东。事闻，诏
    赠辅国上将军、恆州刺史，谥忠愍。
        胥谦及其子嗣亨亦不屈死，谦赠辅国上将军、彰化军节度使，嗣亨赠威远将军、
    凤翔府判官。
        桢州金胜堡提控仆散胡沙亦死，赠银青荣禄大夫。
        正大二年，哀宗诏褒死节士，若马习礼吉思、王清、田荣、李贵、王斌、冯万
    奴、张德威、高行中、程济、姬芃、张山等十有三人，为立褒忠庙，仍录其孤。二
    人者逸其名，余亦无所考。
        商衡，字平叔，曹州人。至宁元年，特恩第一人，授鄜州洛郊主簿。以廉能换
    郿县，寻辟威戎令。兴定三年，岁饥，民无所于籴，衡白行省，得开仓赈贷，全活
    者甚众。后因地震城圮，夏人乘衅入侵，衡率蕃部土豪守御应敌，保以无虞。秩满，
    县人为立生祠。再辟原武令。未几，入为尚书省令史，转户部主事，两月拜监察御
    史。
        哀宗姨郕国夫人不时出入宫闱，干预政事，声迹甚恶。衡上章极言，自是郕国
    被召乃敢进见。内族庆山奴将兵守盱眙，与李全战败，朝廷置而不问。衡上言：
    “自古败军之将必正典刑，不尔则无以谢天下。”诏降庆山奴为定国军节度使。户
    部侍郎权尚书曹温之女在掖庭，亲旧干预权利，其家人填委诸司，贪墨彰露。台臣
    无敢言者，衡历数其罪。诏罢温户部，改太后府卫尉。再上章言：“温果可罪，当
    贬逐，无罪则臣为妄言，岂有是非不别而两可之理。”哀宗为之动容，乃出温为汝
    州防御使。
        未几，为右司都事，改同知河平军节度使。未赴，改枢密院经历官，遥领昌武
    军同知节度使事。丞相完颜赛不领陕西行省，奏衡为左右司员外郎，密院表留，有
    旨：“行省地重，急于得人，可从丞相奏。”明年，召迁，行省再奏留之。正大八
    年，以母丧还京师。十月，起复为秦蓝总帅府经历官。天兴元年二月，关陕行省徒
    单兀典等败于铁岭，衡未知诸帅存殁，招集溃军以须其至。遂为兵士所得，欲降之，
    不为屈。监至长水县东岳祠前，诱之使招洛阳，衡曰：“我洛阳识何人，为汝招之
    耶？”兵知不可诱，欲捽其巾。衡瞋目大呼曰：“汝欲胁从我耶？”终不肯降，望
    阙瞻拜曰：“主将无状，亡兵失利。臣子罪责，亦无所逃，但以一死报国耳。”遂
    引佩刀自刭，年四十有六。
        正大初，河间许古诣阙拜章，言：“八座率非其材，省寺小臣有可任宰相者，
    不大升黜之则无以致中兴。”章奏，诏古赴都堂，问孰为可相者，古以衡对，则衡
    之材可知矣。
        术甲脱鲁灰，上京人，世为北京路部长。其先有开国功，授北京路宋阿答阿猛
    安，脱鲁灰自幼袭爵。贞祐二年，宣宗迁汴，率本部兵赴中都扈从，上喜，特授御
    前马步军都总领。宋人略南鄙，命同签枢密院事时全将大军南伐，脱鲁灰率本部屡
    摧宋兵破城寨，以功遥授昌武军节度使、元帅右都监、行蔡、息等路元帅府事。既
    而，宋人有因畜牧越境者，逻卒擒之，法当械送朝廷，脱鲁灰曰：“国家自迁都以
    来，境土日蹙，民力凋耗，幸边无事，人稍得息。若戮此曹，则边衅复生，兵连祸
    结矣。不如释之，以绝兵端。”
        哀宗即位，授镇南军节度使、蔡州管内观察使、行户、工部尚书。时大元兵入
    陕西。乃上章曰：“宋人与我为仇敌，顷以力屈自保，非其本心。今陕西被兵，河
    南出师，转战连年不绝，兵死于阵，民疲于役，国力竭矣。寿、泗一带南接盱、楚，
    红袄贼李全巢穴也。万一宋人谍知，与全乘虚而入，腹背受敌，非计之得者也。臣
    已令所部沿边警斥，以备非常。宜敕寿、泗帅臣谨斥候，严烽燧，常若敌至，此兵
    法所谓‘无恃其不来，特吾有以待之’之道也。”上是而行之。
        正大二年秋，传言宋人将入侵，农司令民先期刈禾，脱鲁灰曰：“夫民所恃以
    仰事俯育及供亿国家者，秋成而已。今使秋无所获，国何以仰，民何以给？”遂遣
    军巡逻，听民待熟而刈，宋人卒不入寇。谍者又报光州汪太尉将以八月发兵来取真
    阳，议者请籍丁男以备，脱鲁灰曰：“汪太尉恇怯人耳，宁敢为此？必奸人声言来
    寇，欲使吾民废务也，不可信。”已而果然。
        叛人焦风子者，沿河南北屡为反复，朝廷授以提控之职，令将三千人戍遂平。
    四年春，风子谋率其众入宋，脱鲁灰策之，以兵数千伏鄱阳道，贼果夜出此途，伏
    发殪之。
        七年，大元兵攻蓝关，至八渡仓退。举朝皆贺，以为无事。脱鲁灰独言曰：
    “潼关险隘，兵精足用。然商、洛以南濒于宋境，大山重复，宋人不知守，国家亦
    不能逾宋境屯戍。大兵若由散关入兴元，下金、房，绕出襄、汉，北入邓鄙，则大
    事去矣。宜与宋人释怨，谕以辅车之势，脣亡齿寒，彼必见从。据其险要以备，不
    然必败。”是秋，必授小关子元帅，屯商州大吉口。
        九年春，从行省参政徒单吾典将潼关兵入援，至商山遇雪，大兵邀击之，士卒
    饥冻，不能战而溃。脱鲁灰被执不屈，拔佩刀自杀。
        杨达夫，字晋卿，耀州三原人。泰和三年进士。有才干，所至可纪。召补省掾，
    草奏章，坐字误，降平凉府判官。尝主鄠县簿，事一从简，吏民乐之。达夫亦爱其
    山水之胜，因家焉。日以诗酒自娱，了无宦情。会有诏徙民东入关，达夫与众行，
    及韶，避兵于州北之横岭，为游骑所执，将褫衣害之。达夫挺然直立马首，略无所
    惧。稍侵辱之，即大言曰：“我金国臣子，即为汝所执，不过一死，忍裸袒以黩天
    日耶！”遂见杀。两山潜伏之民窃观之者，皆相告曰：“若此好官，异日祠之，当
    作我横岭之神。”
        冯延登，字子俊，吉州吉乡人。世业医。延登幼颖悟，既长，事举业，承安二
    年登词赋进士第。调临真簿、德顺州军事判官。泰和元年，转宁边令。大安元年秋
    七月，霜害稼，民艰于食，延登发粟赈贷，全活甚众。贞祐二年，补尚书省令史，
    寻授河中府判官、兼行尚书省左右司员外郎。兴定五年，入为国史院编修官，改太
    常博士。元光二年，知登闻鼓院，兼翰林修撰，奉使夏国，就充接送伴使。正大七
    年十二月，迁国子祭酒。假翰林学士承旨，充国信使。以八年春奉国书朝见於虢县
    御营。有旨问：“汝识凤翔帅否？”对曰：“识之。”又问：“何如人？”曰：
    “敏于事者也。”又问：“汝能招之使降即贳汝死，不则杀汝矣。”曰：“臣奉书
    请和，招降岂使职乎。招降亦死，还朝亦死，不若今日即死为愈也。”明日，复问：
    “汝曾思之不？”对如前，问至再三，执义不回。又明日，乃喻旨云：“汝罪应死，
    但古无杀使者理，汝爱汝须髯犹汝命也。”叱左右以刀截去之，延登岸然不动，乃
    监之丰州。二年后放还，哀宗抚慰久之，复以为祭酒，历礼、吏二部侍郎，权刑部
    尚书。明年，大元兵围汴京，仓猝逃难，为骑兵所得，欲拥而北行。延登辞情慷慨，
    义不受辱，遂跃城旁井中，年五十八。
        乌古孙仲端，本名卜吉，字子正。承安二年策论进士。宣宗时，累官礼部侍郎。
    与翰林待制安延珍奉使乞和于大元，谒见太师国王木华黎，于是安延珍留止，仲端
    独往。并大夏，涉流沙，逾葱岭，至西域，进见太祖皇帝，致其使事乃还。自兴定
    四年七月启行，明年十二月还至。朝廷嘉其有奉使劳，进官两阶，延珍进一阶。历
    裕州刺史。正大元年，召为御史中丞，奉诏安抚陕西。及归，权参知政事。
        正大五年十二月，知开封府事完颜麻斤出、吏部郎中杨居仁以奉使不职，尚书
    省具狱，有旨释之备再使。仲端言曰；“麻斤出等辱君命，失臣节，大不敬，宜偿
    礼币诛之。”奏上，麻斤出等免死除名。会议降大军事，及诤太后奉佛，涉亡家败
    国之语，上怒，贬同州节度使。
        哀宗将迁归德，召为翰林学士承旨，兼同签大睦亲府事，留守汴京。及大元兵
    围汴，日久食尽，诸将不相统一，仲端自度汴中事变不测。一日与同年汝州防御裴
    满思忠小饮，谈太学同舍事以为笑乐，因数言“人死亦易事耳。”思忠曰：“吾兄
    何故频出此语？”仲端因写一诗示之，其诗大概谓人生大似巢燕，或在华屋杏梁，
    或在村居茅茨，及秋社甫临，皆当逝去。人生虽有富贵贫贱不同，要之终有一死耳。
    书毕，连饮数杯，送思忠出门，曰：“此别终天矣。”思忠去，仲端即自缢，其妻
    亦从死。明日，崔立变。
        仲端为人乐易宽厚知大体，奉公好善，独得士誉。一子名爱实，尝为护卫、奉
    御，以诛官奴功授节度、世袭千户。
        思忠名正之，本名蒲剌笃，亦承安二年进士。
        乌古孙奴申，字道远。由译史入官。性伉特敢为，有直气。尝为监察御史，时
    中丞完颜百家以酷烈闻，奴申以事纠罢，朝士耸然。后为左司郎中、近侍局使，皆
    有名。哀宗东迁，为谏议大夫、近侍局使、行省左右司郎中、兼知宫省事，留汴京
    居守。崔立变之明日，同御史大夫裴满阿虎带自缢死于台中。是日，户部尚书完颜
    珠颗亦自缢。
        阿虎带字仲宁，珠颗字仲平，皆女直进士。
        时不辱而死者，奉御完颜忙哥、大睦亲府事乌古孙仲端。大理裴满德辉、右副
    点检完颜阿撒、参政完颜奴申之子麻因，可知者数人，余各有传。
        蒲察琦，本名阿怜，字仁卿，棣州阳信人。试补刑部掾。兄世袭谋克，兄死，
    琦承袭。正大六年，秦、蓝总帅府辟琦为安平都尉粘葛合典下都统兼知事。其冬，
    小关破，事势已迫。琦常在合典左右，合典令避矢石，琦不去，曰：“业已从公，
    死生当共之，尚安所避耶。”哀宗迁归德，汴京立讲议所，受陈言文字，其官则御
    史大夫纳合宁以下十七人，皆朝臣之选，而琦以有论议预焉。时左司都事元好问领
    讲议，兼看读陈言文字，与琦甚相得。崔立变后，令改易巾髻，琦谓好问曰：“今
    日易巾髻，在京人皆可，独琦不可。琦一刑部译史，袭先兄世爵，安忍作此？今以
    一死付公。然死则即死，付公一言亦剩矣。”因泣涕而别。琦既至其家，母氏方昼
    寝，惊而寤。琦问阿母何为，母曰：“适梦三人潜伏梁间，故惊寤。”仁卿跪曰：
    “梁上人，鬼也。兒意在悬梁，阿母梦先见耳。”家人辈泣劝曰：“君不念老母欤？”
    母止之曰：“勿劝，兒所处是矣。”即自缢，时年四十余。
        琦性沉静好读书，知古今事。其母完颜氏，以孝谨称。
        蔡八兒，不知其所始。矫捷有勇，性纯质可任。时为忠孝军元帅。天兴二年，
    自息州入援，会大将奔盏遣数百骑驻城东，令人大呼曰：“城中速降，当免杀戮，
    不然无噍类矣。”于是，上登城，遣八兒率挽强兵百余潜出暗门，渡汝水，左右交
    射之。自是兵不复薄城，筑长垒为久困计。上令分军防守四城，以殿前都点检兀林
    答胡土守西面，八兒副之。已而哀宗度蔡城不守，传位承麟。群臣入贺，班定，八
    兒不拜，谓所亲曰：“事至于此，有死而已，安能更事一君乎！”遂战死。
        毛牷者，恩州人。贞祐中为盗，宣宗南渡，率众归国，署为义军招抚。哀宗迁
    蔡，以牷为都尉。围城之战。牷力居多，城破自缢。其子先牷战殁。
        时死事者则有阎忠、郝乙、王阿驴、樊乔焉。
        忠，滑州人。卫王时，开州剌史赛哥叛，忠单骑入城，缚赛哥以出，由是渐被
    擢用。
        乙，磁州人，同日战死，哀宗赠官。
        阿驴、樊乔，皆河中人，初为砲军万户。凤翔破，北降，从军攻汴，司砲如故，
    即绐主者曰：“砲利于短，不利于长。”信之，使截其木数尺、绠十余握，由是机
    虽起伏，所击无力。即日二人皆捐家走城。
        是时，女直人无死事者，长公主言于哀宗曰：“近来立功效命多诸色人，无事
    时则自家人争强，有事则他人尽力，焉得不怨。”上默然。余各有传。
        温敦昌孙，皇太后之侄，卫尉七十五之子。为人短小精悍，性复恺弟。累迁诸
    局分官。上幸蔡，授殿前左副点检。围城中，数引军潜出巡逻。时尚食须鱼，汝河
    鱼甚美，上以水多浮尸，恶之。城西有积水曰练江，鱼大且多，往捕必军卫乃可。
    昌孙常自领兵以往，所得动千余斤，分赐将士。后知其出，左右设伏，伺而邀之，
    力战而死。蔡城破，前监察御史纳坦胡失打闻之，恸哭，投水而死。
        完颜绛山，哀宗之奉御也，系出始祖。天兴二年十月，蔡城被围，城中饥民万
    余诉于有司求出，有司难之，民大呼于道。上闻之，遣近侍官分监四门，门日出千
    人，必老稚羸疾者听其出。绛山时在北门，悯人之饥，出过其数，命杖之四十。然
    出者多泄城中虚实，寻止之。
        三年正月己酉，蔡城破，哀宗传立承麟，即自缢于幽兰轩。权点检内族斜烈矫
    制召承御石盏氏、近侍局大使焦春和、内侍局殿头宋珪赴上前，晓以名分大义，及
    侍从官巴良弼、阿勒根文卿皆从死。斜烈将死，遗言绛山，使焚幽兰轩。火方炽，
    子城破，大兵突入，近侍左右皆走避，独绛山留不去，为兵所执，问曰：“汝为谁？”
    绛山曰：“吾奉御绛山也。”兵曰：“众皆散走，而独后何也？”曰：“吾君终于
    是，吾候火灭灰寒，收瘗其骨耳。”兵笑曰：“若狂者耶？汝命且不能保，能瘗而
    君耶？”绛山曰：“人各事其君。吾君有天下十余年，功业弗终，身死社稷，忍使
    暴露遗骸与士卒等耶？吾逆知君辈必不遗吾，吾是以留。果瘗吾君之后，虽寸斩吾
    不恨矣。”兵以告其帅，奔盏曰：“此奇男子也。”许之。绛山乃掇其余烬，裹以
    弊衾，瘗于汝水之旁。再拜号哭，将赴汝水死。军士救之得免，后不知所终。
        毕资伦，缙山人也。泰和南征，以佣雇从军，军还，例授进义副尉。崇庆元年，
    改缙山为镇州，术虎高琪为防御使、行元帅府事于是州，选资伦为防城军千户。至
    宁元年秋，大元兵至镇州，高琪弃城遁。资伦行及昌平，收避迁民兵，转战有功，
    擢授都统军。军数千，与军中将领沉思忠、宁子都辈同隶一府，屯郑州及卫州，时
    号“沈、毕军”。积功至都总领，思忠为副都尉。
        仆散阿海南征，军次梅林关不得过，阿海问诸将谁能取此关者，资伦首出应命。
    问须军士几何，曰：“止用资伦所统足矣，不烦余军。”明日迟明，出宋军不意，
    引兵簿之，万众崩，遂取梅林关。阿海军得南行，留提控王禄军万人守关。不数日，
    宋兵夺关守之，阿海以梅林归途为敌据，计无所出，复问：“谁能取梅林者，以帅
    职赏之。”资伦复出应命，以本军再夺梅林。阿海破蕲、黄，按军而还，论功资论
    第一，授遥领同知昌武军节度使、宣差总领都提控。
        既而枢密院以资伦、思忠不相能，恐败事，以资伦统本军屯泗州。兴定五年正
    月戊戌，提控王禄汤饼会军中宴饮，宋龟山统制时青乘隙袭破泗州西城。资伦知失
    计，堕南城求死，为宋军所执，以见时青。青说之曰：“毕宣差，我知尔好男子，
    亦宜相时达变。金国势已衰弱，尔肯降我，宋亦不负尔。若不从，见刘天帅即死矣。”
    资伦极口骂曰：“时青逆贼听我言。我出身至贫贱，结柳器为生，自征南始得一官，
    今职居三品。不幸失国家城池，甘分一死尚不能报，肯从汝反贼求生耶！”青知无
    降意，下盱眙狱。时临淮令李某者亦被执，后得归，为泗州从宜移剌羊哥言其事。
    羊哥以资伦恶语骂时青必被杀，即以死不屈节闻于朝。时资伦子牛兒年十二，居宿
    州，收充皇后位奉阁舍人。
        宋人亦赏资伦忠愤不挠，欲全活之，钤以铁绳，囚于镇江府土狱，略给衣食使
    不至寒饿，胁诱百方，时一引出问云：“汝降否？”资伦或骂或不语，如是十四年。
    及盱眙将士降宋，宋使总帅纳合买住已下北望哭拜，谓之辞故主，驱资伦在旁观之。
    资伦见买住骂曰：“纳合买住，国家未尝负汝，何所求死不可，乃作如此觜鼻耶！”
    买住俯首不敢仰视。
        及蔡州破，哀宗自缢，宋人以告资伦。资伦叹曰：“吾无所望矣。容我一祭吾
    君乃降耳。”宋人信之，为屠牛羊设祭镇江南岸。资伦祭毕，伏地大哭，乘其不防
    投江水而死。宋人义之，宣示四方，仍议为立祠。镇江之囚有方士者亲尝见之，以
    告元好问，及言泗州城陷资伦被执事，且曰：“资伦长身，面赤色，颧颊微高，髯
    疏而黄。资禀质直，重然诺，故其坚忍守节卓卓如此。”《宣宗实录》载资伦为乱
    兵所杀，当时传闻不得其实云。
        郭虾蟆，会州人。世为保甲射生手，与兄禄大俱以善射应募。兴定初，禄大以
    功迁遥授同知平凉府事、兼会州刺史，进官一阶，赐姓颜盏。夏人攻会州，禄大遥
    见其主兵者人马皆衣金，出入阵中，约二百余步，一发中其吭，殪之。又射一人，
    矢贯两手于树，敌大骇。城破，禄大、虾蟆俱被禽。夏人怜其技，囚之，兄弟皆誓
    死不屈。朝廷闻之，议加优奖，而未知存没，乃特迁禄大子伴牛官一阶，授巡尉职，
    以旌其忠。其后兄弟谋奔会，自拔其须，事觉，禄大竟为所杀，虾蟆独拔归。上思
    禄大之忠，命复迁伴牛官一阶，遥授会州军事判官，虾蟆遥授巩州钤辖。会言者乞
    奖用禄大弟，遂迁虾蟆官两阶，授同知兰州军州事。
        兴定五年冬，夏人万余侵定西，虾蟆败之，斩首七百，获马五十匹，以功迁同
    知临洮府事。元光二年，夏人步骑数十万攻凤翔甚急，元帅赤盏合喜以虾蟆总领军
    事。从巡城，濠外一人坐胡床，以箭力不及，气貌若蔑视城守者。合喜指似虾蟆云：
    “汝能射此人否？”虾蟆测量远近，曰：“可。”虾蟆平时发矢，伺腋下甲不掩处
    射之无不中，即持弓矢伺坐者举肘，一发而毙。兵退，升遥授静难军节度使，寻改
    通远军节度使，授山东西路斡可必剌谋克，仍遣使赏赉，遍谕诸郡焉。
        是年冬，虾蟆与巩州元帅田瑞攻取会州。虾蟆率骑兵五百皆被赭衲，蔽州之南
    山而下，夏人猝望之以为神。城上有举手于悬风版者，虾蟆射之，手与版俱贯。凡
    射死数百人。夏人震恐，乃出降。盖会州为夏人所据近四年，至是复焉。
        正大初，田瑞据巩州叛，诏陕西两行省并力击之。虾蟆率众先登，瑞开门突出，
    为其弟济所杀，斩首五千余级，以功迁遥授知凤翔府事、本路兵马都总管、元帅左
    都监、兼行兰、会、洮、河元帅府事。六年九月，虾蟆进西马二匹，诏曰：“卿武
    艺超绝。此马可充战用，朕乘此岂能尽其力。既入进，即尚厩物也，就以赐卿。”
    仍赐金鼎一、玉兔鹘一，并所遣郭伦哥等物有差。
        天兴二年，哀宗迁蔡州，虑孤城不能保，拟迁巩昌，以粘葛完展为巩昌行省。
    三年春正月，完展闻蔡已破，欲安众心，城守以待嗣立者，乃遣人称使者至自蔡，
    有旨宣谕。绥德州帅汪世显者亦知蔡凶问，且嫉完展制己，欲发矫诏事，因以兵图
    之，然惧虾蟆威望，乃遣使约虾蟆并力破巩昌。使者至，虾蟆谓之曰：“粘葛公奉
    诏为行省，号令孰敢不从。今主上受围于蔡，拟迁巩昌。国家危急之际，我辈既不
    能致死赴援，又不能叶众奉迎，乃欲攻粘葛公，先废迁幸之地，上至何所归乎。汝
    帅若欲背国家，任自为之，何及于我。”世显即攻巩昌破之，劫杀完展，送款于大
    元，复遣使者二十余辈谕虾蟆以祸福，不从。
        甲午春，金国已亡，西州无不归顺者，独虾蟆坚守孤城。丙申岁冬十月，大兵
    并力攻之。虾蟆度不能支，集州中所有金银铜铁，杂铸为砲以击攻者，杀牛马以食
    战士，又自焚卢舍积聚，曰：“无至资兵。”日与血战，而大兵亦不能卒拔。及军
    士死伤者众，乃命积薪于州廨，呼集家人及城中将校妻女，闭诸一室，将自焚之。
    虾蟆之妾欲有所诉，立斩以徇。火既炽，率将士于火前持满以待。城破，兵填委以
    入，鏖战既久，士卒有弓尽矢绝者，挺身入火中。虾蟆独上大草积，以门扉自蔽，
    发二三百矢无不中者，矢尽，投弓剑于火自焚。城中无一人肯降者。虾蟆死时年四
    十五。土人为立祠。
        完展字世昌。泰和三年策论进士。初为行省，以蜡丸为诏，期以天兴二年九月
    集大军与上会于饶峰关，出宋不意取兴元。既而不果云。

        国学网站独家推出

亦凡公益图书馆(Shuku.net)

下一卷 回目录