                                   列传第二十

        ○郭药师子安国      耶律涂山  乌延胡里改  乌延吾里补  萧恭完颜习不主
      纥石烈胡剌  耶律恕  郭企忠  乌孙讹论  颜盏门都  仆散浑坦  郑建充乌古论
    三合  移剌温  萧仲恭子拱      萧仲宣  高松  海陵诸子
        郭药师，渤海铁州人也。辽国募辽东人为兵，使报怨于女直，号曰“怨军”，
    药师为其渠帅。斡鲁古攻显州，败药师于城下。辽帝亡保天德，耶律捏里自立，改
    “怨军”为“常胜军”，擢药师诸卫上将军。捏里死，其妻萧妃称制，药师以涿、
    易二州归于宋。药师以宋兵六千人奄至燕京，甄五臣以五千人夺迎春门，皆入城。
    萧妃令闭城门与宋兵巷战。药师大败，失马步走，逾城以免。宋人犹厚赏之。
        太祖割燕山六州与宋人，宋使药师副王安中守燕山。及安中不能庇张觉而杀之，
    函其首以与宗望，药师深尤宋人，而无自固之志矣。宗望军至三河，药师等拒战于
    白河。兵败，药师乃降。宗望遂取燕山。太宗以药师为燕京留守，给以金牌，赐姓
    完颜氏。从宗望伐宋，凡宋事虚实，药师尽知之。宗望能以悬军深入，驻兵汴城下，
    约质纳币，割地全胜以归者，药师能测宋人之情，中其肯綮故也。及两镇不受约束，
    命诸将讨之，药师破顺安军营，杀三千余人。海陵即位，诏赐诸姓者皆复本姓，故
    药师子安国仍姓郭氏。
        郭安国，药师子也。累迁奉国上将军、南京副留守。贞元三年，南京大内火，
    海陵使右司郎中梁钅求、同知安武军节度事王全按问失火状。留守冯长宁、都转运
    使左瀛各杖一百，除名。安国及留守判官大良顺各杖八十，削三官。火起处勾当官
    南京兵马都指挥使吴浚杖一百五十，除名。失火位押宿兵吏十三人并斩。谕之曰：
    “朕非以宫阙壮丽也。自即位以来，欲巡省河南，汝等不知防慎，致外方奸细，烧
    延殆尽。本欲处尔等死罪，特以旧人宽贷之。押宿人兵法当处死，疑此辈容隐奸细，
    故皆斩也。”
        安国性轻躁，本无方略。海陵将伐宋，以安国将家子，擢拜兵部尚书，改刑部
    尚书。军兴，领武捷军都总管，与武胜、武平军为前锋。海陵授诸将方略，安国前
    奏曰：“赵构闻王师至，其势必逃窜。臣等不以远近，追之获而后已，但置之何地？”
    海陵大喜曰：“卿言是也。得构即置之寺观，严兵守之。”及闻世宗即位，海陵谋
    北还，更置浙西道兵马都统制府，以完颜元宜为都统制，安国副之。及海陵遇弑，
    众恶安国所为，与李通辈皆杀之。
        赞曰：郭药师者，辽之余孽，宋之厉阶，金之功臣也。以一臣之身而为三国之
    祸福，如是其不侔也。魏公叔痤劝其君杀卫鞅，岂无所见欤！
        耶律涂山，系出遥辇氏，在辽世为显族。涂山仕至金吾卫大将军、遥里相温。
    辽帝奔天德，涂山以所部降，宗翰承制授尚书，为西北路招讨使。宗翰伐宋，涂山
    率本部为先锋。至汾州，遇宋将折家军，请济师并力破之。从攻太原、隆德府，从
    入汴，克洛阳。及从娄室平陕右。天会七年，授太子少保。十年，迁尚书左仆射。
    致仕，卒，年九十一。正隆例赠特进、郜国公。
        乌延胡里改，曷懒路星显水人也。后授爱也窟谋克，因家焉。从阇母围平州，
    有功。及伐宋，围汴，五谋克与宋兵万人遇于城南，胡里改先驰击败之，元帅府遂
    赏良马一匹。天会五年，攻宗城县，敌弃城走恩州，胡里改追杀千余人，获车四百
    两。帅府赏牛三十头、马一匹。七年，讨泰山群盗，平之，毁其营栅。兗州群寇三
    千余保据山险，胡里改复破之。赏牛二十二头、马四匹。八年，攻庐州，至柘皋镇，
    胡里改领甲士三十为前锋，执宋所遣持书与刘四厢锜者七人。复以先锋军攻和州，
    比至含山县五里，获甲士二人，乃知宋三将将兵且至。胡里改伏其军，遂获姚观察。
    帅府赏马二匹。九年，定陕右，胡里改以所部遇敌千人，败之，生擒甲士一人，尽
    得敌之虚实。又从蒲鲁浑徇地熙秦，败敌兵二千于秦州，赏马一匹。宋人屯襄阳府，
    监军按补遣胡里改领四猛安往攻之。宋兵三千已渡江，方营壁垒，乘其未就，突战
    破之。梁王宗弼复河南，将攻陈州，遣胡里改以甲士三十捕侦候人。至蔡州西，遇
    兵八十余，战败之，获南顿县令。及攻陈州，夜将四更，忽闻敌开门溃走，胡里改
    亟领二谋克军追及之，而猛安突葛速亦领军继至，大败之。皇统二年，迁定远大将
    军。八年，授临洮少尹，兼熙秦路兵马副都总管。九年，改同知京兆尹，兼本路兵
    马都总管。天德改同知平阳尹，兼河东南路兵马都总管。贞元三年，改同知曷懒路
    总管。大定四年，授胡里改节度使。七年，改归德军节度使。十年，移镇显德。卒
    官，年六十九。十九年，诏授其子五十六武功将军，世袭本路婆朵火河谋克。
        乌延吾里补，曷懒路禅岭人也。徙大名路。天会中，从其父达吉补隶元帅右监
    军麾下。挞懒以事赴阙，以达吉补自随。吾里补领其父谋克，从大军攻沧州。方夷
    濠隍，城中兵来拒，吾里补以本部击却之。王师下青州，力战有功，获马百匹以献，
    降获贼党甚众。青州戍将觌吉补以莱州兵众，请济于帅府。吾里补将十二谋克兵往
    救之。遂降其四营，拔其一营，得户四千。又败贼兵五万于恩州，攻破其营，降户
    五万，获牛畜万余。将至临清县，遇敌兵三千，又败之，俘获甚众，生擒贼首以献。
    帅府嘉其功，以奴婢百、牛三十赏之。时觌吉补败于恩州之境，吾里补复以兵四千
    往救之，破敌万余。宋兵十万在单父间，总管宗室移剌屋选步卒一万、骑兵四千往
    讨之。吾里补领其亲管谋克以从，遇敌先登，力战有功。大军经略密州，吾里补将
    兵二千为前锋，遇敌万人于高密，遂败其众，追至城下，杀戮殆尽，获马牛三千余。
    吾里补与孛太欲败贼王义军十余万于州南。是夜，贼兵数千来袭营，吾里补以兵横
    击走之。后从大军攻楚、扬、通、泰等州。天眷二年，袭其父世袭猛安，授宁远大
    将军。皇统七年，益以亲管谋克。天德三年，除同知归德尹。正隆初，为唐古部族
    节度使。大定二年，为保大军节度使。是岁改镇通远。是时，宋军十万余入河、陇，
    据险要，攻郡邑。元帅左都监合喜奏益兵。诏益兵七千，遣吾里补与彰化军节度使
    宗室璋等七人偕往，以备任使。进阶龙虎卫上将军。卒于军中。
        萧恭，字敬之，乃烈奚王之后也。父翊，天辅间归朝，从攻兴中，遂以为兴中
    尹。师还，以恭为质子。宗望伐宋，翊当领建、兴、成、川、懿五州兵为万户，军
    帅以恭材勇，使代其父行，时年二十三。至中山，宋兵出战，恭先以所部击败之。
    经山东，及渡淮，袭康王，皆在军中。师还，帅府承制授德州防御使，奚人之屯滨、
    棣间者皆隶焉。改棣州防御使。皇统间，改同知横海军节度使。丁父忧，起复为太
    原少尹。用廉，迁同知中京留守事。累迁兵部侍郎，授世袭谋克。坐问禁中起居状，
    决杖，夺一官。贞元二年，为同知大兴尹。岁余，迁兵部尚书，为宋国生日使。以
    母忧去官，起复为侍卫亲军马步军都指挥使。正隆四年，迁光禄大夫，复为兵部尚
    书。是岁，经画夏国边界，还过临潼，失所佩金牌。至太原，忧恚成疾。时已具其
    事驿闻于朝，海陵复命给之，仍遣谕恭曰：“汝失信牌，亦犹不谨。朕方俟汝，欲
    有委使，乃称疾耶？必以去日身佩信牌，归则无以为辞，欲朕先知耳。”使至，恭
    已疾笃，稽颡受命，俄顷而卒。海陵方遣使与其子护卫九哥驰视，乃戒府官使善护
    之。至保州，已闻讣矣，海陵深悼惜之。命九哥护丧以还，所过州府设奠。丧至都，
    命百官致祭。亲临奠，赙赠甚厚，并赐厩马一。谓九哥曰：“尔父衔命，卒于道途，
    甚可悼惜。朕乘此马十年，今赐汝父，可常控至柩前。既葬，汝则乘之。”
        完颜习不主，年十六，从伐宋，攻下怀仁县，功居最。从睿宗经略陕西，以兵
    七百人入丹州诸山，遇盗三千，击败之。又破贼四千，生擒其将帅。出陇州，以兵
    四百败敌数千。宋兵七千来取巩州，复击走之。又以五千兵败吴玠之众三万，白塔
    口遇敌五千，复败之。别降定远等寨。皇统二年，授同知临洮尹，以忧去官。未期，
    以旧职起复，改孟州防御使，迁临洮尹。复以罪罢。正隆三年，起为京兆尹，改河
    南尹。卒，年五十八。
        纥石烈胡剌，晦发川唵敦河人，徙西北路。识契丹字，为帅府小吏。梁王宗弼
    复陕西，久不通问。睿宗在燕京，遣胡剌往候之。是时，宗弼自凤翔攻和尚原，使
    胡剌视彼中地形，修道筑城。天会十二年，往滨州密访南边事体，及观刘豫治齐状，
    尽得其虚实。睿宗甚嘉之。皇统初，从宗弼渡淮，及下庐、和二州，大破张浚、韩
    世忠等军。遣胡剌驰奏，赏以金盂、重彩五端、绢五匹。七年，授同知景州军州事，
    以廉，加忠武校尉。天德初，以监察御史分司行台，历同知济州防御使事，入为监
    察御史。秩满再任。大定二年，迁刑部员外郎，与御史大夫白彦敬往西北部族市马。
    累转泗州防御使，三迁蒲与路节度使，移宁昌军，卒。
        耶律恕，字忠厚，本名耨里，辽横帐秦王之族也。为人谨愿有志，喜读书，通
    契丹大小字。与耶律高八来归。娄室问高八曰：“与尔同来者，谁可任用治军旅事？”
    高八封曰：“耨里可。”娄室与宗翰伐宋，恕隶前锋，取和尚原，攻仙人关，特为
    睿宗所知，再除太原、真定少尹。撒离喝辟署陕西参谋，委以军务，迁行台兵部侍
    郎，再迁尚书左司郎中。海陵为平章政事，谓恕曰：“君亦有党乎？”恕正色曰：
    “穷则独善其身，达则兼善天下。不以其道得之，非恕之志也，何朋党之有！”海
    陵徐曰：“前言戏之耳。”久之，为沁南军节度使，迁行台工部尚书。行台罢，改
    安国军节度使，为参知政事。以疾求解，为兴中尹，入为太子少保。正隆元年致仕。
    封广平郡王。薨，年六十九。二年，例赠银青光禄大夫。
        郭企忠，字元弼，唐汾阳王子仪之后。郭氏自子仪至承勋，皆节镇北方。唐季，
    承勋入于辽，子孙继为天德军节度使，至昌金降为副使。企忠幼孤，事母孝谨。年
    十三，居母丧，哀毁如成人。服除，袭父官，加左散骑常侍。天辅中，大军至云中，
    遣耶律坦招抚诸部。企忠来降。军帅命同勾当天德军节度使事，徙所部居于韩州。
    及见太祖，问知其家世，礼遇优厚，以白鹰赐之。天会三年，伐宋，领西南诸部番、
    汉军兵，为猛安，从破雁门，屯兵，加桂州管内观察留后，镇代州。明年，贼杨麻
    胡等聚众数千于五台，企忠与同知州事迪里讨平之。迁知汾州事。是时汾州初下，
    居民多为军士掠去，城邑萧然。企忠诣帅府力请，愿听其亲旧赎还。帅府从之。未
    几，完实如故。石州贼阎先生众数万至城下，僚属虑有内变，请为备。企忠曰：
    “吾于汾人有德，保无他。”乃率吏民城守。会援至，合击，破之。六年，改静江
    军节度留后，迁天德军节度使、汴京步军都指挥使，累迁金吾卫上将军。秩满，权
    沁州刺史。到官岁余，卒，年六十八。
        乌孙讹论，善骑射，袭父撒改谋克，从蒙刮攻东京及广宁，击北京山贼，皆有
    功。萧霸哲来攻恩州，讹论以六十骑侦之。逮夜，遇敌数百骑，掩击之，生获三人，
    知霸哲众九万且至，故蒙刮得以为备，遂破霸哲。宗望伐宋，已至汴，讹论破尉氏、
    中牟援兵，取其城。久之，以兵百五十人破敌一千于沧州西。明年，再伐宋。蒙刮
    戍开州，讹论以骑四百守河，复败千余人，斩首七百余。宗弼渡淮，阿里先具舟于
    江上，闻王善兵扼其前。宗弼使讹论济师败王善于和州北。李成以兵七万据乌江，
    讹论帅二千人直前败之。宗弼遂渡江至江宁。十五年，沂州窦防御叛。讹论败之，
    获窦防御。录前后功，授猛安，加昭武大将军。宗弼再取河南，讹论以五十骑败杨
    家贼五百于徐州东。以功受赏，不可胜计。天德二年，除唐州刺史，移淄州，迁石
    垒部族节度使。行至北京，病卒。
        颜盏门都，隆州帕里干山人也。身长，美须髯。天会间，从其兄羊艾在军中。
    方取汴京，其兄战殁，遂擐甲代其兄充军。睿宗定陕右，以门都为蒲辇，隶监军杲
    亲管万户，攻饶风关。至坊州，杲欲与总管蒲鲁虎会于凤翔，遣门都领六十骑先往
    期会。及还，备得地形险厄，赏银五十两。其后梁王宗弼驻军山东，遣人诣陕西，
    特召门都至。令赍废齐及安抚百姓诏书，往谕监军宗室杲。门都既还，宗弼赏以良
    马银绢。事毕，复遣从杲。天眷初，叛将定国军节度使李世辅伪邀杲至私署，以献
    甲为名，遂以兵劫执而去。门都突出，以告押军猛安完颜挞懒，同率兵追及，首出
    与战，杲由此得脱，以功迁明威将军。复从杲招复陕西，进至凤翔。齐国初废，诸
    路多反复不一。杲授门都牌札，令往抚定。门都所至，多张甲兵，从者安之，违者
    讨之，帖然无复叛者，杲甚嘉之。皇统初，迁广威将军。四年，授同知通远军节度
    使事，改知保安军事。天德三年，为丹州刺史兼知军事。正隆初，为宁州刺史。大
    定初，宋将吴璘等以军数十万人据秦、陇，元帅府承制以门都为勇烈军都总管，领
    军讨之。宋人保据德顺。都监合喜遣武威军副都总管夹谷查剌，会宗室璋，议征讨
    之策。璋与门都曰：“须都监亲至，敌必退矣。”合喜领军四万来赴，遂复德顺州。
    明年，秦、陇平，以功迁金吾卫上将军，授通远军节度使。五年，改庆阳尹，兼本
    路兵马都总管，卒于官。十九年，录功，以子六哥世袭本路曷懒兀主猛安敌骨论窟
    申谋克，授武功将军。
        门都性忠厚谨悫，安置营壁，尤能慎密。有敌忽来，虽矢石至前，泰然自若，
    乃号令士卒如平时，由是人益安附，而功易成焉。
        仆散浑坦，蒲与路挟懑人也。身长七尺，勇健有力，善骑射。年十六，从其父
    胡没速征伐。初授修武校尉，为宗弼扎也。天眷二年，与宋岳飞相拒。浑坦领六十
    骑，深入觇伺，至鄢陵，败宋护粮饷军七百余人，多所俘获。皇统九年，除慈州刺
    史，再迁利涉军节度使，授世袭济州和术海鸾猛安涉里斡设谋克。贞元初，以忧去
    官。起复旧职，历泰宁、永定军，改咸平尹。海陵杀浑坦弟枢密使忽土，召浑坦至
    南京。既见，沈思久之，谓之曰：“汝有功旧，不因忽土得官，以此致罪，甚可矜
    悯。”遂释之。改兴平军节度使。世宗即位，以为广宁尹。窝斡反，为行军都统，
    与曷懒路总管徒单克宁俱在左翼，败窝斡于长泺。改临潢尹。贼平，赐金帛。改曷
    懒路兵马都总管。徙显德军、庆阳尹。致仕。大定十二年，上思旧功，起为利涉军
    节度使，复以金紫光禄大夫致仕。卒，年七十二。
        浑坦历一十七官，未尝为佐贰。性沈厚有识，虽未尝学问，明于听断，所至有
    治声云。
        郑建充，字仲实，其先京兆人，占籍鄜州。仕宋，累官知延安府事。天会七年
    来降，仍知延安府，屯兵三千。宋刘光烈兵八万来攻建充，相距四十余日。攻益急，
    建充遣人会斜喝军，夹击破之，俘其裨将贺贵。迁节制司统制军马。改京兆府路兵
    马都监。败宋曲端于彭原。高昌宗据延安，为宋守，建充击之，尽复城邑。复知延
    安军府事。齐国建，累迁博州团练使，知宁州。齐国废，朝廷以地赐宋，为宋环庆
    路经略安抚副使，仍知宁州。天眷复取陕西，仍以为经略安抚使，知庆阳。从破甘
    谷城，改平凉尹。是时营建南京宫室，大发河东、陕西材木，浮河而下，经砥柱之
    险，筏工多沉溺，有司不敢以闻，乃诬以逃亡，锢其家。建充白其事，请至砥柱解
    筏，顺流散下，令善游者下流接出之，而锢者得释。正隆军兴，括筋角造军器，百
    姓往往椎牛取之，或生拔取其角，牛有泣下者。建充白其事于朝。
        建充性刚暴，常畜猘犬十数，奴仆有罪既笞，已复嗾犬啮之，骨肉都尽。虽谦
    逊下士，于敌己上一无所屈。省部文移有不应法度，辄置之坐下，或即毁裂，由是
    在位者衔之。军胥李换窃用公帑，自度不得免，乃诬建充藏甲欲反，更再鞫，皆无
    状。方奏上，摄事者素与建充有隙，恐其得释，使吏持文书绐建充曰：“朝省有命，
    奈何？”建充曰：“惟汝所为。”是夜，死于狱中。长子诉亦死焉。
        乌古论三合，曷懒路爱也窟河人，后徙真定。睿宗为右副元帅，闻三合勇略，
    选充扎也。后从宗弼征伐，补曲院都监。未几，从伐宋。与宋兵遇于颍州，三合先
    登破之。皇统元年，领汉军千户，帅府再以军四千隶焉。除同知郑州防御使事，再
    迁太子少詹事。大定六年，改洺州防御使。上曰：“卿昔事睿宗，积劳苦。逮事朕，
    辅佐太子，宣力多矣。今典名郡，所以劳卿也。”迁永定军节度使，历临潢、凤翔
    尹，陕西路统军使，东平尹。节制州郡，躬行俭约，政先宽简，边庭久宁，人民获
    安。召为签书枢密院事。卒。
        十八年，世宗追录三合旧劳，授其子大兴河北西路爱也窟河世袭猛安阿里门河
    谋克，阶武功将军。
        移剌温本名阿撒，辽横帐人，工契丹小字。睿宗为左副元帅伐宋，温从大抃渡
    江，辟江宁府都巡检。江宁、太平初下，宋遣谍人扇构百姓，应者数万人。温擒其
    谍者，遂不敢窃发。宗弼嘉之，赐银千两、重彩百端、绢二百匹。宗弼每出征伐，
    未尝不在行间。除同知河北西路转运使事。会宗弼巡边，温从军，不之官。宗弼入
    朝，熙宗宴群臣，宗弼欲有奏请，已被酒失次，温掖而出宫。明日，熙宗谓宗弼曰：
    “阿撒事叔甚谨，不可去左右。”由是宗弼益亲信之。尝谓女婿纥石烈志宁曰：
    “汝可效阿撒之为人也，可以几古人矣。”未几，除同知中京路都转运使事，累迁
    左谏议大夫兼修起居注。正隆伐宋，以本官为济州路行军万户，从至扬州。军还，
    除同知宣徽院事。世宗御馔不适口，召温尝之。奏曰：“味非不美也，盖南北边事
    未息，圣虑有所在耳。”上意遂释。历永定、震武、崇义节度使，移临海军。州治
    近水，秋雨，水潦暴至城下，城颇决，百姓惶骇，不知所为。温躬督役夫缮完之，
    虽临不测，无所避。僚属或止温，温曰：“为政疵疠，水泛溢为灾，守臣之罪。当
    以此身为百姓谢，虽死不恨。”移镇武定，岁旱且蝗，温割指，以血沥酒中，祷而
    酹之。既而雨沾足，有群鸦啄蝗且尽，由是岁熟，人以为至诚之感云。以老致仕，
    卒。
        赞曰：军旅之事，锋镝在前，不计其死。耳属金鼓，目属旌旗，心属号令，此
    行列之任也。自收国用兵，至于大定和宋以前，用命之士，虽细必录，所以明功也。
        萧仲恭，本名术里者。祖挞不也，仕辽为枢密使，守司徒，封兰陵郡王。父特
    末，为中书令，守司空，尚主。仲恭性恭谨，动有礼节，能被甲超橐驼。辽故事，
    宗戚子弟别为一班，号“孩兒班”，仲恭尝为班使，历宫使、本班详稳。辽帝西奔
    天德，仲恭为护卫太保，兼领军事。至霍里底泊，大军奄至，仓卒走。仲恭母马乏，
    不能进，谓仲恭兄弟曰：“汝等尽节国家，无以我为也。”仲恭母，辽道宗季女也。
    辽主伤之，命弟仲宣留侍其母。仲恭从而西。时大雪，寒甚，辽主乏食，仲恭进衣
    并进干Я。辽主困，仲恭伏冰雪中，辽主藉之以憩。凡六日，乃至天德，始得食。
    后与辽主俱获，太宗以仲恭忠于其主，特加礼待。天会四年，仲恭使宋。且还，宋
    人意仲恭、耶律余睹皆有亡国之戚，而余睹为监军，有兵权，可诱而用之，乃以蜡
    丸书令仲恭致之余睹，使为内应。仲恭素忠信，无反覆志，但恐宋人留不遣，遂阳
    许。还见宗望，即以蜡丸书献之。宗望察仲恭无他，薄罚之。于是再举伐宋，执二
    帝以归。累迁右宣徽使，改都点检。宗磐与宗干争辩于熙宗前，宗磐拔刀向宗干，
    仲恭呵之乃止。既而宗磐以反罪诛，仲恭卫禁有备，以功加银青光禄大夫，迁尚书
    右丞。皇统初，封兰陵郡王，授世袭猛安，进拜平章政事，同监修国史，封济王。
    诏葬辽豫王于广宁，仲恭请往会葬，熙宗义而许之。改行台左丞相。居无何，入为
    尚书右丞相，拜太傅，领三省事，封曹王。天德二年，封越国王，除燕京留守。海
    陵亲为书，以玉山子赐之。是岁，薨，年六十一。谥贞简。正隆例降王爵，改仪同
    三司、郑国公。子拱。
        拱本名迪辇阿不，初为兰子山猛安。海陵为宰相，徼取人誉，荐大臣子以为达
    官，遂以拱为礼部侍郎。耶律弥勒，拱妻女弟也，海陵将纳为妃，使拱自汴取之。
    还过燕，是时仲恭为燕京留守，见弥勒身形不类处子，窃忧之，曰：“上多猜嫌，
    拱其及祸矣。”拱去不数日，仲恭卒。拱至上京，闻讣，以本官起复，佩信牌，往
    燕京治葬事。未行，弥勒入宫，果如仲恭所相度，即遣出宫。夜半召拱至禁中，诘
    问无状。海陵终疑之，乃罢拱礼部侍郎，夺其信牌。拱待命，逾年不报，归兰子山
    治猛安事。是时，萧恭、张九坐语禁中事得罪，拱至兰子山，与客会语及之。有阿
    纳与拱有隙，乃诬拱言张九无罪被诛，语涉怨谤。海陵遣使鞫之，戒使者曰：“此
    子狂妄，宜有此语，不然彼中安得知此事。”使者不复问拱，但榜掠其左验，使如
    告语证之，拱遂见杀。
        仲宣，本名野里补，仲恭母弟。聪敏好学，沉厚少言。五岁，遥授郡刺史，累
    加太子少师，为本班详稳。从天祚西，为护卫太保左右班详稳。至石辇铎，辽主留
    仲宣侍母，遂与其母皆见获。太宗嘉之，且谓仲宣能知辽国故事，命权宣徽使，从
    睿宗伐康王。师还，家居者久之。皇统二年，特授镇国上将军，历顺义、永定、昭
    义、武宁四镇节度使。为政平易，小吏不敢为奸。贿赂禁绝，奴婢入郡，人莫识其
    面。朔、潞百姓皆为立祠刻石颂之。正隆二年，卒，年六十四。
        高松，本名檀朵，澄州析木人。年十九，从军为蒲辇，有力善战，宗弼闻其名，
    召置左右，从破汴京及和尚原，累官咸平总管府判官。世宗即位，充管押东京路渤
    海万户。兵部尚书可喜谋反，前同知延安尹李老僧曰：“我与万户高松谋之，必从
    我矣。”众曰：“若得此军，举事易矣。”老僧往见松，说松曰：“君有功旧人，
    至今不得大官，何也？”松曰：“我一县令也，每念圣恩，累世不能报，尚敢有望
    乎！”老僧遂不敢言。可喜、布辉、阿琐知事不可成，遂上变，共捕斡论赴有司。
    松从征窝斡，以功迁咸平少尹，四迁崇义军节度使。卒，年七十四。
        赞曰：忠信行己，岂不大哉！萧仲恭尽心故主，而富贵福泽向之，与宗室旧臣
    等矣。仲恭廷叱宗磐而朝廷尊，高松谊遏李老僧而社稷安，皆有古烈丈夫之风焉。
        海陵后徒单氏生太子光英，元妃大氏生崇王元寿，柔妃唐括氏生宿王矧思阿补，
    才人南氏生滕王广阳。
        光英本名阿鲁补，徒单后所生。是时燕京转运使赵袭庆多男，故又名曰赵六。
    养于同判大宗正方之家，故崇德大夫沈璋妻张氏尝为光英保母，于是赠璋银青光禄
    大夫，赐宗正方钱千万。
        天德四年二月，立光英为皇太子。是月，安置太祖画像于武德殿，尽召国初尝
    从太祖破宁江州有功者，得百七十六人，并加宣武将军，赐酒帛。其中有忽里罕者，
    解其衣进光英曰：“臣今年百岁矣，有子十人。愿太子寿考多男子与小臣等。”海
    陵使光英受其衣，海陵即以所服并佩刀赐忽里罕，答其厚意。后以“英”字与“鹰
    隼”字声相近，改“鹰坊”为“驯鸷坊”。国号有“英国”又有“应国”，遂改
    “英国”为“寿国”，“应国”为“杞国”。宋亦改“光州”为“蒋州”，“光山
    县”为“期思县”，“光化军”为“通化军”云。
        太医院保全郎李中、保和大夫薛遵义俱以医药侍光英，李中超换宣武将军、太
    子左卫副率，薛遵义丁忧，起复宣武将军、太子右卫副率。光英襁褓时，养于宗正
    方家，其后养于永宁宫及徒单斜也家。贞元元年，诏朝官，京官五品以下奉引自通
    天门入，居于东宫。
        正隆元年三月二十七日，光英生日，宴百官于神龙殿，赐京师大酺一日。四年
    八月，光英射鸦，获之。海陵大喜，命荐原庙，赐光英马一匹，黄金三斤，班赐从
    者有差。正隆六年，海陵行幸南京，次安肃州。光英获二兔，遣使荐于山陵。居数
    日，复获麞兔，从官皆称贺。赐光英名马弓矢，复遣使荐于山陵。六月，海陵至南
    京，群臣迎谒，海陵与徒单后、光英共载而入。
        海陵尝言：“俟太子年十八，以天下付之。朕当日游宴于宫掖苑囿中以自娱乐。”
    光英颇警悟，海陵谓侍臣曰：“上智不学而能，中性未有不由学而成者。太子宜择
    硕德宿学之士，使辅导之，庶知古今，防过失。诗文小技，何必作耶。至于骑射之
    事，亦不可不习，恐其懦柔也。”及将亲征，后与光英挽衣号恸，海陵亦泣下曰：
    “吾行归矣。”
        后诵《孝经》。一日，忽谓人曰：“《经》言三千之罪，莫大于不孝，何为不
    孝？”对者曰：“今民家子博弈饮酒，不养父母，皆不孝也。”光英默然良久，曰：
    “此岂足为不孝耶！”盖指言海陵弑母事。
        及伐宋，光英居守，以陀满讹里也为太子少师兼河南路统军使，以卫护之。完
    颜元宜军变，海陵遇害，都督府移文讹里也，杀光英于汴京，死时年十二。后与海
    陵俱葬于大房山诸王墓次。
        讹里也，咸平路窟吐忽河人，袭其父忽土猛安。除邳州刺史，三迁昌武军节度
    使、归德尹、南京留守、河南路统军使、太子少师。大定二年，迁元帅右都监。宋
    人陷陈、蔡，讹里也师久无功，已而兵败于宋，解职。俄起为京兆尹。世宗谓之曰：
    “卿为河南统军，门多私谒，百姓恶之。其后经略陈、蔡，不惟无功，且复致败。
    以汝旧劳，故复用汝。京兆地近南边，宜善理之。”大定三年，卒。
        元寿，天德元年封崇王。三年，薨。
        矧思阿补，正隆元年四月生。小底东胜家保养之，赐东胜钱千万，仍为起第。
    五月已酉，弥月，封其母唐括氏为柔妃，赐京师贫者五千人钱，人钱二百。二年，
    矧思阿补生日，海陵与永寿太后及皇后、太子光英幸东胜家。三年正月五日，矧思
    阿补薨。海陵杀太医副使谢友正、医者安宗义及其乳母，杖东胜一百，除名。明日，
    追封矧思阿补为宿王，葬大房山。
        谏议大夫杨伯雄入直禁中，因与同直者相语，伯雄曰：“宿王之死，盖养于宫
    外，供护虽谨，不若父母膝下。岂国家风俗素尚如此。”或以此言告海陵。海陵大
    怒，谓伯雄曰：“尔臣子也，君父所为，岂得言风俗。宫禁中事，岂尔当言。朕或
    体中不佳，间不视朝，只是少得人几拜耳。而庶事皆奏决便殿，纵有死刑不即论决，
    盖使囚者得缓其死。至于除授宣敕虽复稽缓，有何利害。朕每当闲暇，颇阅教坊声
    乐，聊以自娱。《书》云：‘内作色荒，外作禽荒，酣酒嗜音，峻宇雕墙，有一于
    此，未或不亡。’此戒人君不恤国事溺于此者耳。如我虽使声乐喧动天地，宰相敢
    有滥与人官而吏敢有受赇者乎。外间敢有窃议者乎。尔谏官也，有可言之事，当公
    言之。言而不从，朕之非也。而乃私议，可乎？”伯雄对曰：“陛下至德明圣，固
    无窃议者。愚臣失言，罪当万死，惟陛下哀怜。”海陵曰：“本欲杀汝，今只杖汝
    二百。”既决杖至四十，使近臣传诏谕伯雄曰：“以尔籓邸有旧，今特释之。”
        滕王广阳，母南氏，本大抃家婢，随元妃大氏入宫，海陵幸之，及有娠，即命
    为殿直。正隆二年九月二十六日，生广阳。十月满月，海陵分施在京贫民，凡用钱
    千贯。三年二月，封南氏为才人。七月，封广阳为滕王。九月，薨。
        赞曰：海陵伐宋，光英居守，使陀满讹里也以宫师兼统军之任，计至悉也，岂
    料死其手乎。荀首有言：“不以人子，吾子其可得耶？”海陵睨人之子不翅鱼肉，
    而独己子之谋安，不可得矣。

        国学网站独家推出

亦凡公益图书馆(Shuku.net)

下一卷 回目录