                                 本纪第五 海陵

        废帝海陵庶人亮，字元功，本讳迪古乃，辽王宗干第二子也。母大氏。天辅六
    年壬寅岁生。天眷三年，年十八，以宗室子为奉国上将军，赴梁王宗弼军前任使，
    以为行军万户，迁骠骑上将军。皇统四年，加龙虎卫上将军，为中京留守，迁光禄
    大夫。为人僄急，多猜忌，残忍任数。初，熙宗以太祖嫡孙嗣位，亮意以为宗干太
    祖长子，而己亦太祖孙，遂怀觊觎。在中京，专务立威，以厌伏小人。猛安萧裕倾
    险敢决，亮结纳之，每与论天下事。裕揣知其意，因劝海陵举大事，语在《裕传》。
        七年五月，召为同判大宗正事，加特进。十一月，拜尚书左丞，务揽持权柄，
    用其腹心为省台要职，引萧裕为兵部侍郎。一日因召对，语及太祖创业艰难，亮因
    呜咽流涕，熙宗以为忠。八年六月，拜平章政事。十一月，拜右丞相。
        九年正月，兼都元帅。熙宗使小底大兴国赐亮生日，悼后亦附赐礼物，熙宗不
    悦，杖兴国百，追其赐物，海陵由此不自安。三月，拜太保、领三省事，益邀求人
    誉，引用势望子孙，结其欢心。四月，学士张钧草诏忤旨死，熙宗问：“谁使为之？”
    左丞相宗贤对曰：“太保实然。”熙宗不悦，遂出为领行台尚书省事。过中京，与
    萧裕定约而去。至良乡，召还。海陵莫测所以召还之意，大恐。既至，复为平章政
    事，由是益危迫。
        熙宗尝以事杖左丞唐括辩及右丞相秉德，辩及与大理卿乌带谋废立，而乌带先
    此谋告海陵。他日，海陵与辩语及废立事，曰：“若举大事，谁可立者？”辩曰：
    “胙王常胜乎？”问其次，曰：“邓王子阿懒。”亮曰：“阿懒属疏，安得立？”
    辩曰：“公岂有意邪？”海陵曰：“果不得已，舍我其谁！”于是旦夕相与密谋。
    护卫将军特思疑之，以告悼后曰：“辩等公余每窃窃聚语，窃疑之。”后以告熙宗。
    熙宗怒，召辩谓曰：“尔与亮谋何事，将如我何？”杖之。亮因此忌常胜、阿懒，
    且恶特思。因河南兵士孙进自称皇弟按察大王，而熙宗之弟止有常胜、查剌，海陵
    乘此构常胜、查剌、阿懒、达懒。熙宗使特思鞫之，无状。海陵曰：“特思鞫不以
    实。”遂俱杀之。护卫十人长仆散忽土旧受宗干恩。徒单阿里出虎与海陵姻家。大
    兴国给事寝殿，时时乘夜从主者取符钥归家，以为常。兴国尝以李老僧属海陵，得
    为尚书省令史，故使老僧结兴国为内应，而兴国亦以被杖怨熙宗，遂与亮约。
        十二月丁巳，忽土、阿里出虎内直。是夜，兴国取符钥启门纳海陵、秉德、辩、
    乌带、徒单贞、李老僧等人至寝殿，遂弑熙宗。秉德等未有所属。忽土曰：“始者
    议立平章，今复何疑。”乃奉海陵坐，皆拜，称万岁。诈以熙宗欲议立后，召大臣，
    遂杀曹国王宗敏，左丞相宗贤。是日，以秉德为左丞相兼侍中、左副元帅，辩为右
    丞相兼中书令，乌带为平章政事，忽土为左副点检，阿里出虎为右副点检，贞为左
    卫将军，兴国为广宁尹。于是自太师、领三省事勖以下二十人进爵增职各有差。己
    未，大赦。改皇统九年为天德元年。参知政事萧肄除名。镇南统军孛极为尚书左丞。
    赐左丞相秉德、右丞相辩、平章政事乌带、广宁尹兴国、点检忽土、阿里出虎、左
    卫将军贞、尚书省令史老僧、辩父刑部尚书阿里等钱绢马牛羊有差。甲子，誓太祖
    庙，召秉德、辩、乌带、忽土、阿里出虎、兴国六人赐誓券。丙寅，以燕京路都转
    运使刘麟为参知政事。癸酉，太传、领三省事萧仲恭，尚书右丞禀罢。以行台尚书
    左丞温都思忠为右丞。乙亥，追谥皇考太师宪古弘道文昭武烈章孝睿明皇帝，庙号
    德宗，名其故居曰兴圣宫。宋、高丽、夏贺正旦使中道遣还。
        二年正月辛巳，以同知中京留守事萧裕为秘书监。癸巳，尊嫡母徒单氏及母大
    氏皆为皇太后。名徒单氏宫曰永寿，大氏宫曰永宁。乙巳，以励官守、务农时、慎
    刑罚、扬侧陋、恤穷民、节财用、审才实七事诏中外。遣侍卫亲步军都指挥使完颜
    思恭等以废立事报谕宋、高丽、夏国。以左丞相兼左副元帅秉德领行台尚书省事。
        二月戊申朔，封子元寿为崇王。庚戌，降前帝为东昏王。给天水郡公孙女二人
    月俸。甲子，以兵部尚书完颜元宜等充贺宋生日使。戊辰，群臣上尊号曰法天膺运
    睿武宣文大明圣孝皇帝，诏中外。永寿、永宁两太后父祖赠官有差。以右丞相唐括
    辩为左丞相，平章政事乌带为右丞相。三月丙戌，宋、高丽遣使贺即位。以弟衮为
    司徒兼都元帅。诏以天水郡王玉带归宋。四月戊午，杀太傅、领三省事宗本，尚书
    左丞相唐括辩，判大宗正府事宗美。遣使杀领行台尚书省事秉德，东京留守宗懿，
    北京留守卞及太宗子孙七十余人，周宋国王宗翰子孙三十余人，诸宗室五十余人。
    辛酉，以尚书省译史萧玉为礼部尚书，秘书监萧裕为尚书左丞，司徒衮领三省事、
    封王，都元帅如故，右丞相乌带司空、左丞相兼侍中，平章政事刘筈为尚书右丞相
    兼中书令，左丞宗义，右丞温都思忠为平章政事，参知政事刘麟为尚书右丞，殿前
    左副点检仆散忽土为殿前都点检。
        五月戊子，以平章行台尚书省事、右副元帅大抃为行台尚书右丞相，元帅如故。
    壬辰，以左副元帅撒离喝为行台尚书左丞相，元帅如故。同判大宗正事宗安为御史
    大夫。六月丙午朔，高丽遣使贺即位。甲子，太庙初设四神门及四隅罘罳。
        七月己丑，司空、左丞相兼侍中乌带罢。以平章政事温都思忠为左丞相，尚书
    左丞萧裕为平章政事，右丞刘麟为左丞，侍卫亲军步军都指挥使完颜思恭为右丞。
    参知政事张浩丁忧，起复如故。戊戌，夏国遣使贺即位及受尊号。八月戊申，以司
    徒衮为太尉、领三省事，都元帅如故。以礼部尚书萧玉为参知政事。
        九月甲午，立惠妃徒单氏为皇后。十月癸卯，太师、领三省事勖致仕。辛未，
    杀太皇太妃萧氏及其子任王偎喝。使使杀行台左丞相、左副元帅撒离喝于汴，并杀
    平章政事宗义、前工部尚书谋里野、御史大夫宗安，皆夷其族。以魏王斡带之孙活
    里甲好修饰，亦族之。十一月癸未，尚书右丞相刘筈罢。以会宁牧徒单恭为平章政
    事。尚书左丞刘麟、右丞完颜思恭罢。以参知政事张浩为尚书右丞。乙酉，以行台
    尚书左丞张通古为尚书左丞。丙戌，白虹贯日。丁亥，以太后旨称令旨。戊子，以
    十二事戒约官吏。己丑，命庶官许求次室二人，百姓亦许置妾。
        十二月癸卯朔，诏去群臣所上尊号。丙午，初定袭封衍圣公俸格。命外官去所
    属百里外者不许参谒，百里内者往还不得过三日。癸丑，立太祖射碑于纥石烈部中，
    上及皇后致奠于碑下。甲寅，野人来献异香，却之。乙卯，有司奏庆云见，上曰：
    “朕何德以当此。自今瑞应毋得上闻，若有妖异，当以谕朕，使自警焉。”己未，
    罢行台尚书省。改都元帅府为枢密院。诏改定继绝法。以右副元帅大抃为尚书右丞
    相兼中书令，参知行台尚书省事张中孚为参知政事，都元帅衮为枢密使，太尉、领
    三省事如故，元帅左监军昂为枢密副使，刑部尚书赵资福为御史大夫。
        三年正月癸酉朔，宋、夏、高丽遣使来贺。乙亥，参知政事萧玉丁忧，起复如
    故。癸未，立春，观击土牛。丁亥，初造灯山于宫中。戊子，生辰，宋、高丽、夏
    遣使来贺。甲午，初置国子监。谓御史大夫赵资福曰：“汝等多徇私情，未闻有所
    弹劾，朕甚不取。自今百官有不法者，必当举劾，无惮权贵。”乙未，上出猎，宰
    相以下辞于近郊。上驻马戒之曰：“朕不惜高爵厚禄以任汝等，比闻事多留滞，岂
    汝等苟图自安不以民事为念耶？自今朕将察其勤惰，以为赏罚，其各勉之。”丁酉，
    白虹贯日。二月丁巳，还宫。
        三月庚寅，以翰林学士刘长言等为宋生日使。壬辰，诏广燕城，建宫室。己亥，
    谓侍臣曰：“昨太子生日，皇后献朕一物，大是珍异，卿试观之。”即出诸绛囊中，
    乃田家稼穑圆。“后意太子生深宫之中，不知民间稼穑之艰难，故以为献，朕甚贤
    之。”四月丙午，诏迁都燕京。辛酉，有司图上燕城宫室制度，营建阴阳五姓所宜。
    海陵曰：“国家吉凶，在德不在地。使桀、纣居之，虽卜善地何益。使尧、舜居之，
    何用卜为。”丙寅，罢岁贡鹰隼。沂州男子吴真犯法，当死，有司以其母老疾无侍
    为请，命官与养济，著为令。闰月辛未朔，命尚书右丞张浩调选燕京，仍谕浩无私
    徇。丙子，命太官常膳惟进鱼肉，旧贡鹅鸭等悉罢之。丁丑，罢皇统间苑中所养禽
    兽。归德军节度使阿鲁补以撤官舍材木构私第，赐死。戊戌，诏朝官称疾不治事者，
    尚书省令监察御史与太医同诊视，无实者坐之。
        五月壬子，以戒敕宰相以下官，诏中外。戊辰，宰臣请益嫔御以广嗣续。上命
    徒单贞语宰臣，前所诛党人诸妇人中多朕中表亲，欲纳之官中。平章政事萧裕不可，
    上不从。遂纳宗本子莎鲁啜，宗固子胡里剌、胡失打，秉德弟糺里等妻宫中。六月
    丙子，杀太府监完颜冯六。宋遣使祈请山陵，不许。九月庚戌，赐燕京役夫帛，人
    一匹。以东京路兵马都总管府判官萧子敏为高丽生日使，修起居注萧彭哥为夏国生
    日使。
        十月己巳，杀兰子山猛安萧拱。以右副点检不术鲁阿海等为宋正旦使。十一月
    癸亥，诏罢世袭万户官，前后赐姓人各复本姓。十二月戊辰，杖寿宁县主徐辇。癸
    酉，猎于近郊。乙酉，还宫。是岁，子崇王元寿薨。
        四年正月丁酉朔，宋、高丽、夏遣使来贺。群臣请立皇太子，从之。戊戌，初
    定东宫官属。立捕盗赏格。癸卯，太白经天。壬子，生辰，宋、高丽、夏遣使来贺。
    癸亥，朝谒世祖、太祖、太宗、德宗陵。甲子，还宫。二月丁卯，立子光英为皇太
    子，庚午，诏中外。甲戌，如燕京。昭义军节度使萧仲宣家奴告其主怨谤。上曰：
    “仲宣之侄迪辇阿不近以诽谤诛，故敢妄诉。”命杀告者。迪辇阿不者，萧拱也。
    戊子，次泰州。
        三月丙申朔，以刑部尚书田秀颖等为宋生日使。四月丙寅朔，有司请今岁河南、
    北选人并赴中京铨注，从之。壬辰，上自泰州如凉陉。五月丁酉，猎于立列只山。
    甲寅，赐猎士，人一羊。乙卯，次临潢府。丁巳，太白经天。六月甲子朔，驻绵山。
    戊寅，权楚底部猛安那野伏诛。七月癸卯，命崇义军节度使乌带之妻唐括定哥杀其
    夫而纳之。八月癸亥朔，猎于途你山。甲戌，以侍御史保鲁鞫事不实，杖之。丙子，
    次于铎瓦。
        九月甲午，次中京。丙午，尚书右丞相大抃罢。杀太府少监刘景。以都水使者
    完颜麻泼为高丽生日使，吏部郎中萧中立为夏国生日使。十月壬戌朔，使使奉迁太
    庙神主。御史大夫赵资福罢。甲申，以太子詹事张用直等为贺宋正旦使。杀太祖长
    公主兀鲁，杖罢其夫平章政事徒单恭，封其侍婢忽挞为国夫人。恭之兄定哥初尚兀
    鲁，定哥死，恭强纳焉，而不相能，又与侍婢忽挞不协。忽挞得幸于后，遂谮于上，
    故见杀，而并罢恭。
        十一月戊戌，以咸平尹李德固为平章政事。辛丑，买珠于乌古迪烈部及蒲与路，
    禁百姓私相贸易，仍调两路民夫，采珠一年。戊申，以前平章政事徒单恭为司徒。
        十二月甲子，斩妄人敲仙于中京市。辛未，以汴京路都转运使左瀛等为贺宋正
    旦使。庚寅，太尉、领三省事、枢密使衮薨。
        贞元年正月辛卯朔，上不视朝。诏有司受宋、高丽、夏、回纥贡献。丙午，生
    辰，宋、高丽、夏遣使来贺。以中京留守高桢为御史大夫。
        二月庚申，上自中京如燕京。三月辛亥，上至燕京，初备法驾，甲寅，亲选良
    家子百三十余人充后宫。乙卯，以迁都诏中外。改元贞元。改燕京为中都，府曰大
    兴，汴京为南京，中京为北京。丙辰，以司徒徒单恭为太保、领三省事，平章政事
    萧裕为右丞相兼中书令，右丞张浩、左丞张通古为平章政事，参知政事张中孚为左
    丞，萧玉为右丞，平章政事李德固为司空，左宣徽使刘萼为参知政事，枢密副使昂
    为枢密使，工部尚书仆散师恭为枢密副使。四月辛酉，以右宣徽使纥石烈撒合辇等
    为贺宋生日使。辛未，特封唐括定哥为贵妃。戊寅，皇太后大氏崩。
        五月辛卯，杀弟西京留守蒲家。西京兵马完颜谟卢瓦、编修官圆福奴、通进孛
    迭坐与蒲家善，并杀之。乙卯，以京城隙地赐朝官及卫士。六月乙丑，以安国军节
    度使耶律恕为参知政事。
        七月戊子朔，元赐朝官京城隙地，征钱有差。八月壬戌，司空李德固薨。禁中
    都路捕射麞兔。戊寅，赐营建宫室工匠及役夫帛。九月丁亥朔，以翰林待制谋良虎
    为夏国生日使，吏部郎中窊合山为高丽生日使。
        十月丁巳，猎于良乡。封料石冈神为灵应王。初，海陵尝过此祠，持杯珓祷曰：
    “使吾有天命，当得吉卜。”投之，吉。又祷曰：“果如所卜，他日当有报，否则
    毁尔祠宇。”投之，又吉，故封之。戊午，还宫。壬戌，有司言：“太后园陵未毕，
    合停冬享及祫祭。”从之。丙子，命内外官闻大功以上丧，止给当日假，若父母丧，
    听给假三日，著为令。
        十一月丙戌朔，定州献嘉禾，诏自今不得复进。己丑，瑶池殿成。丙申，以户
    部尚书蔡松年等为贺宋正旦使。戊戌，左丞相耨碗温都思忠致仕。庚戌，以枢密使
    昂为左丞相，枢密副使仆散思恭为枢密使。十二月，太白经天。戊午，特赐贵妃唐
    括定哥家奴孙梅进士及第。壬戌，以签书枢密院事南撒为枢密副使。辛未，对所纳
    皇叔曹国王宗敏妃阿懒为昭妃。丙子，贵妃唐括定哥坐与旧奴奸，赐死。
        闰月乙酉朔，杀护卫特谟葛。癸巳，定社稷制度。太白经天。癸卯，以太保、
    领三省事徒单恭为太保、领三省事如故。命西京路统军挞懒、西北路招讨萧怀忠、
    临潢府总管马和尚、乌古迪烈司招讨斜野等北巡。
        二年正月甲寅朔，上不豫，不视朝。赐宋、高丽、夏使就馆燕。庚申，太白经
    天。尚书右丞相萧裕与前真定尹萧冯家奴、前御史中丞萧招折、博州同知遥设等谋
    反，伏诛，诏中外。己巳，生辰，宋、高丽、夏遣使来贺。
        二月甲申朔，以平章政事张浩为尚书右丞相兼中书令。甲午，以尚书右丞萧玉
    为平章政事，前河南路统军使张辉为尚书右丞，西北路招讨使萧好胡为枢密副使。
    三月戊辰，夏遣使贺迁都。四月丙戌，幸大兴府及都转运使司。遣荐含桃于衍庆宫。
        五月癸丑朔，日有食之，避正殿，敕百官勿治事。己未，诏自今每月上七日不
    奏刑名，尚食进馔不进肉。丁卯，始置交钞库，设使副员。丁丑，太原尹徒单阿里
    出虎伏诛，复命其子术斯剌乘传焚其骨，掷水中。七月庚申，初设盐钞香茶文引印
    造库使副。丙子，参知政事耶律恕罢。
        八月丙午，以左丞相昂去衣杖其弟妇，命杖之。戊申，以御史大夫高桢为司空，
    御史大夫如故。九月己未，常武殿击鞠，令百姓纵观。辛酉，以吏部尚书萧颐为参
    知政事。癸亥，猎于近郊。丁卯，次顺州。太师、领三省事徒单恭薨。是夜，还宫。
    乙亥，复猎于近郊。十月庚辰朔，杀广宁尹韩王亨。庚寅，还宫。庚子，以左丞相
    致仕温都思忠起为太傅、领三省事。以刑部侍郎白彦恭等为贺宋正旦使。
        十一月戊辰，上命诸从姊妹皆分属诸妃，出入禁中，与为淫乱，卧内遍设地衣，
    裸逐为戏。是月，初置惠民局。高丽遣使谢赐生日。
        十二月乙酉，以太傅温都思忠为太师，领三省事如故，平章政事张通古为司徒，
    平章政事如故。
        三年正月己酉朔，宋、高丽、夏遣使来贺。辛酉，以判东京留守大抃为太傅、
    领三省事。甲子，生辰，宋、高丽、夏遣使来贺。二月壬午，以左丞相昂为太尉、
    枢密使，右丞相张浩为左丞相兼侍中，枢密使仆散思恭为右丞相兼中书令。尚书左
    丞张中孚罢，右丞张晖为平章政事。参知政事刘萼为左丞，参知政事萧颐为右丞，
    吏部尚书蔡松年为参知政事。
        三月壬子，以左丞相张浩、平章政事张晖每见僧法宝必坐其下，失大臣体，各
    杖二十。僧法宝妄自尊大，杖二百。乙卯，命以大房山云峰寺为山陵，建行宫其麓。
    庚午，以左司郎中李通为贺宋生日使。夏四月丁丑朔，昏雾四塞，日无光，凡十有
    七日。五月丁未朔，日有食之。癸丑，南京大内火。乙卯，命判大宗正事京等如上
    京，奉迁太祖、太宗梓宫。丙寅，如大房山，营山陵。
        六月丙戌，登宝昌门观角抵，百姓纵观。乙未，命右丞相仆散思恭、大宗正丞
    胡拔鲁如上京，奉迁山陵及迎永寿宫皇太后。
        七月癸丑，太白昼见。辛酉，如大房山，杖提举营造官吏部尚书耶律安礼等。
    乙亥，还宫。八月壬午，如大房山。甲申，启土，赐役夫，人绢一匹。是日，还宫。
    甲午，遣平章政事萧玉迎祭祖宗梓宫于广宁。乙未，增置教坊人数。庚子，杖左宣
    徽使敬嗣晖、同知宣徽事乌居仁及尚食官。
        九月戊申，平章政事张辉迎祭梓宫于宗州。乙卯，上谓宰臣及左司官曰：“朝
    廷之事，尤在慎密。昨授张中孚、赵庆袭官，除书未到，先已知之，皆汝等泄之也。
    敢复尔者，杀无赦。”己未，如大房山。庚申，还宫。丙寅，以殿前都点检纳合椿
    年为参知政事。丁卯，上亲迎梓宫及皇太后于沙流河，命左右持杖二束，跽太后前，
    曰：“某不孝，久失温凊，愿痛笞之。”太后掖起之，曰：“凡民有子克家，犹爱
    之，况我有子如此。”叱持杖者退。庚午，猎，亲射麞以荐梓宫。壬申，至自沙流
    河。
        十月丙子，皇太后至中都，居寿康宫。戊寅，权奉安太庙神主于延圣寺，致奠
    梓宫于东郊，举哀。己卯，梓宫至中都，以大安殿为丕承殿，安置。壬午，命省部
    诸司便服治事，不奏死刑一月。辛卯，告于丕承殿。乙未，如菆宫，册谥永宁皇太
    后曰慈宪皇后。丁酉，大房山行宫成，名曰磐宁。戊戌，还宫。己亥，以翰林学士
    承旨耶律归一等为贺宋正旦使。
        十一月乙巳朔，梓宫发丕承殿。戊申，山陵礼成。甲寅，诏内外大小职官覃迁
    一重，贞元四年租税并与放免，军士久于屯戍不经替换者，人赐绢三匹、银三两。
    群臣称贺。丙辰，燕百官于泰和殿。丁卯，奉安神主于太庙。戊辰，群臣称贺。辛
    未，猎于近郊。十二月己丑，还宫。木冰。乙未，上朝太后于寿康宫。己亥，太傅、
    领三省事大抃薨，亲临哭之，命有司废务及禁乐三日。
        正隆元年正月癸卯朔，宋、高丽、夏遣使来贺。己酉，群臣奉上尊号曰圣文神
    武皇帝。上自九月废朝，常数月不出，有急奏，召左右司郎中省于卧内。庚戌，始
    视朝。戊午，生辰，宋、高丽、夏遣使来贺。乙丑，观角抵戏。罢中书门下省。以
    太师、领三省事温都思忠为尚书令，太尉、枢密使昂为太保，右丞相仆散思恭为太
    尉、枢密使。左丞刘萼、右丞萧颐罢，参知政事蔡松年为尚书右丞。枢密副使萧怀
    忠罢，吏部尚书耶律安礼为枢密副使。平章政事萧玉为右丞相，平章政事张晖罢，
    不置平章政事官。
        二月癸酉朔，改元正隆，大赦。庚辰，御宣华门观迎佛，赐诸寺僧绢五百匹、
    彩五十段、银五百两。辛巳，改定内外诸司印记。乙未，司徒张通古致仕。庚子，
    谒山陵。辛丑，还都。三月壬寅朔，始定职事官朝参等格。仍罢兵卫。庚申，以左
    宣徽使敬嗣晖等为贺宋生日使。
        四月，太尉、枢密使仆散思恭以父忧，起复如故。五月辛亥，修容安氏阁女御
    为妖所凭，舞噪宫中，命杀之。是月，颁行正隆官制。六月庚辰，天水郡公赵桓薨。
    丙戌，以尚书右丞蔡松年为左丞，枢密副使耶律安礼为右丞，附马都尉乌古论当海
    为枢密副使。七月己酉，命太保昂如上京，奉迁始祖以下梓宫。
        八月丁丑，如大房山行视山陵。
        十月乙酉，葬始祖以下十帝于大房山。丁酉，还宫。闰月己亥朔，山陵礼成，
    群臣称贺。甲辰，回鹘使使寅术乌笼骨来贡。庚寅，杖右丞相萧玉、左丞蔡松年、
    右丞耶律安礼、御史中丞马讽等。十一月己巳朔，以右司郎中梁钅求等为贺宋正旦
    使。癸巳，禁二月八日迎佛。
        二年正月戊辰朔，宋、高丽、夏遣使来贺。庚辰，太白昼见。癸未，生辰，宋、
    高丽夏遣使来贺。庚寅，以工部侍郎韩锡同知宣徽院事，锡不谢，杖百二十，夺所
    授官。二月辛丑，初定太庙时享牲牢礼仪。癸卯，改定亲王以下封爵等第，命置局
    追取存亡告身，存者二品以上，死者一品，参酌削降。公私文书，但有王爵字者，
    皆立限毁抹，虽坟墓碑志并发而毁之。
        三月丙寅朔，高丽遣使贺受尊号。
        四月戊戌，追降景宣皇帝为丰王。以佥书宣徽院事张哲为横赐高丽使，宿直将
    军温敦斡喝为横赐夏国使。六月乙未，参知政事纳合椿年薨。以礼部尚书耶律守素
    等为贺宋生日使。八月癸卯，始置登闻院。甲寅，罢上京留守司。
        九月乙丑，以宿直将军仆散乌里黑为夏国生日使。戊子，罢护驾军，置龙翔虎
    步军。罢尚书省文资令史出为外官。是秋，中都、山东、河东蝗。十月壬寅，命会
    宁府毁旧宫殿、诸大族第宅及储庆寺，仍夷其址而耕种之。丁未，禁卖古器入他境。
    乙卯，初铸铜钱。十一月辛未，以侍卫亲军副指挥使高助不古等为贺宋正旦使。十
    二月己亥，以侍卫亲军都指挥使纥石烈良弼为参知政事。
        三年正月壬戌朔，宋、高丽、夏遣使来贺。丙寅，子矧思阿不死，杀太医副使
    谢友正及其乳母等。丁丑，生辰，宋、高丽、夏遣使来贺。己卯，杖右谏议大夫杨
    伯雄。
        二月壬辰朔，都城及京兆初置钱监。甲午，遣使检视随路金银铜铁冶。
        三月辛酉朔，司天奏日食，侯之不见。命自今遇日食，面奏，不须颁告。辛巳，
    以兵部尚书萧恭等为贺宋生日使。四月丙辰，枢密副使乌古论当海罢，以北京留守
    张晖为枢密副使。六月壬辰，蝗入京师。
        七月庚申，封子广阳为滕王。甲申，以右丞相萧玉为司徒，尚书左丞蔡松年为
    右丞相，右丞耶律安礼为左丞，参知政事纥石烈良弼为右丞，左宣徽使敬嗣晖、吏
    部尚书李通为参知政事。九月己未，太白经天。甲子，滕王广阳薨。庚午，以宿直
    将军阿鲁保为夏国生日使。丁丑，以教坊提点高存福为高丽生日使。辛巳，迁中都
    屯军二猛安于南京，遣吏部尚书李惇等分地安置。十月戊戌，诏尚书省：“凡事理
    不当者，许诣登闻检院投状，院类奏览讫，付御史台理问。”
        十一月辛酉，以工部尚书苏保衡等为贺宋正旦使。癸亥，诏有司勤政安民。癸
    未，尚书左丞耶律安礼罢。参知政事李通以忧制，起复如故。诏左丞相张浩、参知
    政事敬嗣晖营建南京宫室。十二月乙卯，以枢密副使张晖为尚书左丞。归德尹致仕
    高召和式起为枢密副使。
        四年正月丙辰朔，宋、高丽、夏遣使来贺。上朝太后于寿康宫。丁巳，御史大
    夫高桢薨。庚申，更定私相越境法，并论死。辛酉，罢凤翔、唐、邓、颍、蔡、巩、
    洮、胶西诸榷场，置场泗州。辛未，生辰，宋、高丽、夏遣使来贺。二月己丑，以
    左宣徽使许霖为御史大夫。丁未，修中都城。造战船于通州。诏谕宰臣以伐宋事。
    调诸路猛安谋克军年二十以上、五十以下者，皆籍之，虽亲老丁多亦不许留侍。
        三月丙辰朔，遣兵部尚书萧恭经画夏国边界。遣使分诣诸道总管府督造兵器。
    四月辛丑，命增山东泉水、毕括两营兵士廪给。庚戌，诏诸路旧贮军器并致于中都。
    时方建宫室于南京，又中都与四方所造军器材用皆赋于民，箭翎一尺至千钱，村落
    间往往椎牛以供筋革，至于乌鹊狗彘无不被害者。辛亥，尚书左丞张晖、御史大夫
    许霖罢。以大兴尹徒单贞为枢密副使。以秘书监王可道等为贺宋生日使。八月，诏
    诸路调马，以户口为差，计五十六万余匹，富室有至六十匹者，仍令户自养饲以俟。
    己卯，尚书右丞相蔡松年薨。
        九月，以翰林待制完颜达纪为高丽生日使，宿直将军加古挞懒为夏国生日使。
    十月乙亥，猎于近郊，观造船于通州。赐尚书右丞纥石烈良弼、枢密副使徒单贞佩
    刀入宫。十一月甲辰，以翰林侍讲学士施宜生等为贺宋正旦使。十二月乙卯，宋遣
    使告母韦氏哀。甲子，太白昼见。乙丑，以左副点检大怀忠等为宋吊祭使。乙亥，
    太医使祁宰上疏谏伐宋，杀之。
        五年正月庚辰朔，宋、高丽、夏遣使来贺。乙未，生辰，宋、高丽、夏遣使来
    贺。二月壬子，宋遣使献母后遣留物。丁卯，太白昼见。辛未，河东、陕西地震，
    镇戎、德顺军大风，坏庐舍，人多压死。甲戌，遣引进使高植、刑部郎中海狗分道
    监视所获盗贼，并凌迟处死，或锯灼去皮截手足。仍戒屯戍千户谋克等，后有获者，
    并处死，总管府官亦决罚。
        三月辛巳，东海县民张旺、徐元等反，遣都水监徐文、步军指挥使张弘信、同
    知大兴尹事李惟忠、宿直将军萧阿窊率舟师九百，浮海讨之，命之曰：“朕意不在
    一邑，将试舟师耳。”庚子，以司徒判大宗正事萧玉为御史大夫，司徒如故，尚书
    右丞纥石烈良弼为左丞，横海军节度使致仕刘长言起为右丞。
        四月庚戌，昭妃蒲察阿里忽有罪赐死。甲寅，宿州防御使耶律翼使宋失体，杖
    二百，除名。甲戌，太白昼见。六月，徐文等破贼张旺、徐元，东海平。
        七月辛巳，诏东海县徐元、张旺诖误者，并释之。壬午，以张弘信被命讨贼，
    称疾逗遛莱州，与妓乐饮燕，杖之二百。癸卯，遣使签诸路汉军。八月丙午朔，日
    有食之。辛亥，命榷货务并印造钞引库起赴南京。己巳，枢密副使徒单贞罢，以太
    子少保徒单永年为枢密副使。辛未，谒山陵，见田间获者，问其丰耗，以衣赐之。
        九月己卯，还宫。十月庚午，遣护卫完颜普连等二十四人督捕山东、河东、河
    北、中都盗贼。籍诸路水手得三万人。十一月乙酉，以济南尹仆散乌者等为贺宋正
    旦使。尚书右丞刘长言罢。命亲军司以所掌付大兴府。置左右骁骑都副指挥使，隶
    点检司。步军都副指挥使，隶宣徽院。
        十二月癸丑，禁中都、河北、山东、河南、河东、京兆军民纲捕禽兽及畜养雕
    隼者。戊辰，禁朝官饮酒，犯者死，三国人使燕饮者罪。
        六年正月甲戌朔，宋、高丽、夏遣使来贺。丁丑，判大宗正徒单贞、益都尹京、
    安武军节度使爽、金吾卫上将军阿速饮酒，以近属故，杖贞七十，余皆杖百。壬午，
    上将如南京，以司徒、御史大夫萧玉为大兴尹，司徒如故。枢密副使徒单永年罢，
    以都点检纥石烈志宁为枢密副使。己丑，生辰，宋、高丽、夏遣使来贺。癸巳，命
    参知政事李通谕宋使徐度等曰：“朕昔从梁王军，乐南京风土，常欲巡幸。今营缮
    将毕功，期以二月末先往河南。帝王巡守，自古有之。以淮右多隙地，欲校猎其间，
    从兵不逾万人。况朕祖宗陵庙在此，安能久于彼乎。汝等归告汝主，令有司宣谕朕
    意，使淮南之民无怀疑惧。”庚子，诏自中都至河南府所过州县调从猎骑士二千。
    辛丑，杀蒲察阿虎迭女义察。义察，庆宜公主出，幼鞠宫中，上屡欲纳之，太后不
    可。至是，以罪杀之。
        二月乙巳，杖卫王襄之妃及左宣徽使许霖。甲寅，以参知政事李通为尚书右丞。
    己未，禁扈从纵猎扰民。庚申，征诸道水手运战船。癸亥，发中都。丙寅，次安肃
    州。三月己卯，改河南北邙山为太平山，称旧名者以违制论。丁亥，将至获嘉，有
    男子上书言事，斩之，所言莫得闻。癸巳，次河南府，因出猎，幸汝州温汤，视行
    宫地。自中都至河南，所过麦皆为空。复禁扈从毋辄离次及游赏饮酒，犯者罪皆死，
    而莫有从者。诏内地诸猛安赴山后牧马，俟秋并发。弟衮之妻乌延氏有罪，赐死。
    乌延氏之弟南京兵马副都指挥使习泥烈亦以罪诛。
        四月丁未，诏百官先赴南京治事，尚书省、枢密院、大宗正府、劝农司、太府、
    少府皆从行，吏、户、兵、刑部，四方馆，都水监，大理司官各留一员。以签书枢
    密院事高景山等为贺宋生日使。戊申，诏汝州百五十里内州县，量遣商贾赴温汤置
    市。诏有司移问宋人，蔡、颖、寿诸州对境创置堡戍者。庚戌，发河南府。契丹不
    补自山驰下，伏道左，自陈破东海贼有功，为李惟忠所抑，立命斩之。丁卯，次温
    汤。诫扈从毋辄过汝水。上猎，奔鹿突之堕马，呕血数日。遣使征诸道兵。
        五月庚辰，太师、尚书令耨碗温都思忠薨。契丹诸部反，遣右卫将军萧秃剌等
    讨之。六月癸卯，命枢密使仆散思恭、西京留守萧怀忠将兵一万讨契丹诸部。上自
    汝州如南京。壬戌，次南京近郊，左丞相张浩率百官迎谒。是夜，大风，坏承天门
    鸱尾。癸亥，上备法驾入于南京。
        七月丁亥，以左丞相张浩为太傅、尚书令，司徒、大兴尹萧玉为尚书左丞相，
    吏部尚书白彦恭为枢密副使，枢密副使纥石烈志宁为开封尹，安武军节度使徒单贞
    为御史大夫。己丑，赐从驾、从行、从军及千户谋克钱帛。大括天下羸马。杀亡辽
    耶律氏、宋赵氏子男凡百三十余人。
        八月壬寅，单州贼杜奎据城叛，遣都点检耶律湛、右骁骑副都指挥大磐讨之。
    以枢密副使白彦恭为北面兵马都统，开封尹纥石烈志宁副之，中都留守完颜彀英为
    西北面兵马都统，西北路招讨使唐括孛古的副之，讨契丹。癸丑，以谏伐宋弑皇太
    后徒单氏于宁德宫，仍命即宫中焚之，弃其骨水中，并杀其侍婢等十余人。癸亥，
    杀右卫将军萧秃剌、护卫十人长斡卢保，族枢密使仆散思恭、北京留守萧赜、西京
    留守萧怀忠，杖尚书令张浩、左丞相萧玉。以太常博士张崇为高丽生日使，萧谊忠
    为夏国生日使。甲子，封所幸太后侍婢高福娘为郧国夫人。
        九月庚午朔，以太保、判大宗正事昂为枢密使，太保如故。戊子，杀前寿州刺
    史毛良虎。庚寅，大名府贼王九据城叛，众至数万，所至盗贼峰起，大者连城邑，
    小者保山泽，或以十数骑张旗帜而行，官军莫敢近。上又恶闻盗贼事，言者辄罪之。
        上自将三十二总管兵伐宋，进自寿春。以太保、枢密使昂为左领军大都督，尚
    书右丞李通副之，尚书左丞纥石烈良弼为右领军大都督，判大宗正乌延蒲卢浑副之，
    御史大夫徒单贞为左监军，同判大宗正事徒单永年为右监军，左宣徽使许霖为左都
    监，河南尹蒲察斡论为右都监，皆从。工部尚书苏保衡为浙东道水军都统制，益都
    尹郑家副之，由海道径趋临安。太原尹刘萼为汉南道行营兵马都统制，济南尹仆散
    乌者副之，进自蔡州。河中尹徒单合喜为西蜀道行营兵马都统制，平阳尹张中彦副
    之，由凤翔取散关，驻军以俟后命。武胜、武平、武捷三军为前锋。徒单贞别将兵
    二万入淮阴。甲午，上发南京，诏皇后及太子光英居守，尚书令张浩、左丞相萧玉、
    参知政事敬嗣晖留治省事。丙申，太白昼见。将士自军中亡归者相属于道。曷苏馆
    猛安福寿、东京谋克金住等始授甲于大名，即举部亡归，从者众至万余，皆公言于
    路曰：“我辈今往东京，立新天子矣！”
        十月乙巳，阴迷失道，二鼓始达营所。丙午，庆云见。东京留守曹国公乌禄即
    位于辽阳，改元大定，大赦。数海陵过恶：弑皇太后徒单氏，弑太宗及宗翰、宗弼
    子孙及宗本诸王，毁上京宫室，杀辽豫王、宋天水郡王、郡公子孙等数十事。丁未，
    大军渡淮，将至庐州，获白鹿，以为武王白鱼之兆。汉南道刘萼取通化军、蒋州、
    信阳军。徒单贞败宋将王权于盱眙，进取扬州。前锋军至段寨，宋戍兵皆遁去，败
    宋兵于蔚子桥，败宋兵于巢县，斩二百级，至和州。王权夜以兵千余来袭，射却之。
    翼日，雨。宋人夜焚其积遁去。诘旦追之，宋人逆战，猛安韩棠军却，遂失利。温
    都奥剌奔北，武捷军副总管阿散率猛安谋克力战，却之。王权退保南岸。癸亥，上
    次和州，阿散等进阶赏赉有差。西蜀道徒单合喜驻散关，宋人攻秦州腊家城、德顺
    州，克之。浙东道苏保衡与宋人战于海道，败绩，副统制郑家死之。
        十一月庚午，左司郎中兀不喝等闻赦，入白东京即位改元事，上拊髀叹曰：
    “我本欲灭宋后改元大定，岂非天命乎？”出其书示之，即预志改元事也。以劝农
    使完颜元宜为浙西道兵马都统制，刑部尚书郭安国副之。上驻军江北。遣武平总管
    阿邻先渡江至南岸，失利。上还和州，遂进兵扬州。甲午，会舟师于瓜洲渡，期以
    明日渡江。乙未，浙西兵马都统制完颜元宜等军反，帝遇弑，崩，年四十。
        海陵在位十余年，每饰情貌以御臣下。却尚食进鹅以示俭，及游猎顿次，不时
    需索，一鹅一鹑，民间或用数万售之，有以一牛易一鹑者。或以弊衾覆衣，以示近
    臣。或服补缀，令记注官见之。或取军士陈米饭与尚食同进，先食军士饭几尽。或
    见民车陷泥泽，令卫士下挽，俟车出然后行。与近臣燕语，辄引古昔贤君以自况。
    显责大臣，使进直言。使张仲轲辈为谏官，而祁宰竟以直谏死。比昵群小，官赏无
    度，左右有旷僚者，人或以名呼之，即授以显阶。常置黄金裀褥间，有喜之者，令
    自取之。而淫嬖不择骨肉，刑杀不问有罪。至营南京宫殿，运一木之费至二千万，
    牵一车之力至五百人。宫殿之饰，遍傅黄金而后间以五采，金屑飞空如落雪。一殿
    之费以亿万计，成而复毁，务极华丽。其南征造战舰江上，毁民庐舍以为材，煮死
    人膏以为油，殚民力如马牛，费财用如土苴，空国以图人国，遂至于败。都督府以
    其柩置之南京班荆馆。大定二年，降封为海陵郡王，谥曰炀。二月，世宗使小底娄
    室与南京官迁其柩于宁德宫。四月，葬于大房山鹿门谷诸王兆域中。二十年，熙宗
    既祔庙，有司奏曰：“炀王之罪未正。准晋赵王伦废惠帝自立，惠帝反正，诛伦，
    废为庶人。炀帝罪恶过于伦，不当有王对，亦不当在诸王茔域。”乃诏降为海陵庶
    人，改葬于山陵西南四十里。
        赞曰：海陵智足以拒谏，言足以饰非。欲为君则弑其君，欲伐国则弑其母，欲
    夺人之妻则使之杀其夫。三纲绝矣，何暇他论。至于屠灭宗族，剪刈忠良，妇姑姊
    妹尽入嫔御。方以三十二总管之兵图一天下，卒之戾气感召，身由恶终，使天下后
    世称无道主以海陵为首。可不戒哉！可不戒哉！

        国学网站独家推出

亦凡公益图书馆(Shuku.net)

下一卷 回目录